
Prietenelor şi prietenilor mei 


Cele mai multe umbre din viaţa noastră apar din cauză că stăm noi înșine în calea luminii. 


Ralph Waldo Emerson 


Copilul din tine trebuie să-și găsească adăpostul 


Orice om are nevoie de un spaţiu unde să se simtă protejat, în siguranță şi dorit. Orice om tânjeşte după un loc 
unde să se poată destinde şi unde să se poată simți el însuşi. În cazul ideal, casa părintească a fost un asemenea 
loc. Dacă ne-am simțit acceptaţi şi iubiţi de părinţii noştri, atunci am avut un cămin cald. Casa noastră era acel 
„acasă" după care tânjeşte orice om: un sălaş care îţi încălzeşte inima. Fiecare dintre noi interiorizează aceste 
sentimente de iubire şi acceptare încă din copilărie, sub forma unei surse de energie pozitivă, ce ne însoţeşte şi 
după ce am ajuns la maturitate: ne simțim ocrotiţi în societate și în viaţa particulară. Avem încredere în noi şi le 
putem oferi încredere şi celor din jur. Se vorbeşte chiar despre o încredere vitală. Această formă de încredere 
este ca o oază aflată în noi înşine care ne oferă sprijin şi protecţie interioară. 


Nu puţini oameni asociază însă amintiri urâte sau chiar traumatice cu perioada copilăriei lor. Unii au avut o 
copilărie nefericită, dar și-au reprimat aceste experiențe. Abia dacă îşi mai amintesc de ele. Alţii, dimpotrivă, 
cred că au avut o copilărie „normală" sau chiar „fericită”, ceea ce, la o privire mai atentă, se dovedeşte a fi o 
autoamăgire. Dar, chiar dacă experienţele de nesiguranţă sau respingere din copilărie au fost reprimate ori s-au 
redus odată cu maturitatea, se vede că, în viaţa de zi cu zi, încrederea vitală a acestor oameni nu e prea 
dezvoltată. Aceştia au probleme legate de încrederea în forţele proprii, se îndoiesc de faptul că partenerul, şeful 
sau noua cunoştinţă îi place cu adevărat și că sunt doriţi. Nici ei nu se plac prea mult, sunt foarte nesiguri și au 
adesea dificultăţi în a relaționa. Nu au reuşit să-și dezvolte încrederea vitală şi, de aceea, simt în mică măsură că 
au parte de sprijin interior. Îşi doresc, în schimb, ca toţi ceilalţi să le transmită un sentiment de siguranță, 
protecţie, căldură şi adăpost. Îşi caută refugiu în partener, în colegi, pe terenul de fotbal sau la magazin şi sunt 
mereu dezamăgiți când ceilalți oameni le dau, în cel mai bun caz, sporadic senzaţia că au un cămin. Aceşti 
oameni nu observă că se află prinşi într-o capcană: cel care nu are un sălaş interior nu-l va găsi nici în afară. 


Când vorbim despre aceste experienţe întipărite din copilărie, care, pe lângă moștenirea noastră genetică, ne 
influenţează foarte puternic fiinţa şi încrederea în forțele proprii, atunci vorbim despre o parte a personalității 
numită în psihologie „copilul interior". Copilul interior este suma experienţelor noastre, bune şi rele, întipărite în 
copilărie, pe care le-am trăit alături de părinţii noştri şi de alte persoane 


importante. Nu ne mai amintim conştient majoritatea acestor experienţe. Ele sunt însă întipărite în 
subconștientul nostru. De aceea, copilul interior este o parte importantă a subconştientului nostru. Este influențat 
de fricile, grijile şi dificultăţile pe care le-am resimţit în copilărie şi, în acelaşi timp, este suma experienţelor 
pozitive trăite în copilărie. 


La maturitate însă, experienţele negative ce şi-au lăsat urmele asupra noastră sunt adesea cele care ne produc 
dificultăţi. Copilul din noi face multe pentru a nu mai retrăi ofensele şi rănile pe care le-a adunat în copilărie. În 
paralel, tânjeşte în continuare să i se împlinească dorințele de siguranță şi recunoaştere care în copilăria lui s-au 
manifestat prea puţin timp. Temerile şi dorinţele noastre acționează în fundalul conștiinței. Pe plan conştient, 
suntem adulți independenţi, care îşi croiesc singuri drum în viață. Pe plan inconștient, copilul din noi ne 
influenţează decisiv percepţia, simţirea, gândirea şi acțiunile mult mai mult decât o face rațiunea noastră. S-a 
demonstrat științific că subconștientul este o instanță psihică extrem de puternică, el cuprinzând experienţele şi 
acţiunile noastre până în proporţie de 80-90%. 


Acest lucru poate fi explicat printr-un exemplu: Michael are mereu accese de furie când partenera lui de viață, 
Sabine, uită un lucru important pentru el. Recent, a uitat să-i cumpere ciocolata preferată, iar el, efectiv, a 
explodat de furie. Sabine a rămas şocată — pentru ea era doar o ciocolată, pentru Michael, părea că lumea se 
sfârşise. Ce s-a întâmplat? 


Michael nu-şi dă seama că, de fapt, copilul din el simte că Sabine nu e suficient de atentă la el şi nu-l respectă 
îndeajuns atunci când aceasta uită să-i cumpere ciocolata preferată. El nu ştie că motivul furiei sale exagerate nu 
este Sabine sau ciocolata uitată, ci o rană din trecut ascunsă adânc în el, respectiv faptul că mama sa nu i-a luat 
în serios dorințele în copilărie. Din păcate, Sabine a pus sare pe rană omiţând ciocolata. Însă, pentru că Michael 
nu e conștient de legătura dintre experienţa avută cu mama lui şi reacția lui față de Sabine, are un control redus 
asupra sentimentelor și comportamentelor sale. Cearta legată de ciocolată nu e singurul conflict de acest gen în 
relaţia lor. Michael și Sabine se ceartă adesea din motive banale, pentru că nici unul dintre ei nu e conştient de 
ceea ce se petrece cu adevărat. Pentru că şi Sabine, la fel ca Michael, e tributară copilului din ea. Copilul din ea 
este foarte sensibil la critici și acționează ca atare pentru că, în trecut, rareori îşi putea mulțumi părinții. Atunci, 
ea se simte mică şi neînsemnată și reacţionează în consecinţă, arătându-se ofensată şi rănită. Uneori, amândoi se 
gândesc că ar fi 


mai bine să se despartă, fiindcă se ceartă frecvent pentru nimicuri şi se rănesc reciproc, foarte profund, prin 
aceste certuri. 


Dacă ar putea observa nostalgiile și rănile copiilor din ei, ar putea face schimb de idei pe acest subiect, în loc să 
se certe, aparent din cauza ciocolatei uitate sau a criticii excesive. Atunci ei s-ar înțelege, cu siguranță, mult mai 
bine și s-ar apropia mai mult unul de celălalt, în loc să se atace reciproc. 


În schimb, inconştientul și copilul interior nu sunt motivele conflictelor numai în relaţiile de cuplu. În cadrul 
multor conflicte — dacă sunt cunoscute conexiunile —, se poate vedea că, de fapt, conflictul nu e declanșat de doi 
adulţi cu o conştiinţă de sine solidă, ci de copiii din fiecare dintre ei, care se ceartă. De exemplu, atunci când 
angajata reacţionează la critica şefului dându-și demisia. Sau când un om de stat îi răspunde printr-un atac 
militar unui alt om de stat, care i-a încălcat granițele teritoriale. Ignorarea copilului interior face ca mulți oameni 
să fie nemulţumiţi de ei şi de viaţa lor, declanşează conflicte interumane şi determină adesea escaladarea 
necontrolată a acestora. 


Însă nici oamenii a căror copilărie a fost preponderent fericită şi care au obţinut acest sentiment fundamental de 
încredere nu trec, de regulă, prin viață totalmente lipsiți de griji şi de probleme. Chiar şi copiii lor interiori au 
anumite cicatrici. Asta pentru că nu există părinți perfecţi, nici copilărie perfectă. Şi aceştia au preluat de la 
părinţi, pe lângă calităţi, şi moşteniri mai grele, care le pot cauza probleme mai târziu în viaţă. Poate că aceste 
probleme nu sunt la fel de vizibile precum accesele de furie ale lui Michael. Poate că unora le vine greu să se 
încreadă în oameni din afara propriei familii. Sau altora nu le place să ia decizii importante. Sau alţii preferă să 
se complacă în mediocritate, în loc să se arunce în viață plini de curaj. În fiecare dintre cazurile menţionate, 
experienţele negative întipărite în noi din copilărie ne limitează, ne împiedică dezvoltarea și ne afectează 
relaţiile. 


În cele din urmă, e valabil pentru toţi oamenii: abia când facem cunoştinţă cu copilul din noi și ne împrietenim 
cu el ne vom da seama ce năzuințe și răni profunde avem în noi. Atunci putem să acceptăm această parte rănită a 
sufletului nostru şi o putem vindeca, într-o anumită măsură. Astfel încrederea în noi înşine poate crește, iar 
copilul din noi își va găsi, în fine, un refugiu. Dacă pornim de la această ipoteză, putem să ne modelăm relaţiile 
cu alții astfel încât să fie mai paşnice, mai prietenoase şi mai fericite. Și tot ea este temeiul distanțării noastre din 
relaţiile care nu ne fac bine sau chiar ne fac rău. 


Această carte îşi propune să te ajute să-ţi cunoşti şi să te împrieteneşti cu copilul 


tău interior. Te va ajuta să renunți la vechile tipare, care te-au condus în mod repetat în fundături și ți-au adus 
nefericirea. Îţi va arăta cum să găsești, în schimb, atitudini şi comportamente utile, cu ajutorul cărora îţi poți 
modela viaţa și relaţiile, care vor deveni astfel mult mai fericite. 


Mă adresez direct „ţie": Folosind pronumele „tu", se reduce distanța existentă în mod normal între autor şi 
cititor. Aceasta este intenția mea când folosesc în carte adresarea la persoana a doua singular. Copilul interior din 
noi reacţionează atunci când i te adresezi direct cu „tu". Nu şi cu „dumneavoastră”. 


Modele de personalitate 


La prima vedere, problemele noastre îi par adesea confuze şi greu de soluţionat conștientului nostru. De 
asemenea, uneori ne vine greu să înțelegem acţiunile și sentimentele altor oameni. Nu avem perspectiva 

corectă — nici în privinţa noastră, nici într-a celorlalți. Totuși, psihicul uman nu e chiar atât de complicat. Mai 
simplu spus, poate fi împărţit în diverse părţi ale personalității. Există prin urmare părți copilăreşti în noi şi părți 
adulte, şi există un plan conştient și un plan inconștient ale psihicului nostru. Dacă se cunoaşte această structură 
a personalităţii, se poate lucra în mod conştient cu ea şi astfel vor fi rezolvate multe dintre problemele sale, care 
înainte păreau irezolvabile. Îţi voi arăta, în această carte, cum să procedezi. 


Precum am scris deja, „copilul interior" este o metaforă ce cuprinde părţile inconștiente ale personalităţii 
noastre, întipărite în noi încă din copilărie. Copilului din noi îi este asociată viața noastră emoţională: teama, 
suferința, tristeţea, furia, dar și bucuria, fericirea şi iubirea. Există prin urmare părți pozitive și fericite ale 
copilului din noi, precum și părţi negative și triste. În această carte, ți le voi prezenta şi îţi voi oferi modalităţi de 
lucru pentru fiecare dintre ele. 


În paralel, există eul matur, denumit opțional şi „adultul interior". În această instanță psihică este cuprinsă 
înțelegerea noastră înțeleaptă şi rațională, deci gândirea noastră. Din perspectiva eului matur, ne putem asuma 
răspunderi, putem face planuri, acţiona în mod prospectiv, putem recunoaște şi să înțelege contexte, cântări 
riscuri, dar ne putem controla, de asemenea, copilul din noi. Eul matur acționează în mod conştient şi 
intenţionat. 


Sigmund Freud a fost, de altfel, primul care a împărțit personalitatea în diverse instanţe. Ceea ce se numeşte, în 
psihologia modernă, copilul interior sau eul din copilărie la el era Sinele. Freud a denumit eul adult ca fiind Eul, 
descriind, apoi, şi ceea ce înțelegea prin Supraeu. Acesta este un fel de instanță morală, care mai poartă 
denumirea, în psihologia modernă, de „eu parental" sau „critic interior". Când suntem conduși de criticul 
interior, vorbim cu noi înşine cam aşa: „N-o mai face pe prostul! Eşti un nimic şi nu poți face nimic! Oricum, nu 
vei reuși asta niciodată!" 


Metodele de terapie mai noi, de exemplu, terapia centrată pe scheme cognitive, subîmpart aceste trei instanțe 
principale — din copilărie, adultă şi parentală — în alte subinstanţe, cum ar fi „copilul interior rănit", „copilul 
interior voios", „copilul interior furios", „eul punitiv al părinţilor" şi „eul binevoitor al părinţilor”. Şi 


cunoscutul psiholog hamburghez Schulz von Thun identifică o întreagă serie de subpersonalităţi existente în om 
şi a consacrat conceptul de „echipă interioară”. 


Vreau să rămân însă la explicaţii cât mai simple și pragmatice. Când se lucrează simultan cu mai multe instanţe 
interioare, lucrurile devin rapid epuizante şi alambicate. lată de ce mă limitez, în această carte, la copilul interior 
vesel, la copilul interior rănit şi la adultul interior. Aceste trei instanțe sunt, din experiența mea, suficiente pentru 
a-ți rezolva problemele. Înlocuiesc însă conceptele de „copil interior vesel" și „copil interior rănit" prin „copil- 
lumină" şi „copil-umbră". Acestea sunt mult mai frumoase şi mai utile. Nu le-am inventat eu, ci vechea mea 
prietenă și colegă Julia Tomuschat, a cărei carte, intitulată Das Sonnenkind-Prinzip [Principiul copilului- 
lumină], a apărut pe piaţă în toamna anului 2016, o carte ce merită citită. 


Copilul-lumină și copilul-umbră sunt, amândoi, caracteristici ale acelei părți a personalităţii noastre care 
desemnează „copilul interior" şi reprezintă inconştientul nostru. În sens strict, există doar un inconștient, deci un 
copil interior în fiecare dintre noi. În plus, copilul interior nu este întotdeauna un sentiment inconştient. De 
îndată ce ne îndreptăm atenţia asupra lui, devine conştient. Copilul-lumină şi copilul-umbră reprezintă, în 
schimb, stări diferite ale conştiinţei. Această diferență este, în primul rând, pragmatică, nu ştiinţifică. În 
experiența mea de mulți ani, în care am lucrat ca psihoterapeută, am conceput o structură de rezolvare a 
problemelor, care se foloseşte de metaforele „copil-lumină" şi „copil-umbră" şi cu care îți poţi rezolva aproape 
toate problemele. Această încadrare este aproape valabilă pentru toate greutăţile ce nu țin de tine. Includ în 
această categorie, în primul rând, loviturile sorții, cum ar fi boala, moartea unei persoane apropiate, războiul, 
catastrofele naturale, agresiunea fizică sau abuzul sexual. Pe lângă toate acestea, trebuie adăugat, în mod 
restrictiv, că şi depăşirea unor asemenea lovituri ale sorții depinde de personalitatea celui afectat. Oamenilor care 
se luptau din greu cu copilul-umbră din ei încă dinainte să intervină soarta, le va fi evident mai dificil decât celor 
ce dispun, mai degrabă, de un temperament de copil-lumină. În acest sens, pot extrage învățături din această 
carte şi oamenii a căror problemă principală este o lovitură a sorții. Cel mai mult vor profita însă cei ale căror 
probleme sunt „casnice", adică probleme ce ţin, în sensul cel mai larg, de sfera propriei răspunderi. Printre 
acestea se numără problemele din relaţie, precum și dispoziţiile depresive, stresul, teama de viitor, lipsa chefului 
de viață, atacurile de panică ş.a.m.d., deoarece asemenea probleme sunt exprimate sau se reflectă, în cele din 
urmă, asupra bagajului copilului-umbră din fiecare. 


Copilul-umbră şi copilul-lumină 


Sentimentele pe care le avem, precum sentimentul eşecului în viață, depind în principal de temperamentul nostru 
înnăscut şi de experienţele noastre din copilărie. O influență importantă o au, în acest caz, convingerile noastre 
inconștiente. Prin convingere se înțelege, în psihologie, un crez profund ancorat, care exprimă o atitudine față de 
noi înșine sau față de relaţiile noastre interumane. Multe convingeri se formează în primii ani de viață, prin 
interacțiunea dintre copil și persoanele cele mai apropiate acestuia. O convingere interioară poate fi, de exemplu, 
„Sunt OK!" sau „Nu sunt OK!" De regulă, internalizăm, în cursul copilăriei noastre şi după aceea, convingeri 
deopotrivă pozitive şi negative. Convingerile pozitive, cum ar fi: „Sunt OK!", se formează în situaţiile în care ne 
simțim acceptaţi şi iubiţi de cele mai importante persoane pentru noi. Ele ne dau putere. Convingerile negative, 
cum ar fi: „Nu sunt OK!", se formează, dimpotrivă, în situaţii în care simţim ceva greșit la noi și ne simţim 
respinşi. Acestea ne slăbesc. 


Copilul-umbră cuprinde convingerile noastre negative şi sentimentele apăsătoare ce rezultă în urma acestor 
convingeri, cum ar fi tristeţea, frica, neajutorarea sau furia. De aici rezultă, în schimb, mecanismele de apărare 
emoţională pe care le-am dezvoltat pentru a face față acestor sentimente sau pentru a nu le mai simţi, în cel mai 
bun caz. Mecanismele de apărare tipice sunt: retragerea, dorința de armonie, căutarea perfecțiunii, înclinația spre 
agresivitate şi atac sau chiar setea de putere şi dorinţa de a deţine controlul. Voi reveni, pe larg, la subiectul 


convingeri, sentimente şi mecanisme de apărare emoţională. Deocamdată, e suficient să înţelegi că acea parte a 
sentimentului nostru de încredere în forțele proprii care este afectat şi, în consecinţă, labil este copilul-umbră. 


Dimpotrivă, copilul-lumină însumează experienţele noastre pozitive şi sentimentele bune din noi. Acest concept 
se referă la tot ceea ce-i face pe copii să fie veseli: spontaneitatea, cheful de aventură, curiozitatea, inconştiența, 
vitalitatea, dinamismul și cheful de viață. Copilul-lumină este o metaforă pentru partea intactă a încrederii 
noastre în propriile forțe. Până şi oamenii care au de dus un bagaj foarte greu din copilărie au părţi sănătoase în 
personalitatea lor. Şi în viaţa lor există situaţii în care nu reacționează excesiv, şi ei cunosc momente în care sunt 
veseli, curioşi, jucăuși — în care deci se ivește copilul-lumină. Bineînţeles, la oamenii care au, în urma lor, o 
copilărie foarte apăsătoare, copilul-lumină iese la iveală mult prea rar. De aceea, în cartea de faţă, îi vom cere 
copilului-lumină, în mod deosebit, să-l 


încurajeze pe copilul-umbră din noi, pentru ca acesta din urmă să se simtă băgat în seamă şi să se liniștească, 
astfel creând suficient spaţiu pentru copilul-lumină. 


Până acum, a devenit clar, probabil, că partea aferentă copilului-umbră din psihicul nostru este cea care ne 
creează mereu probleme. Cu precădere atunci când rămâne inconștientă şi, astfel, automată. Aș vrea să mai 
demonstrez o dată acest lucru, în cazul exemplului cu Michael şi Sabine. Când Michael îşi studiază 
comportamentul cu ochii eului său adult, îşi dă seama, în general, că adesea reacționează exagerat. De aceea şi-a 
propus de mai multe ori să-şi înfrâneze furia. Câteodată, îi reuşeşte acest lucru, dar de cele mai multe ori, nu. 
Motivul succesului limitat al bunelor lui intenţii este acela că adultul din el, adică raţiunea, nu este informată de 
rănile copilului-umbră. lată de ce adultul nu poate avea vreo influență asupra copilului-umbră. Rațiunea lui, care 
este răspunzătoare de gândirea conştientă, înțeleaptă, nu îi controlează sentimentele şi comportamentul, care 
sunt prin urmare determinate de copilul-umbră interior. 


Dacă Michael ar vrea să reuşească să-şi controleze accesele de furie, ar trebui ca el să fie conştient de legătura 
dintre rănile lui din copilărie, a căror cauză a fost mama sa, şi comportamentul Sabinei. Ar trebui să se 
gândească la felul în care copilul-umbră din el poartă în sine o rană veche, care reîncepe să doară ori de câte ori 
copilul-umbră e de părere că dorinţele lui nu sunt respectate. Din acest moment, adultul din el l-ar putea linişti 
pe copilul-umbră interior, vorbindu-i astfel: „Ai grijă, doar pentru că Sabine a uitat de ciocolata preferată de tine 
nu înseamnă că nu te iubeşte sau că nu îţi ia în serios dorințele. Sabine nu este mama ta. Iar Sabine, la fel ca tine, 
nu e perfectă. Asta înseamnă că şi ea poate, şi are voie, să uite uneori câte ceva, chiar dacă, întâmplător, e vorba 
fix de ciocolata ta preferată!" Prin separarea conştientă a copilului-umbră de partea adultă din el, Michael nu ar 
mai interpreta uitarea ciocolatei ca pe o lipsă de respect şi de iubire din partea Sabinei, ci ca pe o scăpare 
omenească. Prin această mică modificare de percepţie nu s-ar mai dezlănțui furia din el. Deci, dacă vrea să-şi 
stăpânească accesele de furie, Michael trebuie să-şi îndrepte atenţia spre copilul-umbră interior şi rănile acestuia. 
Şi mai trebuie să înveţe să acţioneze în mod conştient din perspectiva eului său adult, binevoitor şi circumspect, 
care poate reacționa prudent și afectuos la impulsurile copilului-umbră, în loc să o facă pe Sabine victima 
acceselor sale de furie. 


Cum se dezvoltă copilul din noi 


Părţile de personalitate reprezentate de copilul-lumină și copilul-umbră sunt dezvoltate în principal, chiar dacă 
nu exclusiv, pe parcursul primilor şase ani de viaţă. Primii ani de viață sunt foarte importanţi pentru dezvoltarea 
unui om deoarece, în acest interval, se formează structura creierului, cu toate reţelele şi conexiunile sale 
neuronale. Experiențele pe care le avem în această etapă de dezvoltare, alături de cele mai apropiate persoane, se 
întipăresc, astfel, mai adânc în creierul nostru. Felul în care suntem trataţi de părinți devine un şablon al tuturor 
relaţiilor noastre, pe tot parcursul vieţii. Din relaţiile cu aceştia, învăţăm ceea ce trebuie să așteptăm de la noi și 
de la relaționările noastre interumane. Încrederea în forţele proprii şi, totodată, în alți oameni se formează în 
aceşti primi ani de viaţă, și — într-un caz mai puţin fericit — tot acum ia naștere şi neîncrederea în ceilalți și în 
relaţiile noastre. 


În orice caz, ar trebui să ne ferim să gândim prea mult în alb şi negru, deoarece nici o relaţie părinte-copil nu a 
fost exclusiv rea sau bună. Chiar dacă am avut o copilărie fericită, în fiecare dintre noi există o parte rănită. 
Acest lucru este demonstrat chiar de condiţia copilului: vine pe lume foarte mic, gol și complet neajutorat. 
Pentru sugar este de o importanţă vitală să găsească o persoană de legătură, care să îl accepte; în caz contrar, 
moare. Imediat după naștere şi în continuare, o perioadă îndelungată, ne aflăm într-o poziţie în care suntem cu 
desăvârşire inferiori şi dependenți. De aceea, există în fiecare dintre noi şi un copil-umbră, care se simte inferior 
şi mic şi care presupune că nu este în regulă. În afară de asta, nici cei mai iubitori părinţi nu îi pot îndeplini toate 
dorinţele copilului lor. Inevitabil, trebuie să-i şi îngrădească. Mai ales în al doilea an de viață, când micuțul poate 


să alerge deja, el este îngrădit de părinţi prin multe interdicții şi limitări. Copilul e sfătuit permanent să nu strice 
jucăria, să nu pună mâna pe vaza cu flori, să nu se joace cu mâncarea, să facă la oliță, să fie atent etc. Prin 
urmare, copilul simte adeseori că face câte ceva greşit, deci că, dintr-un motiv sau altul, „nu este în regulă". 


Pe lângă aceste sentimente de inferioritate, majoritatea oamenilor prezintă şi stări interioare în care se simt „în 
regulă" și „valoroşi”. În copilăria noastră, nu am avut doar experiențe neplăcute, ci şi unele plăcute: am avut 
parte de ajutor, protecţie, joacă, distracţie şi bucurie. De aceea îţi voi prezenta şi această parte din noi, pe care 
am denumit-o copilul-lumină. 


Situaţia devine complicată pentru (adevăratul) copil atunci când părinții lui, 


copleșiți de educaţia pe care i-o dau şi de grija pe care i-o poartă, ţipă la el, îl bat sau îl neglijează. Copiii nu pot 
judeca dacă acțiunile părinţilor lor sunt bune sau rele. Din perspectiva copilului, părinţii sunt mari şi nu greşesc. 
Atunci când tatăl ţipă la copil sau îl bate, cel mic nu gândește că: „Tata nu poate să-şi controleze agresivitatea şi 
are nevoie de psihoterapie!", ci justifică loviturile primite prin faptul că el însuși „e un copil rău". Înainte să 
vorbească, un copil nici nu poate să se gândească la el ca fiind rău, ci simte doar că e pedepsit şi că asta, evident, 
este ceva greșit sau, cel puţin, rău. 


Învăţăm, în primul rând, prin ceea ce simţim în primii doi ani de viaţă — dacă suntem sau nu suntem, în esență, 
doriți. Tot ce ţine de îngrijirea sugarului și a copilului se desfăşoară la nivel fizic: hrănirea, îmbăierea, înfăşarea. 
Şi, foarte important: mângâierea. Prin mângâierea, privirile iubitoare şi vocile persoanelor care-l îngrijesc pe 
copil, acesta își dă seama dacă e dorit pe acest Pământ sau nu. Şi pentru că, în primii doi ani de viaţă, suntem 
expuşi în totalitate acţiunilor părinților noștri, în această perioadă se formează aşa-numita încredere vitală sau 
neîncrederea vitală, deoarece termenul „vital" indică faptul că e vorba despre o experienţă existenţială foarte 
profundă. Aceste experienţe se înscriu adânc în memoria corporală. Oamenii cu o încredere vitală dezvoltată 
simt, pe un plan foarte profund al conștiinței lor, încrederea în forțele proprii, aceasta fiind şi premisa 
fundamentală a capacităţii de a se încrede în alţii. Cei care, dimpotrivă, nu au introiectat acest sentiment simt, pe 
un plan foarte profund, o stare constantă de nesiguranţă și au mai puţină încredere în semenii lor. Când a căpătat 
încrederea vitală, un om se află adesea în acord cu copilul-lumină. Dacă însă nu a dobândit această formă de 
funcţionare, copilul-umbră va ocupa foarte mult loc în el. 


Între timp, s-a putut dovedi, în cadrul unor studii neurobiologice, că acei copii care au resimţit mult stres în 
primul an de viață, de exemplu, fiind lipsiţi de iubire, au, pe tot parcursul vieţii lor, un exces de hormoni ai 
stresului. Asta îi face să fie și la maturitate extrem de expuşi față de consecinţele acestuia: ei reacționează mai 
puternic şi sunt mai sensibili la factorii de stres, fiind prin urmare oameni mai puţin rezistenți din punct de 
vedere psihic decât cei a căror copilărie a fost caracterizată preponderent de multă siguranță şi ocrotire. 
Cercetările demonstrează astfel, aflăm că persoanele afectate se identifică adesea cu copilul-umbră din ei. 


Dar şi următorii ani ai dezvoltării copilului sunt foarte importanţi și marcanți și, desigur, asupra noastră au 
influenţă și alte persoane importante, în afară de părinți, cum ar fi bunicii, colegii de şcoală sau profesorii. Aş 
dori să mă limitez însă la 


influenţa părinţilor, respectiv a principalelor persoane din jurul nostru, deoarece cartea este, și așa, prea 
cuprinzătoare. Totuși, dacă experienţele pe care le-ai avut cu cei de-o vârstă cu tine, cu o profesoară sau cu 
bunica, s-au dovedit deosebit de importante, poţi raporta exerciţiile din carte și în cazul acestora. 


Apelând la rațiunea noastră, adică la eul adult, nu ne putem aminti de primii doi ani de viaţă, chiar dacă aceştia 
s-au întipărit în subconștientul nostru. Primele amintiri ale celor mai mulţi oameni sunt de la vârsta grădiniţei 
sau de mai târziu. Incepând de atunci, ne amintim în mod conştient cum ne tratau mama şi tata şi ce relații 
aveam cu ei. 


Digresiune. O pledoarie în favoarea conştiinţei de sine 


Reflecţie şi a reflecta sunt cuvintele preferate ale psihologilor, și asta dintr-un motiv foarte serios: omul care a 
reflectat îşi cunoaşte motivele, sentimentele şi gândurile interioare şi le poate pune pe acestea într-un context 
psiho-logic, în acord cu faptele lui. Pentru că astfel ţine sub observaţie şi laturile sale întunecate, le poate 
controla într-o manieră mai conștientă. Astfel, poate observa la timp, de exemplu, că lipsa de simpatie pe care o 
resimte pentru o altă persoană are drept cauză mai puţin faptul că aceasta nu ar fi amabilă, ci, mai degrabă, 
faptul că el însuși este oarecum invidios pe succesul acesteia. Constatând acest lucru, va ajunge, probabil, la 
concluzia că nu ar fi prea corect să-i facă rău celeilalte persoane. Aşadar, are şanse mari să se comporte 
prieteneşte şi să-şi regleze invidia în interior. Tocmai pentru că are acces la sentimentele lui de invidie şi de 


inferioritate, le poate influenţa pozitiv, de exemplu, fiind în permanență conştient că şi el a realizat deja 
suficiente în viaţă şi are motive să fie recunoscător. Dacă, dimpotrivă, nu ar fi recunoscut că succesul celuilalt îi 
zgândăre egoul, asta l-ar fi impulsionat să-l atace pe celălalt — chiar dacă nu ar fi făcut decât să-l denigreze cu 
mici înţepături — față de terți. 


Acest mic exemplu demonstrează că nu ţine doar de a găsi soluţia pentru problemele tale, ci şi de a te comporta 
conform regulilor societăţii. Conştiinţa de sine şi reflectarea nu au doar o valoare intrinsecă — au şi o valoare 
socială. În primul rând, sentimentele de neputinţă și de inferioritate pot fi compensate, dacă nu le înţelegem, 
printr-o sete de putere şi o nevoie exagerată de mărire, manifestate într-un mod intolerabil pe plan social. În 
special identificarea cu propriul copil-umbră poate conduce la o puternică distorsiune a percepţiei. Din 
perspectiva copilului-umbră, partenerul de interacțiune este mereu mai mare decât el, iar această diferență 
conduce la presupunerea că cel aparent mai puternic are anumite intenţii rele, aşa cum am văzut deja din 
exemplul cu Michael şi Sabine. Deoarece nu recunoaște legătura dintre rănile lui din copilăria timpurie şi furia 
pe care o resimte, Michael dă vina pe „ignoranţa și lipsa de respect" ale Sabinei; în ochii lui, ea devine făptaşă, 
drept care cearta își urmează cursul. Iar în acest caz, e vorba de cearta unui cuplu oarecare. În alte cazuri, mult 
mai grave, e vorba de oameni de stat, bărbaţi și femei care, pe baza lipsei lor de autoreflecţie şi a setei lor de 
putere ce rezultă de aici, duc după ei popoare întregi la pierzanie. 


De aceea, sunt preocupată să le transmit cititorilor şi cititoarelor mele că, de fapt, 


conştiinţa de sine nu e doar calea regală prin care se eliberează de problemele lor personale, ci şi cea prin care 
pot deveni oameni mai buni. 


La ce trebuie să fie atenţi părinții 


Am înțeles, până acum, că atât copilul-umbră, cât şi copilul-lumină sunt marcați de experienţele pe care le-au 
avut în cadrul celor mai strânse relaţii. De aici, în mod logic, rezultă că educaţia joacă un rol foarte important, 
legat de faptul că, de obicei, suntem fie conduși de copilul-lumină, care e marcat de încredere în forțele proprii şi 
în ceilalți, fie de copilul-umbră, care este nesigur şi neîncrezător față de cei din jurul său. 


Bineînţeles că există diverse sfaturi pentru creşterea copiilor, care le arată părinților cum își pot însoți copilul pe 
parcursul tuturor etapelor copilăriei. Adeseori, apare întrebarea legată de modul de soluţionare a conflictelor 
tipice dintre părinți şi copii sau de aducere pe calea cea bună a copiilor cu comportamente nedorite. 


Din punctul de vedere al psihologiei, educaţia cuprinde teme mult mai importante: copiii au nevoi psihice 
fundamentale. De exemplu, nevoia de apartenență sau nevoia de recunoaștere. Părinţii care izbutesc să satisfacă 
într-o măsură corectă aceste nevoi psihice fundamentale se asigură că din copilul lor va ieși un om cu încredere 
vitală şi deci acesta se va putea încrede în sine şi în alții. 


Klaus Grawe, cunoscutul cercetător în domeniul psihoterapiei, a studiat aceste nevoi fundamentale şi 
semnificaţia lor pentru oameni. În această carte mă bazez pe descoperirile lui. În opinia mea, studierea nevoilor 
psihice fundamentale este o abordare cu care se poate lucra intens, pentru a te înţelege pe tine însuţi și copilul- 
umbră din tine. Astfel, putem rezolva două probleme deodată, cu ajutorul celor patru nevoi psihice 
fundamentale. Avem, pe de-o parte, un sistem practic, ce îi ușurează oricui înțelegerea propriilor experienţe din 
copilărie, întipărite în el sau ea şi avem un sistem ce ajută la înţelegerea problemelor actuale, în special pentru că 
rădăcinile acestora ajung, de cele mai multe ori, până în copilărie. Nevoile noastre psihice fundamentale rămân 
neschimbate pe parcursul vieții — exact precum acelea corporale. Asta înseamnă că, ori de câte ori ne simțim 
indispuşi sau, dimpotrivă, suntem binedispuşi, sunt vizate una sau mai multe dintre nevoile noastre 
fundamentale — psihice şi fizice. În cel mai bun caz, avem senzaţia că nevoile noastre fundamentale sunt 
satisfăcute — și ne simţim bine. Sau observăm, pe baza stării noastre proaste noastre, că ne lipseşte ceva. Cele 
patru nevoi psihice fundamentale sunt: 


“nevoia de apartenenţă; 
“nevoia de autonomie și control, 
“nevoia de satisfacere a plăcerii, respectiv de evitare a neplăcerii, 


“nevoia de încredere în sine, respectiv de recunoaștere. 


Nu știu vreo problemă psihică ce nu are drept cauză afectarea uneia sau a mai multora dintre aceste nevoi 
fundamentale. Când Michael devine atât de furios pentru că Sabine a uitat să-i cumpere ciocolata preferată, 
enervarea se produce deoarece simte că nu-i sunt satisfăcute nevoia de încredere sine şi nevoia de recunoaștere. 
Dar nici nevoia de satisfacere a plăcerii, nici nevoia de control nu-i sunt satisfăcute. Ori de câte ori simțim stres, 
mâhnire, furie sau teamă, sunt în joc nevoile noastre fundamentale. De cele mai multe ori, nu e vorba de o 
singură nevoie nesatisfăcută, ci sunt mai multe sau poate chiar toate. De exemplu, când suferim din dragoste, nu 
ne este satisfăcută nevoia de apartenenţă, dar nici nevoia de control (pentru că nu avem influență asupra iubitului 
sau a iubitei), nici nevoia de satisfacere a dorințelor şi, pe lângă toate acestea, încrederea în noi ne este puternic 
afectată, din cauza respingerii. Pentru că suntem frustrați pe toată linia, suferinţa din dragoste ne poate acapara 
extraordinar de mult şi ne poate dobori psihic. 


Când îţi priveşti problemele ţinând cont de cele patru nevoi psihice fundamentale, cauzele greutăților devin mult 
mai clare şi mai previzibile. Aparent, problemele foarte complicate se reduc la esenţa lor şi, adeseori, atunci se 
dezvăluie şi o soluţie a problemelor. Dacă, de exemplu, Michael ar fi conștient de faptul că nu-i sunt satisfăcute 
nevoia de încredere în forțele proprii şi nevoia de recunoaştere, din cauză că Sabine a uitat să-i cumpere 
ciocolata preferată, ar fi deja cu un pas mai aproape de rezolvarea acestei probleme. Partea nevăzută dintre 
stimul (ciocolata uitată) şi reacţie (furie) ar începe să se deslușească puţin. El ar putea observa că se înfurie atât 
de mult tocmai pentru că nevoia lui de recunoaștere este ignorată. Simplul fapt că recunoaşte acest fenomen ar 
putea duce deja la distanțarea lui de propriul tipar psihic, pentru că l-ar face să se întrebe dacă valoarea lui este 
într-adevăr afectată de faptul că Sabine este uitucă. Răspunsul ar fi, probabil, „nu". În lumina acestui adevăr, 
data viitoare, el ar putea reacționa ceva mai cumpătat. Dar poate că s-ar întreba şi care e cauza reală a 
sensibilităţii lui. Această întrebare l-ar face să conștientizeze familiaritatea sentimentului că e neimportant şi că-i 
sunt ignorate nevoile, același din copilărie. l-ar veni în minte anumite situaţii legate de mama sa şi, astfel, ar 
putea să-şi dea seama că nici măcar nu e vorba de relaţia lui cu Sabine, ci de relaţia cu mama lui. Astfel, s-ar 
îndrepta către cunoaşterea de sine şi spre soluţionarea problemei sale. 


Cele patru nevoi psihice fundamentale 


Înainte să-ţi explic în ce fel se poate elibera Michael — sau tu — de vechile tipare, aș dori să detaliez cele patru 
nevoi fundamentale. Încearcă să-ţi dezvolţi, în timp ce continui lectura, intuiţia legată de cum au fost influențați 
copilul-umbră şi copilul-lumină din tine, raportat la aceste nevoi fundamentale. 


Nevoia de apartenență 


Nevoia de apartenenţă ne însoţeşte de la naștere până la moarte. După cum s-a mai spus, sugarul nu poate 
supraviețui în absenţa sentimentului de apartenenţă. Copiii foarte mici mor dacă li se refuză contactul corporal. 
Dar şi dincolo de îngrijirea fizică, printre nevoile noastre sufletești fundamentale se numără dorinţa de afiliere, 
apartenență şi comuniune. Nevoia de apartenenţă joacă un rol important în nenumărate situaţii, nu doar în 
relaţiile de dragoste şi de familie. Astfel, de exemplu, nevoia de apartenenţă poate fi satisfăcută când ne întâlnim 
cu prietenii, când petrecem pauza cu colegii, când ne afișăm în public sau când scriem o scrisoare. 


Nevoia de apartenenţă a copilului poate fi ignorată de părinți prin neglijare, respingere şi/sau abuz. Spectrul 
neglijării este foarte larg. În cazurile mai uşoare, un copil se simte neglijat deoarece părinţii, altfel iubitori, sunt 
stresaţi şi suprasolicitaţi din cauze externe, de exemplu, pentru că o familie are patru copii şi foarte puţini bani. 
În cazurile mai grave, copiii sunt abuzaţi psihic și/sau fizic de părinţii sau de persoanele care îi îngrijesc și care 
suferă de tulburări psihice. 


Când unui copil nu îi e satisfăcută nevoia de apartenenţă, acest lucru poate avea diverse efecte asupra dezvoltării 
sale psihice. Desigur, un anumit rol joacă, în acest caz, şi gravitatea neglijării suferite în copilărie, dar şi 
predispoziția sufletească a copilului. Interacțiunea acestor factori decide dacă încrederea în sine este afectată 
puțin ori se ajunge la o tulburare psihică gravă. În majoritatea cazurilor, are de suferit capacitatea de atașament a 
copilului; odată ajuns la maturitate, copilul evită legăturile strânse, le distruge sau dezvoltă un comportament 
prin care se agaţă de partener şi devine dependent de acesta și de alți oameni. 


Nevoia de autonomie și de siguranță 


Pe lângă nevoia de apartenenţă, copiii au, la fel ca adulţii, nevoie de autonomie. În cazul celui mic, înseamnă că 
acesta nu vrea doar să fie îmbrățișat şi hrănit, ci vrea să şi cerceteze și să descopere împrejurimile. El are un 
impuls de explorare înnăscut. Copiii îşi doresc din plin să acţioneze în mod independent, de îndată ce le permit 


capacităţile. Sunt foarte mândri când pot realiza ceva fără ajutorul părinţilor. Până şi copiii cei mai mici insistă 
bucuroşi că „fac singur!", când părinţii vor să le vină în ajutor. Întreaga noastră dezvoltare se bazează pe faptul 
că devenim autonomi, independenți de părinţii noștri. 


Autonomie înseamnă control, şi controlul înseamnă, la rândul lui, siguranţă. Când vorbim despre un „obsedat de 
control", e vorba despre comportamentul unui om foarte preocupat de siguranţa lui, deoarece se simte nesigur în 
forul lui interior (ca urmare a experienţelor întipărite în copilul-umbră). Tot în nevoia de autonomie se 
încadrează, pe lângă dorinţa de siguranţă, şi setea de putere. De la naștere, avem dorința de a exercita o influență 
asupra mediului nostru înconjurător şi de a evita neajutorarea şi neputința. Mijloacele prin care ne putem 
exercita influenţa se schimbă pe parcursul dezvoltării noastre. La început, doar prin strigăte putem atrage atenţia 
asupra noastră. Mai târziu — prin vorbe atent alese şi prin fapte. 


Nevoia copiilor de a se dezvolta autonom poate fi împiedicată şi ignorată de părinți. Părinţii excesiv de 
protectori, care exercită un control puternic, le dau copiilor prea multe directive şi le stabilesc graniţe prea 
strâmte, îi afectează în creşterea autonomiei lor. În cursul dezvoltării, copilul internalizează această anxietate și 
controlul excesiv al părinților. La maturitate, poate că se va limita în continuare, deoarece se îndoiește de 
capacităţile sale. 


În schimb, părinții care îndepărtează cu bune intenţii prea multe piedici din calea copilului lor îi influenţează 
mai degrabă negativ dezvoltarea celui mic. Copiii lor odată ajunşi adulţi, nu se vor simţi autonomi, ci dependenţi 
de o persoană care le preia responsabilităţile. La polul opus, se delimitează radical de educaţia părintească şi 
intră, în mod direct, într-un tipar prin care rămân independenți şi liberi, exercitând, adesea într-o formă excesivă, 
cât mai multă putere. 


Digresiune. Conflictul dintre autonomie și dependență 


Găsirea echilibrului interior dintre nevoile noastre de apartenență, pe de-o parte, şi de autonomie și 
independenţă, pe de altă parte, este o întreprindere pe care trebuie s-o facă fiecare om pentru sine. Este vorba 
despre un conflict fundamental al omului, numit, în literatura de specialitate, conflictul autonomie-dependenţă. 
Cuvântul dependență poate fi considerat aici sinonim cu apartenență. Este vorba despre independenţa copilului 
faţă de ajutorul şi îngrijirea părintești. Însă această îngrijire poate reuşi doar atunci când cel puţin o persoană 
stabileşte o legătură cu cel mic. În majoritatea cazurilor, e vorba despre un părinte sau de ambii părinţi. Dacă 
părinţii îi satisfac nevoile fizice şi psihice ale copilului cu empatie şi într-o manieră drăgăstoasă, atunci în 
creierul celui mic se creează conexiuni prin care asociază „dependenţa" nu cu ceva negativ, ci şi cu o stare de 
ocrotire. Legătura e păstrată deci în creierul copilului precum un lucru „sigur și demn de încredere". De aceea, în 
limbajul de specialitate se spune şi că, de fapt, copilul a stabilit o legătură securizantă cu persoana care îl are în 
grijă. Contrariul este o legătură nesigură, care se creează atunci când copilul a constatat că persoanele care îl au 
în grijă sunt neglijente. Copilului-umbră al oamenilor cu legături nesigure i-a fost profund încălcată încrederea 
legitimă, în timp ce copilului-lumină al oamenilor cu legături sigure îi vine mult mai uşor să aibă încredere în 
sine şi în alții. 


În cazul ideal, părinţii satisfac şi nevoile de apartenență şi dependenţă ale copilului, precum şi pe cele de liberă 
dezvoltare şi independenţă. Copiii care cresc astfel capătă o încredere vitală, adică un sentiment de siguranță mai 
profund, care se reflectă atât asupra propriei persoane, cât şi asupra fiabilităţii legăturilor interumane. Încrederea 
vitală poate fi, în orice caz, puternic zdruncinată la vârste mai mari, din cauza unor experienţe traumatice, cum 
ar fi violenţa şi abuzul. În majoritatea cazurilor însă, încrederea vitală se conservă și serveşte ca izvor al puterii, 
pe durata întregii vieţi. Oamenii cu încredere vitală trec prin viață mult mai uşor decât cei care nu au dobândit-o. 
Ei se menţin adesea conduși de copilul-lumină. În orice caz, copilul-lumină poate fi puternic încurajat și la 
vârste mai mari. Pe parcursul cărţii îți voi arăta cum se petrece acest lucru. 


Dacă este ignorată nevoia de apartenenţă și/sau dezvoltare a independenţei unui copil, acestuia îi va fi mai greu 
să se încreadă în sine și în ceilalți. Pentru a-şi compensa nesiguranța, copilul caută, în mod inconștient, o soluţie, 
respectiv un mecanism de apărare. Această autoapărare apare prin alegerea (inconștientă) a evitării 


sau a dependenței. Dacă balanţa interioară înclină în favoarea evitării, atunci omul are o nevoie excesivă de 
libertate şi de independență. Ca urmare, acesta — respectiv copilul-umbră din el — evită să se atașeze prea mult de 
oameni. Copilul-umbră din el e convins că nu poate avea (cu adevărat) încredere în alți oameni. Prin urmare, 
pentru acești oameni, siguranţa constă în păstrarea independenţei şi a autonomiei lor. În plan psihologic, acești 
oameni au dificultăţi şi nu reuşesc să se atașeze de cineva — cu alte cuvinte, să aibă încredere într-o relaţie de 
dragoste. Ei suferă de teama de implicare, deci fie nu formează cupluri, fie nu-i permit partenerului de cuplu să 
se apropie cu adevărat de ei sau, după momente de apropiere, se îndepărtează de acesta. 


Dacă balanţa interioară a unui om se înclină în favoarea dependenţei, atunci acesta are o nevoie excesivă de 
apropiere sufletească. Se agaţă de partenerul de cuplu, respectiv copilul-umbră din el are sentimentul că nu poate 
trăi fără un partener de cuplu. Aceşti oameni au temeri nedeslușite, considerând că nu pot sta pe propriile 
picioare. 


Nevoia de satisfacere a plăcerii 


O altă nevoie fundamentală a copiilor — precum și a adulţilor — este cea de satisfacere a plăcerilor. În acest scop, 
plăcerea poate fi resimțită prin canale extrem de diferite ale percepţiei, de exemplu, în cazul alimentelor, al 
sportului sau al unui film frumos. Plăcerea şi neplăcerea sunt în strânsă legătură cu emoțiile noastre şi reprezintă 
componente importante ale sistemelor noastre motivaţionale. Mai simplu spus, tindem în permanenţă să ne 
îndeplinim plăceri şi să evităm neplăceri, aşadar, să ne satisfacem, într-o formă sau alta, necesităţile. 


Este vital ca omul să înveţe să-şi regleze senzațiile de plăcere şi neplăcere. Adică trebuie să dobândim 
capacităţile necesare pentru fo/erarea frustrării, amânarea recompensei şi renunţarea la instincte. Educaţia 
constă, în mare măsură, în a-l învăța pe copil să facă față sentimentelor de plăcere şi neplăcere. 


Unii părinți îi refuză prea mult copilului îndeplinirea dorințelor, iar alţii îşi alintă prea mult copiii. La vârsta 
sugarului şi a copilului, există o strânsă legătură între împlinirea plăcerilor copilărești și nevoia de apartenență. 
Astfel, sugarul resimte exclusiv sentimente de plăcere sau de neplăcere: foame, sete, căldură, frig, durere. 
Sarcina persoanei care îl îngrijește este să evite sentimentele de neplăcere, făcându-i pe plac, obținându-se astfel, 
simultan, senzaţia de plăcere. Dacă această persoană face acest lucru într-o măsură insuficientă, atunci nici 
nevoia de apartenenţă a copilului nu va fi satisfăcută. 


De asemenea, în dezvoltarea ulterioară, există o legătură strânsă între nevoia de autonomie şi plăcerile resimțite 
de un copil. Când mama îi oferă suzeta ca să sugă înainte de masă, în acel moment nu-i sunt îndeplinite 
bebelușului nici plăcerea, nici nevoia de autonomie. 


Dacă unui copil nu îi sunt satisfăcute suficient nevoia de plăcere şi, în același timp, nevoia de autonomie, acest 
lucru poate face ca, la maturitate, adultul din el — respectiv copilul-umbră — să adopte stilul educaţional 
părintesc, dezvoltând norme care îi interzic să se bucure de viaţă şi un comportament compulsiv. Sau, 
delimitându-se de părinți, se abandonează inconştient şi lipsit de măsură în satisfacerea dorințelor. Dimpotrivă, 
dacă un copil e răsfățat prea mult, atunci şi la maturitate îi va fi greu să-şi înfrâneze poftele. 


Găsirea unui echilibru adecvat între îndeplinirea plăcerilor şi renunţarea la gratificarea imediată este însă, pentru 
majoritatea oamenilor, o provocare zilnică — independent de experienţele întipărite în copilul interior. Puterea 
voinţei noastre e 


solicitată prin numeroase încercări, ce ne aşteaptă pretutindeni. Chiar şi mersul la cumpărături necesită, din 
partea noastră, capacități distincte de reprimare a impulsurilor. În plus, puterea voinţei noastre este pusă la 
încercare nu doar prin renunțarea la plăceri, ci şi prin combaterea neplăcerilor. Prin urmare, zilnic trebuie să 
facem nenumărate lucruri, de care nu avem chef. În cazul celor mai mulți oameni, acest lanţ de lucruri neplăcute 
începe cu trezitul şi se termină cu spălatul pe dinţi, seara. Trebuie să ne reprimăm în permanență impulsuri care 
vor să ne ducă spre frigider, spre internet sau la bar. Disciplina este una dintre cele mai importante condiții ale 
unei vieţi de succes şi este extrem de forțată în vremurile noastre, caracterizate de nenumărate posibilități de 
alegere şi de abundență. 


Pe tema puterii voinţei și a disciplinei, respectiv plăcerea culinară şi sexuală, voi mai reveni în secțiunile 
Digresiune. Mecanisme de tezaurizare împotriva dependenței şi Învinge-ți inerția. 


Nevoia de încredere în sine şi de recunoaştere 


Avem o nevoie înnăscută de a fi apreciaţi. Aceasta este strâns legată de nevoia noastră de apartenenţă, deoarece, 
fără să ne aprecieze cineva, nu putem lega nici o legătură cu acea persoană. Sentimentul de apartenență față de 
un om este o formă de iubire şi recunoaştere; iată motivul pentru care aceste nevoi au, de asemenea, un caracter 
existenţial. Faptul că tindem spre recunoaştere este asociat şi cu o altă împrejurare: în perioada în care suntem 
sugari ne dăm seama, din comportamentul părinților noştri, dacă suntem doriţi sau nu. David Schnarch, un 
cunoscut cercetător american în domeniul sexualității, denumeşte acest proces încrederea în sine oglindită. Prin 
asta se înţelege că, de fapt, copilul se oglindeşte în persoanele care îl îngrijesc, dându-și astfel seama dacă este 
„în regulă" sau nu. De exemplu, când mama îi zâmbeşte, pentru copil e ca și cum ar ține o oglindă în fața 


ochilor, care-i arată că mama se bucură de existenţa lui. Prin acţiunile celor care se îngrijesc de el, copilul 
dezvoltă încrederea în forțele proprii. Chiar şi la maturitate, avem nevoie de recunoaștere din partea altor 
oameni, pentru că suntem condiționaţi să resimţim încredere în noi înșine, oglindindu-ne în ceilalți. Acest lucru 
e valabil aşadar și pentru oamenii care au avut parte, în copilăria lor, de multă apreciere, nu doar pentru cei care 
prezintă un deficit în această privință. 


Cu toate acestea, sentimentul de încredere în noi influențează măsura în care avem nevoie de încurajarea celor 
din jur. Oamenii cu o încredere în sine labilă, care se identifică deci adesea cu copilul-umbră din ei, de cele mai 
multe ori depind mai mult de recunoaşterea din exterior decât cei siguri de ei, al căror copil-lumină e bine 
dezvoltat. 


Sentimentul de încredere în forţele proprii este epicentrul psihicului nostru; din el se hrănesc resursele noastre 
psihice, dar și diverse probleme, atunci când e rănit. Aşa cum am învăţat, asociem părţile labile ale sentimentului 
nostru de încredere cu copilul-umbră și pe cele stabile cu copilul-lumină. Esenţa acestei cărți constă în cum este 
întărit copilul-lumină şi alinat copilul-umbră. 


Asupra copilului aflat în creștere şi prin urmare asupra copilului-umbră, respectiv a copilului-lumină, se pot 
întipări experienţe negative şi pozitive, pe toate cele patru planuri ale nevoilor. Poate că, în timp ce citeai aceste 
paragrafe, te-ai gândit la punctele forte și la cele slabe ale părinţilor tăi. Îţi voi arăta cu precizie cum poţi 
descoperi care experienţe individuale sunt întipărite în psihicul tău. Mai înainte însă aş vrea să-i mai pun la 
dispoziţie câteva informaţii adultului din tine despre 


cum experienţele trăite în copilărie duc la anumite convingeri şi mecanisme de apărare. 


Cum ne-a marcat comportamentul copilăria 


Când nevoile fundamentale ale unui copil se bucură de prea puţină atenţie şi înțelegere din partea părinţilor, 
atunci cel mic face tot ce poate pentru a le primi. Copiii fac aproape orice pentru a fi plăcuţi de părinţii lor. 
Atunci când părinţii sunt prea puţin capabili să ofere iubire și/sau le vine greu să intre în pielea copilului, pentru 
a-i ghici sentimentele și dorinţele, atunci copilul preia răspunderea ca relaţia lui cu părinţii să fie una reușită. 


Dacă, de exemplu, părinții sunt foarte exigenți și se aşteaptă la un comportament docil şi manierat din partea 
copilului, atunci cel mic se va strădui să atingă obiectivele stabilite de părinții săi, pentru ca ei să fie mulțumiți 
de el sau, măcar, ca să nu fie pedepsit. Pentru a reuşi să se adapteze mai bine, trebuie să-şi reprime toate 
dorinţele şi sentimentele care contravin imaginii visate de părinți. Astfel, de exemplu, nu va învăţa să-şi 
manifeste cu măsură sentimentul de furie. Furia este indiciul biografic al faptului că ne putem afirma singuri şi 
că suntem în stare să ne apărăm limitele. Când afirmarea de sine a copilului se frânge mereu în fața puterii 
excesive a părinţilor lui, atunci copilul învaţă, la un moment dat, că e mai potrivit să-și reprime furia. Astfel, nu 
învaţă să-şi gestioneze cu măsură această emoție și nici să se afirme într-un mod rezonabil. Va dezvolta 
convingeri interioare, precum: „Nu am voie să mă apăr!", „Nu am voie să fiu furios!", „Trebuie să mă adaptez!", 
„Nu am voie să am o voinţă proprie!" Chiar şi atunci când, mai târziu, de cele mai multe ori la pubertate, copilul 
dezvoltă o nouă atitudine și se revoltă împotriva presiunii de a se conforma tuturor aşteptărilor părinților, el 
rămâne în continuare captiv în modul de gândire cu care a fost învestit de părinți, deoarece, în atitudinea de 
frondă, copilul este la fel de puţin liber precum în cazul în care încearcă să se adapteze. Copilul-umbră al acestor 
tineri, mai târziu adulţi, este marcat de experienţa dominării de către părinți. Prin ochelarii acestei experienţe 
întipărite în copilul-umbră din ei, li se va părea imediat că alți oameni sunt dominatori şi le sunt superiori ca 
putere. Iar în acest caz vor reacţiona fie evitând anumite situaţii, fie revoltându-se. Abia când un asemenea om 
ajunge să-şi recunoască în el copilul-umbră și experienţele profund întipărite, precum şi să se desprindă de 
convingerile acestuia se va simți, în forul lui interior, pe aceeași treaptă cu semenii săi. 


Mama mă înţelege! Empatia părintească 


Părinții puţin empatici faţă de nevoile copiilor lor au dificultăți în privinţa perceperii corecte a sentimentelor și 
nevoilor acestora din urmă. Astfel, copiii ajung deseori la concluzia că „nu e bine ceea ce simt și gândesc" — cu 
toate că e, de fapt, corect ceea ce simt. Părinții care nu pot empatiza cu copiii lor nu-şi înțeleg aşa cum trebuie 
nici propriile sentimente, deoarece contactul cu propriile sentimente stă la baza empatiei. De exemplu, când 
copilul e trist pentru că un prieten nu vrea să se joace cu el, mama trebuie să intre în contact cu propriile ei 
sentimente de tristeţe, pentru că altfel nu poate intra în pielea celui mic. Dacă mama îşi ignoră propriile 
sentimente de tristeţe, dându-le la o parte, va proceda la fel şi cu tristeţea copilului său. Sentimentul de 
neajutorare o poate face să îi răspundă cu duritate celui mic; îi poate spune, de exemplu, să înceteze să se 


comporte așa, pentru că prietenul lui oricum este un prostănac. Astfel, copilul învaţă că nu e în regulă să resimtă 
tristeţe şi-şi va căuta prieteni nepotriviți. Dacă mama (sau vreo altă persoană de referință) îşi gestionează bine 
propriile sentimente de tristeţe, atunci poate resimți tristeţea copilului ei şi o poate accepta. În acest caz, îi va 
spune copilului, de exemplu: „Of, pot să înțeleg foarte bine că eşti supărat pentru că Jonas nu a vrut să se joace 
astăzi cu tine". Mai departe, îi va explica motivele pe care ea le-ar putea atribui refuzului lui Jonas și va discuta 
cu copilul ei, aflând dacă nu cumva şi el are un aport la situaţia creată. În acest fel, copilul învaţă cum se numesc 
sentimentele pe care le are, în acest caz tristețea; mai învaţă că nu e părăsit atunci când are nevoie de înțelegere 
şi că poate găsi o soluţie la problemă. 


Prin acțiunile empatice ale părinților lui, copilul învaţă să facă diferenţa între sentimentele pe care le resimte şi 
să le identifice. Şi, pentru că părinții îi arată că sentimentele lui sunt, în esență, normale, cel mic învaţă să le 
gestioneze şi să le regleze într-o manieră potrivită. 


În concluzie, capacitatea părinţilor de a se pune în pielea copiilor lor este cel mai important criteriu al 
competenţei educaţionale. Altfel spus, familia este mediul prin care primim experienţele întipărite în noi — bune 
sau rele. 


De la genetică la caracter. Alți factori care influențează copilul din noi 


În anii 1960, în domeniile psihologiei şi pedagogiei a prins teren ideea că un copil vine pe lume tabula rasa, 
adică „coală-albă"”. Comunitatea ştiinţifică era convinsă că, în fapt, precum caracterul și traiectoria dezvoltării 
unui om sunt decise exclusiv de influențele mediului înconjurător şi ale educaţiei. Această teorie s-a schimbat 
însă fundamental în urma cercetărilor neurobiologice și genetice din ultimii ani. În prezent, se știe că genele 
noastre ne determină, într-o măsură deloc neglijabilă, trăsăturile de caracter și inteligența. Ca să ilustrez acest 
lucru, aș vrea să detaliez predispoziţiile genetice constatate ale trăsăturilor de personalitate, numite introversie, 
respectiv extraversie. 


Aceste trăsături de personalitate se corelează cu o mulțime de calități: introvertiţii îşi încarcă bateriile în 
solitudine, iar contactul interuman îi epuizează mai repede şi mai uşor decât pe extrovertiţi — prin urmare, nu 
apelează prea des la el. Când li se adresează o întrebare, mai întâi încearcă să găsească în ei răspunsul, apoi 
vorbesc. Dimpotrivă, extrovertiţii pot gândi în timp ce vorbesc şi, de aceea, sunt uneori ei înșiși surprinşi — în 
sensul bun sau rău — de răspunsul pe care-l dau. Extrovertiţii îşi încarcă bateriile într-o companie plăcută şi nu 
prea le place să fie singuri. În total, au nevoie de un număr mai mare de stimuli exteriori decât introvertiţii 
pentru a se simţi atrași şi a le fi stârnit interesul. Dimpotrivă, introvertiţii reacţionează reticent la stimulii din 
afară şi de aceea se simt mai rapid copleșiți de stimuli decât extrovertiții. 


În funcţie de diferitele lor nevoi de contact social, introvertiţii şi extrovertiţii se deosebesc și ca stil de lucru, 
ceea ce poate avea o influenţă şi asupra meseriilor alese de fiecare dintre ei. În general, se poate spune că 
introvertiţii preferă locuri de muncă liniștite, unde nu le e distrasă atenția și se pot adânci în munca pe care o fac 
(ore şi zile în şir). Extrovertiţii iubesc contactul cu lumea din afară. Fie își aleg profesii care le satisfac nevoia de 
contact, fie apelează, după un interval de concentrare, la un scurt contact interuman, pe internet sau în lumea 
reală, pentru a-şi încărca bateriile. 


Un om predispus la extraversie simte mai repede însingurarea şi plictiseala când e singur decât un introvertit, 
indiferent de educaţie şi de experienţele întipărite în copilul-umbră, respectiv în copilul-lumină din fiecare. 


Dar şi sensibilitatea, şi înclinația spre teamă sunt deja întipărite în genele noastre şi stabilesc felul în care ni se 
dezvoltă încrederea în forțele proprii. Unii copii sunt 


mai temperamentali din naştere decât alţii. Conform cercetărilor, există chiar un procent de 10%, ce reprezintă 
aşa-numiţii „copii invulnerabili" — aceștia au trecut, de asemenea, mai mult sau mai puţin teferi printr-o copilărie 
dificilă şi cu încrederea în forțele proprii relativ intactă. 


Experiențele din copilărie, întipărite în psihicul nostru, depind şi de dinamica dintre calitățile copilului şi ale 
părinţilor acestuia. Psihologii vorbesc, în acest caz, despre așa-numita compatibilitate părinţi—copii. De 
exemplu, dacă un copil cu o sensibilitate accentuată înnăscută are o mamă care nu prea posedă capacitatea de a 
empatiza, atunci comportamentul mamei îi poate face acestuia mai mult rău decât i-ar fi făcut unui copil care e 
mai puţin sensibil, din naştere. În schimb, părinţilor cu copii care ţipă mult şi/sau care sunt hiperactivi le vine 
mai greu să reacționeze, din punct de vedere emoţional și pedagogic, într-o manieră rezonabilă decât părinților ai 
căror copii sunt „maleabili”. 


Copiii cu o tendinţă spre hiperactivitate întâmpină dificultăţi mari în a-și canaliza excesul de energie, ceea ce-i 
face să-și irite semenii. Prin urmare, primesc adesea, de la alți copii şi de la profesori, mesajul: „Nu ești aşa cum 
trebuie!"; așadar cei mai mulţi dintre aceștia dezvoltă un nivel scăzut de încredere în sine, chiar dacă au părinți 
iubitori. Bineînţeles că nu doar părinții pot influenţa dezvoltarea unui copil, ci şi alte persoane importante, cum 
ar fi colegii de şcoală, profesorii sau bunicii. 


Aşadar, experienţele care ne marchează în copilăria noastră nu ţin exclusiv de stilul educativ al părinților noştri, 
ci e vorba întotdeauna de interacțiunea mai multor factori. În orice caz, părinții pun o piatră de temelie foarte 
importantă în acest sens. Cu cât e mai fragil, din cauza relaţiilor cu cei de acasă, cu atât copilul e mai susceptibil 
să fie rănit de alte persoane. Un copil care are părinţi atenți şi empatici este mai degrabă afectat, de exemplu, 
când e necăjit de colegii de şcoală decât un copil ai cărui părinți manifestă prea puţină înțelegere pentru 
sentimentele lui. 


Copilul-umbră şi convingerile sale 


Dacă vrem să ne rezolvăm problemele din prezent, trebuie să înțelegem pe un plan profund în ce constă, de fapt, 
problema noastră. În acest sens, este important să-i „dăm cuvântul" copilului-umbră din noi, pentru a ne da 
seama care sunt punctele noastre slabe, așa-numitele dec/anșatoare. Mulţi oameni nu vor să intre în contact cu 
această parte a personalităţii lor. Nu vor să-şi recunoască rănile şi temerile interioare. Această atitudine 
reprezintă un mecanism de apărare foarte natural şi o dorință foarte ușor de înțeles. Cine nu ar vrea să nu se 
simtă trist, temător, inferior sau chiar deznădăjduit? Cu toţii vrem să evităm, pe cât posibil, aceste sentimente şi 
să ne bucurăm doar de cele plăcute, cum ar fi fericirea, bucuria şi iubirea. De aceea, mulți oameni își alungă din 
minte rănile interioare. Sau, cu alte cuvinte, își ignoră copilul-umbră când acesta vrea să le spună ceva. 
Problema este, în acest caz, că se comportă față de copilul-umbră la fel cum se comportă față de copiii din viața 
reală, iar aceștia cerşesc atenţie cu atât mai mult, cu cât li se oferă mai puţină. Când însă unui copil i se oferă 
atenţie, iar preocuparea lui e luată în seamă, acesta se va retrage mulțumit, jucându-se apoi din nou singur, 
măcar o vreme. 


Acest gen de oameni se comportă foarte asemănător şi față de copilul-umbră din ei: când teama, rușinea sau 
furia din ei nu are voie să se manifeste niciodată, acestea continuă să acţioneze în fundalul conştiinţei. Acolo, 
produc dezastre, fără ca eul adult să-şi dea seama de asta și atunci se întâmplă exact ceea ce Michael trăiește 
foarte frecvent: copilul-umbră neiubit, ignorat se manifestă, din când în când, cu toată forţa şi-şi descarcă furia 
într-un plan paralel. 


În literatura de specialitate, părții de personalitate reprezentate de „copilul interior" i se asociază, de cele mai 
multe ori, numai sentimentele. Sunt însă de părere că, de fapt, „copilul interior" (cu părțile de copil-umbră şi 
copil-lumină) e marcat şi de convingeri interioare, care sunt adesea doar preliminare sentimentelor. Aşa cum am 
afirmat deja, prin convingere se înțelege un crez adânc înrădăcinat, care exprimă ceva despre încrederea noastră 
în forţele proprii şi despre relaţiile noastre cu ceilalți. De exemplu, când un copil se simte iubit şi acceptat, el 
deprinde convingeri precum „sunt dorit", „sunt iubit", „sunt important", care întăresc în el copilul-lumină. Dacă 
părinţii sunt mai degrabă distanți şi-l resping, atunci într-un copil se pot întipări convingeri precum „nu sunt 
dorit", „sunt o povară", „nu voi reuși”, care marchează copilul-umbră din el. Convingerile sunt deprinse în 
copilărie, dar se ancorează adânc în subconștientul nostru şi, astfel, sunt preluate la maturitate, 


sub forma unei scheme mentale. Au o influență acaparatoare asupra percepţiei, simțirii, gândirii şi acţiunilor 
noastre. 


Aş vrea să explic modul de acţiune al convingerilor pe baza exemplului cu Michael şi Sabine: după cum am 
afirmat, mama lui Michael acorda prea puţină atenţie atât dorințelor lui, cât și lui, ca persoană. Acesta mai are 
doi frați mai mici, iar părinţii lui administrează împreună o brutărie. Mama sa era, pur și simplu, prea stresată şi 
suprasolicitată pentru a-i oferi fiecărui copil atenţia şi grija de care ar fi avut nevoie. Nici tatăl său nu a putut să 
compenseze acest deficit al mamei, pentru că muncea încontinuu. Din cauza prezenţei emoţionale și psihice 
insuficiente a părinţilor, lui Michael i-au fost adeseori satisfăcute insuficient atât nevoia de apartenenţă, cât şi 
nevoia de creştere a încrederii în forțele proprii. Astfel, el a dezvoltat, printre altele, convingeri care sună astfel: 
„Nu voi reuşi", „Nu sunt important". Aceste convingeri îi marchează percepțiile până în prezent, în mod 
inconştient. Ori de câte ori se simte ignorat, copilul-umbră din el strigă imediat: „lar mi se întâmplă. Nu voi 
reuşi". Aceste convingeri, de fapt, reprezintă motivul pentru care Michael se enervează groaznic şi atât de rapid, 
când i se pare că Sabine le dă prea puţină atenţie lui şi dorințelor sale. 


Sabine, în schimb, a avut părinţi care s-au ocupat de ea destul de mult, dar care au ridicat prea mult ștacheta în 
privinţa ei. Părinţii o îngrădeau foarte mult, hotărând ei ce era corect şi ce nu. Adeseori, Sabine avea sentimentul 


că nu-şi putea mulțumi părinţii nicicum. Aceştia mai mult o criticau decât o lăudau. Sabine a suferit, pentru că 
nevoia ei de recunoaștere şi de creștere a încrederii în forțele proprii a fost adesea ignorată de părinţii săi — 
acelaşi lucru întâmplându-se şi cu nevoia ei de autonomie și dezvoltare liberă. De aceea, copilul-umbră din 
Sabine are convingeri cum ar fi: „Nu fac destul" şi „Trebuie să mă mulez după tine". Acum, ne putem imagina 
foarte bine cum interacționează copilul-umbră din Sabine şi cel din Michael. Iritabilitatea lui Michael — 
respectiv, cea a copilului-umbră din el — şi criticile lui excesive în privinţa micilor neglijenţe ale lui Sabine 
lovesc puternic în copilul-umbră din ea, care se simte mic, inutil şi dădăcit. Copilul-umbră din Sabine 
reacţionează la aceste sentimente cu furie, plânsete şi reproşuri, şi astfel escaladează certurile dintre cei doi. 


Convingerile noastre constituie, în linii mari, sistemul nostru psihic de operare. Oricât de simplu ar suna, ele 
exercită o putere enormă asupra noastră — în bine şi în rău —, deci asupra copilului-lumină și copilului-umbră. 
Convingerile sunt ochelarii prin care vedem realitatea. De aceea, este foarte important să avem grijă de ele. 


Copilul-umbră răsfăţat 


Convingerile negative apar nu doar în urma lipsurilor, neglijării sau protejării excesive. Părinţii care-i permit 
prea mult copilului şi-l alintă prea mult pot întipări în el convingerea că totul trebuie să se supună voinţei sale şi 
că nici nu trebuie să se străduiască prea mult pentru asta. Ei pot dezvolta deci convingeri care nu cuprind o 
subestimare a propriei importanţe şi însemnătăţi a copilului, ci o supraestimare. Acești copii sunt convinşi că e 
de la sine înţeles că trebuie să primească tot ce vor şi reacţionează deosebit de violent şi furios când nu se 
întâmplă așa. Copiii excesiv de răsfățaţi capătă o toleranță redusă la frustrare. Aşadar, suportă mai greu şi cele 
mai mici treceri cu vederea ale nevoilor lor. În timp ce capacitatea de adaptare a copiilor care au crescut 
înconjurați de anumite dificultăți e destul de ridicată, a copiilor alintaţi este redusă, de obicei. Răsfățaţii au 
învăţat prea puţin să se disciplineze şi să se adapteze într-o comunitate, dar au fost „şeful" sau „prinţesa" mamei 
sau ai tatălui lor. Convingerile lor sună, probabil, astfel: „Sunt foarte important", „Sunt iertat, orice aş face", 
„Primesc tot ceea ce vreau", „Totul e la dispoziţia mea", „Sunt mai puternic decât ceilalţi", „Sunt cel mai tare". 
Asta-i poate face să aibă, la grădiniţă, la școală sau mai târziu, în viaţa de adult, dificultăți de adaptare, şi e 
posibil să fie consideraţi agasanţi de către semenii lor. În plus, trebuie să înveţe mai întâi că nu primesc totul 
gratis în viaţă şi că trebuie să facă eforturi. Asta duce, în cazul unora, la coborâșuri în timpul educaţiei, respectiv 
întreruperi ale educaţiei. În cazurile mai uşoare, se pot integra foarte bine într-o comunitate şi sunt, de asemenea, 
funcționali, dar e posibil să suporte foarte greu faptul că uneori mai şi pierd. De exemplu, o respingere pe plan 
amoros le poate aduce o deznădejde ieșită din comun, pur și simplu pentru că nu sunt obişnuiţi să nu primească 
un lucru pe care şi-l doresc neapărat. 


Să-ţi critici părinţii? Nu e deloc simplu! 


Când abordăm subiectul copilăriei noastre şi al părinţilor noştri, unii dintre noi se împotrivesc atunci când e 
vorba să-şi facă răspunzători părinţii pentru anumite probleme. Sunt pusă mereu în situaţia în care pacienții mei 
intră într-un conflict cu loialitatea faţă de părinţi atunci când trebuie să-i privească cu ochi critici. Îşi iubesc 
părinţii şi le sunt recunoscători pentru multe lucruri. Se simt vinovaţi când trebuie să-mi relateze ce 
comportament al părinților poate că nu a fost prea benefic pentru ei. Au sentimentul că-şi trădează, cumva, 
părinţii. De aceea, doresc să subliniez aici că nu e vorba de a pune la îndoială eforturile părinților noștri sau de a- 
i face răspunzători pentru problemele noastre de la maturitate, ci, pur şi simplu, de a înţelege ceva mai bine 
experienţele care ne marchează și pe care le-am avut în casa părintească. În plus, nu e vorba doar de părțile 
criticabile, ci şi de experienţele memorabile pozitive, pentru care le suntem recunoscători acestora. În afară de 
asta, e bine să nu uităm că părinţii noştri au fost, la rândul lor, marcați de părinții lor, fiind astfel victimele 
educaţiei pe care au primit-o. De exemplu, părinţii mei erau foarte iubitori. Eram cu adevărat copilul lor mult 
dorit şi am, în principal, amintiri fericite din copilărie. Dar mama mea tolera foarte prost sentimentele de 
slăbiciune. Era cea mai mare dintre nouă frați şi surori şi, când avea unsprezece ani, a izbucnit cel de-al Doilea 
Război Mondial, aşa încât a prins o perioadă în care nu mai exista loc pentru slăbiciuni. Trebuia să fie 
funcţională şi, pentru că ea însăşi nu prea se pricepea la capitolul acesta, era năpădită de sentimente de 
slăbiciune, cum ar fi tristeţea, deci era uneori destul de neajutorată când mă întristam. Astfel, printre 
convingerile mele, s-au dezvoltat unele care sună astfel: „Trebuie să fiu puternică!" şi „E penibil să plângi!" Nici 
părinţii iubitori nu sunt infailibili. 


Importantă este şi întrebarea: ce exemplu ti-au dat părinţii tăi? De exemplu, când o fetiță are o mamă foarte 
iubitoare, dar cam slabă, care se adaptează permanent în funcţie de tatăl dominant, cea mică poate să dezvolte, 
prin identificare cu mama ei, convingeri precum: „Femeile sunt slabe", „Trebuie să mă adaptez", „Nu am voie să 
contrazic". Sau dezvoltă, delimitându-se de mama ei, convingeri precum: „Nu trebuie să plâng", „Nu trebuie să 
mă subordonez niciodată", „Bărbaţii sunt periculoși". 


Atât normele, cât şi valorile care au existat în casa părintească joacă un rol important. Astfel, într-o casă 
eminamente iubitoare, unde predomină însă norme foarte rigide legate de sexualitate, un copil poate fi astfel 
influenţat încât mai târziu 


să aibă probleme mari în dezvoltarea unei relaţii naturale cu corpul şi sexualitatea lui. Prin urmare, şi oamenii 
care au multe motive de recunoştinţă față de părinții lor pot să fi dezvoltat din cauza lor una dintre convingerile 
care le provoacă probleme în prezent. 


Unora le vine însă foarte greu să-şi facă o imagine realistă în privinţa propriilor părinți. Acest lucru se poate 
întâmpla, de exemplu, când felul în care-l văd pe unul dintre părinţi este extrem de puternic marcat de 
manipulările exercitate de celălalt părinte. Când o mamă i se plânge adesea copilului ei, spunându-i că tatăl său 
este „rău", copilul își va percepe tatăl prin ochii acesteia. Din activitatea mea îndelungată de consultant în 
procese de dreptul familiei, ştiu că asemenea experienţe trăite pot acţiona într-atât de negativ, încât aceşti copii 
ajung să aibă pe tot parcursul vieţii lor relaţii proaste cu tatăl sau chiar să nu aibă nici o relaţie cu acesta. Acelaşi 
lucru este valabil și în cazul în care taţii se plâng de mamă. 


Mai există însă un motiv pentru care anumitor oameni le vine greu să-şi formeze o imagine realistă în privința 
părinţilor lor, şi anume înclinația copiilor de a-și idealiza părinţii. Copiii depind, la nivel existenţial, de părinții 
lor şi trebuie să aibă încredere în aceştia şi să-i perceapă ca fiind buni şi drepți. Copiii trebuie să-şi idealizeze 
părinţii, pentru că altfel s-ar instala o teamă copleşitoare de a fi la dispoziţia unor părinți care fac greşeli sau, 
poate, care sunt realmente răi. Această idealizare este adoptată de unii oameni până la maturitate. Asta poate 
îngreuna, uneori, formarea unei imagini realiste asupra propriilor părinți, care să conţină, pe mai departe, 
punctele lor forte și pe cele slabe. Când îmi percep, la maturitate, părinţii prin prisma idealizării, nu mă pot 
detaşa de ei într-un mod sănătos şi, dacă nu pot face asta, va fi dificil să-mi găsesc propriul drum în viaţă. Dacă 
vreau să mă recunosc pe mine însămi — ca punct de plecare a dezvoltării mele viitoare —, atunci este important 
să-mi formez o imagine cât mai realistă asupra mea în relația cu părinţii mei. O imagine realistă nu contravine 
unei profunde preferinţe faţă de unul dintre părinți. Îmi pot iubi şi prețui pe deplin părinţii pentru ceea ce sunt şi 
au fost. Pentru asta, nu trebuie să fie perfecţi şi infailibili. Așa este întotdeauna când iubeşti în viață: dacă nu poți 
iubi decât ceea ce este perfect, atunci nu e vorba de iubire adevărată. 


Digresiune. Condiţionarea genetică a proastei dispoziții 


În ceea ce priveşte experienţele negative întipărite în noi, sunt suficiente câteva evenimente negative ca să lase 
urme adânci în mintea noastră. Din păcate, nu acelaşi lucru se întâmplă cu evenimentele pozitive, deoarece 
suntem condiționaţi genetic să acordăm atenţie mai degrabă veştilor proaste decât celor bune şi să ne amintim de 
cele dintâi o perioadă mult mai îndelungată. Cauza acestui fenomen o reprezintă faptul că e mult mai important 
pentru supraviețuire să fim atenţi la pericole decât la lucrurile care decurg bine. De exemplu, când o familie din 
Epoca Pietrei juca un joc amuzant, și, brusc, apărea tigrul cu colții ca nişte săbii, era esenţial pentru 
supravieţuire ca emoțiile plăcute, asociate cu jocul, să dispară pe loc, lăsându-i loc fricii. Creierul trebuia să 
treacă, astfel, imediat de la sentimentul bucuriei la sentimentul fricii, pentru ca, de teama tigrului, familia să fugă 
şi să aibă o şansă de supravieţuire. Pentru supraviețuirea omului preistoric, era, desigur, mai important să 
memoreze mai degrabă plantele otrăvitoare decât pe cele neotrăvitoare. Greşelile puteau şi pot fi mortale. De 
aceea, creierul nostru e predispus să fie atent la greșeli şi deficiențe. Iar asta influenţează, din păcate, prea des 
faptul că ne putem împotmoli, de-a dreptul, în sesizarea greşelilor, în special atunci când ne aflăm sub influența 
copilului-umbră, motiv pentru care ne amintim întâmplările dureroase mai uşor decât pe cele vesele. Astfel, ani 
de zile ne putem rușina de o întâmplare în care ne-am aflat într-o situaţie penibilă, de parcă întâmplarea ar fi 
avut loc ieri, în timp ce bucuria datorată unui eveniment fericit se atenuează destul de repede. Un efect secundar 
foarte urât al acestor gene este şi acela că o singură experiență negativă în relaţia cu un om poate compensa cu 
vârf şi îndesat sute de experiențe pozitive cu același om. Deci, data viitoare când te superi pe un prieten sau pe 
altcineva, gândeşte-te foarte bine la cât de multe lucruri frumoase ai trăit deja cu acea persoană, înainte să fii 
cuprins din ce în ce mai mult de propria-ţi enervare. 


Cum ne influențează convingerile percepția 


Inainte să-ţi arăt cum îți poţi forma propriile convingeri, aș vrea să-ţi explic în ce măsură ne influenţează acestea 
viața. 


Convingerile noastre profunde şi inconștiente reprezintă un filtru al percepției noastre, după cum am văzut din 
exemplul anterior, cu Michael şi Sabine. Totodată, percepţia unei situaţii influenţează ceea ce simțim, gândim şi 


facem. În același fel, şi gândurile şi sentimentele noastre ne influențează percepția. Astfel, e posibil ca un om pe 
care eu îl percep ca fiindu-mi superior să declanșeze în mine sentimente de inferioritate. Dacă am însă o zi bună, 
în care mă simt puternic şi plin de succes, e foarte posibil să percep acelaşi om drept egal ca valoare cu mine sau 
poate chiar inferior mie. 


Cu cât mai conştienţi devenim de toate aceste fenomene şi relaţii, cu atât mai uşor ne putem schimba perspectiva 
şi, în cele din urmă, comportamentul, în privinţa unor lucruri. Pentru asta însă e necesar să ne distanțăm de 
problema noastră. Atât timp cât ne identificăm total cu problema noastră — deci, şi cu convingerile, sentimentele 
şi gândurile noastre negative care formează problema —, aceasta rămâne o realitate pe care o resimțim profund şi 
de care nu putem să ne detașăm. Aș dori să explic lucrul acesta în cazul lui Sabine: când Michael ţipă la ea, 
Sabine alunecă în mod inconștient în percepția copilului-umbră din ea. Văzut prin ochii acestuia, Michael e 
mare şi are puterea s-o judece şi să decidă în privinţa ei. Copilul-umbră din Sabine proiectează — fapt 
neconștientizat de ea —, suprapunând-o peste Michael, figura autoritară a tatălui ei. Convingerile sale că „nu sunt 
destul de bună" şi „trebuie să mă adaptez" îl fac pe copilul-umbră din Sabine să se simtă mic şi lipsit de valoare. 
Pentru că, în această situaţie, se identifică total cu copilul-umbră din ea, Sabine resimte pe deplin că ea este mică 
şi inutilă. Critica lui Michael aruncă un pumn de sare pe rana deschisă a sentimentului lui Sabine de nesiguranță 
de sine. 


Dacă Sabine ar rămâne în eul ei adult sau sub influenţa copilului-lumină, ea s-ar menține „pe aceeași treaptă" cu 
Michael. Atunci, ea şi-ar putea da seama că Michael este sub influenţa copilului-umbră din el, iar furia lui, în 
fond, nu are nimic de-a face cu ea. În acest caz, accesul de furie al lui Michael nu ar trezi în ea sentimente de 
inutilitate, ci Sabine ar rămâne relaxată. Poate că ar putea chiar atenua comportamentul pueril al lui Michael. 
Dacă Sabine nu s-ar angaja în ceartă, ci ar rămâne liniștită, după puţin timp, Michael s-ar linişti şi el. De îndată 
ce Michael se 


linişteşte şi trece sub influenţa eului său adult, își dă seama și el rapid că a exagerat peste măsură, şi atunci se 
dovedește pregătit să-i ceară scuze lui Sabine. Dacă Sabine ar rămâne deci relaxată, furia lui Michael s-ar disipa 
în cel mult cinci minute. 


Probabil că unii cititori şi cititoare se vor întreba: dar doar Michael greşește, de ce să lucreze doar Sabine la 
comportamentul ei? Aceasta e clasica „problemă a vinei" cu care mă întâlnesc adesea, în discuţiile mele de 
psihoterapie, în special când lucrez cu perechi. Un partener de cuplu aşteaptă de la celălalt să se schimbe, 
deoarece e „foarte clar" că răspunderea pentru repetarea problemei X este a lui. Exact acesta e punctul de vedere 
pe care-l adoptă Sabine. Dar ea nu are nici o influență asupra faptului că Michael își schimbă sau nu 
comportamentul. Ea îl poate cel mult ruga pe Michael să se schimbe, făcând, eventual, presiuni asupra lui. Dar, 
dacă asta va duce sau nu la rezultatul dorit, nu depinde de ea. Singurul om pe care-l putem influenţa este propria 
noastră fiinţă. Deci, dacă Sabine vrea să ia măsuri, pentru ca situaţia să se schimbe, atunci trebuie să se schimbe 
pe sine. 


Credem aproape nestrămutat în experienţele noastre din copilărie 


Nu ai cum să estimezi cât de profund sunt ancorate aceste convingeri în tine şi cât de rar se întâmplă să recunoști 
că acționezi în numele părții rănite din tine, adică al copilului-umbră prezent în fiecare dintre noi. Zilnic 
descopăr că oameni care ar putea reflecta foarte precis, în eul lor adult, experienţele care-i marchează rămân 
totuşi blocaţi în vechile lor mentalități. Ei percep experiența pe care o au din copilărie, cu părinţii lor, ca fiind, 
pur şi simplu, mai adevărată decât orice gândire rațională. Am observat cât de departe poate merge această 
atitudine la una dintre clientele mele: doamna B. (58 de ani), care a fost abuzată sexual în copilărie de un vecin. 
I-a povestit atunci tot ce se întâmplase mamei sale, care nu a vrut s-o creadă și i-a explicat, în schimb, fiicei că 
„totuşi" trebuia să fie politicoasă cu bărbatul respectiv. Doamna B. fusese traumatizată de combinaţia dintre 
abuzul sexual şi manifestarea de ignoranță a propriei familii. Printre convingerile ei, se numărau: „Sunt expusă", 
„Nimeni nu mă ocroteşte" şi „Bărbaţii sunt periculoşi". Ajunsă la vârstă adultă, resimțea o teamă teribilă de 
bărbaţi, ceea ce-i afecta cumplit viaţa particulară şi profesională. Când a venit la mine, doamna B. făcea de zece 
ani psihoterapie, inclusiv terapia traumei, și ținea sub control, astfel, multe dintre problemele care o afectau. 
Teama ei profundă față de bărbaţi nu dispăruse însă, în pofida terapiei care dura de ani de zile. Nici după ce a 
lucrat cu mine, lucrurile nu s-au îmbunătăţit imediat. Însă, la un moment dat, s-a petrecut un lucru care m-a 
uimit profund: într-o şedinţă, copilului-umbră din ea brusc i-a devenit clar că situaţia trecuse, că făptașul murise 
demult, că ea era de-acum adultă și că nu toţi bărbaţii sunt violatori. Am rămas uluită. Eram ferm convinsă, încă 
de la început, că toate acestea îi erau clare deja de multă vreme. În cazul recunoaşterii tuturor acestor fapte, era 
vorba despre o realitate foarte clară, despre care vorbiserăm deja de multe ori și pe care ea o prelucrase în 
nenumărate şedinţe de terapie! Dar această veste fundamentală fusese, de fapt, ancorată doar în eul ei adult, în 


timp ce copilul-umbră trăia mai departe în realitatea din urmă cu cincizeci de ani. Abia în acea zi şi-a dat seama 
şi copilul-umbră că abuzul trecuse şi că ea nu mai trebuia să se teamă. După această şedinţă, doamna B. a fost ca 
şi vindecată. 


Precum copilul-umbră din doamna B., care trăia în realitatea din copilăria ei, la fel procedează copiii din fiecare 
dintre noi. Acest lucru e valabil şi pentru cei care au fost marcați, în copilăria lor, de multe experiențe pozitive şi 
care au dobândit încredere vitală — care dispun deci de un copil-lumină extrem de bine dezvoltat. 


Aceştia îşi proiectează tocmai experienţele pozitive asupra altora și asupra lumii, iar asta face ca viaţa să fie, în 
majoritatea cazurilor, mai simplă. Uneori, pot fi excesiv de naivi şi de bună-credinţă, pe baza proiecției 
copilăriei lor extrem de pozitiv pigmentate. Oamenii a căror copilărie a fost foarte fericită sunt nevoiţi să înveţe, 
uneori în mod dureros, la maturitate că lumea nu e mereu la fel de bună ca mama şi tata. Însă, pentru că, de 
obicei, dispun de un sentiment puternic de încredere în forţele proprii, se află adesea sub influenţa copilului- 
lumină şi de cele mai multe ori suportă bine acest şoc al realității. Mult mai multe probleme ne pregăteşte 
copilul-umbră, care proiectează multe lucruri negative asupra lui și lumii înconjurătoare. De aceea ne vom ocupa 
de el mai întâi. 


Copilul-umbră şi convingerile lui Sentimentele neplăcute apar 
fulgerător 


Am înțeles acum că, de fapt, convingerile copilului-umbră din noi ne pot face multe probleme, pentru că au o 
influenţă extrem de puternică asupra percepţiei noastre, iar percepţia ne influenţează, la rândul ei, foarte puternic 
sentimentele — şi reciproc. 


Când Michael şi Sabine se identifică, fiecare, cu copilul-umbră din ei şi se ceartă, înseamnă că sunt conduşi, în 
primul rând, de sentimentele lor. Aceste sentimente apar în câteva milisecunde, din interacțiunea cu convingerile 
lor, care le influenţează percepţia, deci interpretarea realității. Când Sabine uită să cumpere ciocolata preferată 
de Michael, atunci copilul-umbră din el interpretează astfel situaţia, pe baza convingerilor lui că „nu voi reuşi”, 
„nu sunt important": „Sabine nu mă iubește suficient şi nu ia în serios dorințele mele". Așa percepe el cele 
petrecute, iar asta îl duce cu viteza fulgerului şi nemijlocit la senzaţia că e lezat, care este urmată, la rândul ei şi 
într-o clipă, de izbucnirea furiei — şi cearta începe. Această înlănţuire convingere — interpretarea realității — 
sentiment — comportament nu e conştientizată de Michael. Conştiinţa lui intervine abia la izbucnirea furiei, pe 
când declanșatorul, aflat mai în profunzime, îi rămâne necunoscut. El nu ştie nimic despre convingerile lui şi nu- 
i e cunoscut nici faptul că furia lui este precedată de un sentiment de rănire. Exact aici rezidă problema: situaţiile 
şi întâlnirile pot declanșa în noi, extrem de rapid, sentimente care ne cvasi-acaparează şi ne controlează gândirea 
şi acţiunile. Nu contează că e vorba de furie, tristețe, singurătate, teamă, invidie sau de bucurie, fericire și iubire. 
Şi absenţa oricărui sentiment, o senzaţie predominantă de gol interior, care apare în anumite situații, poate fi 
urmarea acestui mecanism. În primul rând însă, sentimentele negative de furie, teamă, tristeţe sau invidie ne pot 
împovăra enorm — pe noi înşine şi relaţiile noastre. 


Poate vei obiecta că există şi o furie sau tristeţe îndreptăţită, provocată nu de rănile copilului-umbră, ci de 
circumstanţele exterioare, cum ar fi tristeţea declanșată de moartea unei fiinţe iubite sau furia pe care o resimțim 
în urma unei nedreptăţi trăite. Acest lucru, evident, este foarte adevărat. Nu toate sentimentele noastre au de-a 
face cu copilul-umbră sau copilul-lumină. Totuşi, aceste sentimente nu ne fac mari probleme, de cele mai multe 
ori. Suntem, pur şi simplu, trişti când moare un prieten. Nu intrăm în conflicte cu alți oameni şi nu suntem uluiți 
de reacţiile noastre. Acest lucru este adevărat şi în cazul multor sentimente pozitive, pe care le 


resimţim. Ne bucurăm şi suntem fericiţi. Aceste emoţii sunt resimțite de orice om. De regulă, nu ele sunt cele 
care ne fac probleme. 


Totuşi sentimentele de tipul celor care apar la Michael și Sabine, din cauza copilului-umbră, şi care nu sunt 
filtrate prin gândirea lor, ci, pur şi simplu, exteriorizate — acelea ne creează probleme cu noi înşine și ne 
afectează relaţiile. Dacă vrem să ne rezolvăm problemele, exact aici trebuie să intervenim. 


Copilul-umbră, adultul și încrederea în propria valoare 


Copilul interior şi convingerile lui reprezintă, ca să spunem așa, centrala sentimentelor noastre de încredere în 
sine. Convingeri ca „sunt valoros" ori „nu am nici o valoare" ne permit să simţim, pe un plan de o extremă 
profunzime, dacă suntem doriţi pe lume sau nu. In fond, e vorba mereu de sentimente care ne pot ridica sau 


doborî. Încrederea vitală, ba chiar şi neîncrederea vitală sunt stări profunde, stocate în memoria noastră 
corporală. De cele mai multe ori, nu resimţim conştient aceste sentimente, dar ele sunt mai uşor de evocat. În 
primul rând, oamenii care nu şi-au dobândit încrederea vitală se simt imediat nesiguri, inferiori. Se află deci, de 
cele mai multe ori, sub influenţa copilului-umbră din ei. Dimpotrivă, oamenii care au preponderent convingeri 
pozitive, care dispun deci de încredere vitală şi, într-o măsură anume, au intact sentimentul încrederii în forțele 
proprii simt, pe un plan la fel de profund, că sunt OK așa cum sunt. Se află deci, de cele mai multe ori, sub 
influenţa copilului-lumină, ceea ce nu înseamnă că nu au momente sau etape în viață în care au îndoieli 
puternice ori sunt extrem de nesiguri pe ei, adică momente sau etape în care copilul-umbră din ei este activ. Dar 
ei depăşesc mai rapid aceste faze, pentru că, în fond, copilul-lumină din ei, cu sentimentele lui bune şi 
convingerile sale sănătoase, e mai puternic decât copilul-umbră. Sau, cu alte cuvinte, majoritatea rănilor li se 
vindecă după o vreme, în timp ce oamenii care sunt foarte nesiguri pe ei poartă o așa-numită rană de durată care 
poate provoca o suferință puternică, inclusiv atunci când e pus pe ea doar un grăunte de sare. 


Partea reflectată — adică „trecută prin filtrul gândirii" — a sentimentului de încredere în sine este rațiunea noastră, 
adultul din noi. Astfel, de exemplu, cu ajutorul rațiunii noastre, ştim că am obţinut deja multe în viață, că putem 
fi mândri de noi și că, de fapt, suntem OK, deşi copilul-umbră se simte mic şi acum. Când lucrez cu clienţii mei 
la întărirea încrederii în sine, aceştia explică adesea logic: „Eu ştiu c-aș putea fi mulțumit de mine, dar, în forul 
meu interior, simt că lucrurile nu stau chiar aşa, de fapt!" Alţii se identifică total cu copilul-umbră din ei — 
aceştia simt și cred că nu sunt destul de buni. Așadar, nici măcar cu ajutorul rațiunii lor de adulţi nu se pot 
elibera de copilul-umbră. Alţii sunt de părere că nu au nici o problemă legată de încrederea în sine. Ei sunt 
captivi în gândirea rațională şi au reprimat copilul-umbră din ei. În ultima categorie intră şi Michael. Dacă este 
întrebat în legătură cu încrederea lui în sine, el răspunde că nu are probleme cu asta. Şi-a reprimat 
vulnerabilitatea. Pe de altă parte, Sabine se preocupă mult în legătură cu defectele ei 


reale şi imaginare și e conştientă de faptul că are o încredere în sine şubredă. 


Cu toţii cunoaștem situaţia în care gândirea şi simţirea sunt contradictorii și ajungem în această situaţie aproape 
mereu. Cât de des nu ne spunem: „Mi-e clar că..., dar tot nu reușesc să mă schimb". Astfel, de exemplu, adultul 
înţelept din fiecare ştie foarte bine că i-ar fi mai bine să se hrănească mai sănătos, dar, când copilul din el e 
cuprins de pofta de dulce, lupta este adesea pierdută. Exact în cazul alimentelor sau al dependenţelor de 
substanţe ne vine adesea foarte greu să ne ponderăm senzaţia de poftă și să le dăm prioritate rațiunii şi voinței, 
adică eului adult. 


Copilul-umbră şi eul adult nu trebuie deci să aibă neapărat aceeași părere — indiferent dacă e vorba de încrederea 
în forţele proprii sau de alte teme. Mulţi oameni trăiesc adeseori situaţia în care copilul-umbră din ei preia 
controlul asupra gândirii, simțirii şi acţiunilor lor. Dar, cu cât suntem mai conştienţi de copilul-umbră din noi şi 
de experienţele întipărite în el, cu atât avem şanse mai mari ca eul adult să-l pondereze și să preia controlul, 
respectiv să treacă foarte conştient în sub influența copilului-lumină. 


Descoperă copilul-umbră din tine 


În următoarele paragrafe, aș dori să lucrăm împreună asupra copilului-umbră din tine. Probabil că ţi-a devenit 
clar, între timp, că acest lucru este important pentru a-ţi putea schimba comportamentul şi atitudinile care-ţi fac 
probleme în mod repetat. Trebuie deci să recunoști experiențele negative care te-au marcat. Apoi, vom ajunge la 
experienţele tale pozitive şi la copilul-lumină din tine. Este foarte clar că-ţi voi cere ceva, când te încurajez, în 
primul sfert al acestei cărți, să te confrunți cu copilul-umbră din tine și cu sentimentele împovărătoare ale 
acestuia. Puteam trece direct la exerciţii pentru copilul-lumină din tine, pentru a te apropia de resursele şi de 
punctele tale forte, înainte să-ți pui propriile întrebări. Dar, în psihologia abordării integrate, se cere să faci pasul 
de la copilul-umbră la copilul-lumină, şi nu invers. În timp ce facem cunoștință și înţelegem copilul-umbră din 
noi, ne putem dezvolta copilul-lumină din noi, construind pe această bază, pentru a pondera şi îndruma într-o 
manieră iubitoare copilul-umbră din tine. 


Exerciţiu. Află care sunt convingerile tale 


Pentru exercițiul următor, vei folosi o coală de hârtie de mărimea cel puţin A4. Ca să te ajute la exercițiu, pe 
coperta interioară a cărţii este ilustrat un exemplu. Te poţi orienta după acela. 


Te rog să desenezi pe coala de hârtie silueta unei fete sau a unui băiat — în funcţie de sexul căruia îi aparţii. 
Această siluetă reprezintă copilul-umbră din tine. La dreapta şi la stânga față de capul siluetei de copil, scrie 
mama și tata, sau mami şi tati, folosind numele cu care li te adresai părinţilor în copilărie. Dacă nu ai fost crescut 


de părinţi, trece acolo câteva dintre persoanele care au avut grijă de tine. Notează, pur şi simplu, numele celor 
care erau persoanele tale de referință principale. Ţi-aş recomanda să simplifici lista, pe cât se poate, lăsând loc 
doar pentru cele mai apropiate persoane de referință, nu pentru întreaga familie lărgită. 


1. Imaginează-ţi cel puţin o situaţie pe care ai trăit-o în copilărie împreună cu mama ta și care ți s-a părut absolut 
aiurea. Poate pentru că te-ai simţit fie trecut cu vederea, fie rănit, fie descurajat. Pentru că nu a fost alături de 
tine sau pentru că ai avut sentimentul că nevoile sau greutăţile tale nu au fost sesizate sau luate în serios. 


2. Pornind concret de la această situaţie, adună cuvinte-cheie. Cum era mama ta? Poţi face același lucru și în 
cazul tatălui tău sau al alteia dintre cele mai apropiate persoane de referință (la trăsăturile pozitive, ajungem 
când vom trece la copilul-lumină). 


Exemple de trăsături negative: iritabil, rece, copleşit, se agăța de mine, excesiv de protector, dezinteresat, slab, 
foarte alintat, foarte permisiv, inconsecvent, dependent, impulsiv, dezechilibrat, cu toane, de neclintit, dominator, 
temător, lăudăros, arogant, foarte drastic, lipsit de empatie, lipsit de înțelegere, absent, vocal, agresiv, sadic, 
incult. 


3. Apoi, gândeşte-te dacă aveai vreun rol anume în cadrul familiei. Acest rol poate lua şi forma unei misiuni 
tacite. Unii copii, de exemplu, simt însărcinarea părintească de a se comporta mereu astfel, încât părinții să poată 
fi mândri de ei. Sau simt menirea lor de a fi intermediari între tata şi mama. Unii au sarcina de a fi prietenii buni 
ai mamei. Sau, poate, că trebuie să-i facă pe mama şi pe tata fericiţi etc. Gândește-te încă o dată la anumite 
situaţii din copilăria ta, în care nu te-ai simţit prea bine, şi la ce rol, ce sarcină aveai de la părinţii tăi. 


4. Acum, poți nota expresii caracteristice ale părinţilor tăi, cum ar fi: „Eşti exact ca mătușa Elli...", „Cap sec, 
nimic înăuntru...", „Tu eşti de vină că sunt atât de nefericit", „Aşteaptă numai până se-ntoarce tata acasă...", 
„Uite ce harnic este X în comparaţie cu tine...", „Nu e nimic de capul tău...". Notează toate acestea pe lista 
cuvintelor-cheie asociată fiecărei persoane care te-a avut în grijă. 


Apoi, deasupra capului tău, trasează încă o linie de legătură între persoane şi scrie pe ea care au fost aspectele 
mai dificile ale relaţiei dintre ele. De exemplu: „Se certau adesea", „Trăiau vieţi separate în aceeaşi casă”, 
„Mama hotăra, iar tata era un om slab", „Mama și tata au divorţat”. 


5. După ce ai notat toate acestea, pătrunde în străfundul propriei tale fiinţe şi intră în legătură cu copilul-umbră, 
înțelegând sentimentele pe care le stârnea în tine comportamentul părinţilor tăi. A sosit timpul să-ți exprimi 
convingerile profunde, subconştiente, sub forma convingerilor negative. Ce convingeri negative a stârnit aşadar 
comportamentul părinților tăi în tine, când erai copil? Nu vorbim de faptul că părinții tăi voiau sau nu să-ţi 
transmită această convingere, ci despre convingerile la care ai ajuns singur în copilărie. Așa cum am scris deja în 
altă parte, copiii nu se pot distanţa critic prea mult față de comportamentele părinților lor și se raportează la 
comportamentele acestora, indiferent dacă sunt bune sau rele. Dacă mama, de cele mai multe ori, este iubitoare 
şi binedispusă, îi transmite copilului sentimentul că e mulțumită de el şi-l iubește. Dacă mama este adesea 
stresată şi iritabilă, îi transmite copilului sentimentul că el este o povară pentru ea. În majoritatea cazurilor, 
copilul se simte oarecum responsabil pentru schimbările de dispoziţie ale mamei sau ale părinților şi dezvoltă 
convingeri pe această bază. 


Ca să te ajut să-ţi găseşti convingerile personale, îţi pun la dispoziţie o înşiruire de convingeri posibile. Această 
listă, desigur, nu e completă, ci reprezintă doar o sursă de inspiraţie pentru a-ţi descoperi propriile convingeri. 
Deci, să ne concentrăm mai întâi asupra convingerilor negative; cele pozitive vor veni apoi de la sine. 


Important este de reţinut că aceste convingeri au o anumită formulare, cum ar fi: „eu sunt..." sau „nu sunt...", 
„eu pot..." sau „nu pot...", „am voie..." sau „nu am voie...". Poţi exprima însă şi păreri generale despre viață, 
cum ar fi: „Bărbaţii sunt oameni slabi", „Relaţiile sunt periculoase", „Cearta duce la despărțire" etc. 


Atenţie, propoziţiile de tipul: „Sunt trist..." nu reprezintă convingeri. Tristeţea este un sentiment care poate 
rezulta dintr-o convingere precum: „Sunt un om de 


nimic!" Sentimente ca tristețea, teama, bucuria nu exprimă convingeri. Nici intenţii, cum ar fi: „Vreau să fiu 
perfect". Asemenea intenţii sunt, de cele mai multe ori, contra-programe pentru convingeri subiacente, cum ar fi: 
„Nu sunt suficient de bun". 


Îţi pun la dispoziţie, în cele ce urmează, câteva exemple de convingeri, lista nefiind completă. Are doar menirea 
să-ți servească drept stimulent, ca să-ţi găseşti convingerile negative. De cele mai multe ori, corecte sunt acelea 
care-ţi vin în minte spontan. Când parcurgi lista care urmează, fii atent la sentimentele tale. Care convingere 


declanşează o reacţie în tine? Ai simţit deja unele efecte ale convingerilor tale, când le auzeai rostite de alții, de 
exemplu: „Renunţi prea uşor!" sau: „Vrei să-i împaci pe toți!" 


* 

Convingeri negative care vizează nemijlocit încrederea în forțele proprii: 
Sunt un om de nimic! 

Nu sunt dorit! 

Nu sunt bine-venit! 

Nu merit să fiu iubit! 

Sunt rău! 

Sunt prea gras! 

Nu sunt suficient de bun! 

Sunt vinovat! 

Sunt mic! 

Sunt prost! 

Nu sunt important! 

Nu sunt în stare de nimic! 

Nu am voie să simt! 

Nu voi reuși! 

Eu sunt cel mic! 

Sunt un ratat! 

Greşesc! — ș.a.m.d. 

* 

Convingeri negative despre relația cu persoanele care m-au avut în grijă: 
Sunt o povară! 

Eu sunt de vină pentru schimbările tale de dispoziție! 
Nu mă pot încrede în tine! 

Trebuie să fiu mereu în gardă! 

Trebuie să țin cont de sentimentele tale! 

Sunt vulnerabil! 

Trebuie să fiu atent la tine! 

Sunt mai puternic decât tine! 

Sunt neputincios! 


Sunt neajutorat! 


Sunt la mâna ta! 

Nu mă iubeşti! 

Mă urăşti! 

Te dezamăgesc! 

Sunt de nedorit! — etc. 


* 


Convingeri negative care oferă soluția problemei (mecanismul de apărare) cu persoanele care mă au în 
grijă: 


Trebuie să fiu iubitor şi cuminte! 

Nu am voie să mă apăr! 

Trebuie să fac totul corect! 

Nu am voie să am o voinţă proprie! 
Trebuie să mă adaptez! 

Trebuie să mă descurc singur! 

Trebuie să fiu puternic! 

Nu am voie să manifest vreo slăbiciune! 
Trebuie să fie cel mai bun! 

Trebuie să vin cu note bune acasă! 


Trebuie să rămân mereu cu tine! 


Trebuie să-ţi confirm așteptările! 

Nu am voie să mă desprind de tine! — etc. 

* 

Convingeri negative cu caracter general: 
Femeile sunt slabe! 

Bărbaţii sunt răi! 

Lumea e rea/periculoasă! 

În viaţă, nu primeşti nimic pe gratis! 
Oricum mergea prost! 

Nu ajută cu nimic să vorbeşti! 

E bine să ai încredere, dar mai bine e să controlezi! — etc. 


* 


Notează-ți convingerea în burta şablonului desenat, care te reprezintă (vezi şi ilustrația de pe coperta interioară a 
cărții). 


Convingerile tale negative sunt cauza problemelor pe care le ai în viață, în măsura în care e vorba despre nişte 
probleme la care și tu ai un aport, în această categorie intrând toate problemele, în afara loviturilor destinului. 
Deci, dacă ai probleme la locul de muncă, în relaţie sau legate de felul în care-ţi modelezi viața — dacă suferi de 
temeri, depresie sau constrângeri —, oricare ar fi problema ta depinde, în tot cazul, în mod cauzal de convingerile 
tale negative. Acestea reprezintă programul tulburării. Oricât de diferite şi de complicate ţi s-ar părea problemele 
tale, la o examinare mai atentă, vei constata că se pot reduce la o structură de bază simplă. Recunoaşterea şi 
modificarea acesteia constituie tema şi subiectul acestei cărți. 


Dacă ţi-ai notat deja convingerile cele mai importante, numărul acestora fiind opțional, să trecem la pasul 
următor. 


Exerciţiu. Simte copilul-umbră din tine 


În exercițiul următor, vom încerca să simţim conştient emoțiile care declanşează în tine convingeri negative. 
Sunt acele emoții care ne pot duce cu viteza fulgerului şi cu încăpățânare în fundături emoţionale. Când eşti 
condus de copilul-umbră interior şi se activează, în interiorul tău, o convingere, cum ar fi: „Nu voi reuşi 
niciodată să fac asta!", apare şi o emoție care te demoralizează. Cu cât putem să recunoaştem aceste senzații mai 
bine și mai rapid, cu atât le vom putea mai bine tempera, respectiv ne vom putea asigura că vor apărea mult mai 
rar. 


Toate sentimentele noastre, indiferent dacă e vorba de bucurie, iubire, ruşine, teamă sau tristeţe, au un plan de 
percepţie fizic. Probabil sesizezi, eventual la instalarea senzaţiei de teamă, că inima-ţi bate nebunește, că ţi se 
înmoaie genunchii sau îţi tremură mâinile. Dar şi sentimentele de o intensitate mai joasă decât teama se fac 
simțite prin percepții fizice, pentru că altfel nici nu ţi-ai da seama de ele. Astfel, tristețea le provoacă multora o 
senzație de nod în gât şi/sau o greutate în piept. Bucuria este resimţită de mulţi ca o senzaţie de „furnicături”. 
Astfel, fiecare sentiment este exprimat pe plan fizic, chiar dacă, adeseori, nu percepem foarte conștient acest 
lucru, pentru că nu suntem obișnuiți să dăm atenţie acestor senzaţii. Poţi conştientiza planul fizic al 
sentimentelor reamintindu-ţi un lucru plăcut, o situaţie în care ai fost foarte fericit. Apoi, plonjează în această 
amintire, închizând ochii şi imaginându-ţi-o cu toate cele cinci simţuri. Apoi, încearcă să sesizezi senzațiile pe 
care le declanşează în tine, în zona torace-abdomen, această amintire. Ne referim la un plan al percepţiei, cum ar 
fi: am o senzaţie de căldură în piept, am o senzaţie ciudată în stomac, inima-mi bate puternic etc. 


Descoperă-ţi convingerea principală 


Acum, te-aş ruga să recitești lista cu convingerile tale. Parcurge-le una câte una — citindu-le cu voce tare, de 
preferință. Identifică între una şi trei propoziții negative, care te emoţionează ori demoralizează cel mai tare. 
Acestea sunt aşa-numitele tale convingeri principale. Poţi stabili convingerile tale principale şi întrebându-te în 
ce situații îți pierzi cumpătul rapid, te simți rănit sau îți este teamă. Dacă l-am fi întrebat pe Michael, din 
exemplul nostru de la început: „Când îţi pierzi cumpătul și te simți apoi tu însuţi penibil?" şi: „Care e cel mai 
profund gând al tău, care te scoate din minți?", atunci, el ar şti să spună imediat: „Atunci când nu sunt luat în 
serios!" Prin urmare, aceasta e convingerea lui principală. 


Convingerile principale sunt cele mai importante convingeri ale tale, respectiv cea mai importantă convingere, 
dacă ai descoperit doar una. Celelalte convingeri sunt adeseori variaţii pe tema celei principale. 


După ce ţi-ai descoperit această convingere principală sau aceste convingeri principale, închide ochii şi pătrunde 
în străfundul propriei tale fiinţe, orientându-ţi atenţia spre spaţiul toraco-abdominal. Vezi ce senzaţie sau senzaţii 
declanșează aceste propoziţii în tine. Căutăm acum emoțiile care se fac simţite în plan fizic, prin senzaţii de 
apăsare, contractare, furnicături, bătăi de inimă ş.a.m.d. 


Poate că resimți senzaţii pe care le cunoşti de multă vreme și poate resimți că, la fel ca Michael şi Sabine, ajungi 
în mod repetat în această stare care te blochează, te scoate din minţi, te deprimă, te face să-ţi cauţi un refugiu sau 
îţi dă orice altă senzaţie. Poate că e bine că, în cursul acestui exercițiu, te simți destul de prost şi trist, deoarece 
îţi conştientizezi foarte corect experienţele negative. Lasă-te cuprins de aceste senzaţii, deoarece fac parte din 
procesul de vindecare. E suficient să percepi senzaţia doar pentru scurtă vreme, după care poţi ieși din această 
stare. Teoria că trebuie să-ţi resimţi din plin sentimentele, pentru a le prelucra, s-a dovedit falsă. Dimpotrivă, nu 
e bine să te lași pradă, un timp prea îndelungat, stărilor de spirit negative. 


Motivul pentru care te rog să intri în această stare este ca să devii mai conștient de tine însuţi, pentru a observa 
în sinea ta, cât mai devreme, când aluneci în respectiva stare. Cu cât ne dăm seama mai repede că ies la iveală, 


în noi, emoții negative, cu atât mai bine le putem atenua. Când furia se află deja aproape de apogeu ori 
deznădejdea e foarte puternică, abia dacă mai poţi suporta sentimentele acestea puternice. „Recunoașterea lor în 
stadiul incipient" este prin urmare, nu doar în 


medicină, ci şi în psihologie, cea mai bună măsură de prevenţie. 


Te rog, notează, în interiorul șablonului tău, sentimentele și senzațiile pe care le-ai resimțit în timpul acestui 
exercițiu (vezi ilustraţia de pe coperta interioară a cărții). 


Cum te poţi detașa de sentimentele negative 


Dacă îţi vine greu să te distanţezi de acest sentiment, concentrează-te pe alte lucruri. Distragerea atenţiei, oricât 
de banal ar suna, este una dintre cele mai eficiente căi de ieşire dintr-o stare de spirit negativă. Creierul nu are 
capacitatea de a face simultan mai multe lucruri. Când atenţia îţi este acaparată de altceva, nu poți simți, 
concomitent, durere. Îți poţi abate atenţia, să zicem, forțându-te să-ţi orientezi percepţia asupra mediului 
înconjurător. Numără, de exemplu, zece obiecte din jurul tău care sunt de culoare roşie sau albastră. Sau găsește, 
pentru fiecare literă din alfabet, o ţară a cărei denumire începe cu ea. 


Mai poţi scăpa de sentimentele negative şi printr-un exerciţiu fizic: să te lovești, uşor, cu mâinile. Corpul şi 
sentimentele noastre sunt strâns legate între ele. Prin postura corpului şi activitatea lui, ne putem influența 
sentimentele. Asupra acestei fine conexiuni voi mai reveni adesea. 


Există un alt exerciţiu eficient pentru atenuarea propriilor sentimente: concentrează-te deplin asupra senzațiilor 
fizice resimţite în asociere cu un sentiment, de exemplu, frica („Îmi bate inima puternic") sau tristețea („Mi se 
strânge pieptul"). Apoi, alungă-ţi din minte imaginile şi amintirile aferente acestui sentiment. Șterge-le. 
Înnegreşte-le. Concentrează-te exclusiv asupra senzaţiei resimţite în corp şi rămâi concentrat pe ea. Vei vedea, 
respectiv simţi, că dispare relativ rapid. Folosindu-te de acest exercițiu de imaginaţie, îți poţi calma toate 
sentimentele. Ajută chiar și în cazul suferinţei din dragoste. 


E foarte posibil să nu simți nimic atunci când te afunzi în convingerile tale negative. Acest lucru se întâmplă 
deoarece, momentan, poate că nu ești concentrat sau ești blocat. Repetă exerciţiul altă dată. Poate se dovedeşte 
necesar să-l repeți de mai multe ori, ca să ajungi să simţi ceva. Este posibil, de asemenea, să nu fii conectat la 
sentimentele tale. Revin cu detalii despre această problemă în secțiunea de după cea următoare. 


Exerciţiu. Puntea sentimentelor 


Puntea sentimentelor — denumită de John Watkins „puntea afectului" — constituie tema exerciţiului următor, cu 
ajutorul căruia poţi înțelege cum apar în mod repetat, în prezentul tău, sentimente din trecut, aducând cu ele 
necazuri. 


1. Pentru acest exercițiu, ia o situaţie caracteristică din viaţa ta de adult, în care acționează una dintre 
convingerile tale principale (sau o altă convingere importantă), o situaţie care se repetă, cu mici variaţiuni de loc 
şi de acţiune, și în care convingerea ta negativă se resimte cu adevărat şi în mod consecvent. De exemplu, o 
situaţie în care te simți respins şi care îţi confirmă convingerea că „nu sunt suficient de bun" sau o situaţie în 
care nu te simți destul de respectat și care activează convingerea ta că „sunt inferior". 


2. Când ai găsit o asemenea situaţie, pătrunde cu toată puterea imaginaţiei tale şi cu toate simţurile tale în 
adâncul acesteia. Dacă acest lucru te afectează prea mult, în loc să plonjezi cu totul, e suficient să ţi-o imaginezi 
cu o anumită detaşare interioară sau să-ţi imaginezi doar o parte a acestei situaţii. Important este să te laşi 
cuprins de sentimentul aferent situaţiei, ca acesta să poată ieși la iveală — chiar dacă, eventual, într-o formă 
atenuată. 


3. Când se instalează un sentiment aferent acestei situaţii, de exemplu, teamă sau tristețe, întoarce-te cu acest 
sentiment în trecutul tău, până la primul moment în care-ţi amintești că l-ai resimţit. Încearcă să-ţi dai seama, 
prin acest exerciţiu, de câtă vreme cunoşti acest sentiment și ce situaţii din copilăria ta ţi l-au imprimat în suflet. 
Analizează ce comportament al părinților tăi sau al altor persoane te-a condus la a te simți astfel. 


Sensul acestui exerciţiu şi al celui anterior este să ajungi să înţelegi ceea ce resimțţi în urma propriilor experiențe 
marcante şi tipare, pentru ca ele să nu se activeze automat, ca la Sabine şi Michael, ci tu, conştientizându-le, să 
ai şansa de a le gestiona. Cu cât eşti mai conştient de sentimentele tale, cu atât mai repede le poţi recunoaşte şi 
poți lua măsuri în mod corespunzător. 


Digresiune. Oameni care-și reprimă problemele sau care simt prea puţin 


Oamenilor mai deschişi față de sentimente lor le vine mult mai uşor să se analizeze, să-şi rezolve problemele 
decât celor care-şi reprimă o mare parte din sentimente. Aceştia din urmă sunt preocupaţi, de asemenea, mult 
prea puţin la nivel mental de procesele lor sufleteşti. Nu le face plăcere să se analizeze pe ei sau viaţa lor — de 
cele mai multe ori, din cauza unei frici subliminale că ar putea resimţi prea multe sentimente negative. Se lasă 
aproape mereu distraşi de la ei înșiși. Alţii, dimpotrivă, se gândesc adesea la ei înșiși, dar rămân fixaţi în 
consideraţii teoretice şi nu au acces la lumea sentimentelor copilului-umbră din ei. 


Cei care au tendinţa de a fi condiţionaţi de educaţie, de a se identifica total cu judecata şi gândirea lor, astfel 
încât sentimentele sunt neglijate sunt, în special, bărbaţii. Acest lucru nu este valabil pentru toți bărbaţii şi există 
şi femei care nu-și prea cunosc sentimentele. Bărbaţii au însă mai degrabă tendinţa de a-și reprima sentimente de 
„slăbiciune", cum ar fi tristeţea, neajutorarea şi teama. Majoritatea bărbaţilor resimt însă intens sentimentele 
„puternice", cum ar fi bucuria şi furia. Acelaşi lucru se întâmplă şi în cazul lui Michael: nu percepe rănirea sa ca 
pe un „sentiment de slăbiciune", resimţit în condiţiile neglijenţei Sabinei. În schimb, resimte doar furia, care este 
însă o consecinţă a afectării încrederii lui în sine. Furia se instaurează mereu, când nu-i este satisfăcută o nevoie 
de bază, fizică sau psihică. 


S-a împământenit în societate, de-a lungul a mii de ani, ideea că bărbaţii nu au voie să manifeste sentimente de 
slăbiciune. Recent, a avut loc o transformare în conştientul colectiv şi s-a acceptat faptul că un băiat poate fi trist 
sau temător, iar expresia prostească „Băieţii nu plâng!" dispare din bagajul de citate al părinților. 


Pe lângă educaţie, şi evoluţia bărbaţilor îi îndeamnă să depășească sentimentele asociate cu modul în care 
sarcinile erau împărțite în Epoca Pietrei. Dacă doreau să aibă succes la vânătoare, erau nevoiți să înveţe să dea 
deoparte sentimentele de slăbiciune. Trebuiau să fie curajoși. Şi femeile erau — și sunt — nevoite să procedeze 
similar, dar domeniul lor de activitate era, în Epoca Pietrei şi a rămas şi acum, într-o oarecare măsură, în familie. 
Ele au deci nevoie mai degrabă de empatie decât de curaj. În concluzie, bărbaţii vin pe lume cu o anumită 
predispoziţie genetică spre o gândire obiectivă, pe când femeilor le vine mai uşor să empatizeze cu cei din jur. 


Inclinaţia multor bărbaţi de a ignora sentimentele negative are, în orice caz, 


părţile ei bune, în primul rând când e vorba de rezolvarea unor sarcini materiale. În relaţiile interumane, faptul 
că unii bărbaţi nu-şi manifestă sentimentele poate crea însă probleme. În psihoterapie şi la seminarele mele, 
întâlnesc adesea bărbaţi care dau ocol problemelor interumane cu care se confruntă, ca un vapor fără busolă, 
pentru că nu au acces la sentimentele lor. Sentimentele sunt necesare pentru aprecierea unei situații și evaluarea 
acesteia. Sentimentele ne arată cât de importantă sau de neimportantă este, pentru noi, o problemă. Teama ne 
avertizează de un pericol şi ne motivează să-l evităm. Tristeţea ne explică faptul că am pierdut sau nu putem 
obţine ceva important. Ruşinea ne arată că am încălcat o normă socială sau personală. Bucuria ne arată ce 
dorinţe avem. 


Când un om e detaşat de sentimentele lui, atunci nu prea este în contact nici cu nevoile lui. Nu puţini se plâng 
prin urmare de faptul că nu știu ce vor. Cunosc câţiva bărbaţi care au o inteligență deosebită în planul gândirii 
abstracte, dar, în viață, parcă nu ajung nicicum să se descurce cum trebuie. Pe plan profesional, au realizări sub 
capacitatea lor, iar în viaţa particulară suferă din cauza unor probleme relaționale. Unii ajung, datorită capacității 
lor intelectuale, foarte departe, dar în viața amoroasă ori de familie rămân în urmă. Ei se încurcă în consideraţiile 
lor abstracte şi se pierd în enumerarea avantajelor şi a dezavantajelor, când e vorba să ia o decizie emoţională 
importantă ori să-şi stabilească țeluri personale. Le lipseşte legătura cu sentimentele lor, care le-ar putea oferi, 
împreună cu demersurile logice, o orientare. Pentru că şi deciziile care se nasc în rațiunea noastră se resimt 
puternic. lar această senzaţie, chiar dacă nu e decât inconştient percepută, deschide, în cele din urmă, calea 
pentru luarea unei decizii. 


Unii oameni sunt stăpâniți şi de un puternic sentiment care se află în prim-plan, indiferent că e vorba de teamă, 
depresie sau agresivitate. În spatele acestor „sentimente conducătoare", de cele mai multe ori se ascund alte 
emoții, care nu sunt percepute; la fel ca în cazul lui Michael, pentru care preponderentă este furia, rănirea nu e 
conştientizată. 


Dacă vrei să afli mai multe despre lumea sentimentelor bărbaţilor, îți pot recomanda cartea lui Björn Siifke, 
intitulată Mânnerseelen [Sufletele bărbaţilor]. 


Ce pot face dacă nu simt prea mult? 


Dacă te numeri printre acei bărbaţi cărora le e greu să-și recunoască sentimentele, iar exercițiile de mai sus nu 
te-au ajutat, închide ochii şi concentrează-te asupra zonei tale toraco-abdominale. Mai întâi, percepe doar fluxul 
respirației tale. Pătrunde aerul adânc în abdomen? Se oprește undeva? Adeseori, ne reprimăm în mod inconştient 
sentimentele, respirând superficial. De aceea, inspiră o dată adânc, până în abdomen. În acest scop, cel mai bine 
e să fii întins. Apoi, concentrează-te exclusiv pe senzațiile din corpul tău, pe felul în care le simți. Dacă nu simţi 
nimic, deşi respiri adânc, atunci rămâi atent la zona toraco-abdominală şi conștientizează profund în ce fel simţi 
acest „nimic", în interiorul corpului tău. Cum te simți, de fapt, când resimți acest nimic? Percepe cum simte 
corpul tău acest nimic. Stomacul este detensionat? Inima îţi bate liniștit? Ai o respiraţie profundă? Cum resimţi 
nimicul? Încearcă să-ţi dai seama dacă nu cumva, dincolo de acest „nimic", mai este un alt spaţiu. 


În rest, ajută să exersezi simţirea prin intermediul atenţiei. Faptul că nu simți este, de cele mai multe ori, un 
mecanism de autoapărare, pe care te-ai antrenat în mod inconștient să-l manifeşti de când erai copil ca să nu fii 
atins de sentimentele de durere și neajutorare, declanșate de părinţii tăi în tine. Ai învăţat să te detaşezi de 
sentimentele lor. La fel, poţi învăţa să-ți orientezi atenţia spre sentimentele tale. 


Pentru asta, adesea, este suficient ca pe parcursul zilei să pătrunzi în adâncul fiinţei tale în mod repetat şi să-ți 
orientezi atenţia spre propria persoană, în timp ce-ţi adresezi întrebarea: cum mă simt acum? Fii atent la zona 
toraco-abdominală și la senzațiile pe care le percepi. De exemplu, dacă simţi furnicături, contractare, o senzaţie 
de nod în gât, presiune, atunci orientează-ţi atenţia spre aceste senzaţii. Ce sentiment le-ar corespunde? Teama? 
Tristeţea? Ruşinea? Furia? Bucuria? Iubirea? Ușurarea? Iar apoi, le poţi adresa o întrebare acestor senzații fizice. 
Întrebarea este: Ce lucru din viaţa mea mă face să simt această... presiune, furnicătură, bătaie de inimă sau orice 
altceva resimți în corpul tău. Pune-ţi această întrebare, când ai acest sentiment, şi lasă să se dezvolte din ea un 
răspuns. Nu căuta răspunsul în minte, adică în eul tău adult. De cele mai multe ori, primul răspuns e corect, chiar 
dacă, la prima vedere, îţi sună absurd. Acest răspuns poate veni şi sub forma unei amintiri sau a unei imagini. 
Vine din subconştientul tău, deci din copilul din tine — fie din copilul-umbră, fie din copilul-lumină. Pe această 
cale, poţi comunica direct cu el. Acest mod de a-ţi concentra sentimentele provine dintr-o metodă din 


psihologie numită focusing — „concentrare" —, inventată de Eugene Gendlin. 


Cu cât îţi vei îndrepta mai des atenţia spre fenomenele pe care le resimți în interiorul corpului, cu atât mai bine 
le vei putea percepe. Unora, le e de ajutor să mediteze. 


Proiecţia noastră e realitatea noastră 


Tot ce trebuie să înţelegi este că, în cazul convingerilor tale negative, nu e vorba de realitate, ci de realitatea ta 
subiectivă, care a fost marcată în tine, cel puţin parţial, de eșecurile educaţionale ale părinţilor tăi. Te vezi pe tine 
însuţi şi pe semenii tăi prin ochelarii acestor convingeri — aceasta e deformarea ta personală a realității. Este 
proiecția ta asupra realităţii, inoculată prin educaţie. Așadar, trebuie să scapi de această proiecţie nefolositoare şi 
s-o înlocuiești cu alta, mai bună și mai realistă. Pentru asta, inevitabil trebuie să separi copilul-umbră de adultul 
raţional din tine. Aceștia doi nu mai au voie să se amestece mereu în percepţia ta, cum s-a întâmplat până acum. 
Prin urmare, cu ajutorul rațiunii tale adulte, trebuie să recunoşti că, în cazul experienţelor întipărite în copilul- 
umbră, e vorba tocmai de așa ceva. Adultul din tine te va ajuta să înţelegi că, dacă părinții tăi ar fi fost altfel sau 
dacă ai fi avut alți părinți, atunci ai fi avut alte convingeri. Rațiunea ta de adult trebuie să înțeleagă faptul că 
toate aceste mici propoziții răutăcioase nu spun nimic despre tine și valoarea ta, ci doar despre educaţia pe care 
ai primit-o. 


Dacă ai, de exemplu, convingerea că „nu sunt destul!", atunci raţiunea ta de adult trebuie să-şi dea seama că este 
o prostie, pentru că tu eşti suficient de bun, de frumos, de deștept etc., chiar dacă ai făcut greşeli în viață. 
Majoritatea greşelilor pe care le facem în viață sunt urmări ale convingerilor noastre negative. Când revine 
convingerea că „nu însemn nimic", atunci raţiunea ta de adult trebuie să recunoască faptul că asta e o nesăbuinţă, 
pentru că fiecare om înseamnă ceva. Și există cel puţin un om pe lumea asta pentru care însemni mult. 


Un copil vine pe lume nevinovat, iar când părinții îi transmit că nu înseamnă nimic, chiar dacă nu aceasta este 
intenţia lor, copilul nu se poate apăra în nici un fel. Nu e vina lui. Cum poate deveni adultul din fiecare mai 
puternic cu ajutorul unor argumente bune, voi explica mai jos, în secțiunea Exercițiu. Întărește-ţi eul adult. 


Cunoscutul psiholog şi antrenor Jens Corssen afirmă: „De la naștere începând, eşti o stea luminoasă!" Este o 
formulare frumoasă, pe care vreau s-o preiau cu drag. Aşadar, eşti o stea luminoasă începând chiar cu naşterea, 
deşi uneori te comporți „cum nu trebuie". 


Când eului tău adult îi e clar că eşti o stea luminoasă și că n-ai nici o vină pentru comportamentul părinților tăi, 
trebuie să-i explici copilului-umbră din tine acest lucru, ca să-l înțeleagă și el. Altfel, continui să trăieşti într-o 
realitate dublă, ceea ce 


înseamnă că, de fapt, copilul din tine crede în continuare că e mic şi că lumea din afară este alcătuită din mama 
şi tata, în timp ce partea adultă din tine e de părere că este adevărat tot ce gândește şi simte. La fel se întâmplă 
lucrurile pentru toți oamenii care, în sinele lor interior, nu reflectează şi nu rezolvă problemele. Asta îmi 
aminteşte de pacienta mea, care abia când avea aproape 60 de ani a simțit pentru prima dată copilul-umbră din 
ea, a conştientizat că torţionarul ei murise de mult şi că ea era, de-acum, adultă. Copilul din ea, respectiv din 
tine, rămâne prins într-o vârstă mai fragedă a dezvoltării. Copilul-umbră al acestei paciente avea, de exemplu, 
vârsta de numai cinci ani. Pătrunde în adâncul propriei tale fiinţe, ca să vezi ce vârstă are copilul-umbră din tine. 
Te rog să mă crezi când îţi spun că, de fapt, copilul-umbră din tine e captiv în realitatea lui de mai demult şi-ţi 
influenţează enorm gândirea, simțirea şi acţiunile. Este important să iei în serios efectul convingerilor tale. 


În cazul proiecției, situaţia este asemănătoare. Astfel, proiectăm în capetele celorlalți imaginea pe care ne-o 
facem despre noi înșine, puternic influenţată de convingerile noastre. Dacă avem o părere bună despre noi, 
credem că şi ceilalți trebuie să gândească la fel. Dacă avem o părere proastă despre noi, proiectăm acest verdict 
şi în mintea celorlalți. Fii foarte atent cu ce frecvenţă ai impresia că altul crede (proiectezi în mintea celuilalt) că 
eşti prea gras, prea urât, prea prost, prea plictisitor etc. şi, crezând că celălalt gândește ca tine, îți compromiți 
moralul. Imaginează-ţi că trăieşti pe o insulă pustie: cât de rea s-ar mai dovedi aceeași problemă? În acest caz, 
celor mai mulţi dintre noi le-ar fi indiferent dacă sunt prea graşi, prea proşti sau prea plicticoşi — atât timp cât nu 
observă un altul. Într-un fel, de cele mai multe ori, ceea ce credem depinde de ceea ce cred ceilalți. Cu proiecţiile 
noastre în capetele celorlalţi, ne desființăm singuri. În spate se ascunde mecanismul percepției oglindite a 
încrederii în sine, pe care am descris-o deja mai sus. 


De aceea, un exerciţiu foarte bun este să te uiţi, pur şi simplu, la lumea care te înconjoară şi să vezi doar ce e de 
văzut; încetează să te mai vezi prin ochii celorlalți (deci prin ai tăi). Atunci, vei vedea mult mai multe şi vei 
percepe mult mai exact tot ceea ce se petrece în jurul tău. 


În secţiunea intitulată Vindecă-l pe copilul-umbră din tine, îţi prezint exerciţiile care te ajută să faci pace cu 
copilul-umbră interior și să te împrieteneşti cu el. În continuare, aş dori să-ţi prezint mecanismele de apărare ale 
copilului-umbră. Este vorba despre acele comportamente cu care reprimăm — de cele mai multe ori, în mod 
inconștient — copilul-umbră din noi și vrem să-l înlăturăm. În acest moment, 


probabil ai anticipat că majoritatea supărărilor nu au de-a face cu convingerile noastre negative, ci cu 
mecanismele de autoapărare adoptate din cauza convingerilor noastre. 


Mecanisme de apărare ale copilului-umbră 


Dacă credem cu străşnicie în trăsăturile negative cu care am fost învestiţi în copilărie, atunci ne identificăm în 
mod inconştient și, de aceea, pe deplin cu copilul-umbră, şi tindem să-l reprimăm, respectiv să ne comportăm 
astfel încât, pe cât posibil, să nu simțim convingerile negative ale acestuia. Ne străduim îndeosebi ca nimeni să 
nu remarce cât de neîmpliniţi ne simţim, de fapt. Dezvoltăm astfel mecanisme de apărare care ar trebui să ne 
protejeze de sentimentele și gândurile negative ale copilului-umbră din noi. Am dezvoltat multe dintre aceste 
mecanisme de apărare încă din copilărie, însă pe unele le adăugăm la maturitate, cum ar fi refugiul în 
dependenţă. Este important să înțelegem că avem în noi un număr mare de convingeri, care apar, la cei mai mulţi 
oameni, ca urmare a faptului că nu le-au fost satisfăcute mai multe dintre cele patru nevoi psihice fundamentale. 
Astfel, majoritatea oamenilor au mai multe mecanisme de apărare. Majoritatea mecanismelor de apărare se 
manifestă în plan comportamental — ele se reflectă deci în comportamentul nostru. 


În această secțiune, aş dori să-ţi explic funcţia şi consecinţa fundamentală a mecanismelor de apărare. În 
următoarele secţiuni, vom studia mai îndeaproape acele mecanisme de apărare adoptate frecvent. 


De exemplu, când un om crede în adâncul lui că „nu sunt suficient de bun", atunci (în mod inconștient) fie va 
face multe, pentru a elimina această convingere, fie se va resemna şi va face (în mod inconştient) multe, ca s-o 
confirme. Un mecanism tipic de anulare a acestei convingeri (și a altora asemănătoare care privesc în mod 
nemijlocit încrederea în forţele proprii) este, de exemplu, căutarea perfecțiunii. Căutarea perfecțiunii rezultă mai 
rar dintr-o dedicare pătimaşă unei îndeletniciri, şi, de cele mai multe ori, din teama ascunsă de a suferi un eşec și 
din teama de a fi respins. Din cauza convingerilor negative pe care şi le-au format, mulți oameni se străduiesc 
enorm să facă totul cum trebuie. Greşeala și eşecul generează în ei sentimente profunde de rușine — dar acestea 


sunt doar patetice confirmări ale inadecvării pe care o resimt. Alţii, dimpotrivă, s-au resemnat. Aceştia au trăit 
adesea, în copilărie, experienţa că strădania nu le aduce nimic. Ei se consolează în mod repetat cu gândul că, 
oricum, convingerile lor sunt corecte. Se comportă în iubire astfel încât relațiile lor să eşueze, iar pe plan 
profesional astfel încât să nu aibă succes. Fac asta, de exemplu, căutându-şi parteneri care sunt prea puțin 
potriviţi şi/sau comportându-se atât de complicat, încât e dificil pentru partener să-i 


înțeleagă. Pe plan profesional, teama lor de eşec îi poate determina să amâne îndeplinirea sarcinilor importante 
şi să se piardă în amănunte. Sau, de teama de eșec, rămân cu mult sub capacităţile lor. Unii au dezvoltat însă şi 
un mecanism de apărare, care, în limbaj de specialitate, e denumit narcisism. Asta înseamnă că 
supracompensează copilul-umbră labil din ei printr-o apariţie deosebit de arogantă, prin care încearcă să se 
convingă pe sine și să-i convingă pe ceilalți că ei sunt cei mai extraordinari. (Voi reveni cu mai multe detalii 
despre acest subiect, precum şi despre cel legat de căutarea perfecțiunii.) 


Dacă unui copil nu i-a fost satisfăcută suficient dorinţa de autonomie şi control, atunci a dezvoltat, probabil, 
convingeri cum ar fi „Sunt la mila ta" sau „Sunt neputincios". Pentru a reuşi, cât de cât, să evite să simtă asta, 
adultul poate avea o dorință puternică de a deține controlul şi o sete de putere, deoarece copilul din el este 
mereu îngrijorat să nu ajungă într-o poziţie subordonată. Oamenii cu o apetenţă deosebită pentru putere vor să 
aibă mereu ultimul cuvânt în conversaţie, în profesie, în relaţie. Nu puţini suferă de teama de implicare, deoarece 
copilul din ei asociază apropierea cu teama de abandon. Ei resping relaţiile de dragoste sau, după momente de 
apropiere, pun imediat distanţă între ei şi parteneri. Când copilul-umbră dintr-un asemenea om s-a resemnat, 
atunci adultul se agaţă de oameni pe care-i consideră puternici, dominatori, şi li se subordonează de bunăvoie. El 
repetă deci experienţele dureroase pe care le-a trăit deja cel puţin cu unul dintre părinți. Un exemplu tipic în 
acest sens este o femeie care se agaţă de un bărbat care o domină sau chiar o maltratează. Sau un bărbat care se 
supune soției lui bărbătoase. 


Dacă nevoia unui copil de apartenenţă nu a fost satisfăcută, astfel încât una dintre convingerile lui este: „Sunt 
singur!", atunci acesta ar putea adopta, ca mecanism de apărare, un comportament prin care se agaţă de alții. El 
se va gândi mereu la armonie și compensare, pentru a nu-şi periclita apropierea de alți oameni. Sau copilul- 
umbră îşi reprimă temerile de a nu fi părăsit, respingând relaţiile strânse, conform devizei: ce nu am, nu pot 
pierde. Astfel, controlează ceea ce i se întâmplă. În acest caz, copilul-umbră a învățat că singurătatea este cea 
mai sigură opțiune. 


O convingere legată de nevoia psihică fundamentală de satisfacere a plăcerilor, respectiv de evitare a neplăcerii, 
ar putea suna astfel: „Nu am voie să savurez!" Aceşti oameni se apără adesea, refugiindu-se în muncă, pentru că 
nu prea ştiu ce să facă în timpul liber. Unii au rutine de-a dreptul restrictive şi o disciplină de sine dusă la 
extrem. Alţii, dimpotrivă, supracompensează experienţele din copilărie, 


consumând excesiv şi fără măsură. Acestora le lipseşte disciplina, astfel încât se lasă adesea purtați de 
impulsuri. 


Acestea au fost doar câteva exemple prin care am încercat să explic felul în care acționează mecanismele de 
apărare. Pe un plan superior, mecanismele de apărare se împart în: adaptare, retragere sau supracompensare. 


Mecanismele de apărare şi convingerile nu se asociază cu nevoile fundamentale în mod biunivoc, aşa cum am 
încercat eu mai sus măcar să fac. Astfel, una şi aceeaşi convingere, cum ar fi: „Sunt inutil", poate fi cauzată de 
nesatisfacerea nevoilor de apartenenţă, control, încredere în sine şi plăcere. De asemenea, un mecanism de 
apărare, cum ar fi setea de putere şi căutarea perfecțiunii, poate lua naștere din nesatisfacerea diverselor nevoi 
fundamentale. În plus, multe mecanisme de apărare au și în mare măsură suprapuneri: căutarea perfecțiunii şi 
setea de control sunt strâns înrudite, sau dorința de armonie şi sindromul salvatorului. 


Cum am spus, de cele mai multe ori, mecanismele de apărare constituie adevăratele motive ale problemelor 
noastre. Când un om are în el convingerea că „nu sunt vrednic să fiu iubit!" şi, în consecință, se retrage din 
compania celorlalți oameni, respingând relaţiile apropiate, atunci singurătatea, ce rezultă din această retragere, 
constituie adevărata lui problemă. Dacă ar rămâne în contact cu alţii şi le-ar povesti că el crede că nu merită să 
fie iubit, atunci nu ar fi singur, ci ar fi în legătură cu cineva. Prin urmare, nu convingerile negative în sine sunt 
cele care ne împovărează relaţiile interumane şi modul de viaţă, ci mecanismele de apărare pe care le alegem 
pentru a ne contracara convingerile. Majoritatea problemelor pe care le avem sunt cauzate deci, în ultimă 
instanță, de mecanismul nostru de autoapărare. 


E foarte important să prețuieşti și să apreciezi mecanismele tale de apărare. În copilărie, au fost oportune și 
rezonabile. Când erai copil, te-ai adaptat mentalități părinților tăi. Sau te-ai răzvrătit împotriva lor şi ai avut 


motive bune şi pentru asta. Până şi în prezent, te străduieşti foarte mult ca, uzând de mecanismele tale de 
apărare, să te protejezi tine însuți şi de ceilalți. Şi aceste eforturi merită întreaga ta apreciere. Există o singură 
problemă: copilul-umbră din tine nu a înţeles încă faptul că acum ai crescut. El trăieşte în continuare în realitatea 
din trecut. De fapt, copilul-umbră din tine şi eul adult sunt liberi în prezent și pot avea grijă de ei înșiși singuri. 
Nu mai depinzi de mama şi de tata. Adultul s-ar putea apăra şi afirma cu mijloace mult mai bune decât folosind 
mecanismele sale de apărare. Îţi voi prezenta aceste mijloace în secţiunea De la mecanismele de apărare la 
mecanismele de tezaurizare. Mai întâi însă e necesar să-ţi recunoști şi sa-ţi înţelegi mecanismele din 


copilărie, înainte să le apreciezi şi să le modifici în sens pozitiv. 


În cele ce urmează, voi prezenta meta-mecanismele în care se împart mecanismele individuale și cele speciale. 
De exemplu, dacă-ţi place să te aperi, intrând necontenit în jocurile pe calculator, evadând astfel din realitate, 
atunci poți trece asta în categoria mecanismului de apărare intitulat „refugiu și retragere". Sau, când te tot învârți 
în jurul ideii în fața superiorilor tăi, când tu, de fapt, ar trebui să-ţi exprimi direct punctul de vedere, poţi încadra 
acest obicei la categoria „dorinţa de armonie”. În timp ce continui să citeşti, fii atent la tine însuți, la 
mecanismele pe care le foloseşti personal şi care nu sunt specificate explicit în cele ce urmează. 


Negarea realității 


Negarea realităţilor neplăcute sau insuportabile reprezintă un mecanism de apărare fără de care abia dacă putem 
funcţiona. Dacă aş fi mereu conștientă de toate lucrurile cumplite care există în lume, inclusiv de 
vulnerabilitatea mea şi de efemeritatea existenţei mele, atunci m-ar copleşi, probabil, nişte sentimente atât de 
puternice de teamă și de neputinţă, încât abia dacă aş mai putea acţiona. Negarea este prin urmare un mod 
sănătos şi valoros de autoapărare. 


Când neg ceva, acel ceva se sustrage percepţiei mele, iar când nu percep ceva, nici nu pot dezvolta sentimente, 
gânduri şi acțiuni (conştiente) legate de acesta. De aceea reprimăm psihologic numai realități care generează în 
noi sentimente neplăcute, cum ar fi teama, tristețea sau neputința. Nu avem nici un motiv să alungăm ceva ce ne 
aduce multă bucurie și plăcere (în afara cazului în care ne-ar aduce într-un conflict, de exemplu, dacă ne-am 
înşela partenerul). Acesta e și motivul pentru care oamenii care au avut o copilărie foarte frumoasă și-o 
reamintesc perfect, iar oamenii cu o copilărie tristă și-o reamintesc incomplet. 


În esență, reprimarea este „esența tuturor mecanismelor de apărare", pentru că întreaga autoapărare se bazează, 
în fond, pe alungarea senzaţiilor pe care nu vrem să le resimțim, respectiv perceperea celor pe care vrem să le 
resimţim. Toate celelalte mecanisme de apărare, cum ar fi setea de putere și căutarea perfecțiunii, dorința de 
armonie sau sindromul salvatorului, stau, în cele din urmă, în slujba negării. 


Când îmi reprim însă problemele, nu le pot prelucra, iar dacă le reprim un timp prea îndelungat, acest lucru 
poate duce la o acumulare a problemelor în faţa cărora, la un moment dat, nu mai pot închide ochii. De exemplu, 
mecanismul de apărare „căutarea perfecțiunii" te poate obosi până la epuizarea totală sau chiar până se „alege 
praful". Totodată, aceasta din urmă este încă una dintre consecinţele care se reflectă, în majoritatea cazurilor, 
doar asupra celui afectat şi asupra mediului său apropiat. Lucrurile pot deveni mai problematice când un om îşi 
reprimă sentimentul de neputinţă printr-o exagerată sete de putere, în special atunci când persoana are mare 
influență. 


Proiecţie și victimizare 


Aşa cum reprimarea este un mecanism de apărare universal, fiind baza pentru toate celelalte, acelaşi lucru este 
adevărat în cazul autoapărării prin proiecţie. Proiecţia este un termen de specialitate din psihologie, care 
desemnează faptul că îi percep pe ceilalți prin prisma propriilor mele nevoi şi sentimente. De exemplu, când mă 
simt nesigur şi inferior, mi se poate întâmpla cu ușurință să proiectez în alți oameni puterea și dominaţia. Foarte 
frecvent se întâmplă să proiectezi asupra partenerului de cuplu experienţele pe care le-ai avut cu tatăl sau cu 
mama ta. De exemplu, dacă ai avut o mamă obsedată să controleze totul, e posibil să te simți imediat controlat 
de partenera de cuplu, deoarece o percepi, în mod inconștient, ca fiind la fel ca mama ta. Sau, când tu însuţi ai 
tendinţa spre zgârcenie şi lăcomie, atunci presupui cu uşurinţă că și alți oameni au aceleași tipare. Poţi proiecta 
însă şi sentimente pozitive şi dorințe. De exemplu, dacă ai crescut într-un mediu relativ sănătos, e posibil să 
crezi, oarecum naiv, că toţi ceilalți oameni sunt în egală măsură fiabili şi buni, la fel ca propriii tăi părinţi. 


Reprimarea şi proiecția se referă la funcţia psihică a percepției. Percepția este baza tuturor celorlalte funcții 
psihice, cum ar fi gândirea, simţirea şi acțiunea. Prin percepţie se clădesc toate celelalte; aceasta este aproape la 


fel de importantă precum conştiinţa. De aceea, nici măcar nu recunoşti o distorsiune perceptivă atunci când are 
loc. Introspecţia asupra unei distorsiuni perceptive poate avea loc, în cel mai bun caz, după aceea. Atunci e 
posibil ca, brusc, „să-ţi cadă vălul de pe ochi" şi să-ţi dai seama că eşti prins într-un „cu totul alt film". În cazul 
altor mecanisme de apărare, care mai degrabă acoperă planul comportamental și pe cel al acţiunilor, ai, 
dimpotrivă, şanse mult mai mari să-ţi dai seama de ele în timp ce le foloseşti. 


Noi, oamenii, spre deosebire de animale, suntem dotați cu capacitatea de a ne reflecta pe noi înșine. În orice caz, 
există diferenţe colosale în ceea ce priveşte măsura în care folosim această capacitate. Unii dintre noi sunt mereu 
preocupaţi de autoreflecție și dezvoltarea lor personală viitoare, în timp ce alţii abia dacă sunt interesaţi de 
aceste subiecte. Oamenii pe care-i apasă conștiința de sine au, de cele mai multe ori, o teamă neobișnuită de a 
intra în contact cu copilul-umbră din ei. Astfel, de exemplu, copilul-umbră din Petra crede că e rău şi că nimeni 
nu l-ar putea iubi. Această inferioritate resimţită e greu de suportat pentru Petra, care, în consecință, simte 
nevoia să se apere. Astfel, ea nu are acces la prelucrarea sentimentului de inferioritate. Să ne imaginăm că Petra 
se întâlnește cu Julia, pe care o 


percepe ca fiind mai bună şi mai puternică decât ea. În mod automat, dar inconștient, Petra presupune că Julia o 
va privi de sus şi o va respinge. Petra se percepe deci pe sine, în mod subînţeles, drept victimă a Juliei. Nici 
acest proces interior nu e reflectat de Petra. În schimb, copilul-umbră şi adultul din ea fac împreună o şmecherie 
psihologică: ei consideră că Julia nu e demnă de încredere şi antipatică. O resping. Propria inadecvare resimţită 
este aşadar proiectată de Petra într-o presupusă duşmănie față de Julia, considerată aparent mai puternică. 


Oamenii care manifestă, la fel ca Petra, o înclinaţie puternică spre a se ţine, pe cât posibil, departe de conștiința 
lor dureroasă de sine sunt foarte înclinați şi să-şi proiecteze sentimente neplăcute asupra altor oameni. Ei 
asociază mereu, în special cu cei pe care-i percep, într-o formă sau alta, ca fiindu-le superiori, motive, 
sentimente şi intenţii care izvorăsc, de fapt, din propriile impulsuri psihice. Astfel, şi sentimentele de vinovăţie 
sunt dejucate pe această cale. Oamenii nu vor să accepte că au făcut ceva greșit, ci proiectează vina asupra unui 
tap ispăşitor. Acest mecanism funcţionează între doi vecini la fel de bine ca pe marea scenă politică. 


Nimeni nu e scutit de distorsiunea perceptivă şi de proiecţii. Tuturor ni se întâmplă asta, mereu. Există însă 
oameni care manifestă o apărare de-a dreptul agresivă faţă de conştiinţa de sine. Cu aceşti oameni, este şi foarte 
greu, adesea imposibil, să porţi o discuţie constructivă asupra problemei în cauză. Prin refuzul lor încăpățânat de 
a se autoanaliza, respectivii au pierdut lupta din start. Sentimentul propriei valori este prea fragil ca să-şi 
recunoască propria vină. Sunt mereu uimită de cât de distorsionat şi de nedrept pot gândi şi acţiona unii oameni 
complet normali, atunci când nu sunt pregătiți să-şi recunoască aportul adus unei situaţii. Lucrurile devin foarte 
rele şi periculoase, atunci când colectivităţi întregi cad pradă unor asemenea proiecții, deoarece astfel vor 
legitima nedreptatea şi violența mult mai repede. Dimpotrivă, când persoana A percepe că persoana B 
denaturează grav realitatea, atunci lui B îi mai rămâne posibilitatea să-l evite pe A — cel puţin atunci când B nu 
este într-o relaţie de dependenţă față de A. 


În timp ce reprimarea şi proiecția sunt mecanisme de apărare folosite de orice om, care afectează funcția psihică 
fundamentală a percepţiei, următoarele mecanisme de apărare sunt specifice şi mai individuale. Ele privesc, în 
primul rând, planul acțiunilor şi sunt prin urmare mai ușor de recunoscut și mai uşor de schimbat. 


Căutarea perfecțiunii, obsesia față de frumuseţe și dependența de recunoaștere 


Convingeri caracteristice: Nu sunt suficient de bun! Nu am voie să fac greșeli! Sunt rău! Nu sunt bun de nimic! 
Sunt un ratat! 


Majoritatea oamenilor care nu sunt siguri de propria valoare îşi duc viaţa în defensivă. Ei nu vor să ofere nici un 
motiv pentru care să fie atacați. Perfect înseamnă lipsit de greșeli. Perfecţioniștii sunt în pericolul de a se epuiza 
total — roata hamsterului, privită din interior, pare o scară a ascensiunii profesionale. În cazul acestui mecanism, 
problema este că nu există noţiunea de „suficient". Există mereu mai sus, mai departe, mai bine. Cei în cauză 
aleargă mereu în urma propriilor aspirații. Abia a fost cucerit un trofeu, şi deja trebuie obținut următorul. 
Succesele dorite le dau satisfacţie doar pe termen scurt. Acestea îl bucură, în primul rând, pe adultul din ei, în 
timp ce copilul-umbră rămâne total neimpresionat. Succesul public nu vindecă rănile adânci ale copilului-umbră. 
Acesta rămâne captiv în realitatea lui de mai demult şi este absolut convins că nu e suficient. Acesta e motivul 
pentru care mulți dintre noi au îndoieli profunde și nu sunt niciodată cu adevărat mulțumiți de ei înșiși, deși, 
dacă situaţia este privită obiectiv, sunt oameni realizați. Aceştia cred, adesea, că succesul lor se datorează mai 
degrabă norocului şi că, de fapt, nu l-au meritat. 


O variantă a căutării perfecțiunii este obsesia frumuseții. Când vizează aspectul exterior, acest lucru poate fi 
perfect axat pe subiect. Caloriile şi kilogramele pot fi numărate, părul poate fi vopsit şi se pot cumpăra creme. 
Dimpotrivă, îndoiala copilului-umbră, ascunsă în adâncul sufletului, este greu de observat şi deci mult mai greu 
de contracarat. De aceea, mulți oameni nesiguri își proiectează temerile asupra aspectului lor exterior, deoarece, 
la acest capitol, pot lua măsuri concrete. Succesul obținut cu ajutorul frumuseţii exterioare aduce, de asemenea, 
uşurare, dar nu o vindecare pe termen lung. Cu cât persoana este mai în vârstă, cu atât mai greu îi va fi să scape 
de mecanismul ei de apărare. 


Comun celor două mecanisme de apărare este faptul că persoanele în cauză se străduiesc peste poate să-şi obţină 
recunoașterea din partea semenilor lor. Mulţi oameni fac incredibil de multe pentru a avea parte de 
recunoaşterea celorlalți. Nu puţini sunt cei care-și aleg şi pasiunile, achizițiile, partenerul etc. după acest criteriu. 
Pasiunea, proprietatea şi partenerul ales sunt în slujba creşterii încrederii în forțele proprii. Aproape că nu există 
om care să fie lipsit de asemenea ambiţii. Ele sunt motivate de faptul că suntem animale care trăiesc în grupuri 
şi, astfel, suntem 


orientaţi spre legături. Recunoaşterea este, ca să spunem aşa, moneda folosită pentru legătura cu societatea şi 
integrarea în ea. Nevoia noastră de apartenenţă este însoțită de teama puternică de a fi respinşi. Ca în multe alte 
cazuri, problema nu constă în faptul că ne bucurăm cu toţii de recunoaștere şi ne ruşinăm puţin când suntem 
respinşi, ci în măsura în care folosim recunoaşterea. Oamenii care sunt de-a dreptul dependenți de recunoaştere 
acţionează, în mare măsură, după acest criteriu şi pierd legătura cu adevăratele lor dorinţe şi, în parte, şi cu 
valorile lor morale. 


Evaluarea acestui mecanism: cine caută perfecțiunea are natură de luptător. Ai multă putere, ești harnic şi 
disciplinat. Toate acestea sunt calități valoroase. De aceea, cu ajutorul acestui mecanism, ai şi ajuns departe. Poţi 
fi mândru de tine. 


Primul ajutor: te-ai hotărât să-ţi protejezi copilul-umbră, nedându-i nimănui vreun motiv să te critice. 
Mecanismul tău de apărare te ajută cu mare succes, dar ești în pericol să te epuizezi. În afară de asta, cu acest 
mecanism, nu vei ajunge să intri în contact cu copilul-umbră din tine. De aceea, întreabă-te dacă nu ai putea 
alege căi mult mai scurte și mai puţin stresante pentru a-ţi încuraja copilul-umbră. Trebuie să conștientizezi 
faptul că întreaga problemă legată de succes şi recunoaştere se derulează, în principal, în capul tău. De fapt, 
probabil că ai fi mai simpatic dacă ai lua-o mai încet. Și mai trebuie să conștientizezi faptul că, în realitate, 
copilul-umbră din tine are nevoie de „doze din ce în ce mai mari" de recunoaștere. Pe termen lung, cu acest 
mecanism de apărare, nu-ţi vei găsi liniştea. Îți voi explica în această carte, în detaliu, cum îţi poţi linişti copilul- 
umbră, apelând la măsuri mai puţin stresante. 


Căutarea armoniei şi conformarea excesivă 


Convingeri tipice: Trebuie să mă adaptez în funcție de tine! Nu sunt suficient de bun! Îţi sunt inferior! Trebuie să 
fiu mereu iubitor şi cuminte! Nu am voie să mă apăr! 


Căutarea armoniei este, precum căutarea perfecțiunii, un mecanism de apărare foarte frecvent folosit. Adeseori, 
acestea vin la pachet. Ambele mecanisme îl apără pe copilul-umbră de teama exacerbată de a fi respins de 
ceilalți. 


Oamenii care caută armonia ar dori să corespundă, pe cât posibil, tuturor aşteptărilor semenilor lor. În copilărie, 
au văzut că acesta este cel mai indicat drum pentru a obţine atenţie şi recunoaştere. Pentru a se adapta cât mai 
bine, „doritorii de armonie" au învăţat, încă de la o vârstă fragedă, să-şi reprime dorinţele și sentimentele. O 
voință puternică stă în calea unei adaptări reușite. Ei își reprimă din reflex emoţii precum furia şi agresivitatea, 
care i-ar putea conferi propriei voințe o incredibilă forță. Sunt prudenți, în caz de agresivitate. La invadarea şi 
afectarea spaţiului personal, aceştia reacţionează mai degrabă cu tristeţe decât cu furie. De aceea, oamenii cu 
acest mecanism de apărare sunt în pericol mai mare de a aluneca în depresii decât oamenii care se înfurie uşor. 
În orice caz, sentimentele de furie ale oamenilor care urăsc agresivitatea nu se manifestă, ci se transformă într-un 
fel de furie rece, care duce la rezistență pasivă. În loc să spună cu voce tare ce vor, se retrag răniți şi ridică un zid 
în jurul lor. Asupra temei formelor agresiunii pasive și active, voi reveni cu detalii în secțiunile Setea de putere 
şi Dorinţa de a deține controlul. 


Faptul că un om alege să se adapteze sau să opună rezistență nu depinde doar de experienţele acestuia din 
copilărie, ci şi de felul lui înnăscut de a fi: prin urmare, oamenii cu o mare nevoie de armonie vin pe lume cu un 
temperament în mare măsură pașnic şi sensibil, pe când copiii care se revoltă împotriva aşteptărilor părintești 
aleg să se răzvrătească, având un temperament mai degrabă impulsiv. 


Cei care îşi doresc armonie au exersat atât de bine reprimarea propriilor dorinţe, încât adesea nici ei nu știu ce 
vor. Le e dificil să-şi definească țeluri personale şi să ia decizii. 


În relaţiile interumane, aceștia sunt foarte plăcuți şi prietenoși, însă mecanismul lor de apărare poate să le 
împovăreze relaţiile uneori sau îi poate duce chiar la despărţire. Dependenţii de armonie se tem cumplit să nu 
obosească şi, de aceea, fug de conflicte. Adesea, nu spun sincer ceea ce simt, gândesc și vor — atunci când se tem 
că se vor confrunta cu o opoziţie. Copilul-umbră din ei îl percepe rapid pe 


partenerul lor de interacţiune ca fiind mare şi superior. Pornind de la această distorsiune perceptivă, asemenea 
oameni ajung să joace, adesea, rolul victimei: de teamă faţă de cel aparent mai puternic, i se subordonează 
acestuia de bunăvoie şi fac lucruri pe care, de fapt, nu vor să le facă. Cel aparent mai puternic poate trece însă, în 
ochii lor, drept agresor. Acest lucru se întâmplă deoarece, de cele mai multe ori, adultul din ei nu reflectează 
asupra faptului că proiecţiile copilului-umbră sunt cele care-l conduc la subordonarea benevolă. În schimb, îi 
reproşează în sinea lor partenerului de interacțiune faptul că-i domină, în aparență. Cu cât îşi face mai bine loc în 
ei sentimentul că nu sunt suficienți şi sunt dominați de cealaltă persoană, cu atât vor fi mai înclinați să se retragă 
din faţa acestor oameni, pentru a-şi ocroti spațiul liber personal. De regulă, cel care este aparent mai puternic nu 
are nici o şansă de a interveni în acest proces, fiindcă acela care se fereşte de conflict ar trebui să se dezvăluie, 
lucru care nu se întâmplă, din teama sa fundamentală de a nu fi respins. Şi astfel, apare un efect psihologic ce 
este adesea observabil: apărarea celui care este în aparență mai slab îl face pe cel mai puternic în aparenţă să 
acţioneze exact aşa cum a încercat să evite primul. Iar în acest caz, îl respinge. Acest fenomen se numeşte 
transformarea din victimă în agresor. 


Evaluarea acestui mecanism: te străduieşti din cale-afară să te descurci cu semenii tăi şi să nu-i răneşti. Asta te 
face simpatic şi demn de a fi iubit, eşti un partener simpatic la munca în echipă, fiindcă adeseori te pui pe 
ultimul plan — pe tine şi nevoile tale. 


Primul ajutor: copilul-umbră vrea să rămână, pe cât posibil, ascuns. De aceea, nimeni nu ştie prea bine cum să 
te ia. Explică-i copilului-umbră că se poate arăta mai des. El are voie să-şi exprime dorinţele şi nevoile. Prin 
asta, nu pierzi neapărat din simpatie, ci poţi chiar să câştigi în plus, pentru că vei deveni, în ochii semenilor, mai 
uşor de înţeles şi mai transparent. Nu va mai trebui ca ei să se întrebe mereu ce se petrece în mintea ta. Dă-ți 
seama de faptul că, pentru cei din jurul tău, e mai uşor să spui ceea ce vrei decât să te retragi şi să te îmbufnezi. 
Astfel, poți evita să devii, fără să vrei, din victimă, agresor. 


Sindromul salvatorului 


Convingeri caracteristice: Sunt un om de nimic! Nu sunt suficient de bun! Trebuie să te ajut, ca să fiu iubit! Sunt 
inferior! Depind de tine! 


Oamenii care suferă de așa-numitul sindrom al salvatorului își apără copilul-umbră, oferindu-se să-i ajute pe alți 
oameni, pe care-i percep ca fiind nevoiaşi. Prin faptele lor bune, cei în cauză se simt revalorizaţi și utili. În acest 
sens, sindromul altruistului ţine de mecanismele de autoapărare emoţională cele mai acceptabile în plan social. 
Problema este, mai degrabă, că altruiștii au tendinţa să se lege de oameni pe care nu-i pot ajuta. Se pot încurca în 
proiecte de ajutorare fără perspectivă, în special atunci când cel pe care încearcă să-l ajute e propriul partener. Ei 
se leagă în mod precumpănitor de parteneri care prezintă deficienţe vizibile. Altruistul se imaginează cavalerul 
pe cal alb, care-și scapă de suferință partenerul, devenind astfel inestimabil de valoros pentru acesta. În acest 
scop, ei consideră potriviţi parteneri cu probleme psihice, dependenţi, care necesită îngrijire permanentă sau 
chiar parteneri care sunt, din punct de vedere financiar, aproape la pământ. 


Oamenii care sunt pe picioarele lor produc, dimpotrivă, în cazul salvatorilor, mai degrabă sentimente de 
inferioritate, deoarece aceștia nu au nevoie de ajutorul lor. Ecuația pe care o deduc salvatorii în relaţii sună 
mutatis mutandis: „Ai nevoie de mine, deci rămâi cu mine!" Problema este doar că această ecuaţie rareori 
funcţionează. Salvatorii luptă adesea până la epuizare pentru cauze pierdute. Ei nu vor să înțeleagă faptul că 
influenţa lor asupra obiectului acțiunilor lor este, în fond, redusă. Dacă acesta nu-și asumă nici o responsabilitate 
pentru situaţia deplorabilă în care trăieşte şi nu vrea să schimbe ceva, nu-l ajută nici cele mai bune sfaturi. 
Astfel, se inversează relaţia de dependenţă: salvatorul, care ar dori să-şi facă partenerul dependent de el, devine 
la rându-i dependent, deoarece nici nu-l poate ajuta, nici nu se poate elibera de el. 


Ieşirea din impas este foarte grea, deoarece copilul-umbră din salvator e de părere că din vina lui este partenerul 
aşa cum este. Într-un final, problemele partenerului ajung să-l afecteze nu doar pe acesta, ci şi relaţia — deci, şi 
pe salvator. De cele mai multe ori, salvatorii nu sunt trataţi frumos de partenerii lor. Propriile lor nevoi de atenţie 
şi ajutor nu ajung, pur şi simplu, să fie satisfăcute. Astfel, copilului-umbră din salvator i se confirmă teama sa 


fundamentală că e rău și lipsit de valoare. Pentru a-şi dovedi contrariul, el continuă să lupte cu speranța 
nestrămutată că-și va schimba partenerul, şi acesta îl va trata cumva mai bine. Prin 


această luptă, rămâne însă agăţat în undița partenerului. 


Evaluarea acestui mecanism: faci un efort enorm să ajuţi şi să fii un om bun. Pentru asta, meriţi tot respectul. Pe 
unii, chiar i-ai ajutat, şi aceştia îți mulțumesc. 


Primul ajutor: problema legată de mecanismul tău de apărare este că ești înclinat să te epuizezi în proiecte fără 
perspectivă. De aceea, fă-ţi copilul-umbră mereu conștient că e suficient de bun şi valoros, chiar dacă nu sare 
imediat în ajutorul cuiva. Fă-l să fie conștient că nu ai cum să-i ajuţi pe unii oameni şi explică-i că nu numai voi, 
copilul-umbră şi adultul din tine, sunteţi răspunzători de fericirea voastră, ci şi ceilalți oameni sunt responsabili 
pentru fericirea lor. Desigur că poţi continua să ajuţi oameni, este o calitate minunată. Dar uită-te atent unde e 
folositor ajutorul tău şi unde nu e. Fă-ţi copilul-umbră conştient de faptul că-i folosește, pe oamenii pe care vrea 
să-i ajute, drept cârje pentru a se ajuta pe sine. Îţi voi arăta, în această carte, cum să descoperi o atitudine 
interioară mai sănătoasă decât să te epuizezi în sindromului salvatorului. 


Rezistenţa 


Convingeri caracteristice: Sunt în slujba ta! Sunt neputincios! Nu mă pot apăra! Nu sunt suficient de bun! Nu am 
voie să fac greșeli! Nu am voie să mă încred în nimeni! Trebuie să controlez totul! Nu voi reuși! 


Copilul-umbră din oamenii cu acest mecanism de apărare posedă o teamă exagerată să nu ajungă într-o poziție 
de subordonare şi slăbiciune, să nu fie atacat şi distrus. În copilărie, cei afectați au avut adesea impresia că erau 
la bunul plac al părinţilor lor. Ca oamenii obsedaţi de armonie, copilul-umbră al celor cu sete de putere 
proiectează, în semenii lui, o potenţială superioritate şi dominație. Doar că, în acest caz, persoana în cauză nu 
reacţionează adaptându-se, ci se revoltă. Oamenii care se încadrează în acest tipar vor să-și păstreze avantajul în 
relaţiile interumane. Astfel, aceştia pot să aleagă (în mod inconștient) între două mecanisme: rezistența activă şi 
rezistența pasivă. Majoritatea le folosesc pe amândouă. Rezistenţa activă şi cea pasivă sunt, în orice caz, 
comportamente care nu se limitează la oameni cu putere, ci pe care le folosim cu toţii — în mod necesar —, pentru 
a ne apăra graniţele personale. În cazul oamenilor care au o dorință accentuată de putere și control, acestea joacă 
un rol deosebit, motiv pentru care le evidențiez în cele ce urmează. 


Pentru a opune rezistență, ei folosesc un anumit grad de agresivitate — de aceea se vorbeşte de agresivitate 
activă, respectiv pasivă. Agresivitatea directă poate fi recunoscută ca atare. Persoana în cauză insistă pentru 
dreptul ei, se ceartă, atacă. 


Agresivitatea pasivă, respectiv rezistenţa pasivă, nu este, la prima vedere, la fel de uşor de sesizat. Un om care 
se comportă pasiv-agresiv nu-i transmite partenerului său de interacțiune propria voință în mod deschis, ci se 
eschivează prin acte de sabotaj mai mari sau mai mici. Toate acestea se învârt în jurul faptului că persoana 
respectivă nu face exact ceea ce se așteaptă de la ea. Astfel, face promisiuni care sunt apoi „uitate" sau, pur şi 
simplu, nerespectate. Sau sunt puse în practică, dar cu o lentoare chinuitoare. 


O formă caracteristică de rezistență pasivă este şi așa-numita „ridicare a unui zid": celălalt, pur şi simplu, nu e 
lăsat să treacă de acest zid. În acest caz, nu ajută nici rugăminţile, nici amenințările. În spate se ascunde copilul- 
umbră, care crede că, în relația cu persoana B, trebuie să facă mult prea multe compromisuri. Unul dintre 
pacienții mei s-a mutat, de exemplu, „împotriva voinţei sale" la Trier, pentru a locui împreună cu partenera de 
viaţă, deşi ar fi preferat să rămână în locul său de 


baştină. Asta l-a deranjat atât de mult la nivel subliminal, încât i-a pierit orice chef de sex din acel moment. 
Lipsa poftei sexuale este o modalitate frecventă de exprimare a agresivităţii pasive — atât la bărbaţi, cât şi la 
femei. Din acest mic exemplu, se vede cât este de important să-ţi asumi răspunderea pentru deciziile tale. 
Pacientul meu s-a transformat, în mod inconştient, în victima partenerei sale aparent dominatoare şi, astfel, nu 
şi-a dat seama că, de fapt, copilul-umbră din el s-a subordonat de bunăvoie dorințelor ei. 


Încăpăţânarea este o trăsătură de caracter strâns legată de rezistenţa pasivă. Oamenii extrem de încăpăţânați şi 
care nu fac compromisuri stârnesc în semenii lor impulsuri puternice de agresivitate, pentru că aceștia se simt 
extrem de neajutoraţi, neputând avea nici o influență asupra celui încăpățânat. Desigur, şi oamenii cu un 
comportament agresiv activ le stârnesc furia semenilor lor, în cazul în care nu e teama preponderentă. Dar 
atacatorul activ poate fi, cel puţin, recunoscut cu ușurință, şi-şi asumă în acest sens răspunderea pentru 
comportamentul lui. Cel pasiv-agresiv acţionează exact invers, sub masca liniștii exterioare. Acest 


comportament îl poate înfuria pe partenerul acestuia în aşa măsură, încât partenerul ajunge să fie „vinovatul", 
deoarece, în furia lui neputincioasă, loveşte împrejur. În limbajul de specialitate, ultimul dintre ei se numește 
„pacient identificat". Asta înseamnă că acela care prezintă simptome, în acest caz, furie şi agresivitate, este 
„psihopatul" în ochii participanţilor, nu cel pasiv-agresiv, care, prin manipulările lui subterane, își boicotează 
aproapele. 


Oamenii care prezintă o puternică sete de putere sunt obositori în interacţiunile interumane, pentru că vor să aibă 
mereu dreptate; de cele mai multe ori, lucrurile trebuie să se desfăşoare conform dorinţei lor sau pentru că ei 
resping o cooperare logică, prin comportamentul lor pasiv-agresiv. De multe ori se ajunge, și în acest caz, la 
dinamica victimă-agresor: copilul din omul puternic, care se percepe ca victimă (a părinţilor săi) şi ca subor- 
donat, proiectează în cel de lângă el o dominare/superioritate aparentă, împotriva căreia trebuie să se apere. Prin 
strategiile lui de putere, îi induce apoi partenerului de interacțiune tocmai acele senzaţii de neputinţă pe care ar 
vrea să evite cu orice preţ să le resimtă el însuşi. 


De altfel, până şi oamenii care se arată foarte doritori de iubire şi de armonie sunt stăpâniţi, cel puţin „uneori", 
de o puternică sete de putere. Adeseori, copilului-umbră din ei îi face plăcere să-şi exercite puterea, de exemplu, 
rănindu-și fără motiv partenerul de cuplu. O pacientă extrem de simpatică şi de cordială mi-a povestit că avusese 
de mai multe ori pornirea, când partenerul ei de cuplu se 


simţea foarte bine şi era foarte drăgăstos, de a-i submina moralul cu observaţii acide. Ea însăşi era de părere că 
acest comportament e foarte neplăcut şi nu-şi putea explica din ce motiv proceda în acest fel. Când am analizat 
fiecare situaţie în parte, şi-a dat seama că, de fapt, copilul-umbră din ea îşi exercita puterea asupra partenerului. 
Astfel, se răzbuna în mod inconștient pe tatăl tiranic. 


Un element marcant al setei de putere este și un comportament foarte solicitant. Oamenii care se vădesc foarte 
pretenţioşi au adesea o convingere inconștientă, care sună astfel: „Nu am reuşit". Pe baza acestei convingeri, se 
simt imediat asupriţi. Pentru a se apăra, copilul-umbră din ei a luat decizia să nu mai permită să i se ia „cireaşa 
de pe tort". El cere deci, de-a dreptul imperios, ca nevoile să-i fie satisfăcute. Cei afectaţi cer mult mai mult 
decât dau. Ei înşişi văd situaţia cu totul altfel — prin prisma convingerii lor, se percep mai degrabă ca fiind 
victime. În interacțiunea cu ei, ai adeseori sentimentul că unor asemenea madame, respectiv monsieur, trebuie să 
i se intre în graţii prin favoruri făcute de bunăvoie. 


Într-o formă mai atenuată, îşi fac, pur şi simplu, dreptate în mod meschin. Au mare grijă să li se respecte 
drepturile, acordă o anumită atenţie şi drepturilor celorlalți, dar nu sunt niciodată generoși — nici pe plan 
financiar, nici cu laudele sau favorurile. Totul e calculat în termeni pro și contra. Copilul-umbră din ei se 
protejează prin „acumulare". 


Evaluarea acestui mecanism: eşti un tip puternic. Te aperi şi le ţii piept potrivnicilor tăi. Eşti contrariul 
resemnatului. Ai o dorință neobişnuit de mare de supraviețuire şi autoafirmare. Asta te-a şi protejat adesea şi te-a 
dus mai departe. 


Primul ajutor: fă copilul-umbră din tine conștient de faptul că a depăşit perioada în care era în grija lui mami şi a 
lui tati. Astăzi, voi — eul adult și copilul-umbră din tine — aţi crescut. Desigur că aveţi aceleaşi drepturi precum 
ceilalți şi desigur că aveţi dreptul să vă apăraţi. Problema este însă că tragi adesea cu tunul după vrăbii. Lumea 
exterioară nu e chiar atât de rea, cum crezi. Relaxează-te și ai mai multă încredere în tine și în ceilalți. Multe 
conflicte, pe care ai vrea să le rezolvi sau pe care le provoci prin setea ta de putere, sunt inutile. Bunăvoinţa şi 
empatia te-ar duce, într-o manieră mai relaxată, mult mai departe. Îţi voi arăta mai târziu cum merg lucrurile. 


Dorinţa de a deţine controlul 


Convingeri caracteristice: Trebuie să am totul sub control! Mă pierd! Sunt la mâna ta! Nu pot avea încredere în 
tine! Nu sunt suficient de bun! Nu sunt bun de nimic! 


O variantă a setei de putere este o dorință de control excesivă. La fel ca puterea, controlul serveşte nevoii 
noastre de siguranță și în acest sens trebuie să exercităm, într-o oarecare măsură, controlul asupra propriei 
persoane şi mediului înconjurător, pentru a trece relativ teferi prin viață. Oamenii care au o mare dorinţă de a 
deţine controlul folosesc însă în mai mare măsură certitudinea şi siguranţa decât media. În spatele lor, se 
ascunde teama copilului-umbră de haos, de pieirea propriei persoane — teama că e vulnerabil şi poate fi rănit. 
Prin ordine, perfecționism meticulos şi respectarea strictă a anumitor reguli, ar trebui să-și învingă teama. La fel 
ca în cazul căutării perfecțiunii, care este o variantă a aspiraţiei spre controlul absolut, persoanele în cauză au 


tendinţa ca, din teama de pierdere a controlului, să se epuizeze fără sens și au mai cu seamă probleme în 
delegarea sarcinilor. 


În orice caz, oamenii care doresc să dețină controlul au tendința nu doar de a se îmbunătăți pe sine, ci şi de a ţine 
sub observaţie strictă partenerul de cuplu şi membrii familiei. Obsedaţii de control ar dori să fie bine informaţi în 
legătură cu acţiunile acestora — pe cât de puţină încredere au în ei înșiși, pe atât de greu le vine să aibă încredere 
în ceilalți. În cazuri extreme, această bănuială se poate accentua până la gelozia obsesivă. Astfel, unele relații s- 
au stricat din cauza nevoii excesive de control a unuia dintre parteneri. La fel de mult împovărează excesul de 
control şi dezvoltarea sănătoasă a urmașilor. 


Mulţi obsedaţi de control practică şi o autodisciplină de-a dreptul restrictivă, pentru a-şi menţine astfel controlul 
asupra propriei sănătăți sau asupra aspectului exterior. Copilul-umbră din ei le proiectează, în acest caz, 
vulnerabilitatea interioară asupra corpului. Cazurile extreme iau forma grijilor ipohondrice la adresa sănătății. La 
fel ca în cazul obsesiei pentru frumuseţe, corpul oferă o suprafață de proiecție mult mai concretă — şi deci mai 
uşor controlabilă — decât temerile difuze de pieire care se ascund în spatele acesteia. 


O altă formă de exercitare a controlului este aşa-numita gândire compulsivă. Mulţi oameni se plâng de faptul că, 
pur şi simplu, nu-şi pot opri gândurile. Gândurile lor urmează, la fel de restrictiv, mereu aceleași căi. Pornirea de 
a reflecta poate fi considerată o încercare neajutorată de rezolvare: creierul, pur şi simplu, nu se linişteşte până 
când situaţia nu e disecată. Șlefuirea la nesfârşit a unei idei, operaţie 


prin care problema e studiată neîncetat, împiedică însă, de cele mai multe ori, rezolvarea acesteia, în loc să ajute 
la soluţionarea ei. 


Evaluarea acestui mecanism: eşti neobişnuit de stăpânit şi disciplinat. Disciplina este o resursă foarte valoroasă, 
care te ajută să treci prin viaţă. Ai o voință puternică, cu care te poţi mândri. 


Primul ajutor: problema ta este că faci adesea prea mult bine, pentru a-ţi proteja copilul-umbră de teama lui 
fundamentală de a fi atacat şi rănit. Te simți adesea stresat de dorinţa ta de a ţine totul sub control și-i stresezi și 
pe cei din jur. Pentru tine, este deosebit de important să capete mai multă încredere în sine copilul-umbră din 
tine. Dar e bine să ai şi mai multă încredere că lucrurile se vor aranja. Încearcă să te relaxezi mai mult și să te 
bucuri de viață, explicându-i copilului-umbră din tine, cu ajutorul eului adult, că e suficient aşa cum e şi nu mai 
trebuie să se străduiască atât de mult. Acordă-ţi mai des câte o pauză și recompensează-te când rezolvi ceva cu 
succes. 


Dacă suferi de pornirea de a reflecta neîncetat, e bine să-ţi acorzi o jumătate de oră pe zi, în care să încerci să 
rezolvi problema cu creionul pe hârtie. Apoi, să încerci, cu toată puterea, să-ți îndrepți gândurile şi atenţia asupra 
altor preocupări şi lucruri. Adultul din tine are certitudinea că, în caz de urgenţă, totul e scris pe hârtie şi nu se 
pierd informaţii. 


Agresivitatea și atacul 


Convingeri caracteristice: Sunt inferior! Nu pot avea încredere în tine! Nu am voie să mă delimitez! Lumea e 
rea! Nu voi reuşi! Nu sunt important! 


Aşa cum am mai afirmat, scopul furiei şi al agresivităţii este de a ne permite să ne apărăm graniţele personale. În 
prezent, problema este că nu ne putem identifica la fel de obiectiv dușmanii precum în Epoca Pietrei. Pe baza 
proiecției şi a distorsiunii noastre perceptive, considerăm uneori că ne sunt duşmani oameni care, de fapt, nu 
sunt inamicii noştri. Oamenii al căror copil-umbră se simte în inferioritate față de alți oameni se simt, în mod 
subiectiv, imediat atacați de aceştia din urmă. De exemplu, anumite observaţii le pot cădea greu, şi e posibil să 
reacționeze ca şi când ar fi fost răniţi în urma unor afirmaţii care, la drept vorbind, sunt inofensive. Rănirea 
cuiva poate declanşa o agresivitate extremă (activă). În primul rând, în cazul celor care nu-și reprimă din reflex 
furia, cum se întâmplă în cazul celor ce doresc armonia. 


Oamenii care au un caracter mai rebel reacționează, în mod inconștient, la atacuri efective sau presupuse, lovind 
la rândul lor. În acest ghid, nu vreau să mă refer la cazurile extreme, cum ar fi soțul gelos, al cărui ego rănit 
generează atâta ură, încât își înjunghie soţia, ci mă voi rezuma la exemplele de zi cu zi. De exemplu, la bine 
cunoscutele „înţepături". Înțepătura este un concept din păcate asociat doar cu femeile, dar există şi destule 
înțepături masculine, aşa că-mi iau libertatea să-l folosesc pentru ambele sexe. Cu toţii cunoaștem situații în care 
persoana cu care vorbim ne înţeapă cu remarci totul imprevizibile, şi apoi se întreabă, descumpănită, ce a spus 
ori făcut atât de rău. În cazul bârfei, are loc o înlănţuire fulgerătoare stimul-reacţie-acțiune, după cum am arătat 


în exemplul cu Michael şi Sabine. După un presupus atac, urmează senzaţia de rănire, care provoacă furie și-l 
face pe furios să lovească impulsiv — fie verbal, fie fizic. Aceste atacuri verbale sau fizice nu se mai încadrează 
la categoria „înţepături". 


Impulsivii suferă adesea în urma acestora. În cele din urmă, după ce accesul de furie a trecut, și impulsivul a 
revenit la eul său adult, își dă seama că a exagerat. Problema este că furia impulsivă e foarte greu de canalizat. 
Dacă vrei să-ţi controlezi impulsivitatea, măsurile pe care le iei trebuie să aibă ca scop evitarea izbucnirilor 
furioase. Prevenţia trebuie programată deci în cazul rănirii şi este una dintre ideile principale ale acestei cărți. La 
tema rănirii voi mai reveni. 


Evaluarea acestui mecanism: nu-ţi convine nimic. Eşti foarte puternic şi ştii cum 
să te aperi. Eşti un luptător. Impulsivitatea te face și un om extrem de activ — nimeni nu se plictiseşte cu tine. 


Primul ajutor: copilul-umbră este uşor de rănit. De aceea, el are imediat senzaţia că nu e tratat cu respect şi se 
simte atacat. Încearcă, pe cât posibil, să rămâi în ipostaza eului adult şi pe aceeaşi treaptă cu semenii tăi, ca să 
poți reacţiona rațional şi cu măsură. În acest scop, te poate ajuta foarte mult să te pregătești pentru situaţii care îți 
pot provoca furia. Analizează cu mare atenție în ce măsură copilul-umbră din tine îți distorsionează percepția și 
separă-l de eul adult din tine. Adultul trebuie să deţină supremaţia — neapărat. În acest scop, te poate ajuta foarte 
mult să-ţi pregăteşti mecanisme de răspuns. Îţi voi arăta cum să procedezi în secţiunea Exercițiu. O mică lecţie 
de prezenţă de spirit. 


Regresia afectivă 


Convingeri caracteristice: Sunt lipsit de putere! Sunt mic! Sunt dependent! Trebuie să mă adaptez! Nu am voie să 
te dezamăgesc! Nu mă descurc singur! Nu sunt suficient de bun! Nu am voie să te părăsesc! 


Unii oameni nu vor să crească — vor să rămână în continuare copii. Ei se agaţă de alţi oameni, în speranţa că 
aceştia îi vor purta prin viață. Se pot agăța de partenerul de viață sau de propriii părinți. Nu sunt puţini aceia care 
nu s-au desprins de părinţii lor. Ei nu au încredere să meargă pe drumul lor, ci, atunci când au de luat decizii 
importante, simt că depind de acordul părinților şi/sau al altor oameni. Copilul-umbră din ei nu are curajul să-şi 
croiască singur drum în viaţă. Se simte dependent şi mic. În plus, are puternice sentimente de vinovăţie la gândul 
că s-ar desprinde fie de părinți, fie de partener. 


Pentru a se simți dependent de părinţi şi de judecata lor, nu trebuie să aibă neapărat o relaţie bună cu ei. Unii 
oameni nu mai au nici un contact cu părinţii lor şi totuşi se comportă după recomandările acestora, pe care le-au 
interiorizat. Îmi amintesc de un pacient — îl voi numi Harald —, care-şi ura puternic părinții, deoarece îi făcuseră 
copilăria mizerabilă. Locuia la sute de kilometri distanță de ei şi-i vizita foarte rar. Totuşi, copilul-umbră din el 
se identifica în proporţie de aproape 100% cu valorile şi atitudinile pe care i le transmiseseră părinții, în 
principal tatăl autoritar. Pentru tatăl lui, soluţia era exclusiv munca. Timpul liber și distracţia erau lipsite de 
valoare în ochii acestuia. Mama lui Harald se temea de soțul ei şi deci nu-şi apăra fiul de solicitările extreme şi 
pedepsele brutale ale tatălui. Deși pacientul îşi ura tatăl încă din copilărie, îşi însuşise obsesia faţă de muncă în 
totalitate şi, la primele şedinţe de psihoterapie, nu s-a putut distanța de ea nici măcar prin eul adult. Conform 
învestirii părintești, ajunsese să aibă o carieră de succes şi muncea în permanență. Abia dacă-şi permitea mici 
bucurii și, de fapt, nici nu prea ştia cum să se bucure de viaţă. Îşi dorea totuşi foarte mult să se relaxeze şi să se 
simtă bine. Dar îi era foarte frică să nu cadă în extrema cealaltă, în care ar fi dat prea mult frâu liber dorințelor 
sale. Unul dintre cele mai importante mecanisme de apărare ale sale era dat de control şi autodisciplină. Harald 
este un exemplu impresionant de om adult care rămâne copil(-umbră), chiar dacă ia, din proprie iniţiativă, 
decizii aparent adulte şi păstrează distanța faţă de părinţii lui. 


Nu puţini sunt oamenii care au o problemă cu asumarea răspunderii pentru ei înșiși, precum și pentru deciziile 
lor de viaţă. Ei lasă decizia la mâna sorții, a 


partenerului sau a părinţilor, adaptându-se recomandărilor și aşteptărilor acestora. Se tem să nu dezamăgească 
ori să sufere vreun eşec, dacă ar merge pe propriul lor drum. În plus, au un nivel redus de toleranță la frustrare, 
adică nu-și pot stăpâni sentimentele negative care pun stăpânire pe ei atunci când fac o greşeală. Când îmi asum 
răspunderea pentru acțiunile mele, pe de-o parte, am libertatea de decizie şi, pe de altă parte, există riscul să iau 
o decizie greşită şi să suport asta ca pe un „eşec personal". În acest sens, pentru persoana în cauză, este mai sigur 
ca persoanele care o protejează să-i spună ce să facă. 


În plus, această persoană este obişnuită, încă din copilărie, să decidă alţii pentru ea și, de cele mai multe ori, să 
nu ştie nici ea însăşi ce vrea. Oamenii aceștia sunt adesea nemulțumiți şi prost dispuşi, pentru că fac multe 
lucruri pe care nu vor să le facă. Acţionează, cel mai adesea, dintr-un greșit sentiment de obligaţie, nu din 
proprie voință sau dorință. De aceea, s-ar cuveni să ajungă să-şi dea seama clar cine sunt şi ce vor. 


Unii părinţi exercită presiuni până la șantaj. Ajung până în situații în care îi semnalează copilului că va fi dat 
afară din familie, dacă nu face aşa cum consideră părinții că e bine. Cei afectaţi ar trebui să se despartă de 
familie, dacă vor să meargă pe propriul drum. Mulţi se tem şi fac pasul înapoi, pentru că, în fond, simt că au o 
legătură cu familia. În plus, copiii ar avea nevoie, pentru acest pas radical, exact de ceea ce părinţii obsedaţi să 
dețină puterea au reprimat în ei: o puternică siguranță de sine. Dacă părinţii se amestecă prea mult — în bine şi în 
rău — în deciziile de viaţă ale copiilor lor, aceștia vor deveni nesiguri pe ei atunci când va veni momentul să ia o 
decizie raţională, fără ajutorul părinţilor. 


La fel se întâmplă şi în cazul în care unii oameni cu putere îşi ameninţă partenerul cu sancțiuni sau cu 
despărţirea, dacă nu fac ceea ce vor ei. Partenerul se simte prea dependent pentru a se opune serios ori a-şi căuta 
libertatea, iar în această circumstanță, copilul-umbră al partenerului dependent se teme foarte mult, pentru că nu 
poate trăi fără partener. Se adaugă aici vinovăția pe care o resimte imediat copilul-umbră din oamenii care 
adoptă mecanismul de apărare „rămân în continuare copil". Copilul-umbră simte că poartă şi el vina pentru 
situaţia grea pe care i-o induc, nu rareori, părinții sau partenerul. Recunoaşterea propriei vinovăţii face însă 
relaţia cu „persecutorii" şi ceva mai suportabilă: propria vină îi pune într-o lumină mai bună pe părinți sau pe 
partener. Prin această idealizare a relaţiei cu presupuşii ocrotitori, se poate perpetua dependenţa față de aceștia. 
Ea apără însă victimele de despărţire și/sau de o confruntare dură, care le provoacă frică. În 


plus, recunoașterea unei presupuse vinovăţii îi poate reda celui vizat senzaţia că deține controlul, respectiv îi 
poate reduce din neputinţa resimțită. Unul dintre pacienţii mei considera, de exemplu, că aproape fiecare cerere 
pe care i-o făcea soţia dominantă şi manipulatoare era îndreptățită. Ea îl critica în permanență și-l făcea să se 
simtă vinovat pentru depresiile şi migrenele ei. Fiind de acord cu ea, el şi-a păstrat (în mod inconștient) impresia 
iluzorie că deţinea controlul cât de cât. Alternativa ar fi fost să recunoască faptul că era pradă judecății ei 
nedrepte. 


Foarte aproape de recunoaşterea unei presupuse vinovăţii este vina proprie de a se autoamăgi. Persoanele în 
cauză preferă să reprime gravitatea propriei dependențe și le iau apărarea partenerului şi părinților lor. Au o 
mare loialitate față de aceştia, chiar dacă relația este complicată. Din marea lor dorință de apartenență şi 
dependenţă percepută, acestea reprimă răutăţile din relaţia cu „ocrotitorul" lor. 


Mai demult, de obicei, femeile erau cele care deveneau dependente de soţii lor, situaţie care se perpetuează, într- 
o anumită măsură, şi în prezent. Există însă și destui bărbaţi care le deleagă răspunderea soțiilor, aşteptându-se 
ca „mami" să se ocupe de toate lucrurile care nu au legătură cu câștigarea pâinii şi, uneori, nici măcar cu asta. 
Sunt din ce în ce mai mulți bărbaţii dependenți financiar de soțiile lor, şi asta nu pentru c-ar prelua ei înşiși 
sarcina creșterii copiilor, ci pentru că nu au locuri de muncă stabile. 


Evaluarea acestui mecanism: Îţi dai mare osteneală să ocroteşti copilul-umbră din tine şi să faci, pe cât posibil, 
totul cum trebuie. Te strădui enorm să fii un „băiat bun", respectiv o „fetiţă cuminte și drăgălașă". Astfel, te 
străduieşti ca părinţii să fie mândri de tine. 


Primul ajutor: Copilul-umbră din tine are o teamă exagerată, să nu dezamăgească şi să facă greşeli. Cu ajutorul 
adultului din tine, fă-l să priceapă că este ceva omenesc — şi că are voie — să greșească. Este important să-ți 
întărești eul adult. Poţi reuşi, exersând să argumentezi. Un argument bun este că ești singurul responsabil pentru 
fericirea ta în viaţă, la fel cum sunt şi părinţii tăi pentru fericirea lor. Nu ai venit pe lume pentru a corespunde 
aşteptărilor semenilor tăi. Explică-ţi că fiecare decizie pe care o iei te duce mai departe pe drumul tău. Dacă 
rămâi însă pe loc, atunci nu te poţi rătăci, dar nici nu ajungi undeva. Îţi voi arăta, în secțiunea Pregătește-te să 
faci faţă conflictelor și modelează-ţi relaţiile, cum poţi să exersezi argumentarea. 


Refugiu, retragere şi evitare 


Convingeri caracteristice: Sunt la dispoziția ta! Sunt un om slab! Sunt lipsit de valoare! Sunt inferior! Nu pot 
avea încredere în tine! E mai sigur să fiu singur! Nu mă descurc! 


Refugiul şi retragerea sunt mecanismele de apărare preferate atunci când se dorește evitarea unei confruntări, 
pentru care un om nu se simte suficient de matur pentru a-i face față. După cum am afirmat în repetate rânduri, 
în mod normal, folosim mai multe mecanisme de apărare, în funcţie de situaţie. Intr-o situaţie, atacăm, iar în 


alta, preferăm să fugim, în funcţie de aprecierea propriilor șanse de succes. În plus, mecanisme de apărare, cum 
ar fi atacul sau fuga, nu sunt ca atare problematice ca reacţii logice și naturale de apărare în fața pericolelor. 
Problema constă în definirea pericolului. Cu cât copilul-umbră din tine se simte mai slab și mai lipsit de 
protecție, cu atât mai rapid precipită aprecierea unei situaţii ca fiind periculoasă. Oamenii care-şi subapreciază 
capacităţile pe baza propriilor convingeri pot avea o predispoziţie cronică spre fugă. Astfel, fug atât de 
confruntarea cu propriile lor temeri şi presupuse slăbiciuni, cât şi de confruntarea cu alți oameni, care i-ar putea 
pune față în față cu slăbiciunile lor. 


Oamenii care se protejează, în principal, prin retragerea în ei au interiorizat adesea, pe baza experienţelor din 
copilărie, o convingere conform căreia viaţa în solitudine este varianta alternativă care oferă siguranță în ceea ce 
priveşte legăturile interumane. Când sunt singuri, nu numai că se simt în siguranţă, ci se simt şi liberi, pentru că 
numai în momentele de solitudine au sentimentul că au voie să decidă și să acţioneze liber. Atât timp cât în 
preajma lor sunt alți oameni, se activează predispoziția lor din copilărie de a fi constrânși să corespundă 
aşteptărilor (aparente). Mai multe despre acest subiect, în secțiunea următoare. 


În orice caz, nu trebuie să ne retragem forțat în solitudine pentru a fugi de noi înșine și/sau de semenii noştri. Ne 
putem refugia şi în activități cum ar fi munca, pasiunile noastre sau internetul. Refugierea în diverse activități ne 
ajută să ne abatem gândurile de la principalele noastre probleme. Acest lucru probabil că nici nu e conştientizat 
de persoanele în cauză. Tocmai pentru că, în cazul lor, refugierea în aceste activităţi servește exact acestui scop, 
la alungarea supărărilor ascunse ale copilului-umbră. Activitatea permanentă permite distragerea atenţiei de la 
îndoielile de sine şi temerile copilului-umbră. Milioane de oameni nu pot sta locului deoarece, în repaus, 
convingerile lor negative ies la suprafață. Se stresează singuri şi-i 


stresează pe cei din jur cu frenetica lor trebăluire fără odihnă. În orice caz, şi în această situaţie, granița dintre 
sănătos şi nesănătos este îngustă. „Abaterea atenției" poate fi şi o măsură foarte raţională pentru a ieși din stările 
negative. Când problema devine însă, prin ignorare, mai mare, nu mai mică, atunci ar fi mai bine să apuci taurul 
de coarne şi s-o rezolvi. Pentru asta, trebuie să recunoşti că ai o problemă, acesta fiind cel mai important pas 
pentru rezolvarea problemei. 


Pe lângă refugiu şi retragere, evitarea este un alt mijloc de autoapărare. Evităm cu toţii, fără excepție, situaţiile 
sau activităţile neplăcute. Din nou, este doar o problemă de estimare a presiunii căreia suntem supuşi. 
Întâmpinăm îndeosebi situaţiile și activitățile care declanşează în noi teama sau nefericirea, încercând să le 
evităm. În acest caz, problema este că, prin evitare, sentimentele de nefericire şi de teamă devin mai puternice, 
nu mai slabe. Mulțimea de probleme pe care trebuie să le rezolv, dar le amân atunci când am sentimente de 
nefericire devine din ce în ce mai mare, ceea ce-mi accentuează nefericirea. Iar teama crește cu fiecare ocol pe 
care-l fac în jurul ei. Prin evitare, suntem din ce în ce mai convinşi că nu putem stăpâni situaţia. Evitarea 
confirmă, în mod logic, sentimentele noastre de teamă și nefericire. În plus, evitarea ne împiedică să ne dăm 
seama că putem să depăşim situaţia cu succes. Iar în mod reciproc, suntem foarte mândri de noi atunci când 
reuşim să rezolvăm cu succes o sarcină, în pofida temerilor noastre. Data viitoare, ne vom teme de ea mult mai 
puţin. 


O formă de refugiu şi evitare aparte este reflexul prin care o faci pe mortul — persoanele în cauză se închid în 
sine, deconectându-se de la toate problemele, în forul lor interior. De cele mai multe ori, acest proces nu are loc 
din proprie voinţă, ci automat, din reflex. Acest mecanism de apărare se formează în primii ani de viață, când 
copiii nu pot nici să fugă, nici să se apere, ci le rămâne, din păcate, doar posibilitatea de a se închide în sine şi a 
încerca, pe cât posibil, să nu simtă nimic. În limbajul de specialitate, acest mod de autoapărare se numește 
disociere. 


Persoanele în cauză se ascund în ele însele atunci când se simt suprasolicitate de contactul cu alți oameni. 
Interlocutorul simte atunci, foarte clar, că partenerul lui de discuţii este absent. Oamenii care au tendinţa de a se 
disocia cu greu pot trasa graniţe, atât la nivel atât interior, cât şi exterior. Asta înseamnă că preiau oscilaţiile şi 
dispoziţiile celorlalți şi le interiorizează, simțindu-se răspunzători pentru acestea. Antenele lor sunt setate în 
permanenţă pe recepție, iar asta le poate produce un stres puternic în contactele interumane. Din cauza granițelor 
interioare „perforate", se simt imediat invadaţi atunci când se apropie de ei un alt om. 


Persoanele în cauză nu se protejează doar prin retragerea în sine, ci practică, de asemenea, retragerea față de 
lume. Se simt cel mai în siguranţă când sunt singure. Copilul din ele a trăit experiența faptului că, în realitate, 
contactul interuman înseamnă stres, indiferent dacă nu aveau voie să se disocieze de o mamă tristă şi slabă, sau 
de un tată trist şi slab, sau pentru că au avut părinţi pe care i-au considerat periculoși. Oamenii care au fost 
traumatizaţi (chiar şi la maturitate) prezintă, de asemenea, stări disociative. 


Evaluarea acestui mecanism: E logic să-ţi protejezi copilul-umbră din tine prin refugiu sau retragere când acesta 
se simte copleşit. Astfel, ai grijă de tine şi-ţi împarți puterile. 


Primul ajutor: Chiar dacă retragerea este un mecanism foarte logic, ajungi să fugi adesea de „fantome". Nu e 
nevoie să te ascunzi. Cu ajutorul exerciţiilor din această carte, explică-i clar și în mod repetat copilului-umbră 
din tine că e suficient şi, foarte important, că are voie să se afirme și să se apere. Când începi să-ţi susții 
drepturile, dorinţele şi nevoile, vei observa că te simţi mult mai liber şi mai sigur de tine în prezenţa altor 
oameni. 


Digresiune. Teama de apropiere şi acaparare a copilului-umbră 


Atunci când un copil trebuie să se conformeze strict aşteptărilor părinţilor lui, acesta nu se poate afirma în mod 
corespunzător. În schimb, se antrenează şi-şi întinde antenele pentru a putea reacţiona la timp, pe cât posibil, la 
toanele şi dorințele părinţilor săi. Pentru copil devine foarte greu atunci când părinţii nu-i transmit normele în 
mod ferm și cu autoritate, ci semnalizându-i că sunt dezamăgiți atunci când el nu se comportă cum vor ei. Un 
copil a cărui mamă se întristează pentru că el nu corespunde așteptărilor ei nu are nici o şansă de a se delimita de 
ea. Asta deoarece lui îi e milă de mama tristă şi se simte vinovat şi responsabil pentru suferința ei. De aceea, 
copilul face „de bunăvoie" ceea ce şi-ar dori mama, pentru ca ea să fie fericită şi mulțumită. Un copil a cărui 
mamă se înfurie atunci când copilul nu corespunde dorințelor ei are șanse mult mai mari de a gândi: 
„Nesuferita!" şi a se delimita, cel puţin la nivel interior, de ea. 


Adesea vin la mine, la psihoterapie, oameni care suferă de teama de acaparare. Le e greu să se afirme într-un 
mod sănătos şi, de aceea, se simt imediat sub presiune în urma apropierii partenerului. Nu rareori au trăit, în 
copilărie, situaţia în care unul dintre părinţi era foarte acaparator — adesea, mama. De exemplu, mama reacționa 
neplăcut atunci când copilul prefera să se joace cu prietenii lui, în loc să stea cu ea în casă, şi se arăta 
dezamăgită. Un exemplu în acest sens e Thomas (39 de ani): mama lui suferea foarte mult din cauza tatălui, 
pentru că acesta o trata cu cruzime şi avea aventuri extraconjugale. De aceea, mama era deseori tristă. Micul 
Thomas îşi dorea extrem de mult s-o încurajeze pe biata sa mamă și a alunecat astfel, din ce în ce mai mult, în 
rolul partenerului-surogat pentru ea ori de câte ori mama plângea cu sughiţuri în fața lui, din cauza 
comportamentului tatălui său. Micul Thomas simţea că mamei sale îi făcea bine când el era prin preajmă. De 
aceea, renunţa deseori să se joace după-amiaza cu prietenii lui, pentru a o face pe mama fericită. Nu a învăţat 
deci să se delimiteze într-un mod sănătos şi să-i lase mamei răspunderea pentru problemele ei personale. Astfel, 
Thomas a dezvoltat convingeri precum: „Nu am voie să mă distrez", „Sunt răspunzător pentru fericirea ta", 
„Trebuie să fiu mereu lângă tine", „Nu am voie să am o voinţă proprie". Din cauza acestui program, Thomas, 
odată ajuns la maturitate, nu putea suporta decât într-o măsură limitată apropierea partenerei sale. Dacă prietena 
lui se afla cu el în aceeași încăpere, avea imediat senzaţia de constrângere. Se simţea liber şi independent doar 
când era singur. De aceea, după momente de apropiere, punea 


mereu distanță în cuplu. Din cauza stresului pe care-l provoca în el prezenţa iubitei, se schimbau şi sentimentele 
lui pentru ea. Dragostea de la început eșua într-o deznădejde profundă, Thomas ajungând să se întrebe în 
legătură cu fiecare iubită dacă era femeia potrivită. De aceea se refugia în muncă, uneori avea aventuri sau 
încheia relaţia şi-şi căuta o femeie „mai bună". Până când, la un moment dat, a recunoscut că, de fapt, căutarea 
lui neobosită după „femeia perfectă” nu avea neapărat legătură cu defectele fostelor iubite, cât, mai degrabă, cu 
faptul că el suferea de teama de acaparare. 


Prin psihoterapie, Thomas s-a eliberat de proiecția mamei și a învăţat că se poate simți un om liber şi în 
interiorul unei relaţii. Astfel, a fost nevoit să înveţe să se afirme și să aducă în discuţie dorinţele şi nevoile lui în 
relaţie. Copilul din el interiorizase astfel faptul că relaţiile evoluează ca atare şi nu pot fi modelate în mod activ. 
Şi, cu cât s-a dezvoltat în Thomas sentimentul că nu era, pur și simplu, la dispoziţia iubitei lui, ci că avea şi el 
drepturile lui în cadrul relaţiei, cu atât mai mult a reuşit să savureze apropierea de iubită, în loc să fugă. 


Dacă eşti deosebit de interesat de „teama de acaparare", poți afla mai multe din cărțile mele Vom Jein* zum Ja şi 
Jein! 


Un caz special. Refugiul în dependență 


Consumul de alimente, băuturi alcoolice, ţigări, droguri şi medicamente îl încurajează pe copilul-umbră care 
caută protecţie, ocrotire, relaxare şi recompensă. Dar și cumpărăturile, munca, joaca, sexul și sportul pot fi 
practicate ca dependențe, pentru a uita de probleme şi de griji. Dependenţa priveşte, în primul rând, plăcerea 
resimțită de noi. Drogurile, fie ele legate de substanţe, fie comportamentale, eliberează mesagerul chimic 


dopamină, așa-numitul „hormon al fericirii". Când cedăm unei dependențe, aceasta ne scapă de sentimentul de 
nefericire şi produce starea de fericire. Prin consumul unei substanţe sau prin comportament, suntem răsplătiți 
nemijlocit, iar sentimentul de nefericire se prezintă din nou, sub formă de sevraj, când nu mai primim substanța 
sau când nu putem manifesta un anumit comportament. Resimţirea plăcerii şi a neplăcerii reprezintă baza 
motivaţiei noastre, şi tocmai asta îngreunează atât de mult eliberarea de o dependență. În viaţă, încercăm 
întotdeauna să evităm nefericirea şi să dobândim fericire. Mereu suntem în căutarea fericirii și, de aceea, suntem 
vulnerabili în fața dependenţei. Consecințele negative pe termen lung sunt undeva în viitor, de aceea pot fi 
reprimate cu succes. Sau dependentul suferă, în urma consecinţelor comportamentului său — de exemplu, are un 
ficat gras ori o bronșită cronică —, dar nu se poate lăsa de prostul obicei, pentru că, dacă-şi imaginează viaţa fără 
drog, acest lucru îi provoacă o teamă şi o nefericire prea mari sau de-a dreptul dureri fizice. 


O dependenţă legată de o substanţă, de exemplu, alcoolismul, este catalogată, în prezent, „ca fiind o boală 
metabolică", pentru că determină modificări în creier, având astfel o influență extrem de negativă asupra 
liberului-arbitru. Sevrajul poate fi atât de rău, respectiv nevoia de drog atât de mare, încât voinţa, pur şi simplu, 


se frânge sub acțiunea substanţei. 


Există, în orice caz, cercetători, cum ar fi Gene M. Heymann, psiholog la Şcoala de Medicină de la Harvard, 
care sunt de părere că dependenţa nu este o boală, ci o „tulburare deliberată a comportamentului decizional" (în 
eng., disorder of choice). Un argument relevant în favoarea acestui punct de vedere este că, în urma unor studii 
epidemiologice, aproximativ jumătate dintre dependenţii de droguri reușesc, la un moment dat, să se elibereze 
de dependenţă. Această opţiune nu există la oamenii care suferă de boli precum schizofrenia, boala Alzheimer 
sau diabetul. 


Heymann susține că dependenţa este un comportament controlat prin consecinţele sale — spre deosebire de 
comportamentul automat, declanșat de stimuli ca, 


de exemplu, clipitul. Clipitul apare ca reflex la un stimul, cum ar fi lumina unui bliţ. Făcutul cu ochiul, 
dimpotrivă, este voit şi dirijat de structuri ale creierului, care evaluează urmările comportamentului nostru. 
Astfel, un bărbat cântăreşte dacă s-ar putea bucura de succes făcându-i cu ochiul unei femei care-i place. În acest 
sens, dependenţa e subordonată aceloraşi legi ale motivaţiei și deciziei. În sprijinul acestei supoziţii vine şi 
faptul că majoritatea dependenţilor renunță la comportamentul lor atunci când costurile continuării devin prea 
ridicate. Invers, nu se eliberează de dependenţă pentru că, în fond, costurile renunțării par mai mari decât 
eliberarea. Asta ţine şi de un fenomen perfid al dependenţei, respectiv faptul că, în realitate, cu cât e mai 
îndelungată dependenţa, cu atât receptorii pentru comportamentele alternative se activează din ce în ce mai greu. 


Tocmai în cazul dependenței există, de cele mai multe ori, o enormă discrepanță între punctele de vedere ale 
adultului matur şi sentimentele copilului-umbră. Adultul din tine știe, de cele mai multe ori, fără urmă de 
îndoială, că are un comportament dăunător, dar copilul-umbră vrea neapărat să fie recompensat imediat (!) şi 
vrea să se simtă imediat (!) bine. Tocmai dependenţele orale, cum ar fi mâncatul, băutul şi fumatul, exercită 
asupra copilului-umbră un efect neobișnuit de încurajator şi liniștitor. Prin asocierea profundă, cu toate că 
inconștientă, cu sânul matern, dependenţele orale satisfac foarte bine nevoia de hrănire, de îngrijire şi de ocrotire 
a copilului. Dependențele nu-l privesc însă doar pe copilul-umbră care caută încurajare şi distragerea atenţiei, ci 
şi pe copilul-umbră care-şi doreşte distracție, aventură şi agitaţie. De aceea, cad pradă dependenţei nu doar 
oamenii care vor să atenueze o suferință ori să uite de problemele lor, ci şi cei care caută, pur şi simplu, un 
imbold, o distracţie şi o aventură. Ideea este, în acest caz, că de la natură copilul din el este înclinat spre excese. 
Copilul vrea să facă mereu ceea ce-i promite cele mai multe avantaje. Problema este că plăcerea poate duce la 
dependenţă, deoarece, prin condiţionarea obiceiurilor, creierele dependenţilor pierd controlul asupra 
dependenţei. Dăunător la o dependenţă este faptul că, cu cât durează şi continuă mai mult, cu atât scade speranța 
dependentului de a reuşi să se lase de viciu. Iar adultul din el ajunge să creadă: „Nu voi reuși!" 


Renunţarea la o dependență are mult mai mulți sorți de reuşită atunci când recompensele pe termen lung sunt 
mai atrăgătoare pentru copilul-umbră decât satisfacția pe termen scurt. Astfel, mulți dependenți de droguri 
izbutesc să se lase de acest viciu atunci când apare o schimbare pozitivă în viaţa lor, cum ar fi o slujbă nouă sau 
o nouă iubire. De aceea, multe programe de renunțare se bazează pe 


principiul obţinerii unei plăceri pe termen scurt, pentru a spori atractivitatea ţelurilor pe termen lung. Nu puţini 
fumători au renunţat la fumat numai datorită interdicţiilor din spaţiul public, pentru că plăcerea obţinută pe 
termen scurt atunci când trebuie să ieşi afară, în faţa uşii, pe ploaie şi frig, este mult mai redusă. În opinia mea, 
în cazul eliberării de o dependenţă, decisiv este să ai acele senzaţii care te motivează să-ţi schimbi 
comportamentul. Deci, simțind teama față de consecinţele pe termen lung, în loc s-o reprimi, dar şi bucuria de a 
trăi şi ușurarea pe care le vei simți atunci când reuşești să te eliberezi de dependență. În secțiunea Digresiune. 


Mecanisme de tezaurizare împotriva dependenţei, îți mai prezint câteva măsuri prin care poate fi motivat 
copilul-umbră şi adultul din fiecare să renunțe la dependență. 


Evaluarea acestui mecanism: Cele mai multe dintre dependențe sunt, pur $ şi simplu, extraordinar de distractive, 
după ce te-ai obișnuit cu ele. Băutul, fumatul, mâncatul etc. au impact şi eliberează o mulţime de senzații 
plăcute. În plus, tentaţiile sunt pretutindeni. Într-adevăr, nu e deloc uşor să te opui mereu propriei voințe. În 
fond, vrei doar să te simți bine. 


Primul ajutor: Din păcate, problema este că pentru majoritatea dependenţelor plăteşti un preţ mare şi, de aceea, 
te cuprind adeseori sentimente de vinovăţie, care îţi subminează moralul. Eşti într-o mare dilemă: pe de-o parte, 
dependenţa, care te face fericit măcar pe termen scurt; pe de altă parte, teama de consecinţele ei. Primul lucru pe 
care trebuie să îl faci este să manifeşti înțelegere pentru tine şi dependenţa ta. E suficient faptul că suferi de acest 
comportament; nu e nevoie să te mai şi chinui, făcându-ţi reproşuri. Copilul-umbră din tine e trist şi are nevoie 
de atenţia ta iubitoare. 


Narcisismul 


Convingeri: Sunt inutil! Sunt un nimeni! Nu valorez doi bani! Sunt un ratat! Nu am voie să simt! Trebuie să mă 
descurc singur! Nu mă împlineşte nimic! 


În mitologia greacă, frumosul tânăr Narcis s-a îndrăgostit de sine însuși atunci când şi-a văzut chipul reflectat 
într-un lac. Restul vieții, a suferit de o neobosită iubire față de sine. Un narcisist, prin urmare, este un om care se 
consideră extraordinar, important, fiind îndrăgostit de propria persoană. De fapt, demonstrarea propriei măreții şi 
a infailibilităţii este doar un mecanism de apărare, dezvoltat în mod inconştient de un om cu scopul de a-l face 
pe copilul-umbră din el să nu simtă, pe cât posibil, nimic. 


Oamenii care ajung să aibă o personalitate narcisistă au învăţat de timpuriu să reprime copilul-umbră din ei, care 
se simte lipsit de valoare şi descurajat, în timp ce adaugă un al doilea sine ideal. Acest sine ideal e construit de 
narcisist, care face totul pentru a ieşi din mediocritate. Narcisiştii se străduiesc foarte mult să fie deosebiți, 
deoarece copilul-umbră din ei simte exact contrariul. Pentru a ţine în şah copilul-umbră, visează la realizări 
neobişnuite, putere, frumuseţe, succes, recunoaștere. Narcisismul constă deci într-un buchet întreg de 
mecanisme de apărare. Din păcate, printre acestea se numără şi devalorizarea celorlalți. Prin urmare, narcisiştii 
au un instinct supradezvoltat pentru slăbiciunile semenilor lor, pe care le verbalizează sub forma criticilor acide. 
Narcisiştii nu-şi pot suporta slăbiciunile, de aceea nu le suportă nici la cei din jurul lor. Concentrându-se asupra 
slăbiciunilor acestora își pierd total din vedere propriile slăbiciuni. Prin criticarea lor, declanșează, în semenii 
lor, exact acele sentimente pe care nu vor să le simtă ei înșiși: o profundă nesiguranţă şi un puternic sentiment de 
inferioritate. În cazul narcisiştilor, se vede foarte bine prezenţa principiului preschimbării victimă-agresor. 


Pentru a se revaloriza, unii narcisişti aleg strategia opusă. Idealizează oamenii care sunt aproape de ei. În acest 
caz, se laudă mult cu partenerul lor extraordinar, copiii lor grandioşi, prietenii lor importanți. Mulţi merg în 
paralel pe ambele căi: idealizează și devalorizează. Nu de puţine ori, o nouă cunoştinţă sau iubire este mai întâi 
idealizată, după care devalorizată şi abandonată. 


Independent de faptul că narcisiştii aleg idealizarea sau devalorizarea, le place să se mândrească şi să se laude cu 
capacităţile, proprietăţile şi realizările lor. Nu fac acest lucru neapărat cu voce tare şi cu mare tam-tam. Există şi 
narcisişti liniștiți, nu de puţine ori intelectuali, care își etalează cu ton molcom superioritatea şi se laudă 


cu ceea ce au fost odată. 


Narcisiştii au însă şi laturi încântătoare. Ei pot fi deosebit de şarmanţi, demni de iubit şi interesanți. Unii au 
personalități de-a dreptul charismatice. Dorinţa lor de succes îi duce adesea, pe plan profesional, foarte departe, 
aşa că se pot bucura de un respect deosebit. Eforturile lor de a fi speciali sunt adesea fructuoase. Iar asta atrage 
alți narcisiști în drumul lor, dar şi oameni care au o structură complet indiferentă. Dacă doi narcisiști activi 
formează un cuplu, acesta e, cel mai adesea, marcat de o cursă contracronometru a patimii şi rănirilor reciproce. 
Dacă partenerul narcisistului are, dimpotrivă, o natură submisivă, atunci adesea nu prea se apără în fața 
atacurilor verbale ale narcisistului și se străduieşte harnic să corespundă aşteptărilor acestuia — un demers 
condamnat eşecului, deoarece, oricât s-ar comporta de „cuminte", partenerul nu schimbă cu nimic distorsiunea 
perceptivă a narcisistului. Această distorsiune perceptivă constă în ampla ascundere a propriilor slăbiciuni, în 
combinaţie cu o percepţie exacerbată a micilor şi presupuselor slăbiciuni ale partenerului. Când narcisistul 
ajunge în această stare a percepției, privirea i se concentrează, de exemplu, asupra nasului cam prea lung al 


partenerei, în timp ce avantajele ei dispar din câmpul vizual. Acest defect aparent îl face pe narcisist deosebit de 
furios, pentru că partenera trebuie să servească valorizării sale. De aceea, trebuie să fie şi ea perfectă, exact ca el. 


Împotriva concentrării pe defecte a narcisiștilor, nici un partener nu are vreo şansă. Partenerii dependenţi cred 
însă că, dacă ar fi mai buni şi mai frumoși, atunci narcisistul ar fi mulțumit de ei. Acesta e un sofism tipic al 
copilului-umbră, care nu e observabil numai în relaţiile cu o structură preponderent narcisistă. Mulţi oameni au 
tendinţa de a fi deprimați în urma unei critici — pentru că e considerată nedreaptă şi inoportună. Aceştia, pe baza 
experienţelor care i-au marcat, au mereu și în mod fundamental senzaţia că sunt vinovați şi nu sunt suficienți. 
Situaţia nu se schimbă nici când eul adult al celui în cauză a recunoscut de mult că partenerul său e narcisist şi 
că nu e vina lui că acesta îl devalorizează mereu. Copilul-umbră nu ajunge să recunoască acest lucru, ci rămâne 
captiv sentimentelor sale de mediocritate, accentuate de critica narcisiştilor. Pentru a se tămădui, copilul-umbră 
vrea mereu să obțină recunoașterea narcisistului şi se străduiește şi mai mult să fie pe placul acestuia. Narcisistul 
însă nu se schimbă. Dependentul se simte aşadar ineficient şi neputincios, ceea ce nu face decât să adâncească 
dependenţa percepută de acesta. Un cerc vicios. 


Ambiţia şi dorinţa lor de putere îi fac pe narcisiști să fie, de asemenea, colegii și 


şefii care nu sunt iubiţi de colectiv. Ceea ce îngreunează și mai mult relaţia cu ei este faptul că sunt foarte uşor 
de rănit. Pentru terţi, e greu să-şi dea seama din ce motive inofensive s-ar putea simți răniţi narcisiștii, pur şi 
simplu, pentru că prezentarea cu siguranță de sine a narcisistului nu lasă deloc impresia că el ar fi vulnerabil. 
Copilul-umbră din el, profund nesigur și rănit, nu se retrage trist în sine, când se simte lovit, ci e cuprins de o 
furie cumplită. Furia şi ranchiuna se numără printre emoţiile predominante ale narcisiştilor. Totuși, aceștia pot fi 
cuprinși inclusiv de stări eminamente depresive, şi anume atunci când strategiile lor de a reuşi dau greş, 
narcisiștii suferind câte o lovitură personală. Copilul-umbră intră atunci în cea mai mare deznădejde, pentru că 
simte întreaga anvergură a imperfecțiunii şi a defectelor lui. Pentru a-și proteja copilul-umbră, adultul se va 
strădui să aibă din nou succes, apelând la vechile lui strategii. Uneori, presiunea suferințelor este însă atât de 
mare încât narcisistul se sinucide sau ajunge să facă psihoterapie. În cazul bun, acolo învaţă să-şi accepte 
copilul-umbră şi să-l încurajeze, pentru ca acesta să se simtă înţeles și valoros, fără să fie nevoit să facă vreun 
lucru deosebit. 


Narcisismul, de fapt, este un mecanism de autoapărare pe care-l folosim cu toţii; depinde doar de măsura în care 
se spune: „Omul acesta e un narcisist". Într-o mai mică măsură, aplicăm cu toţii toate strategiile de apărare 
narcisiste: vrem să ne prezentăm cât mai bine şi într-o lumină cât mai bună. Ne cam place să ne lăudăm şi ne-am 
gândit, din când în când, cum ar fi dacă am fi faimoşi. Privirea ni se concentrează, uneori, asupra defectelor altor 
oameni, şi ne ruşinăm când partenerul ne face „de ruşine". Încercăm, pe cât posibil, să nu simţim copilul-umbră 
şi să ne ascundem defectele. În consecinţă, ne simţim răniţi când suntem criticaţi și respinşi. 


Evaluarea acestei strategii: Te străduieşti, într-adevăr, peste măsură să ai rezultate bune şi să arăţi bine. Pentru 
asta, e nevoie de multă putere și efort. Poate ai şi multe succese de etalat, de care poți fi mândru. 


Primul ajutor: Această strategie de apărare consumă foarte multă energie şi conduce mereu la faptul că generezi 
tensiunea dintre tine și alții. Dă-ţi seama că strădania ta de a fi un om deosebit nu vindecă, de fapt, copilul- 
umbră din tine. ÎI poţi vindeca doar atunci când va fi, în sfârşit, acceptat de tine. Încetează să mai lupți împotriva 
presupuselor tale greșeli şi acceptă că eşti doar un om ca toți ceilalți. Abia atunci te vei putea relaxa — poate 
pentru prima dată în viaţă. 


Camuflajul, jocul de roluri și minciunile 


Convingeri: Nu am voie să fiu eu însumi! Trebuie să mă adaptez! Sunt rău! Nu sunt suficient de bun! Nimeni nu 
mă iubește! Sunt lipsit de valoare! 


Fiecare om respectă, mai mult sau mai puţin, normele şi regulile sociale şi este obligat să se adapteze. În cadrul 
interacțiunilor zilnice, există o mulțime de ritualuri sociale pe care le respectăm, fără să le mai punem în 
discuție. Nu putem și nu vrem să ne deschidem total şi în faţa tuturor mereu, comportându-ne așa cum simțim. 
Autoapărarea manifestată printr-o anumită reţinere şi „camuflare" este sănătoasă, naturală şi acceptabilă pe plan 
social. Unii oameni joacă roluri de-a dreptul și se ascund în spatele unei măști. În special cei care sunt în conflict 
cu sentimentele lor și cu copilul-umbră din ei se consideră adesea, în cadrul interacțiunilor umane, „lipsiți de 
valoare". Un pacient care avea această problemă mi-a povestit odată că, atunci când mergea dimineaţa la 
serviciu, se percepea drept un „bărbat cu costum, care merge la firmă". Acesta aproape că nu avea contact cu 
sine însuşi, descriindu-se, la un moment dat, ca „interpretând rolul unui om". Copilul-umbră din el era modelat 
să se adapteze și să corespundă așteptărilor celorlalți. Adeseori, asemenea persoane spun despre ele însele că, în 


interacțiunile umane, „pur şi simplu funcţionează". Ele rulează un program comportamental, joacă un rol, se 
ascund în spatele unei măşti. Nu au curajul de a fi ele însele. Teama lor de a fi respinse şi expuse atacurilor 
semenilor lor e foarte mare. În plus, acestea par aproape întotdeauna foarte sigure de ele. 


Dar există şi oameni care au o legătură mai bună cu ei înșiși și cu sentimentele lor decât cei descriși mai înainte, 
care sunt adesea de părere că în societate, trebuie să joace anumite roluri faţă de alţi oameni. Își ascund propriile 
nevoi şi se orientează în funcție de dorințele celorlalți. Unii nu au curajul să iasă în lume când au o zi proastă. Se 
simt prea vulnerabili. Vor să prezinte lumii doar părţile lor puternice şi vesele. Acest mecanism este folosit 
aşadar în proporţie mare de cei marcați de dorinţa de armonie și perfecțiune. 


Oamenii care au curajul să iasă din casă doar cu o mască sunt de părere că este împovărătoare și istovitoare o 
asemenea costumaţie. Totuşi, teama lor de a se lovi de un refuz, dacă ar arăta mai mult din adevărata lor fire, e 
mai puternică decât senzaţia de sufocare pe care o simt sub mască. Copilul-umbră din ei este ajustat să 
păcălească şi să se adapteze. Nu sunt puţini aceia care nici măcar nu au curajul de a se arăta partenerului așa 
cum sunt în realitate. Cred mereu că trebuie să ascundă 


anumite părţi din ei. Vor să-i prezinte partenerului, pe cât posibil, „eul acceptabil”. Au impresia că, dacă s-ar 
comporta natural și și-ar susține dorinţele şi nevoile, ar împovăra prea mult relaţia. De fapt, lucrurile stau exact 
invers: autenticitatea face relaţia incitantă și vie. Unele relaţii sunt încremenite în jucatul unor roluri. Aici are un 
aport şi enorma teamă de conflict a celui în cauză. Din pura constrângere de a se adapta, el nu-şi verbalizează 
nevoile. Capătă, pe termen lung, sentimentul că nu va reuşi în relaţie, ceea ce produce în el frustrare, pentru că 
se macină teribil, în schimb, de teama unui conflict. Astfel, se adună din ce în ce mai multă furie rece în 
persoana în cauză, care poate afecta şi sentimentele acesteia față de partener. Atunci, relația devine rigidă şi 
pustie. La un moment dat, scânteia dispare, şi persoana încheie relația. Până se ajunge acolo însă, nu s-a rostit 
nici un cuvânt urât. 


Oamenii care se adaptează foarte frecvent și joacă roluri nu-şi pot păstra, în același timp, verticalitatea. Pentru 
asta, ar trebui să renunţe la autoapărare şi să-şi exprime deschis dorințele și opiniile. Chiar dacă aceşti oameni nu 
mint neapărat în mod activ, pentru partener este adesea dificil să-şi dea seama ce sentimente au. Când aceştia se 
retrag dintr-o relaţie de prietenie sau de cuplu, fără a-i comunica partenerului motivele acestei retrageri, nu e 
neapărat corect felul în care procedează. La fel de nedrept este ca, la sfârşitul unei relații, să-i pună partenerului 
în față un fel de „decont final", când ei, în timpul prieteniei sau al relaţiei de dragoste, şi-au exprimat rareori 
nemulțumirea. În acest context, am fost surprinsă adesea văzând cu câtă ardoare se consideră unii oameni oneşti 
şi sinceri, dar, în acelaşi timp, nu au curaj să vorbească deschis cu partenerul sau cu un prieten bun. 


Evaluarea acestei strategii: Dai tot ce ai mai bun în tine pentru a fi iubit şi recunoscut. Te străduieşti teribil să-ți 
arăţi doar partea bună. Ai o capacitate de adaptare şi o stăpânire de sine uriașe. 


Primul ajutor: Copilul-umbră din tine se simte destul de descurajat. Crede că, pentru a fi iubit, ar trebui să fie 
altfel decât este în realitate. Spune-i că asta e o prostie. Adultul din tine ar trebui să-l trateze cu multă iubire şi 
bunăvoință, pentru ca el să aibă curaj să se afirme. Exersează ca, în situații neînsemnate, să fii mai mult tu însuţi 
şi să-ți susții părerile şi dorinţele. Vei fi surprins de cât de bine e primită această schimbare de către ceilalți. 


Aceasta a fost trecerea în revistă a celor mai importante mecanisme de apărare. Aşa cum am scris la început, este 
important să-ţi recunoșşti mecanismele de apărare, chiar dacă poate nu au fost prezentate aici. Probabil ai înțeles, 
între timp, că 


mecanismele de apărare sunt, adeseori, adevăratele cauze ale problemelor noastre. Atunci, îţi voi prezenta 
următorul exercițiu. 


Exerciţiu. Descoperă-ţi propriile mecanisme de apărare 


E posibil ca mecanismul tău de apărare să difere în funcție de aspectele vieţii. Astfel, pe plan profesional, poate 
că te aperi de atacuri, îndeplinindu-ți cât mai aproape de perfecţiune sarcinile trasate, în timp ce, în relaţie, ai 
izbucniri de furie din senin și „începi cu una, cu două să înțepi". Adeseori, avem mecanisme de apărare tipice, 
pe care le folosim, în esenţă, pentru toate situațiile şi problemele dificile. Astfel, de regulă, oamenii 
perfecționişti au tendința să fie cât mai aproape de perfecţiune în toate contextele vieții de zi cu zi. Alţii 
reacţionează, față de majoritatea problemelor, prin retragere şi evitare. De aceea, percepem mecanismele noastre 
de apărare și pe ale altora ca pe un fel de trăsături de caracter. Când cineva se apără, de exemplu, retrăgându-se 
şi jucând roluri, spunem despre el sau ea că se închide în sine. De asemenea, mecanismul de apărare narcisist e 
strâns legat de personalitatea celui sau celei în cauză. 


Majoritatea oamenilor au una sau alta dintre convingerile enunțate, care ilustrează tocmai un mecanism de 
apărare, cum ar fi: „Trebuie să fiu mereu iubitor şi cuminte!" sau „Nu am voie să fac greşeli!" 


Ca să-ţi recunoşti rapid cele mai importante mecanisme de apărare, îţi poţi reaminti două-trei situaţii de 
săptămâna trecută, când nu te-ai simțit bine şi ai gândit: am o problemă! Poate fi vorba de un conflict la locul de 
muncă, o situaţie cu partenerul de cuplu, care te-a enervat, supărat sau te-a scos din sărite. Vei observa rapid, în 
cursul acestui exerciţiu de memorie, ce situaţii te pun mereu în dificultate. În funcţie de situaţii, vei vedea foarte 
clar care sunt mecanismele tale de apărare. Treci la atac? Te retragi? Te adaptezi? 


Te rog să notezi, în zona picioarelor desenate ale copilului, mecanismele tale de apărare personale (vezi ilustrația 
de pe coperta interioară a cărţii). Te rog să le formulezi prin propoziții complete şi într-un mod cât mai concret. 
De exemplu, nu scrie, pur şi simplu, „retragere, ci „Evit conflictele". Sau „Mă învârt pe după vişin şi nu-mi 
exprim părerea" ori „Mă refugiez pe internet". Mecanismele de apărare pot fi descrise, de cele mai multe ori, 
prin comportamente concrete. Sunt o parte din felul nostru de a acţiona. De aceea, notează-ţi mecanismele de 
apărare, cum ar fi: „Merg în atelier şi meşteresc la maşina mea". Sau „Merg la cumpărături" ori „Inventez 
poveşti, mint". 


După ce ţi-ai notat mecanismele de apărare pe şablonul copilului, ai în față acea parte a psihicului tău care îți 
produce mereu probleme: copilul-umbră. 


Copilul-umbră e mereu prezent 


Precum am afirmat, toate problemele pe care le ai în viaţă şi care îngăduie să se vadă o participare proprie sunt 
legate de copilul-umbră. Nimic de spus în plus. De fapt, e vorba mereu despre o temă și variațiuni ale acesteia. 
În orice caz, celor mai mulţi dintre noi ne vine greu să credem acest lucru. De fapt, nici nu e uşor să înţelegi că, 
în spatele problemelor noastre aparent foarte diferite şi complicate, este ascuns, în majoritatea cazurilor, copilul- 
umbră, cu simplele lui convingeri. Observ asta mai mereu la pacienții mei. 


De exemplu, Billy (27 de ani) vine la a zecea ședință de terapie şi-mi povestește o problemă pe care a avut-o cu 
o săptămână în urmă, cu cea mai bună prietenă a ei. Când îi spun că totul e determinat de tiparul ei din copilărie, 
rămâne surprinsă. Parcurgem apoi, încă o dată, convingerile ei şi mecanismele de apărare, şi atunci îi cade (încă 
o dată!) vălul de pe ochi: își dă seama că e vorba doar de variaţiuni ale aceleiași teme. În cazul ei, din cauza 
sentimentelor de inferioritate ale copilului-umbră din ea, care are, printre altele, convingerea: „Nu sunt suficient 
de bună!", cea mai măruntă critică o răneşte, aşa că Billy reacţionează, retrăgându-se în sine. 


Deci, chiar dacă ai făcut cunoştinţă cu copilul-umbră din tine, ţi se poate întâmpla foarte ușor să uiţi, în viaţa de 
zi cu zi, şi deci să nu-ţi dai seama când percepi lumea care te înconjoară prin prisma lui și te comporţi conform 
vechiului tău tipar. Te pierzi din vedere atât de mult, încât revii la propriile proiecții. 


Îţi construieşti singur realitatea 


Dacă vrei să ieşi din constrângerile căpătate în copilărie, adică dacă vrei să fii mai fericit, trebuie să recunoşti că- 
ţi construieşti singur realitatea, cu ajutorul copilului-umbră din tine şi al convingerilor lui. Adică problemele 

tale — în măsura în care nu e vorba despre lovituri ale sorții — rezultă din felul în care îţi percepi subiectiv propria 
persoană şi mediul înconjurător. Tot ce trebuie să înţelegi este că ești liber să-ţi modelezi singur percepția, 
gândurile şi sentimentele. Probabil că nu mă crezi când îţi scriu asta. De aceea ni se pare că propriile noastre 
sentimente sunt adesea foarte puternice şi inevitabile şi suntem obişnuiţi, încă din copilărie, că există o realitate 
unică, şi anume realitatea noastră. De aceea, priveşte şi conștientizează cât de profund îţi influențează 
sentimentele convingerile tale negative şi cât de adânc pătrund mecanismele tale de apărare în viaţa ta de zi cu 
zi. 


Motivul pentru care aceste programări mentale din copilărie acționează şi îşi asumă rolul de ochelari subiectivi 
se datorează împrejurării că, de fapt, creierul nostru învaţă prin condiționare: cu cât mai des ne trece prin minte 
un gând, efectuăm o acţiune sau resimțim un sentiment, cu atât mai reale devin acestea, cu atât mai profund se 
impregnează ca asocieri neuronale stimul-reacţie în creierul nostru, în conștiința noastră. Conexiunile neuronale 
din creierul nostru se transformă, în urma repetiției uzuale a gândurilor, senzaţiilor şi faptelor, în căi de date din 
ce în ce mai largi, în timp ce gândurile, sentimentele şi faptele alternative se transformă, în cel mai bun caz, într- 
o cărăruie disponibilă. 


Repet: îți construieşti singur realitatea şi, până-l observi, acest proces decurge automat și în mod inconştient. 
Când îl observi, îţi poți modifica realitatea, schimbându-ţi gândurile, sentimentele și acțiunile. Aceasta e 
concluzia la care s-a ajuns în stadiul actual al cercetării creierului şi nu este ezoterism. În secţiunile următoare, 
îţi voi arăta cum se realizează această modificare, ca să-ți modelezi realitatea într-un mod constructiv şi rațional. 
Înainte să trecem la copilul-lumină din tine și la mecanismele lui de apărare, îl vom descoperi, mai întâi, pe 
copilul-umbră din tine, îl vom încuraja şi chiar vindeca. 


Vindecă-l pe copilul-umbră din tine 


Cea mai mare supărare din viață este atunci când ne facem griji că luăm decizii greşite şi facem greşeli. Ne 
dorim mult să fim corecţi şi să acţionăm corect. Nu prea ştim să ne iertăm pentru greşelile făcute. Mulţi oameni 
nu numai că se întristează pentru deciziile lor greșite, ci consideră că au, pe undeva, un defect. Au senzația 
ascunsă că nu sunt suficienţi și ar trebui să fie oarecum altfel. Acest sentiment e provocat de copilul-umbră din 
ei şi de convingerile lui. Bietul copil. Se simte neînțeles și respins de adulţi — citește: de eul adult din tine. La fel 
cum nu se simțea înțeles, mai demult, de mama și tata (și/sau de către alți copii). Cu cât se simte mai puţin dorit 
şi acceptat, cu atât îi merge mai rău. A sosit timpul să aibă parte de încurajarea şi înțelegerea ta. 


În următoarele secţiuni, vreau să-ţi prezint câteva exerciţii practice, cu care-ţi poţi vindeca sau, cel puţin, 
încuraja copilul-umbră din tine. Cum s-ar spune, e foarte important să-i explici, în mod repetat, adultului din tine 
că toate aceste mici propoziţii şi sentimente urâte reprezintă doar rezultatul experienţelor trăite în copilărie, şi nu 
realitatea. Poate că nu mă crezi deocamdată, dar îmi dau silința ca, pe parcursul cărții, acest lucru să-ţi devină 
din ce în ce mai clar. 


Între timp, am înţeles că, din cauza copilului-umbră din noi și a strategiilor lui de apărare, ne facem rău nouă 
înşine, iar, uneori, şi altora. De aceea este foarte important să separăm copilul-umbră de eul adult, pentru a ne 
echilibra şi a ne controla mai bine pe noi înșine. Pentru asta, e nevoie să ne dăm seama întotdeauna când simțim 
şi acţionăm prin prisma copilului-umbră din noi. Pentru că numai când ne dăm seama putem ieşi din 
mentalitatea copilului-umbră și trece în eul nostru adult. Următoarele exerciţii reglează în principal percepția, 
gândirea şi sentimentele noastre. Altfel spus: rolul lor este managementul de sine. 


Important este să-ţi asumi răspunderea pentru procesul tău de schimbare de unul singur, iar asta înseamnă să faci 
exerciţiile şi să le aplici în viaţa ta de zi cu zi, nu doar să le citești. Cu cât faci asta mai des, cu atât se vor întipări 
mai bine în creierul tău noile programe şi sentimentele. E ca şi cum ai studia un dans — la început, îl exersezi 
fiind foarte concentrat, şi este anevoios. Cu timpul, mișcările se întipăresc din ce în ce mai mult în memoria 
corporală, până ce ajungi să le faci automat. 


Exerciţiu. Găseşte ajutor în tine însuţi 


La unul dintre seminarele mele, un participant povestea că, pentru el, era foarte greu să le facă singur pe toate. 
Îşi dorea, pur și simplu, ca, în unele situaţii dificile, să-i fie cineva alături. Buna mea prietenă şi coantrenoarea 
Karin i-a replicat că nici n-ar trebui să ţină singur sub control toate aceste situaţii. I-a povestit apoi despre 
Rahmse, prietena ei care s-a născut în Camerun și a venit împreună cu familia în Germania când era mică. În 
prezent, este o femeie de afaceri de succes. Când intră într-o negociere cu partenerii ei de afaceri germani și cu 
cei din străinătate, nu face asta niciodată singură. În spatele ei, se află diverşi membri puternici din familie: 
bunica, bunicul, capul familiei, cel mai bătrân din familie, unchiul ei şi chiar medicul din satul său natal. 
Prezenţa simbolică a acestora îi conferă puterea pe care o foloseşte pentru a negocia cu încredere în forțele 
proprii. 


Această autoîntărire mi se pare atât rezonabilă, cât şi magică, motiv pentru care ţi-o transmit mai departe: 
găseşte-ți sprijin din interior şi susținători care să-ţi stea alături în situaţiile grele. Poate că e vorba de o singură 
persoană sau de o întreagă echipă, ca în cazul lui Rahmee. Îți poți imagina persoane extrem de reale, chiar dacă 
au murit deja. Poţi chema în ajutor şi personaje fantastice, cum ar fi o zână din poveşti sau pe Superman. Lasă-ţi 
ajutoarele să apară, pur şi simplu, din imaginaţia ta. Poate îţi cauţi diverse ajutoare pentru diverse situaţii — în 
funcţie de competenţe şi de nevoia ta. 


Ori de câte ori ai nevoie de sprijin, imaginează-ţi că sunt lângă tine şi te însoțesc. Acest lucru e valabil și pentru 
exerciţiile următoare. 


Exercitiu. Întărește-ţi eul adult 


Pentru a-l vindeca pe copilul-umbră din tine, ajută-te de adultul puternic şi care te sprijină aflat tot în interiorul 
tău. Acesta poate înțelege că, de fapt, convingerile tale negative sunt, pur şi simplu, rezultatul experienţelor care 
te-au marcat în copilărie. Rațiunea noastră înțeleaptă e dotată cu capacitatea de a gândi, apelând la argumente 
logice. Argumentele sunt ca un echipament pe care-l purtăm şi care ne poate întări, făcându-ne astfel să găsim 
siguranţa de care avem nevoie. Voi mai reveni asupra acestui subiect pe parcursul cărții. Mai întâi, iată câteva 
argumente, respectiv adevăruri la care poţi fi atent, pentru a pune o distanţă între copilul-umbră şi eul adult din 
tine: 


e Nici un copil nu e rău din naştere. Copiii nu pot fi oameni răi. 


e Copiii pot fi enervanți şi stresanţi, dar asta nu le afectează valoarea cu nimic. E responsabilitatea părinților să- 
şi facă gânduri în această privinţă — încă dinainte să devină părinţi —, dacă vor să-şi asume stresul vieții de 
părinte. 


e Copiii trebuie să ne enerveze. Pentru că, de fapt, sunt neputincioşi şi trebuie să-i impresioneze cumva pe adulți, 
ca să le fie satisfăcute nevoile importante. Planul lor este, în fond: Supravieţuieşte! Creşte! Învață totul! 


e Când sunt copleșiți de educarea copiilor lor, părinţii ar trebui să ceară ajutor. Copiii nu-i pot ajuta cu nimic. 
e Un copil are dreptul să-i fie satisfăcute nevoile psihice şi fizice. 


e Sentimentele şi nevoile sunt, în esență, normale și corecte, chiar dacă un copil trebuie să înveţe că nu are voie 
să-şi exprime chiar fiecare sentiment și nevoie. 


e Stă în sarcina părinţilor să înțeleagă sentimentele şi nevoile copilului lor. Nu e răspunderea copilului să 
înțeleagă şi să satisfacă sentimentele şi nevoile părinţilor săi. 


e Stă în sarcina părinţilor să-și iubească propriul copil și să-i arate că e dorit pe lumea asta. Nu e sarcina 
copilului să se comporte astfel încât să poată fi iubit de părinți. 


e Multe dintre lucrurile pe care le considerăm stresante la copii (diverse interese, dorința de a contrazice etc.), la 
un adult sunt acceptabile şi importante. În acest sens, e şi sarcina părinților să le suporte o vreme şi să le îndrume 
pe căi bune. Cine le respinge, pur şi simplu, își pregătește singur o situaţie precară. 


Se întâmplă ca, pe baza poveștii tale de viaţă, a convingerilor personale şi în funcție de situaţia în care te afli, să- 
ți faci gânduri negative. Prin urmare, exersează 


argumentarea. Adică învaţă să-i dai adultului din tine putere și sprijin. 


Sfat bun: încearcă să te obişnuieşti ca, atunci când te gândești sau vorbeşti despre tine însuţi, să te distanțezi 
puţin de problema ta, evitând cu consecvență să gândești: „Mă tem să nu fiu respins, părăsit, sfidat etc.". 
Gândeşte, în schimb, astfel: „Copilul-umbră din mine se teme...". Exersez acest lucru frecvent cu pacienţii mei 
şi, într-adevăr, ajută la o oarecare distanţare față de propriile probleme. Această formulare împiedică 
identificarea totală cu copilul-umbră din tine. 


Exerciţiu. Acceptă-l pe copilul-umbră din tine 


Există o lege în psihologie conform căreia cu cât simțim mai mult stres şi împovărare, cu atât mai mult luptăm, 
de fapt, împotriva noastră. Mulţi oameni își administrează sinele printr-o luptă permanentă împotriva propriei 
persoane. Acest lucru este solicitant şi nefolositor. Acceptarea de sine este premisa pentru relaxare şi o 
dezvoltare viitoare înfloritoare. Să nu fiu înțeleasă greşit: a mă accepta pe mine însămi nu înseamnă că trebuie să 
consider în regulă tot ce e legat de mine. Acceptarea de sine înseamnă că sunt împăcată cu mine aşa cum sunt, 
cu sentimentele mele pozitive şi negative. Că am voie să le simt. Înseamnă că-mi recunosc punctele forte, dar şi 
limitările. Pentru că numai atunci când le recunosc le pot accepta, iar, dacă vreau, pot să lucrez mai departe la 
ele. Acceptarea de sine nu înseamnă stagnare. 


Pentru exerciţiul următor, te rog să-ţi închizi ochii şi să intri în legătură, în forul tău interior, cu copilul-umbră 
din tine. Reuşești acest lucru dacă îţi rosteşti convingerile negative şi intri în adâncul ființei tale. Poate vei reuși 
să-ți şi chemi copilul-umbră din tine mai ușor, dacă te gândeşti, pur și simplu, la o situaţie în care a fost, 
respectiv este, foarte activ. Poate vreo situaţie din copilăria ta, în care te-ai simțit ruşinat, ai simțit că ești tratat 
nedrept, că ești înțeles greşit sau că eşti singur. Poate că există, de asemenea, o situaţie din viaţa ta de adult în 


care copilul-umbră din tine s-a simțit îngrozitor. Sesizează ceea ce simţi. Poate apar însoțitori bine-cunoscuţi, 
cum ar fi teama, nesiguranța, tristețea, presiunea sau furia. Intră în contact cu aceste sentimente, respiră adânc şi 
spune-ți: Da, aşa este, acesta e copilul-umbră din mine. Aşa este, iubitul meu copil-umbră. Poţi rămâne aici. Îţi 
urez bun venit. 


Vei vedea: cu cât îl accepţi mai mult, cu atât va fi mai liniştit. Se va simţi implicat, acceptat şi înțeles. 
Exerciţiu. Adultul îl încurajează pe copilul-umbră 


În următorul exerciţiu, trecem mai departe. Adultul din tine trebuie să-i explice copilului-umbră că, în cazul 
convingerilor şi sentimentelor sale negative, e vorba de o eroare de programare mentală. 


Adultul din tine adoptă, pentru acest exerciţiu, o atitudine binevoitoare, sinceră. Îți poate fi de ajutor să priveşti o 
fotografie veche de-a ta din copilărie. Dacă îţi vine greu să adopţi o atitudine iubitoare față de copilul-umbră din 
tine, imaginează-ţi un copil trist şi speriat. Poate pentru că se teme că restul copiilor nu vor să se joace cu el. 
Cum l-ai încuraja? Spunându-i: „Nu fi atât de timid, micuţule!" sau luându-l de mână și îndreptându-te cu el 
spre ceilalți copii? Probabil, ai alege ultima variantă. Poţi transpune această atitudine binevoitoare, prietenoasă şi 
asupra interacțiunii cu copilul-umbră din tine. Exersează deci bunăvoința față de tine însuţi. Bunăvoinţa nu e 
doar esenţa oricărei legături interumane, ci este şi foarte importantă pentru a face pace cu copilul-umbră din tine. 


Adoptând această atitudine interioară binevoitoare, îi vorbeşti copilului-umbră din tine cu o voce extrem de 
prietenoasă. Poţi vorbi fără grijă cu voce tare — de cele mai multe ori, efectul e mai puternic. Dacă nu te simți 
confortabil procedând astfel, poţi rosti şi în minte cuvintele pe care i le adresezi copilului-umbră. 


1. Adultul din tine îi lămureşte copilului-umbră cum era pe vremuri, cu mama și tata. Lucrurile stau, de 
exemplu, astfel (înlocuieşte, bineînţeles, cu povestea ta): Vai, bietul de tine! Pe atunci nu îţi era deloc uşor cu 
mama și tata. Mama era mereu foarte obosită și stresată și adesea era bolnavă. Aveai mereu senzația că, pentru 
mama, orice era prea mult. De aceea, erai mereu extrem de drăgăstos şi cuminte, ca să nu-i fii o povară. Dar nu 
ai reuşit niciodată s-o faci pe mama prea fericită. Ea era, de cele mai multe ori, tristă și nici tata nu te prea ajuta. 
Mereu se ciondănea cu mama și, de cele mai multe ori, şi cu tine. Dar, când era binedispus, putea fi chiar 
amuzant. Atunci erai de-a dreptul fericit și ţi-ai fi dorit să rămână în continuare așa. Dar nu rămânea prea mult 
timp neschimbat şi se certa iar cu mama. Și, pentru că mama şi tata erau atât de nefericiţi împreună și erau și 
foarte stresaţi şi copleșiți, ai ajuns să ai convingeri eronate. Gândești: „Nu sunt suficient de bun", „Trebuie să fiu 
mereu drăgăstos şi cuminte", „Sunt o povară"... (aici, citeşti convingerile tale principale). 


2. Te rog să foloseşti, atunci când vorbești cu copilul-umbră din tine, cuvinte din vocabularul copiilor, pentru ca 
el să simtă că i te adresezi. De exemplu, dacă 


mama ta era foarte dominatoare, cuvântul dominator face parte din limbajul adulţilor. Tradu-l în limbaj 
copilăresc, de exemplu, spunând că mama era mereu foarte hotărâtă. Nici cuvinte cum ar fi depresiv sau agresiv 
nu fac parte din limbajul copiilor şi ar trebui înlocuite, în mod corespunzător, cu trist sau furios. 


3. La pasul următor, îi transmiţi vestea importantă că, pentru toate, nu a fost vina lui şi că, dacă mama şi tata nu 
ar fi fost atât de suprasolicitați, el ar fi ajuns la cu totul alte convingeri. I-ai putea spune asta în felul următor: 
Pentru mine, e foarte important ca tu să înţelegi că nu ai fost vinovat pentru nimic! Mama și tata au făcut greșeli, 
nu tu! Iar dacă mama și tata n-ar fi fost atât de suprasolicitaţi sau dacă ai fi avut alţi părinţi, atunci ai fi ştiut că 
eşti dorit aşa cum eşti. Ai şti că sunt foarte mândri de tine. Că te iubesc, chiar dacă uneori ești obraznic şi ai 
propria ta voință, şi, bineînţeles, ai voie să fii o povară pentru ei uneori, pentru că ei se ocupă bucuros de tine 
când ai nevoie de ei. 


Poţi formula propoziţiile astfel încât să corespundă situaţiei tale, problemelor şi convingerilor tale negative. Nu e 
vorba să preiei textul meu cuvânt cu cuvânt, ci să înţelegi principiul. Anume, să-i explici copilului-umbră din 
tine, cu ajutorul eului adult, că sunt cu totul întâmplătoare convingerile lui şi nu au absolut nimic de-a face cu 
valoarea ta reală. 


Poţi face acest exercițiu, bineînțeles, chiar dacă ai avut o copilărie fericită, şi părinții tăi au făcut în mod clar 
doar puţine greșeli. Poţi, de asemenea, să deschizi discuţia printr-o introducere, în care-i explici copilului-umbră 
din tine: Dragul meu copil-umbră, mama şi tata au făcut multe lucruri în mod corect, şi-i iubim foarte mult 
pentru asta, dar într-o privinţă ar fi putut face mai mult/mai puţin... 


Este foarte important să ai grijă, de acum încolo, să nu-l mai laşi pe copilul-umbră din tine să preia controlul 
asupra acţiunilor tale. El poate fi temător și trist şi ar prefera să fugă sau să lovească la rândul său. Dar adultul 
hotărăște ce trebuie făcut. Lucrurile trebuie să se întâmple la fel ca în realitate, când ai de-a face cu copii 
propriu-ziși. De exemplu, în cazul în care copilul se teme să meargă la dentist, părintele iubitor îl ia de mânuță 
şi-l ajută să depășească stresul vizitei la dentist. Nu i se permite însă copilului să preia conducerea şi să anuleze 
programarea la dentist. Nici nu i se permite să chiulească de la şcoală, pentru că nu are chef să meargă la ore. Îţi 
mai poți imagina următoarele, în privinţa copilului-umbră din 


tine: că-l asculţi şi-i ceri să-ți povestească grijile şi temerile lui. Totuşi, în cele din urmă, tu decizi ce trebuie 
făcut, folosindu-te de rațiunea ta. 


Discuţia cu copilul-umbră din tine ar trebui purtată frecvent, până când acesta ajunge să înţeleagă mesajul. În 
acest scop, nu trebuie să porţi de fiecare dată o discuţie îndelungată. De exemplu, când te afli, în viaţa ta de zi cu 
zi, în fața unei situaţii complicate şi îți dai seama că te agăți de convingerile tale negative sau te lași cuprins de 
sentimentele de teamă, furie sau deznădejde, atunci poate că e suficient uneori doar să-l mângâi pe căpşor pe 
copilul-umbră din tine, în minte, pentru a-l alina, a-i da curaj sau a-l linişti. ÎI poţi încuraja și prin câteva cuvinte. 
Prin acest gest, pui o mică distanţă între mentalitatea ta din copilărie şi realitatea de la maturitate. Astfel, 
programarea ta mentală nu se mai poate derula automat. Prin mica distanță dintre percepția copilului-umbră din 
tine şi eul tău adult, ţi-ai dat posibilitatea să-ți treci singur tiparul prin filtrul gândirii. Astfel, ai şansa să ajungi la 
noi decizii comportamentale. 


Exerciţiu. Suprascrierea vechilor amintiri 


După cum am văzut mai devreme, experienţele pe care le-am avut cu părinții noştri sau cu alte persoane de 
referință lasă urme în memoria noastră. Acest film al amintirilor este codat în creierul nostru, prin sinapsele 
neuronilor. Uneori, sunt suficienți declanșatori minusculi ca să alunecăm total înapoi în vechile amintiri, chiar 
dacă acestea nici măcar nu ne trec prin minte în mod conștient — îmi amintesc de Michael şi de ciocolata uitată. 
Unele amintiri sunt întipărite atât de adânc în creierul nostru, încât mereu recădem — și foarte rapid — în vechiul 
nostru tipar. Însă putem schimba scenariul acestor filme. Creierul nostru nu face prea bine diferenţa dintre 
imaginaţie şi realitate. Astfel, e suficient să ne imaginăm o situaţie stresantă, cum ar fi un examen, pentru a 
resimți teamă. La fel, îţi poți folosi forța imaginaţiei, pentru a-ţi remodela nişte amintiri negative. Există deci 
teoretic posibilitatea să suprascriem vechi amintiri. Asta ajută la vindecarea rănilor vechi. Prin suprascriere, 
modificăm o bucată din trecutul îndepărtat şi, astfel, şi sentimentele negative pe care le poate genera aceasta. 
După cum a spus deja Erich Kăstner: Nu e niciodată prea târziu pentru o copilărie fericită. 


Următorul exerciţiu face parte din terapia centrată pe scheme cognitive, şi l-am împrumutat din cartea 
Schematherapie in der Praxis [Terapia bazată pe scheme cognitive în practică — 2011], de Gitta Jacob şi Arnold 
Arntz. 


Îţi vei aminti, probabil, de una, dacă nu de mai multe situaţii din copilăria ta, care au fost cel puțin 
„nefavorabile", chiar dacă nu au fost foarte impresionante, înfricoşătoare sau, în cel mai rău caz, traumatizante — 
situaţii care au fost, poate, tipice pentru educaţia primită de la părinți, respectiv de la persoanele care te-au avut 
în îngrijire. 


1. Găseşte o situaţie concretă din copilăria ta care are legătură cu evenimente care l-au marcat pe copilul-umbră 
din tine. Dacă această amintire trezește în tine sentimente foarte împovărătoare, nu e necesar să plonjezi total în 
ea. De exemplu, dacă ai trăit experienţa violenţei unui părinte, poate că e suficient să-ți imaginezi cum ridică 
părintele mâna — nu trebuie să derulezi în minte toată scena. Totuşi, ar trebui să adopţi o „perspectivă din 
interior", adică să nu te vezi în această amintire din afară, ci prin ochii copilului care ai fost odinioară. 


2. Simte exact ceea ce ai simţit în situaţia respectivă — prilej cu care, aşa cum am mai spus, nu trebuie să resimți 
prea puternic acel sentiment. Dacă ai simţit, de 


exemplu, teamă, e suficient să simţi doar puţină teamă când rememorezi evenimentul. 


3. Imaginează-ţi că eşti ajutat în această situaţie. Permite, astfel, să-ţi sară în ajutor o persoană pe care o poţi 
alege liber. Poate fi o persoană reală, cum ar fi mătuşa sau bunica, dar poate fi şi o persoană fictivă, cum ar fi 
Superman sau o zână din poveste. În acest exerciţiu, dă frâu liber fanteziei. Poţi apărea chiar tu la maturitate în 
această situaţie, pentru a interveni. În cele ce urmează, îţi dau câteva sugestii legate de suprascrierea situației: 


e Dacă persoana care te avea în grijă era foarte stresată, îți poţi imagina cum apare cineva care îți sare în ajutor 
şi-i explică faptul că nu are voie să se poarte astfel cu tine. Persoana care te avea în grijă a fost trimisă la 
psihoterapie şi, de atunci încoace, alături de tine s-a aflat o zână bună, care te ocroteşte și acum. 


e Dacă persoana care te avea în grijă era foarte amenințătoare, atunci îți poţi imagina că vine poliția sau un erou 
de acţiune şi o închide. 


e Dacă părintele tău era deseori trist şi deprimat, aşa că, în copilărie, ai avut grijă de el, poate veni un lucrător de 
la Protecţia Copilului şi se poate ocupa de el, astfel încât copilul care erai să aibă voie să se joace, iar părintele 
să primească ajutorul de care avea nevoie. În plus, pentru copil poate fi găsită o persoană de legătură de 
încredere şi ocrotitoare — pe care o poţi prelua, la fel, din realitate sau din imaginaţie. 


e Dacă persoana care te avea în grijă era foarte drastică și severă, cea care îţi vine în ajutor îi arată că trebuie să-i 
mai şi lauzi pe copii şi cum poate intra mai bine în pielea copilului. Persoana care te avea în grijă primeşte, de 
exemplu, un antrenor care e mereu alături de ea, ocrotind astfel copilul. 


Aşadar, îţi poţi crea, cu toate mijloacele fanteziei, un final fericit. Acest exerciţiu, desigur, e deosebit de potrivit 
pentru amintirile împovărătoare, care nu au de-a face cu părinţii tăi. 


Exerciţiu. Apartenenţă şi siguranţă pentru copilul-umbră 

Acest exercițiu are ca scop rezolvarea nevoilor de iubire şi apartenență ale copilului și adultului. Cu ajutorul lui, 
îţi întărești, în imaginaţia ta, experienţele de apartenenţă pozitive pe care le-ai avut cu părinţii sau cu alte rude 
apropiate. Pătrunzi astfel, încă o dată, în adâncul sufletului tău, amintindu-ţi clipe frumoase, de apropiere, 
tandre, confortabile şi delicate, pe care le-ai trăit cu persoanele care te-au avut în grijă. Întoarce-te mental în 
situaţia respectivă şi lasă loc, în tine, sentimentelor de ocrotire, siguranță şi încurajare. Simte legătura, simte că, 
în acel moment, ai fost foarte dorit și iubit. 


Dacă, în amintirea ta, nu ai clipe de apropiere cu părinții sau rudele apropiate, îți poţi alege părinți imaginari. 
Lasă-ţi fantezia să-ți dăruiască părinţii de care ai fi avut nevoie în copilărie — aceştia pot fi ori fiinţe reale, cum 
ar fi părinţii unui bun prieten, ori personaje imaginare. Închide ochii şi îngăduie-i subconștientului să-ţi 
dăruiască părinți iubitori. 


Imaginează-ţi cât de bucuroși şi de fericiţi sunt noii tăi părinți alături de tine. Lasă-i să se comporte exact cum ți- 
ai fi dorit în copilărie. Oferă-ţi un nou cămin. Poţi apela oricând la noii părinţi — în orice moment ai nevoie de ei. 


Exerciţiu. Scrie-i o scrisoare copilului-umbră din tine 


Pentru acest exerciţiu, va fi util, poate, să ai în faţă o fotografie din copilărie. Scrie-i copilului-umbră din tine o 
scrisoare, aşa cum i-ar scrie o mamă iubitoare sau un tată iubitor copilului pentru care îşi face griji şi pe care 
vrea să-l încurajeze. De exemplu: 


Draga şi micuța mea Rikki, 


Eşti o fetiță foarte drăgălaşă şi sunt foarte mândră de tine, şi-mi pare foarte rău că te necăjești atât de mult din 
cauza înfățișării tale. Pentru mine, nu trebuie să fii perfectă. Eu te iubesc așa cum ești și văd multe lucruri 
frumoase la tine! În ochii mei, eşti cea mai dulce fetiță pe care o cunosc. Nu te mai compara cu modelele de la 
televizor şi din reviste. Mai bine mergi pe jos, du-te la înot, uită-te în jurul tău, şi vezi că foarte puţine femei şi 
fete arată ca în revistele de modă. Deci, nu te mai prosti. A ta, extrem de iubitoare, Rikki mare. 


Tată încă un exemplu: 
Dragul meu Jiirgen, 


Te stresezi singur din cauza grijilor legate de atâtea lucruri care ar putea să se întâmple. Mereu te temi îngrozitor 
de eşec sau ca nu cumva să faci vreo gafă în societate. De aceea porneşti mereu în trombă la serviciu, dar şi în 
timpul liber. Vreau să-ţi spun că nu trebuie să-ţi dai sufletul de fiecare dată. Eşti bun aşa cum eşti şi o să îţi faci 
treaba bine chiar dacă o iei uneori mai uşor. Toate convingerile tale, cum ar fi: „Nu sunt suficient de bun", 
„Trebuie să mă descurc singur" vin de mai demult, de la mama şi tata. Ştiu că nu ţi-a fost uşor. Mama era mereu 
stresată, iar tata nu era aproape niciodată acasă. Te-ai străduit mereu enorm s-o faci pe mama fericită. Dar 
niciodată nu ai reuşit pe deplin. Era mereu epuizată şi nefericită. Atunci, te gândeai că ar trebui să fii un băiat și 


mai bun. De aceea ai depus eforturi uriașe la şcoală. Dar, uite, nu era deloc vina ta că mama era mereu prost 
dispusă! Mama ar fi trebuit să ceară ajutor atunci şi cel mai bine era dacă făcea psihoterapie. În fond, era atât de 
copleșită pentru că mereu copilul-umbră din ea se îndoia de sine. Mama se gândea mereu că nu e suficientă. Dar 
tu nu puteai face nimic pentru asta! Acum, lumea arată cu totul altfel. Noi am crescut şi suntem liberi! Haide să 
ne bucurăm de viață! Nu trebuie să fii mereu cel mai bun. Relaxează-te şi du-te din nou pe stadion — întotdeauna 
ţi-a plăcut foarte mult să joci fotbal. Fă-ţi mai mult timp pentru distracţie. Asta îți face mult mai bine pentru 
moral decât chinul. 


Cu multă dragoste, 


Al tău, Jürgen 
Exerciţiu. Înţelege-l pe copilul-umbră din tine 


Şi următorul exerciţiu ar trebui să te ajute să percepi diferenţa dintre copilul-umbră din tine şi eul tău adult, 
astfel încât să fii mai liber să decizi şi să acţionezi. 


1. Pentru acest exerciţiu, ia o problemă concretă, pe care o ai cu alţi oameni sau cu tine însuţi. la două scaune şi 
aşază-le față în față. Apoi, aşază-te pe unul dintre ele şi preia conștient identitatea copilului-umbră din tine. 
Vorbește despre problema ta, povestește-o exclusiv din perspectiva copilului-umbră din tine. Lasă-l pe acesta să 
vorbească despre sentimentele și convingerile lui legate de problemă. Dă-ţi seama, cât se poate de conştient, 
cum se aude şi se simte problema când o povestești și o trăieşti integral din perspectiva copilului-umbră din tine. 


2. leşi apoi de sub influenţa copilului-umbră și lasă-te condus de eul adult. Pentru a „ieşi din pielea" copilului- 
umbră din tine, poți ţopăi sau îți poţi lovi corpul cu palmele. Sub influenţa eului adult, așază-te pe celălalt scaun. 
Din această poziţie, priveşte copilul-umbră care a stat pe scaunul din faţa ta şi analizează-ţi problema cu spiritul 
tău critic. 


Iată un exemplu: Babsi are atacuri de panică. Se teme să meargă pe jos sau cu maşina din locul A în locul B. Se 
teme că-şi va pierde controlul și va leşina. O rog să intre complet în pielea copilului-umbră din ea şi să-mi 
descrie de acolo problema ei. 


Copilul-umbră: „Când îmi imaginez că merg singură pe stradă, intru imediat în panică. Mă simt mică şi 
neajutorată. Am o teamă cumplită să nu cad. Mi-ar fi foarte rușine. E posibil să şi mor. Nimeni nu mă ajută. Ar 
trebui să vină mama şi să fie alături de mine. Altfel, nu mă descurc!" 


Acum, o rog pe Babsi să treacă pe celălalt scaun și să se identifice total cu eul ei adult. 


Eul adult: „Văd în faţa ochilor fetiţa care nu are deloc încredere în sine. Privind obiectiv, nu poate păţi nimic. 
Chiar dacă ar leşina, lucru de altfel total improbabil, trecătorii ar lua, desigur, imediat măsuri ca s-o ajute. Nu, eu 
cred că, de fapt, problema este că micuța crede că fără mama ei nu s-ar descurca. Mie, din poziţia mea, îmi e clar 
că nu s-a desprins deloc de părinții ei. Fetiţa vrea să aibă cineva grijă de ea şi să preia răspunderea pentru ea. Nu 
se simte independentă — nu s-a maturizat deloc pe parcursul vieții. Cred că trebuie să mă ocup mai mult de ea. 
Ar trebui s-o 


ascult mai des, ca să aflu ce simte de fapt..." 


Lui Babsi îi devine clar, în cele din urmă, prin intermediul acestui dialog în care foloseşte diverse scaune, că, în 
spatele fricii ei de a ieşi singură din casă, se ascund temeri vechi din copilărie. Astfel, devine conştientă că l-a 
reprimat pe copilul-umbră din ea, care tânjeşte după sprijin şi atenţie. Dându-și seama de acest lucru, poate 
înţelege că nu s-a desprins de părinţi şi poate lua în mod activ măsuri pentru a deveni mai independentă și mai 
încrezătoare în sine. 


Celor mai mulți oameni le vine greu să-și separe copilul din ei de eul adult. Vorbesc, de exemplu, din ipostaza 
copilului, folosind limbajul adultului, și afirmă lucruri pe care un copil mic nu le-ar spune niciodată — şi invers. 
Aşa a fost, la început, la Babsi — dialogul cu scaune, de mai sus, a fost inventat de mine şi îmbunătăţit. De 
exemplu, sub influența copilului-umbră din ea, Babsi spunea: „Știu că temerile mele sunt exagerate”. Această 
observaţie logică izvorăște însă din eul ei adult. În postura de adult, spune, dimpotrivă: „Cel mai mult mi-ar 
plăcea să mă cuibăresc acasă" — o dorinţă care vine, în schimb, de la copilul-umbră. Poate că te vei întreba de ce 
nu poate avea şi Babsi-adultă dorința de a se cuibări acasă. Răspunsul este: pentru că această dorință este 


rezultatul fricii copilului-umbră din ea care nu se descurcă în lumea largă. Dacă n-ar fi temerile ei, lui Babsi- 
adultă i-ar plăcea foarte mult să fie printre oameni. 


Nu e ușor să separi total întotdeauna partea copilărească de partea adultă. De aceea, fiind în ipostaza de copil, ai 
mare grijă să vorbeşti şi să simţi tot ca un copil. Iar în ipostaza de adult, fii foarte atent să-ți analizezi problema 
în termeni pragmatici și lipsiți de încărcătura afectivă. 


Poţi face exercițiul, bineînţeles, şi în scris, pentru că așa este uneori mai uşor să separi cele două ipostaze. 
Exerciţiu. Cele trei ipostaze ale percepţiei 


Acest exerciţiu e strâns legat de cel anterior. În orice caz, n-ar trebui să-l consideri un „exerciţiu", ci un ajutor în 
vederea structurării realităţii tale. Cele trei ipostaze ale percepţiei reprezintă, ca să spunem așa, terenul solid pe 
care îți poți rezolva problemele şi-ţi poţi pune în ordine sentimentele. Poţi exersa, la început, cele trei ipostaze 
ale percepţiei, schimbându-ţi poziţia, între timp, în încăpere — atunci ar trebui să-ţi schimbi poziţia în capul tău, 
progresiv, astfel încât să le poţi accesa mereu şi pretutindeni. 


Imaginează-ţi un conflict tipic, cu o persoană cu care te confrunți aproape mereu. De exemplu, descoperi mereu 
că partenerul nu te ia în serios şi te cam ignoră. Sau şeful tău îţi trânteşte mereu pe birou câte un vraf enorm de 
acte, de care să te ocupi. Sau o colegă îţi cere mereu sfatul, chiar dacă eşti ocupat până peste cap etc. 


1. Caută un loc în încăpere (stând în picioare). Intră în pielea copilului-umbră din tine. Priveşte, exclusiv din 
perspectiva copilului-umbră, o problemă pe care o ai cu persoana X. Conştientizează felul în care simte 
problema copilul-umbră şi ce convingeri ale lui se aplică în acest caz. 


2. leşi din ipostaza copilului-umbră din tine, atingându-te cu palma sau ţopăind, apoi schimbă-ţi locul în 
încăpere şi intră în pielea partenerului cu care interacționezi. Priveşte-te pe tine şi situaţia respectivă prin ochii 
acestuia. Ce simte el sau ea faţă de tine? 


3. Schimbă-ţi încă o dată locul în încăpere şi priveşte-te pe tine şi pe partenerul de interacțiune din afară. Intră 
deci în pielea adultului din tine şi analizează situaţia din afară. Percepe-te pe tine şi pe partenerul tău de 
interacțiune ca pe doi actori aflaţi pe o scenă. Gândește-te ce sfat i-ai da copilului-umbră din tine. 


Ceea ce trebuie neapărat să conştientizezi, de fapt, este că foarte repede copilul-umbră nu se mai află pe aceeaşi 
treaptă cu celălalt. Când e prins în această perspectivă, interlocutorul devine imediat duşman. Din perspectiva 
copilului-umbră, trebuie să: te aperi, ataci, justifici sau să te refugiezi. 


Mai adaug un exemplu, din practica mea terapeutică: Hermann (69 de ani) are, de câțiva ani, o legătură cu 
Miranda (65 de ani). Copilul-umbră din el are, printre alte convingeri, următoarele: „Nu am voie să mă apăr!", 
„Trebuie să mă adaptez în funcţie de tine!", „Nu am voie să fiu eu însumi!" Din acest motiv, a dezvoltat, ca 


mecanism de apărare, un enorm impuls de a se refugia şi de a căuta libertatea. Cu alte cuvinte, Hermann suferă 
de teama de intimitate. La o şedinţă de terapie, mi-a povestit că s-a supărat (iar) pe Miranda: el a vrut iniţial ca, 
după o scurtă excursie cu prietenii, duminică seara să vină acasă. Apoi, fiul lui, Manuel, l-a invitat în vizită 
(pentru că era pe undeva prin apropiere), Hermann răspunzând afirmativ, în mod spontan. A sunat-o pe Miranda 
şi i-a spus că ar vrea să întârzie o zi. Luni, fiul lui mai mare, Bernd, l-a vizitat pe fratele său, şi amândoi l-au 
rugat pe Hermann să mai rămână o zi, iar această idee i s-a părut bună lui Hermann, care a informat-o pe 
Miranda că mai rămâne o noapte. Atunci, Miranda a început să „bombăne". Asta l-a enervat pe Hermann, care 
tare ar fi vrut (încă o dată) să încheie relaţia cu ea. 


Cu Hermann, am lucrat folosind cele trei ipostaze: 


1. Ipostaza copilului-umbră: „De ce-mi dă ea instrucțiuni? Nu am voie să fac ce vreau? Trebuie să dansez după 
cum îmi cântă ea? Nu mai e loc de flexibilitate? Sunt de-a dreptul sătul!" 


2. Ipostaza în care Hermann intră în pielea Mirandei: „Sunt dezamăgită, m-aș fi bucurat să fiu cu el duminică 
seara şi luni seara, iar el vine abia marţi. Hermann face mereu ce vrea. Eu nu prea am dreptul la opinie. Doar el 
decide când vrea să fie lângă mine și când nu". 


3. Ipostaza eului adult din Hermann: „Ei, dar nu Miranda e cea care stabilește totul, ci eu sunt cel dominator. 
Totul merge aşa cum vreau eu. Când îmi schimb spontan planurile, atunci Miranda e nevoită să se plieze şi să 


accepte, şi după aceea mă simt victimă. Fir-ar să fie". 


Prin separarea consecventă a acestor poziţii ale percepţiei, Hermann a putut privi problema dintr-un unghi nou şi 
mult mai raţional. În viaţa lui de zi cu zi, el e, de cele mai multe ori, pe primul loc, deci total identificat cu 
copilul-umbră din el. Din prima ipostază, nu poate vedea dincolo de marginea farfuriei. Are empatie doar pentru 
sine şi nu poate manifesta empatie pentru Miranda. Din ipostaza copilului-umbră, se simte ca o biată victimă; în 
a doua şi a treia ipostază, poate recunoaște propriul aport la situaţia creată şi-şi poate da seama de faptul că el 
este cel care are ultimul cuvânt, nu partenera lui. Recunoaşterea acestui fapt îi schimbă sentimentele, și astfel 
ajunge să-i schimbe comportamentul. În cazul lui: să facă mult mai des compromisuri cu Miranda. Pentru a reuşi 
aplicarea în viaţa cotidiană a celor învăţate din acest exerciţiu, a convenit cu Miranda să-şi ia, în situațiile 


importante, un scurt timp de gândire. 


Hermann se numără printre cei care-i ocrotesc pe copiii-umbră din ei, delimitându-se de presupusele solicitări 
din partea semenilor lor şi se retrag față de aceştia. El se află deci adesea în prima ipostază. Oamenii care-l 
protejează pe copilul-umbră din ei prin dorinţa lor de armonie şi de adaptare au adesea problema că nu se pot 
defini cu adevărat: prin urmare se află adesea în a doua ipostază a percepţiei, adică sunt dominați de ceea ce vor 
ceilalți şi ce așteaptă de la ei. Acești oameni trebuie să înveţe să simtă mai puternic ceea ce vor ei înșiși, ceea ce 
este important pentru ei. Trebuie deci să înveţe să se definească mai bine. În acest scop, cartea de față oferă 
numeroase sfaturi. 


Descoperă-l pe copilul-lumină din tine 


Copilul-lumină este o stare de spirit interioară, pe care o iubim cu toţii! Dar ce face copilul-lumină din noi? În 
primul rând, ne dă capacitatea de a ne dedica lui. Acum şi aici. Copilului-lumină îi plac distracţia şi 
comunicarea, e curios şi spontan. Nu se gândeşte la sine și se iubeşte așa cum e. Nici nu se compară cu ceilalți 
copii, pentru că privirea lui nu e întoarsă spre sine, ci îndreptată spre lumea care-l înconjoară. Pentru că nu se tot 
studiază pe sine, nici nu-şi face prea multe gânduri legate de impresia pe care le-o lasă celorlalți copii. Poate să 
râdă, pur şi simplu, spontan şi tare, poate ţopăi, cânta şi sări, poate savura viața, dar poate şi lucra şi învăţa, 
profund absorbit de ceea ce face. 


Avem cu toţii potenţialul de a simți bucuria şi distracţia unui copil neîmpovărat, ale copilului-lumină din noi, 
chiar dacă nu-l folosim decât rareori. Aminteşte-ţi cum râdeai cu voce tare și te jucai, abandonat în gândurile 
tale, când erai copil. Amintește-ţi de curiozitatea din copilărie şi de cheful de aventură. Amintește-ţi de 
spontaneitatea şi dezinvoltura cu care priveai lumea copilăriei tale. Gândește-te la cât de puţin te-ai comparat cu 
ceilalți în copilărie. Conştientizează faptul că normele de frumos şi urât, corect şi greşit, succes şi eșec de acum, 
când ești adult, nu prea aveau importanță în gândirea copilărească: lucrurile erau, pur și simplu, așa cum erau. 
Aminteşte-ţi de clipele fericite petrecute împreună cu familia şi de cum te distrai cu prietenii tăi de joacă. 


Atunci când mergem pe drumuri noi şi vrem să ne eliberăm de tiparele noastre vechi, ajută prea puţin să ne 
propunem să nu mai credem în vechiul nostru tipar; în schimb, apelăm la o viziune asupra lucrurilor în care 
dorim să credem. Folosim o stare-ţintă, în funcţie de care ne putem orienta şi prinde. Folosim ceva ce putem 
pune în locul tiparului vechi. În acest scop, vom relua exercițiul pe care l-am folosit pentru copilul-umbră din 
noi — de astă dată însă vei descoperi copilul-lumină din tine. Acum căutăm convingerile auxiliare şi ne vom 
dedica punctelor tale forte. În plus, vom căuta valorile tale personale, care îţi pot oferi, şi ele, sprijin și 
îndrumare pentru noi atitudini şi comportamente şi, în cele din urmă, îţi arăt căi prin care îți poţi crea relaţii mai 
sănătoase și mai puternice. Îți voi arăta, de asemenea, moduri de comportament alternative la mecanismele tale 
de apărare. Le vom numi, pe acestea, mecanisme de tezaurizare. 


Vrem deci să ajungem la o desfăşurare plenară a copilului-lumină din tine. Prin asta, nu va fi vorba „să te 
redescoperi", deoarece aproape totul e deja bun și corect 


la tine. Gândește-te mereu că ești, încă de la naștere, o stea strălucitoare. Vrem să modificăm în sens pozitiv doar 


acele atitudini şi comportamente care îţi creează probleme ție şi, uneori, celor din jurul tău. Inainte să trecem la 
exerciţiile concrete, aş dori să mai scriu câteva cuvinte despre propria responsabilitate. 


Eşti răspunzător pentru fericirea ta 


De cele mai multe ori, trăim cu iluzia că restul oamenilor, evenimentele şi situaţiile produc sentimente în noi. La 
fel credea şi Michael, din exemplul nostru de la început, că Sabine era vinovată de furia lui, pentru că uitase să-i 


cumpere ciocolata preferată. La fel ca Michael simt şi cred majoritatea oamenilor. Dacă partenerul de cuplu e 
prost-dispus dimineaţa, ne strică şi nouă dispoziţia. Dacă ni se face un compliment, ne bucurăm. Dacă suntem 
criticați, devenim supăraţi sau melancolici. Dacă suntem blocaţi, ne enervăm. Adesea, ne resimţim sentimentele 
şi dispoziţiile ca pe ceva declanșat de evenimente exterioare — de semenii noştri sau de experienţe. Această 
percepţie ne determină să dăm vina pe alți oameni sau pe soartă pentru problemele și dispoziţia noastră. Credem 
că partenerul care ne înșală e vinovat că ne merge atât de rău — sau şefa capricioasă, sau menopauza, sau vremea, 
sau maşina stricată etc. Totuşi, noi suntem unicii răspunzători pentru dispoziția noastră şi, desigur, pentru 
deciziile noastre — ambele sunt, în fond, strâns legate între ele. De noi depinde ce abordări şi ce atitudini 
dezvoltăm față de evenimente. Astfel, în loc să ne simţim răniţi, am putea să ne bucurăm efectiv de faptul că 
partenerul se bucură de o schimbare în plan erotic. Şefa capricioasă ne-ar putea trezi empatia. O femeie ar putea 
considera menopauza o perioadă incitantă a transformării. Vremea poate fi acceptată printr-o atitudine relaxată. 
Maşina stricată poate fi considerată o bună ocazie de a face mai multă mișcare și/sau de a cumpăra o maşină mai 
bună. Fiecare dintre aceste evenimente poate fi acceptat ca un bun exerciţiu la capitolul răbdare și relaxare. 


Modul acesta de a privi lucrurile ți se poate părea esoteric și absurd acum: cine poate fi de-adevăratelea mereu 
binedispus, indiferent ce evenimente exterioare intervin? Nici eu nu cred că e posibil aşa ceva. Teoretic, nu 
există om totalmente relaxat față de comportamentului semenilor lui sau de loviturile destinului personal, 
indiferent de cât de mult ar cugeta și medita în viață. Cu toate acestea, avem mult mai multe posibilități de 
manevră şi de modelare ale sentimentelor, gândurilor, dispoziţiilor şi acţiunilor noastre decât acceptăm, în 
general. 


Putem avea însă o influenţă activă asupra sensibilităţii noastre sufleteşti doar atunci când ne recunoaștem propria 
răspundere pentru aceasta. Adeseori, nici nu observăm că ne delegăm propria răspundere. La fel se întâmplă, 
uneori, și cu pacienții mei. Astfel, unii dintre ei își alimentează așteptările că le-aș putea rezolva eu problemele. 
Vin la fiecare şedinţă, punctual, şi speră că voi face eu ceva cu ei care-i 


va elibera de suferinţele lor. Dar nu aşa funcționează lucrurile. În psihoterapie, oamenii nu pot fi trataţi ca în 
medicină. Dacă un pacient se aşteaptă să fie posibil să participe în mod pasiv la o psihoterapie, în sensul că 
psihoterapeutul face munca, iar el, pacientul, beneficiază de ea ca în cazul prestării unui serviciu, atunci nu va 
face progrese. Pacienţii care își asumă prea puţin răspunderea pentru ei înșiși au, câteodată, în timpul unei 
şedinţe, idei pătrunzătoare, bune, dar nu le pun în practică. Alți pacienţi, dimpotrivă, muncesc foarte activ, între 
şedinţe, la problemele lor, observându-se, reflectând, exersând noi comportamente etc. Aceştia fac progrese 
mari, în timp ce primii bat pasul pe loc. La fel poţi face şi tu cu această carte: poţi doar s-o citești şi să speri că 
astfel se va schimba ceva în bine. Sau îţi poţi asuma răspunderea procesului tău de schimbare, lucrând în mod 
activ, cu ajutorul cărții. 


Aş vrea să te rog să te gândești în ce domenii ale vieții delegi răspunderea: în ce domenii crezi că ar trebui să se 
schimbe altcineva, ca să fie mai bine? În ce măsură ești dependent şi condiţionat de situaţii exterioare? Sau eşti 
la dispoziţia capriciilor şi a stărilor tale? Probabil că adultul din tine ştie câte ceva despre felul în care ar putea fi 
îmbunătăţită situaţia sau dispoziţia lui, dacă şi-ar asuma responsabilitatea pentru ele. Adultul știe, de exemplu, 
că ar fi mai bine să-ți schimbi slujba sau, dacă nu e posibil, să-ţi schimbi atitudinea față de locul de muncă. 
Adultul ştie că nu prea are sens să se aștepte ca partenerul să se schimbe, ci ar fi mult mai logic să-l ia pe 
partener așa cum e. Mai știe că şi-ar putea schimba comportamentul față de partener, pentru a îmbunătăți astfel, 
la rândul lui, calitatea relaţiei. Poate că adultul ştie, de asemenea, că ar fi mai bine să se despartă de partener. 
Poate că nu ai partener şi speri ca el sau ea să apară brusc la uşa ta? Dar, atenţie, aceasta ar fi o speranţă a 
copilului-umbră. Adultul din tine știe, probabil, că ar trebui să înceapă să caute în mod activ. 


Adultul ştie, astfel, de cele mai multe ori, ce e de făcut. Copilul-umbră este cel care se teme de schimbare, 
afectându-i astfel adultului capacitatea de acțiune. De obicei, din teama de eșec. Deoarece, atunci când îmi asum 
responsabilitatea pentru acțiunile mele, trebuie să mă expun riscului de a suferi un eşec. Pentru asta, mă folosesc 
însă de o anume toleranţă la frustrare, aceasta fiind capacitatea de a ţine la distanță sentimentele negative. 


Aşa cum afirmam la începutul cărţii, există şi lovituri ale destinului pentru care nu sunt răspunzători cei loviți, 
caz în care poţi schimba prea puţin, de exemplu, când moare o ființă apropiată sau când te îmbolnăveșşti grav. Şi 
oamenii care 


trăiesc în zone de război sau de criză au doar o influenţă foarte mică asupra sorții lor. În aceste cazuri, este 
evident mult mai greu să găseşti o atitudine interioară cu care îți poţi stăpâni destinul. Însă, chiar şi în cele mai 
rele condiţii de viață, unii oameni reuşesc să se echilibreze, astfel încât să-și accepte soarta şi s-o modeleze 
cumva, chiar şi atunci când trebuie să moară. 


Pentru că sper că problemele tale sunt mai puţin dramatice decât cele tocmai enunțate, încearcă ai o atitudine 
potrivită astfel încât să fii tu însuţi responsabil pentru fericirea ta — şi anume în proporţie de 100%. Nu te aştepta 
să se schimbe ceilalți sau să se întâmple „ceva", ci ia-ţi viaţa în propriile mâini şi schimbă ceea ce vrei să 
schimbi. Următoarele exerciţii te vor sprijini pe acest drum. 


Exerciţiu. Descoperă-ţi convingerile pozitive 


Acum, vom accepta copilul-lumină din noi. Pentru aceste exerciții şi următoarele, foloseşte o nouă coală de 
hârtie şi creioane colorate. 


Desenează încă o dată silueta unui copil pe o coală A4 sau mai mare. Spre deosebire de copilul-umbră, acesta 
trebuie să fie foarte colorat, frumos şi vesel. Copilul-lumină va deveni starea pe care ţi-o doreşti şi, de aceea, 
trebuie să fie foarte atrăgător şi din punct de vedere vizual. Astfel motivează şi dă chef de noi experienţe. 
Ilustrează deci copilul-umbră atât de frumos, de parcă ai vrea să câştigi un concurs de pictură. Pictează-i fața, 
părul şi decorează foaia după gustul și placul tău (vezi ilustraţia de pe coperta interioară a cărții). 

Vom descoperi acum convingerile tale pozitive. Vom proceda în doi paşi: mai întâi, vom vedea ce convingeri 


pozitive ai preluat de la părinţii tăi sau de la alte persoane care te-au avut în grijă; în al doilea rând, vom 
transforma convingerile principale pe care le-ai descoperit la copilul-umbră din tine în contrariul lor pozitiv. 


1. Convingerile pozitive din copilărie 

Dacă relaţia ta cu părinții este suficient de bună încât să vrei să-i ai pe lângă copilul-lumină din tine, scrie mama 
şi tata, respectiv persoanele care te-au avut în grijă, la stânga şi dreapta capului șablonului tău de copil-lumină şi 
gândește-te, în acest caz, la ce calităţi au avut, ce au făcut corect. Te rog să le notezi. 

Dacă nu ai vrea să-i ai pe părinții tăi lângă copilul-lumină din tine, pentru că relaţia ta cu ei este/era prea dificilă, 
fie renunțţi total la această parte a exerciţiului, fie notează calităţile părinţilor tăi pe o foaie suplimentară şi scrie, 


în desenul ce îl reprezintă pe copilul-lumină din tine, doar convingerile pozitive pe care le-ai preluat de la ei. 


Poate ai şi o bunică iubitoare, o vecină simpatică sau un profesor înțelegător, care ţi-a transmis căldură în 
copilărie? Atunci, poţi să notezi acolo numele persoanei respective. 


După ce ai notat calităţile părinților tăi sau ale altor persoane importante, vezi ce simți — ce convingeri pozitive 
ai dobândit de la ei? Ca să te ajut, iată o listă de convingeri pozitive. 


Convingeri pozitive 
Sunt iubit! 

Sunt valoros! 

Sunt suficient de bun! 
Sunt dorit! 

Sunt împlinit! 

Primesc destul! 

Sunt deștept! 

Sunt frumos! 

Am dreptul la bucurie! 
Am voie să fac greşeli! 
Merit fericirea! 


Viaţa e ușoară! 


Am voie să fiu eu însumi! 

Am voie să fiu, din când în când, povara cuiva! 
Am voie să mă apăr! 

Am voie să am propria mea părere! 

Am voie să simt! 

Am voie să mă definesc! 

Mă descurc! 


Dacă ai găsit mai multe convingeri, alege, dintre ele, cel mult două și notează-le în zona pieptului, în desenul 
care îl reprezintă pe copilul-lumină. Şi aici ne vom limita — la fel ca în cazul convingerilor negative —, ca să poţi 
lucra ceva mai ușor cu ele, în viaţa de zi cu zi. 


2. Inversarea principalelor convingeri negative 


Acum, ia-ţi în față principalele tale convingeri negative, pe care le-ai identificat la paginile 69-72. Pe acestea, le 
vom transforma în corespondentele lor pozitive. Pentru convingeri cum ar fi „sunt lipsit de valoare" sau „nu sunt 
suficient de bun", negarea e simplă: „sunt valoros" sau „sunt suficient de bun". Există însă şi convingeri care 
sunt mai greu de negat, iar asta se explică prin faptul că, în cazurile convingerilor pozitive, nu vrem să avem 
negaţii, cum ar fi „nu". Deci, dacă ai, de exemplu, convingeri cum ar fi: „Răspund pentru fericirea ta", negarea 
nu este „Nu răspund pentru fericirea ta". „Nu" este prea circumstanţial ca să-l gândească subconștientul, pentru 
că e greu să nu te gândești la ceva. Dacă îţi spun că te rog să nu te gândeşti la o mică pisică tigrată, te vei gândi 
automat la ea. Prin urmare, inversul lui: „Răspund pentru fericirea ta" ar putea suna: „Am voie să mă delimitez!" 
Sau „Am voie să fac ce vreau!" ori „Dorinţele şi nevoile mele sunt la fel de importante!" 


Inversul unei convingeri ca: „Sunt o povară!" ar fi „Am şi eu voie, din când în când, să fiu o povară!" De fapt, 
este inevitabil să fim uneori, pentru alţii, o povară, de exemplu, atunci când suntem bolnavi şi avem nevoie de 
ajutor. In plus „Am voie să fac uneori greșeli!" 


Convingerile pozitive trebuie formulate astfel încât să fie şi acceptabile. De exemplu, pentru unii oameni, e prea 
mult să fie nevoiţi să accepte, în loc de „Sunt urât!", convingerea că „Sunt frumos!". Eu aş adăuga „destul de", 
în această propoziţie: „Sunt destul de frumos!" sau „Sunt destul de bun!" 


Ca să fie mai acceptabil pentru tine, poţi să și restrângi întrucâtva următoarele convingeri. Dacă ţi se pare, de 
exemplu, exagerat şi imposibil de acceptat convingerea: „Sunt important!", ai putea nota: „Pentru copiii 
mei/prietenul meu/părinţii mei, sunt important!" Formulează noile tale convingeri, în care poţi crede cu 
adevărat. 


Notează-ţi convingerile tale pozitive principale în desenul ce îl reprezintă pe copilul-lumină din tine. 
Exerciţiu. Descoperă-ţi punctele forte şi resursele 


Alături de convingerile pozitive, este important să devii conștient de punctele forte și de resursele tale. În cazul 
punctelor forte, iau în calcul trăsăturile de caracter şi capacităţile care îţi sunt adesea de ajutor, cum ar fi umorul, 
curajul sau abilitatea socială. Poţi fi generos cu tine. „Lauda de sine nu miroase a bine" este una dintre cele mai 
nesăbuite zicale inventate vreodată. Dacă îți vine greu să spui ceva bun despre tine, imaginează-ţi pentru ce 
calităţi te-ar lăuda prietenii tăi. Sau întreabă-i, pur şi simplu. 


Ca să te ajut să-ţi găseşti punctele forte, îți dau câteva exemple în cele ce urmează. 
Listă de puncte forte 
Foarte amuzant, sincer, loial, serviabil, inteligent, creativ, cugetat, plăcut în societate, simpatic, disciplinat, 


atrăgător, flexibil, tolerant, haios, sportiv, comunicativ, generos, cult, curios, echilibrat, temperamental, stabil, 
atent, întreprinzător etc. 


Trece punctele tale forte în desenul care-l reprezintă pe copilul-lumină din tine (vezi ilustraţia de pe coperta 
interioară a cărții). 


In caseta de Resurse de mai jos, voi aduna sursele tale de putere, inclusiv împrejurările care îți oferă putere sau 
sprijin: 


Listă de resurse 


Prieteni buni, relaţie impecabilă, familie, copii, slujbă bună, destui bani, sănătate, natură, muzică, o locuință 
frumoasă, animal de companie, colegi de serviciu simpatici, călătorii etc. 


Trece resursele tale în desenul ce îl reprezintă pe copilul-lumină din tine (vezi ilustraţia de pe coperta interioară 
a cărţii). 


După ce ţi-ai identificat resursele, trecem mai departe la valorile tale. 


Cum ne pot ajuta valorile 


Multă vreme, s-a considerat că omul nu poate acționa decât într-o manieră egoistă şi în folosul lui. Cercetările 
mai recente ale creierului au spulberat această teorie: un om care ar fi înclinat exclusiv spre egoism nu ar fi avut 
şanse de supraviețuire prea mari. În schimb, omul e predestinat să trăiască în grupuri şi să coopereze. Renumitul 
autor de lucrări ştiinţifice Stefan Klein scrie, în cartea sa Der Sinn des Gebens [Păcatul datului], că altruismul 
produce în creier efecte similare cu sexul sau cu mâncatul unei tablete de ciocolată. Când avem sentimentul că 
acţiunile noastre servesc unor valori superioare şi, în acest sens, comunităţii sau doar unui singur om, asta ne 
poate produce o stare de mulțumire în adâncul sufletului. Ne dorim ca faptele noastre să aibă sens. Exprimat 
altfel: trăirea inutilității produce depresie. Resimțţirea lipsei de sens generalizate este unul dintre principalele 
semne ale depresiei. 


Renumitul medic vienez Viktor Frankl a descoperit logoterapia, care are aceeaşi importanţă ca terapia de sens. 
El a susținut ideea că oamenii își pot învinge fricile personale, orientându-și acțiunile spre scopuri înalte şi 
făcând lucruri utile. Când servim unui sens şi unui scop superior, folosind acest fapt ca mecanism de 
autoapărare, putem deveni mai mult decât suntem în prezent. De exemplu, când îmi e foarte frică să-i spun 
superiorului meu părerea mea sinceră, pentru că, dacă aş face aşa ceva, m-ar putea ignora atunci când va trasa 
următoarea sarcină, mi-aş putea învinge această teamă prin apelul la valori superioare. De exemplu, gândindu- 
mă că, dacă aș vorbi deschis, mi-aş putea apăra un coleg, eventual acuzat pe nedrept. 


Valorile superioare „dreptate" şi „curaj", pe care se sprijină această teorie, mă pot întări ca să înving teama de 
pierdere şi devalorizare a copilului-umbră din mine. 


Valorile sunt un extraordinar anxiolitic — așa se numește medicamentul care combate fricile. Acţiunile noastre de 
zi cu zi au la bază valori, chiar dacă, de multe ori, nu suntem conştienţi de ele. De cele mai multe ori, devenim 
conştienţi de valorile noastre când suntem răniți. De exemplu, dreptatea este o asemenea valoare, care poate 
declanșa o putere neobişnuită în noi. De aceea, putem folosi pozitiv şi foarte conştient valori superioare, pentru a 
căpăta putere şi un anumit grad de siguranță. 


Multe mecanisme de autoapărare, pe care copilul-umbră vrea să le protejeze, au ca efect o atitudine egocentrică. 
Suntem atât de preocupaţi atunci de propria 


protecție, încât pierdem din vedere valorile superioare. Să-ţi dau un mic exemplu banal, din viaţa de zi cu zi: 


Sabrina se îndepărtează de prietena ei, Aisha, pentru că aceasta din urmă a rănit-o cu o observaţie despre silueta 
Sabrinei. Dar nu vrea să discute cu Aisha despre faptul că a rănit-o, pentru că e de părere că astfel s-ar expune 
prea mult. De aceea, preferă să nu intre în contact cu ea. Întrebarea pe care şi-ar putea-o pune Sabrina este dacă 
se poartă corect față de Aisha. Corectitudinea ar fi deci o valoare după care Sabrina s-ar putea orienta şi ar putea 
evita copilul-umbră din ea. La fel și prietenia, care este și ea o valoare — în fond, a trăit multe clipe frumoase 
împreună cu Aisha. Astfel, din cauza retragerii Sabrinei, Aisha nu are ocazia de a se explica sau scuza. Ea habar 
nu are de ce se lovește, mai nou, de un zid, când o caută pe Sabrina. Dacă Sabrina i-ar spune care e motivul 
comportamentului ei, discuţia ar putea să le apropie din nou. Sabrina şi Aisha ar putea rămâne în continuare 
prietene, dacă Sabrina s-ar deschide. Prin urmare, retragerea ei în tăcere le distruge prietenia, deoarece tăcerea 
acesteia o rănește la rândul ei pe Aisha. Sabrina ar putea evita această escaladare, dacă s-ar orienta în mod 
conştient spre valori cum ar fi corectitudinea, prietenia, deschiderea sau chiar curajul. 


Probabil te întrebi acum de ce ar trebui să-și asume Sabrina răspunderea pentru problema apărută între ea și 
prietena ei, dacă Aisha a fost, de fapt, cea care a rănit-o. Atrag din nou atenţia asupra responsabilității personale: 
Sabrina este cea care se simte rănită şi care este, astfel, răspunzătoare pentru acest sentiment. Nici măcar nu ştim 
dacă observaţia Aishei a fost, într-adevăr, jignitoare sau dacă e vorba despre o rănire ipotetică, care provine 
dintr-o distorsiune perceptivă a copilului-umbră din Sabrina. Dacă Sabrina ar avea convingeri precum: „Sunt 
urâtă!", „Nu sunt suficient de bună!", „Sunt prea grasă!", atunci e posibil să asocieze cuvintele Aishei cu 
interpretarea unei critici denigratoare. Poate că Aisha a spus doar: „Pantalonii tăi negri îmi plac mai mult decât 
fusta scurtă!" Sabrina ar fi putut auzi propoziţia cu urechile copilului-umbră din ea, astfel: „Ai picioare prea 
groase ca să porţi fustă scurtă!" — şi se simte rănită, cu toate că Aisha nu a intenționat s-o rănească, și critica ei 
poate că s-a referit la modelul şi croiala fustei. 


Aşa-zisele insulte au loc frecvent, chiar dacă, de multe ori, nu sunt în fapt reale. Cu cât un om se simte mai 
nesigur, cu atât el are o tendință mai mare să interpreteze cuvintele sau acţiunile altora ca pe nişte critici sau 
respingeri. De aceea, ar fi în folosul prieteniei celor două ca Sabrina să spună ceea ce o deranjează. Ar fi 
suficient s-o întrebe, pur şi simplu, pe Aisha care e motivul afirmației. Atunci, ar 


putea fi evitată neînţelegerea. În afară de asta, aș vrea să te gândeşti că lipsa comunicării nu are cum să fie 100% 
corectă, iar semenii noștri nu sunt nici ei perfecţi, aşa cum nu suntem nici noi. Se poate întâmpla oricând să-mi 
rănesc un prieten, fără să vreau. Sau chiar să-mi exprim în mod deschis o critică sinceră, pentru care partenerul 
meu de discuţie să se simtă foarte rănit, lucru la care nu m-aş fi aşteptat. Nu putem aprecia exact ce efecte 
produc vorbele şi acțiunile noastre în cei din jur. Chiar dacă ne străduim să fim foarte civilizați şi respectuoşi, nu 
înseamnă neapărat că persoana cu care interacționăm percepe lucrurile la fel ca noi. Totuși, controlăm faptul că 
vorbim deschis numai atunci când e cazul. 


Dacă sesizezi că te retragi, ca urmare a acţiunii unuia dintre mecanismele tale de apărare, conştientizează acest 
lucru și întreabă-te dacă te porți corect față de persoanele în cauză. Cu toate considerentele care au de-a face cu 
autoapărarea ta, pune-ţi întrebarea dacă este corect ceea ce faci sau facilitezi. Încearcă să-ţi bazezi acţiunile mai 
puţin pe întrebarea: „Cum pot să mă apăr cel mai bine?", şi mai mult pe: „Ce e corect și ce e logic?" Dacă 
transformi această ultimă întrebare într-un laitmotiv personal, poți învinge ușor copilul-umbră din tine şi 
temerile acestuia. Ceea ce nu te ajută numai să te descurci mai bine, ci te şi transformă într-un om mai bun. 


Exerciţiu. Definește-ţi valorile 


Aş vrea să te invit să-ţi descoperi valorile personale, care te pot ajuta să învingi în mod sănătos sentimentele de 
teamă şi inferioritate ale copilului-umbră din tine. Când începi să te gândeşti la ele, poate îţi vin în minte mai 
multe valori importante pentru tine, cum ar fi toleranța, dreptatea, bunăvoința. Pentru acest exerciţiu, nu alege 
mai mult de trei valori. La fel ca în cazul convingerilor, exerciţiul se bazează pe faptul că valorile tale pot fi 
evocate rapid în viaţa cotidiană, ca să poţi lucra cu ele cât mai eficient. Cel mai bine este să te limitezi la valorile 
care reprezintă un bun remediu pentru mecanismele tale de apărare. Înţeleg prin asta că, atunci când printre 
mecanismele tale de apărare se numără retragerea şi dorinţa de armonie, ai nevoie de valori care-ţi dau 
verticalitate, care te ajută să iei mai frecvent atitudine şi să lupţi pentru tine (şi pentru alţii). Printre acestea, se 
pot număra onestitatea, curajul, moralitatea, corectitudinea, responsabilitatea sau decența. 


Dacă însă cauţi perfecțiunea şi vrei să faci totul mereu perfect, atunci „contravalori" bune ar putea fi: relaxarea, 
pofta de viaţă, încrederea în Dumnezeu, modestia sau chiar smerenia. 


Dacă, printre mecanismele tale de autoapărare, se numără o sete de putere, te pot ajuta, probabil, valori precum 
încrederea, empatia şi egalitatea, pentru a-ţi contrabalansa dorința excesivă de putere. 


Caută deci valori care te pot ajuta să învingi fricile şi grijile copilului-umbră din tine. 

Pentru a te inspira, ţi-am pregătit o listă de valori. 

Listă de valori 

Corectitudine, imparţialitate, caracter deschis, curaj, moralitate, loialitate, onestitate, prietenie, încredere, poftă 
de viață, blândețe, fiabilitate, atenţie, generozitate, reflecţie, disciplină, înțelepciune, cultivare, empatie, decenţă, 


disponibilitate de a ajuta, altruism, modestie, transparență, democraţie, toleranță, capacitate de a intra în pielea 
altuia, înţelegere, caracter paşnic, bunăvoință, comunicativitate, iubire. 


Desenează cu creioane colorate valorile tale, deasupra capului copilului-lumină din tine. Amplasarea lor în acest 
loc simbolizează faptul că valorile sunt „în grija creierului", fiind, în principal, punctele forte interioare ale 
adultului din tine (vezi ilustraţia de pe coperta interioară a cărții). 


Starea de spirit 


Noile convingeri, valorile înalte, conştientizarea propriilor noastre puncte forte şi resurse ar trebui să ne ajute să 
vindecăm copilul-umbră din noi şi să trezim la viață copilul-lumină. Ambele procese au mult de-a face cu 
sentimentele şi dispoziţiile. Pentru că, în final, toate convingerile bune şi valorile superioare ne ajută în sine prea 
puţin, dacă avem o dispoziţie proastă. De fapt, putem lua decizii corecte și strict pe baza sentimentului datoriei, 
dar e mult mai uşor să trăieşti având un „moral ridicat" — aşa se exprimă psihologul Jens Corssen în cartea lui, 
Ich und die Anderen [Eu şi ceilalţi]. Corssen descrie, într-o manieră atrăgătoare, cum ne influenţează dispoziția 
gândurile şi aprecierile. Când am un moral ridicat, sunt mai prietenoasă, am mai mult umor, sunt mai amabilă şi 
mai binevoitoare. Prin urmare, ne merge mai bine nu doar mie, ci şi celor care se află în compania mea. Dacă 
sunt însă prost dispusă, reacționez mai curând agresiv sau mă retrag în colţişorul meu și „strâng rândurile". 


În esență, tot timpul suntem preocupaţi să ne păstrăm, cumva, moralul cât mai ridicat. Acest lucru e strâns legat 
de plăcerea pe care o resimţim: vrem să evităm, pe cât posibil, neplăcerea şi să obţinem cât mai multă plăcere. 
Altfel spus, ne dorim fericirea. Căile spre atingerea fericirii pot fi extrem de diverse, dar există câteva lucruri de 
bază, valabile pentru toţi oamenii. Asta se ştie încă de pe vremea grecilor antici, care au introdus termenul de 
eudaimonia, tradus literal prin „aflat în legătură cu un demon bun". Eudaimonia se traduce adesea, în limba 
română, prin „fericire" (învățații având opinii diferite în legătură cu cea mai potrivită traducere). Eudaimonia, 
pentru greci, nu era ceva ce s-a obținut prin factori externi, ci o stare rezultată dintr-un mod de viață corect. 
Acesta cuprindea, printre altele, sentimentul de mulțumire, disciplină și virtute. Fudaimonia trebuie, astfel, 
deosebită de hedonism — când te abandonezi simţurilor. Încântarea simţurilor poate genera în noi, pe termen 
scurt, sentimente extatice, în timp ce „modul de viaţă corect" conduce la o formă de fericire mai potolită, dar 
mai stabilă. Platon și discipoli lui au avut o minte la fel de pătrunzătoare, cum avem noi în prezent, deoarece, de 
atunci încoace, nu am mai descoperit cunoştinţe noi și revoluţionare. Cercetarea modernă a creierului confirmă, 
din păcate, că filosofii greci aveau dreptate, în linii mari: fericirea poate fi exersată şi depinde extrem de mult de 
atitudinile noastre față de viață. Budiştii privesc altfel lucrurile, ei fiind mai puţin atenți la atingerea fericirii şi 
mai mult la atenuarea suferințelor. Și ei au o imagine foarte clară în privinţa unei vieţi 


corecte — vorbesc despre „calea nobilă spre mântuire". 


Pentru a demonstra științific faptul că ne putem antrena pentru fericire, neurologul Richard Davidson l-a rugat 
pe Dalai Lama să-i pună la dispoziţie, pentru scopuri de cercetare, opt călugări din cercul apropiaților lui. În 
scopul experimentului, aceștia erau nevoiţi să se întindă în tubul îngust al unui aparat de RMN zgomotos și 
acolo să intre într-o stare de meditaţie profundă, ceea ce au şi reuşit, în pofida condiţiilor dificile. Astfel, oamenii 
de ştiinţă au putut vedea un creier care meditează. Descoperirile nu l-au surprins pe Dalai Lama: meditaţia activă 
modifică structura creierului. Activitatea din lobul frontal stâng al călugărilor era mult mai intensă decât la 
grupul de control, care cuprindea 150 de persoane care nu erau budiști. Această regiune a creierului, respectiv 
activitatea acesteia, corespund stării de bine și optimismului. Prin urmare, optimiştii au un cortex frontal stâng 
mai activ decât oamenii care se simt, de cele mai multe ori, nefericiți. Această regiune pare să fie răspunzătoare 
de un temperament vesel şi de încredere, de care dispun naturile fericite şi budiştii bine pregătiți. Concluzia 
finală a experimentului a fost aceea că fericirea este o abilitate care poate fi antrenată ca un mușchi. 


Îţi voi mai oferi, în această carte, multe elemente ajutătoare și idei practice legate de creșterea certitudinii, ceea 
ce contribuie la un „mod de viață corect". În acest scop, nu numai că vom găsi, prin intermediul mecanismului 
de tezaurizare, noi comportamente, ci vom şi crea un nou mod de gândire cu ajutorul fanteziei noastre şi al 
memoriei corporale — sentimentul de copil-lumină. 


Folosește-ți imaginaţia şi memoria corporală 


Înainte să trezim în tine sentimentul de copil-lumină, îţi ofer câteva informaţii pentru adultul din tine: după cum 
am precizat deja, creierul nostru nu deosebește prea bine realitatea de imaginație, motiv pentru care imaginaţia 
ne e de mare ajutor pe calea schimbării. Pe baza imaginilor, culorilor, mirosurilor, sunetelor etc., creierul nostru 
poate face fulgerător asocieri — pozitive şi negative. Trăieşti mereu următoarea situație: o imagine, o melodie, un 
miros pot deschide în tine lumi întregi ale imaginaţiei şi sentimentelor. Vom folosi aceste capacităţi ale creierului 
de a face asocieri pozitive extrem de bine ţintite, care te ajută în viaţa de zi cu zi să treci rapid sub influența 
copilului-lumină. In plus, vom ancora copilul-lumină în memoria ta corporală, deoarece corpul are un efect 


foarte mare asupra dispoziţiei tale. Cercetarea neurobiologică a dovedit că nu doar dispoziţia influenţează 
atitudinea corporală, ci şi reciproc: atitudinea corporală ne influențează dispoziţia. Când mergem cu spatele 
drept, ne simțim mai siguri de noi decât atunci când alergăm de colo-colo cu umerii aplecaţi și cu privirea în 
pământ. Încearcă şi tu. Te poţi chiar așeza, cu mâinile deasupra capului, privind spre cer și încercând, în paralel, 
să fii prost dispus. Invers, poţi apleca umerii şi capul, privi în pământ şi încerca să te simţi vesel în același timp. 
Ambele încercări vor fi incomode. 


Printre alţii, psihologul social american Amy Cuddy a studiat cât de mult ne sunt influențate stările de spirit de 
atitudinile corporale. De exemplu, a constatat, prin experimente, că femeile şi bărbaţii se descurcă mult mai bine 
într-o discuţie atunci când au adoptat mai înainte, pentru două minute, aşa-numita poziţie „de putere". În acest 
scop, li se cerea să stea două minute în picioare, cu picioarele depărtate și mâinile în şolduri. Dacă vrei să afli 
mai multe pe acest subiect, ascultă prezentarea de pe internet oferită de Amy Cuddy. 


Exerciţiu. Însușeşte-ți copilul-lumină 


Scopul următorului exerciţiu este să îţi însuşești copilul-lumină în sufletul, spiritul şi corpul tău. Poţi considera 
exercițiul un joc, care-i va plăcea mult mai mult copilului-lumină. 


Pentru acest joc, cel mai bine e să stai în picioare. Pune foaia cu copilul-lumină în fața ta, pe podea. 
Conştientizează-ţi corpul — cum îl simţi? Apoi, îndreaptă-ţi atenţia înspre interior, asupra cavității toraco- 
abdominale — locul sentimentelor. 


1. Citeşte cu voce tare convingerile tale pozitive şi vezi ce simţi în interiorul ființei tale. Ce senzaţii îți dau când 
le citeşti în şoaptă? 


2. Reaminteşte-ţi o situaţie din viaţa ta în care convingerile ţi s-au dovedit adevărate, respectiv sunt adevărate. 
Asta se poate întâmpla în compania prietenilor, la muncă, pe terenul de sport sau în vacanţă. Poate şi când 
asculți muzică sau eşti în natură. Ai trăit cel puţin o situaţie în viaţa ta în care ți s-a părut că toate convingerile 
tale pozitive sunt corecte şi coerente. 


3. Apoi, îndreaptă-ţi gândurile spre resursele tale. Evocă-le cu toate simţurile — văz, auz, miros, gust — şi 
pătrunde adânc în forul tău interior, simțind cum acestea îți dau putere. 


4. Apoi, îndreaptă-ţi gândurile spre punctele tale forte. Nu e suficient să te gândeşti la ele, ci să şi sesizezi ce 
simți în corpul tău când le rosteşti în şoaptă. Ce senzaţii declanșează acestea în tine? 


5. Concentrează-te asupra valorilor tale. Rostește-le şi sesizează ce rezonanţă, ce senzaţii declanșează în corpul 
tău. Observă cum îţi dau putere sau cum te relaxează. 


6. Simte totul la un loc — cum simte corpul tău și copilul-lumină din tine? 

Plimbă-te prin încăpere, fiind în starea aceasta interioară, şi descoperă atitudinea de copil-lumină din tine. Fii 
atent la felul cum se simte corpul tău când ești în starea respectivă. Trebuie să simţi foarte conştient cum curge 
respiraţia ta când eşti în starea de copil-lumină. Găseşte un mic gest care exprimă acest sentiment de copil- 
lumină. Lasă-l să izvorască din corpul tău. Gestul va servi drept ancoră în viaţa de zi cu zi, cu ajutorul căreia vei 
evoca această stare bună, ori de câte ori îl faci. O clientă îşi deschidea spontan mâna, care lua, prin relaxare, 
forma unei cochilii. Această poziţie relaxată a mâinii a devenit gestul ei de copil-lumină. 

Scrie sentimentele bune în zona abdomenului din desenul ce îl reprezintă pe 

copilul-lumină din tine. 

În plus: Rămâi în starea interioară bună a copilului-lumină. Pornind de la acest sentiment, plăsmuiește o imagine 
a acestuia. Poate vezi marea, poate un peisaj frumos, un loc de joacă sau o căsuţă în pădure — permite-i 


copilului-lumină să-ţi ofere această imagine. Lasă-te surprins de cadoul pe care ţi-l face. 


Notează în desenul copilului-lumină, printr-un cuvânt-cheie, imaginea pe care ai găsit-o. 


Copilul-lumină în viața de zi cu zi 


Desenul ce îl reprezintă pe copilul-lumină din tine — sper, extrem de colorat — e starea în care vrei să ajungi, în 
funcţie de care te poţi orienta și care-ţi conferă mai întâi o atitudine exterioară şi, dacă o exersezi în mod regulat 
prin joacă, şi atitudine interioară. În secțiunea următoare, vom descoperi şi mecanismele tale de tezaurizare. 


Dar poţi evoca deja, cât mai des posibil, sentimentul tău de copil-lumină, așa cum l-am exersat mai înainte. 
Când trebuie să faci rapid acest lucru, e suficient să rostești noile tale convingeri şi/sau valori ori să-ți aminteşti 
de punctele tale forte şi de resursele tale. Poţi ajunge, eventual, cel mai rapid în starea de copil-lumină şi prin 
intermediul imaginii închipuite. Joacă-te, pur şi simplu, cu toate elementele adunate. În funcţie de situaţia în care 
te afli, adu în prim-plan elementele de ancorare în copilul-lumină, pe care le foloseşti cel mai frecvent. E foarte 
important să pătrunzi, pentru scurt timp, în adâncul fiinţei tale, ca să simți ce rezonanță corporală provoacă toate 
convingerile, valorile, imaginea oferite de copilul-lumină și resursele tale în tine, astfel încât copilul-lumină să 
se ancoreze în corpul tău. 


Nu ai voie să uiţi nici de copilul-umbră din tine, pentru că acesta te va acapara în mod repetat: hop, şi iar ai ajuns 
la vechile tale sentimente şi convingeri. Adultul din tine trebuie să fie deci foarte vigilent ca să sesizezi la timp 
când aluneci în starea de copil-umbră. Poţi trece, atunci, foarte conștient la starea de copil-lumină sau îţi poți 
încuraja copilul-umbră din tine. Poţi trece însă şi direct la eul tău adult, explicându-ţi foarte clar, cu ajutorul 
acestuia, că e vorba despre vechi sentimente şi proiecţii, care nu corespund realităţii tale prezente. 


În plus, trebuie să-i rezervi copilului-lumină mult spaţiu în viaţa de zi cu zi, ca să se dezvolte. Poţi face acest 
lucru permițându-ţi, pur şi simplu, să te distrezi mult mai mult, să te bucuri de viaţă şi s-o savurezi din plin. E 
permis tot ce-ţi ridică moralul şi nu face rău sănătăţii tale sau a altora. Întreabă-ţi copilul-lumină ce idei are în 
acest scop — îi vor veni, desigur, o mulțime. 


Cel mai bine ar fi să începi ziua cu câteva mici jocuri. Pentru următoarele jocuri, vei avea nevoie de maximum 
cinci minute: 


Râsul ajută foarte mult. Râsul folosește chiar şi atunci când nu-ţi vine să râzi. S-a constatat că până şi râsul 
artificial are un efect pozitiv asupra stării de spirit. Aceasta, în fond, este ideea de la care pleacă yoga râsului. 
Când am povestit de asta la unul dintre seminarele mele, un participant a spus: „Râsul îi face rău depresiei 


mele!" Așa este. Rezervă-ţi deci un minut dimineaţa și râzi. Râzi, pur şi simplu. Vei fi surprins, când râsul tău, 
care la început va fi unul artificial, se va transforma într-unul sincer, poate chiar într-un râs homeric. 


Şi mai poţi adăuga următorul joc: stai cu braţele întinse spre cer, priveşte în aceeași direcție și rostește-ţi noile 
tale convingeri şi valori. Când vrei, adaugă punctele forte şi resursele tale. 


Apoi, sari de câteva ori şi permite-i corpului tău să facă mişcări copilăreşti, cum ar fi bălăbănitul braţelor, 
legănatul, grimase etc. 


Poţi face şi un mic antrenament de stare de bine dimineaţa. Dansează, ascultând muzica preferată, ori sari pe o 
trambulină. Ultimul exerciţiu, îl fac eu însămi în fiecare dimineaţă (bine, aproape în fiecare dimineață). 
Mișcările de ţopăit şi sărit sunt asociate, în mintea noastră, cu buna dispoziţie. În acest scop, trambulina este un 
aparat ideal pentru antrenamente. Nu costă mult, poate fi pliat rapid şi e fantastic de accesibil, pentru că poți să 
țopăi la tine acasă. 


Sentimentul de copil-lumină este o bază minunată pentru aplicarea următoarelor mecanisme de tezaurizare. 
Reciproc, mecanismele de tezaurizare ajută la intrarea în starea de copil-lumină. 


De la mecanismele de apărare la mecanismele de tezaurizare 


În următoarele secţiuni, vreau să-ţi ofer măsuri comode cu care îţi poţi regla percepția, gândurile şi sentimentele, 
ca să rămâi cât mai mult posibil în starea bună de copil-lumină sau în starea adultului interior şi rațional din tine. 
Va trebui mereu să te desprinzi de experienţele şi convingerile tale negative şi de proiecţiile și distorsiunile 
perceptive aferente, precum şi să exersezi mecanisme de apărare logice, care sunt denumite mecanisme de 
tezaurizare. Scopul este să foloseşti, în total, mult mai puţin autoapărarea. Cu alte cuvinte: vreau să te ajut să te 
placi (mai mult). Cu cât simţi mai mult că e bine ceea ce faci, inclusiv copilul-umbră din tine, cu atât trebuie să 
te ascunzi mai puțin de lume şi cu cât îţi gestionezi mai autentic sinele, cu atât îți poţi modela relaţiile într-un 
mod mai fericit. Cu cât ești mai natural, cu atât te vei împăca mai bine cu tine însuţi și cu ceilalți — dar şi ceilalți 
se vor împăca mai bine cu tine. 


Nu-ţi voi arăta prin urmare cum devii mai bun și mai frumos pentru a fi, în sfârşit, împăcat cu tine şi cu lumea, 
ci cum să te accepți pe tine şi cum te poţi afirma într-un mod rațional, pentru a face pace cu tine însuți şi cu 
copilul-umbră din tine — și cum să-l faci pe copilul-lumină să râdă. 


Fericirea şi nefericirea sunt legate de relaţiile noastre 


În viaţă, aproape totul se învârte în jurul relaţiilor noastre interumane. Relaţiile bune te fac fericit, relaţiile 
proaste te fac nefericit. Cui îi foloseşte cea mai mare avere, când se simte singur? Ce-ţi oferă succesul, dacă nu- 
ţi e nimeni aproape? Un profund sentiment de singurătate este cea mai rea stare sufletească în care se poate afla 
un om. Avem o dorință puternică de a fi recunoscuţi şi de a aparţine unei comunităţi. Dorinţa noastră de 
apartenenţă este, așa cum am mai scris, existențială. De aceea, mecanismele noastre de apărare vizează relaţiile 
interumane în care ne implicăm: ar trebui să ne ajute să fim recunoscuţi şi plăcuţi şi să împiedice atacarea sau 
respingerea noastră. Întreaga lume funcționează pe principiul succesului în ceea ce privește recunoaşterea. Cel 
care vrea recunoaştere trebuie să fie mai bun, mai frumos, mai puternic, mai bogat sau, pur şi simplu, „cu totul 
altfel" decât ceilalți. Nu are voie să arate slăbiciune și, ca urmare, mecanismele noastre de apărare ne fac să nu 
fim autentici, să fim poate doar parţial autentici. Cu ajutorul mecanismelor de apărare, ne arătăm părțile aparent 
forte şi ne ascundem slăbiciunile aparente. Arătăm fațada despre care credem că ne face demni de a fi iubiți şi, 
astfel, mecanismele de apărare mai degrabă ne îndepărtează de ceilalți decât să ne apropie. Acest lucru se 
întâmplă deoarece, dacă suntem perfecţi şi admiraţi de ceilalți pentru rezultatele noastre, nu avem parte de 
apropiere. Apropierea nu apare nici printr-o falsă dorință de armonie, care dă în nesinceritate. Nu apare nici prin 
agresivitate sau atac, nici prin jucatul unor roluri și nici prin camuflare. Adevărata apropiere este produsă doar 
de naturalețe, deschidere şi empatie. 


Dacă te opui, spunând că nici nu ai nevoie de prea multă apropiere şi te simţi cel mai bine atunci când păstrezi o 
distanță față de ceilalți, te afli sub influența mecanismului tău de apărare. Deoarece, pentru a fi fericiți, până şi 
oamenii condiționaţi genetic să fie introvertiți şi care sunt înconjurați într-o mult mai mică măsură de semeni 
decât cei extrovertiți au nevoie de cel puţin un om față de care să se simtă cu adevărat apropiaţi. Adică un om 
care-i place sau chiar iubește, aşa cum sunt ei în realitate. Acest lucru ni-l dorim cu toţii. 


De aceea, strategiile de tezaurizare au ca scop îmbunătăţirea relaţiilor, nu felul în care să ai mai mult succes. Poţi 
dobândi și mai mult succes când deprinzi noi mecanisme de tezaurizare, acesta fiind însă doar un efect secundar 
al împrejurării că te identifici mai bine cu tine însuţi şi te poţi afirma încă şi mai bine. Mecanismele de 
tezaurizare nu servesc sinelui tău ideal, adică imaginii pe care îți doreşti 


s-o ai despre tine, ci servesc sinelui tău real. Te ajută așadar să fii ceea ce eşti şi, de fapt, ştim că sinele real ne 
apropie mai mult de ceilalți oameni decât sinele ideal. Prin urmare, ne simţim cel mai bine printre oameni 
adevăraţi, care nu se tem să-şi arate slăbiciunile. În prezența oamenilor care par perfecţi, ne simţim inferiori. 
Prin urmare, ar trebui să-ţi explici, de fiecare dată, foarte clar, că perfecțiunea noastră poate contribui la faptul 
că-i face pe alţii invidioşi pe noi, dar nu ne face să fim cu adevărat plăcuţi: simpatic e cel care spune glume. 


Majoritatea pacienţilor care vin la mine caută ajutor pentru că au, într-o formă sau alta, probleme în relațiile lor 
interpersonale, fie că e vorba de partenerul de cuplu, de colegii de serviciu, de prieteni, de familie sau de toți la 
un loc. La baza conflictelor relaționale este vorba mereu de o problemă în privinţa relaţiei, de fapt o problemă pe 
care o au cu ei înşişi. Acest adevăr e valabil şi pentru problemele care, la prima vedere, nu vizează relaţia cu 
ceilalţi, cum ar fi dispoziţiile depresive sau atacurile de panică; în spatele acestora sunt ascunse adesea probleme 
relaţionale, cum ar fi exemplul cu Babsi, descris deja în secţiunea Exercitiu. Înțelege-l pe copilul-umbră din tine. 


Problemele relaționale apar ca urmare a convingerilor copilului-umbră din noi şi a mecanismelor lui de apărare. 
Acest lucru este adevărat în special atunci când celălalt e mai vinovat pentru relaţia dificilă decât persoana în 
cauză, pentru că, de exemplu, este incorect şi intrigant. Deoarece atunci trebuie să-ți pui mereu întrebarea de ce 
te-ai îndrăgostit de acest om. Sau de ce nu te poţi despărţi de el. Sau de ce te tot superi pe el. Sau de ce nu te poţi 
delimita mai bine de el. Deci, în orice relaţie, te poți întreba care e partea ta de vină. Poţi să şi înveţi ceva din 
relaţie. Înveţi, adesea, cel mai mult de la oamenii cu care, tocmai, relația e anevoioasă, pentru că aceştia te pot 
duce la limită. Cunoscutul psiholog Robert Betz denumește Arschengel** tipul acesta de oameni — expresie pe 
care o consider destul de amuzantă și de potrivită. El afirmă că e vorba de îngerii care numai îngeri nu sunt, 
pentru că te ajută, nu prin calitățile, ci prin defectele lor, să ai mai multă încredere în tine. De exemplu, dacă 
mecanismul nostru de apărare este dorinţa de armonie, putem învăţa cu ajutorul unui Arschengel să ne exprimăm 
dorinţele. Când ne ieşim din pepeni mult prea repede, ne putem antrena, interacționând cu el, să ne păstrăm 
calmul. 


Probabil că ai trăit, cel puţin o dată, situaţia în care ai fost judecat absolut incorect şi perceput în mod greşit de 
un Arschengel. O asemenea situație provoacă sentimente de furie şi de neputinţă. Când cineva proiectează 
asupra mea ceva, de 


cele mai multe ori, sunt în ipostaza celui care pierde. Asemenea situații nu se pot reflecta, de obicei, nici prin 
comunicare, deoarece „făptașul", cel care are „distorsiunea perceptivă", trebuie să se reflecteze pe sine, iar 
nefăcând astfel nu poate scăpa de proiecţiile sale. Dacă el nu e pregătit pentru asta și/sau nu se află în poziţia de 
a face acest lucru, ești neputincios. Situaţiile de acest gen sunt nefaste, când eşti, într-un fel, distorsiunea 
perceptivă, dependentă de persoana în cauză fie că este şeful, soţia sau unul dintre părinții tăi. Cu cât este mai 
profund încurcată persoana în cauză în propria ei distorsiune perceptivă şi cu cât e mai puţin pregătită să-şi pună 
sub semnul întrebării punctele de vedere, cu atât mai improbabil este să ajungi să te înţelegi cu ea, singura 
soluţie logică fiind, uneori, desprinderea de acești oameni, deci ruperea legăturii, când devine imposibil să te 
delimitezi de ei. 


Uneori, suntem însă noi înşine Arschengel pentru altcineva. Astfel, suntem cu toţii, în acelaşi timp, agresori și 
victime. Ni se pare că suntem trataţi extrem de incorect şi, în același timp, le facem altora o nedreptate prin 
propria noastră distorsiune perceptivă. Chiar dacă numai pentru că le ignorăm suferinţa. Dacă vrem prin urmare 
să ne îmbunătăţim relaţia, trebuie să lucrăm la propria noastră percepţie, care cuprinde, în primul rând, 
introspecţia. De îndată ce acționăm din starea copilului-umbră, nu ne mai aflăm pe aceeaşi treaptă cu ceilalți. În 
ochii noştri, ei se transformă rapid în atacatori, iar noi ne simțim inferiori lor. Sau aceştia devin, în ochii noştri, 
nişte „idioți", dacă ne simţim, ipotetic, superiori lor. Percepția este așadar baza realităţii noastre subiective; de 
aceea ne vom ocupa în primul rând de ea — la fel ca în cazul mecanismelor de apărare. 


Conștientizează 


La baza fiecărei schimbări stă conştientizarea situaţiei actuale, acceptarea ei, mai întâi, ca fapt. Pot analiza 
situaţia actuală doar când pun o mică distanţă față de mine însămi, pentru că, altfel, nu mă aflu în perspectiva 
privitorului, ci în perspectiva din interior. Din perspectiva din interior, văd lumea de afară, dar nu şi pe mine. 
Din perspectiva privitorului, mă pot vedea pe mine însămi din afară. În ceea ce-l priveşte pe copilul-umbră, ne 
aflăm, de cele mai multe ori, în perspectiva din interior. Atunci, credem tot ce simţim, vedem şi gândim. 
Percepem gândurile şi sentimentele noastre ca fiind reale. Această iluzie a perspectivei de ansamblu 
funcţionează şi când ne uităm la un film: cu toate că știm că e vorba doar de ficţiune, suntem speriaţi, tensionați, 
captivaţi sau veseli — în funcţie de genul filmului la care ne uităm: polițist, dramă sau comedie. Cu cât e mai 
greu, atunci, să ne distanțăm de un film decât de ceea ce ne sugerează copilul-umbră? Chiar dacă ştim de 
copilul-umbră din noi și de convingerile lui, suntem adesea captivi în realitatea lui. Asta mi se întâmplă mereu 
cu pacienții mei: de fapt, au la îndemână toate cunoştinţele necesare, pe care le folosesc la rezolvarea 
problemelor lor personale, dar le uită aproape mereu. Acest lucru are, în opinia mea, trei cauze: 


1. Adultului din noi nu-i vine să creadă că problema legată de copilul-umbră trebuie luată foarte în serios. 


2. În mare măsură, suntem atât de obișnuiți să vedem lumea prin experienţele copilăriei noastre, încât ne vine 
foarte greu să credem într-o altă realitate. 


3. Evităm să ne asumăm răspunderea pentru sentimentele şi gândurile noastre; mult mai adesea, stăm şi așteptăm 
să se întâmple ceva în afara noastră, care să ne elibereze. 


Aşadar, identificarea cu copilul-umbră din noi are loc, de cele mai multe ori, automat şi trece astfel neobservată 
de conştientul nostru. Așa mi-a povestit Christin (33 de ani) despre supărarea legată de subînchirierea locuinţei 
sale. Pentru asta, proprietarul a însărcinat un agent imobiliar. La termenul convenit, agentul a venit cu o jumătate 
de oră întârziere şi cu 15 persoane interesate. Christin era foarte nervoasă din cauza întârzierii și a numărului 
mare de persoane, despre care agentul nu o anunţase că aveau să vină. Ea își imaginase că aveau să fie mult mai 
puţini interesaţi. Cu fălcile încleştate de furie, Christin îi conducea pe vizitatori prin locuinţă și ajunsese, după ce 
toţi aceştia plecaseră, la o ceartă nefondată cu agentul. Christin mi-a povestit această situaţie ca pe un exemplu 
pentru faptul că putea 


trece foarte uşor de la „bună dispoziţie" la „proastă dispoziţie", după care rămânea captivă sentimentelor ei de 
furie. Deşi lucrase mult cu copilul-umbră din ea, în cadrul şedinţelor de psihoterapie, în această situație, Christin 
nu conștientiza faptul că tocmai copilul-umbră din ea reacționase atât de furibund. Când am analizat 
întâmplarea, la şedinţa de terapie, în raport cu copilul-umbră din ea, şi-a dat seama uimită că acesta fusese 
implicat în accesul de furie. Faptul că agentul întârziase o jumătate de oră şi adusese cu el, neanunţat, 15 
persoane declanşase o altă convingere în Christin, care suna astfel: „Ăsta își imaginează că poate să-mi facă 


asta...!" În spatele acestei fraze, se ascundeau convingeri precum: „Nu sunt importantă!" şi „Sunt neînsemnată!" 
La ele, Christin reacționase prin mecanismele ei de apărare agresivitate şi atac. Deci, nu „situaţia declanşase 
acele sentimente şi acțiuni ale lui Christin, ci felul în care interpretase ea situaţia, pe baza distorsiunii perceptive 
a copilului-umbră din ea. Dacă nu ar fi luat ca pe o ofensă personală comportamentul agentului imobiliar, 
Christin ar fi rămas relaxată. 


Tuturor ni se întâmplă la fel: adesea, nu ne dăm seama că suntem captivi în vechile noastre tipare, tocmai pentru 
că ne sunt atât de familiare. Nici măcar nu ne trece prin minte că am putea interpreta situaţia și altfel. Încă un 
exemplu din practica mea pe acest subiect: Leo (24 de ani) mi-a povestit că se împăcase cu iubita lui. De data 
aceasta, voia „să facă totul așa cum trebuie". L-am întrebat dacă vorbise cu ea deschis despre problemele pe care 
le avuseseră în trecut, ceea ce el a negat. Leo avea impresia că ea nu voia să vorbească, doar să se bucure de 
timpul plăcut petrecut alături de el şi să uite de problemele dinainte. Acesta nu observa cât de puternic se 
identificase cu copilul-umbră din el. Pornind de la convingerile lui, printre care se numărau: „Nu sunt suficient 
de bun!" şi „Nu am voie să fiu eu însumi!", unul dintre cele mai importante mecanisme de apărare ale sale era 
adaptarea. Adică încerca să răspundă tuturor solicitărilor care-i treceau prin minte iubitei lui şi, când avea 
sentimentul că ea nu voia să vorbească despre ce probleme avuseseră înainte, nu vorbea nici el. Îşi percepea deci 
iubita exclusiv din perspectiva copilului-umbră şi încerca să fie „băiat cuminte" şi să facă totul „cum trebuie". 
Ca să reuşească, avea antenele interne orientate mereu pe recepţie, pentru a ghici intuitiv ce aştepta iubita de la 
el. Teama lui de a fi respins şi felul în care își vedea iubita erau atât de logice şi de normale pentru el, încât 
adesea nici nu observa când se identifica cu copilul-umbră din el. 


De obicei, sentimentele sunt cele care ne arată că reacţionăm, identificându-ne cu copilul-umbră din noi. La fel 
şi Christin, s-ar fi putut surprinde fiind furioasă, şi 


Leo, la rândul său, simțind teama pierderii. 


Aşadar, fii conştient că, de fapt, copilul-umbră îţi determină sentimentele, gândirea şi percepţia în multe situații, 
chiar dacă aparent banale. Şi, încă o dată: dacă vrei să-ţi rezolvi problemele şi să te dezvolţi în continuare, atunci 
e foarte important să-ți asumi răspunderea pentru tine și să lucrezi activ cu propria persoană, înarmat cu 
cunoştinţele primite, pentru că aceasta e premisa ca să-ţi dai seama când te identifici din nou cu copilul-umbră 
din tine. În fond, poţi schimba doar un lucru de care ești conștient. 


Fă deosebire între fapt şi interpretare 


Când te surprinzi aflându-te din nou sub influenţa copilului-umbră și te simţi deci mizerabil, fă un pas înapoi, 
analizează situaţia cu detaşare şi întreabă-te care este interpretarea pe care o dai acesteia. Întoarce-te prin 
urmare la eul tău adult şi încearcă să recunoști, cât se poate de conştient, ochelarii prin care vezi lumea cu ochii 
copilului-umbră din tine. Pentru că, de regulă, reacționăm la aceste interpretări, nu la „realitatea obiectivă”. 
Acest lucru este valabil și atunci când percepem lumea distorsionată în sens pozitiv. Astfel, putem să ne 
amăgim, pentru a ne proteja de percepțiile dureroase. Făcând abstracţie de acestea, și copilul-lumină și eul adult 
pot aprecia greșit situaţia. Adesea, cele mai mari bătăi de cap ni le dă însă distorsiunea perceptivă a copilului- 
umbră din noi, motiv pentru care vreau să detaliez mai mult. 


Mulţi oameni nici măcar nu conştientizează cât de subiectivă e percepţia lor bazată pe interpretări pe care le 
preiau mereu în mod inconştient. De exemplu, când persoana A gândeşte: „De ce rânjește ăla prosteşte la 
mine?", ea nu ajunge să se întrebe, mai apoi, dacă persoana B rânjeşte la ea prosteşte cu adevărat (adică râde de 
ea) sau poate că e vorba de un zâmbet amabil. O componentă importantă a muncii mele psihoterapeutice constă 
în faptul că, împreună cu pacienţii mei analizăm interpretarea subiectivă a realităţii, în cazul unor situaţii 
concrete. Oamenii care se identifică adesea cu copilul-umbră din ei, deci care au o încredere mai redusă în 
forţele proprii, prezintă, de regulă, o puternică tendinţă de a presupune intenții rele în cazul altor oameni. Chiar 
dacă li se face un compliment, aceştia cred fie că partenerul de interacţiune vrea să-i manipuleze, fie să-i 
„păcălească". Pur şi simplu, le este imposibil să creadă că un alt om îi judecă mult mai pozitiv decât se judecă ei 
înşişi. lar, dacă păţesc asta o dată, trăiesc apoi cu teama perpetuă de a fi descoperiţi, adică se tem că, la un 
moment dat, celălalt ar putea observa cum sunt ei în realitate. Un singur lucru nu se întâmplă, de regulă: să pună 
sub semnul întrebării propria convingere şi să ajungă la concluzia că ei sunt, de fapt, cei care se înșală. 


În orice caz, există şi unii care pot fi consideraţi „naivi" din fire şi care percep lumea și relaţiile lor oarecum 
diferit. Persoanele în cauză au dezvoltat, de cele mai multe ori, ca mecanism de apărare reprezentant prin dorința 
de armonie şi au convingeri precum: „Rămân în continuare copil". Se mint frumos, pentru că se tem foarte mult 
de adevărul care-i aduce în situaţia neplăcută de a fi nevoiţi să se apere, 


luând atitudine. O calitate a oamenilor care iubesc mult armonia nu este doar aceea că evită, pe cât posibil, 
conflictele, ci că uneori nici nu percep existenţa lor. Dacă intri în această categorie, de oameni prea naivi şi de 
bună-credință, gândeşte-te cum ai putea interpreta comportamentul partenerului tău de interacţiune, apelând la 
puncte de vedere mai radicale. Încearcă să fii deosebit de critic. Cu ajutorul eului adult din tine, încearcă să vezi 
lucrurile cât mai pragmatic cu putință. Dă-ţi seama, de îndată, că iar începi să-i cauţi scuze şi să-i dai dreptate pe 
loc celui care te deranjează în mod evident. 


Exerciţiu. Vezi realitatea 


Următorul exerciţiu ar trebui să te ajute să surprinzi felul în care interpretezi realitatea şi să-l schimbi. În acest 
scop, iată un exerciţiu, pe care-l poţi face, desigur, înlocuind elementele care se aplică în cazul tău. 


Situaţia concretă (declanșatorul) este: Şefa mea îmi atrage atenţia că am făcut o greşeală. 


Copilul-umbră din mine crede (convingere): Nu sunt suficient de bun. Trebuie să fiu perfect! Nu am voie să fac 
greşeli! 


Interpretarea mea: Şefa mea crede că slujba mă suprasolicită și se gândeşte să mă înlocuiască. 
Sentimentele mele: Mi-e rușine şi mă tem. 


Mecanismul meu de apărare: Căutarea perfecțiunii şi dorința de a deține controlul; mă străduiesc și mai mult, 
controlez totul, până la cel mai mic detaliu, fac ore suplimentare. 


Copilul-lumină din mine crede (convingeri pozitive): Am voie să fac greşeli! Sunt suficient de bun! 
Felul în care interpretez situaţia: Şefa mea este mulțumită de munca mea, deşi uneori mai fac și greșeli. 


Adultul spune (argumente): Înţelegi mult din domeniul în care lucrezi. Te perfecționezi în permanență. Şefa și 
colegii tăi fac şi ei greşeli uneori. Copilul-umbră reacționează exagerat la critici. 


Sentiment: Rămân relaxat. 


Mecanismul meu de apărare: Invăţ din greşeală și mă apropii de mine şi de alți oameni cu bunăvoință şi 
înţelegere. 


Găseşte echilibrul dintre reflecţie și abaterea atenţiei 


Am înțeles că felul în care interpretăm realitatea stabileşte în mod decisiv ceea ce simțim și felul în care 
acţionăm. Nu întotdeauna reuşim totuşi să ne dăm seama la timp și să ne corectăm distorsiunea perceptivă, 
trecând de la copilul-umbră la copilul-lumină. E posibil să ajungem în stările de spirit negative ale copilului- 
umbră. În mod normal, ne întărim mecanismele de apărare conform devizei: tot mai mult. Astfel, anvergura 
problemei creşte: când avem tendinţa să ne retragem, ne îngropăm între cei patru pereți; dacă mecanismul nostru 
de apărare este să trecem de îndată la înțepături, devenim agresivi, dacă suntem în căutarea perfecțiunii, ne 
străduim şi mai mult etc. Intrând astfel într-un cerc vicios, mergem întotdeauna din rău în mai rău. Atunci, ne 
identificăm atât de mult cu copilul-umbră din noi, încât nu mai găsim ieşire. 


Dacă nu reuşești să-ţi corectezi percepția, dându-ți seama la timp că ești pe cale să reintri în vechile tale tipare, 
atunci te poate ajuta să ieşi din această stare un alt mecanism: abaterea atenției. Să-ţi abaţi atenţia înseamnă să 
nu-ți îndrepți atenţia spre sentimentele şi problemele tale, ci spre lumea din afară. Când te concentrezi total 
asupra muncii sau asupra celor ce se petrec în jurul tău, nu te percepi şi uiţi de tine. În această stare, nu resimţi 
suferințe — nici fizice, nici sufleteşti. De aceea, abaterea atenției este şi un element central al psihoterapiei, în 
cazul pacienţilor cu dureri cronice — când dansezi cu pasiune, nu simți că te dor picioarele. De fiecare dată când 
atenţia ne e captată de altceva, putem ajunge să uităm de noi. Astfel, pot dispărea sentimente împovărătoare. 
Prin abaterea atenţiei, ajungi să ai o dispoziţie mai bună, distanţându-te, la nivel interior, de problema ta. 


Ai trăit deja, precis, următoarea situaţie: te superi fără măsură pe persoana X, despre care crezi că te tratează 
nedrept şi te înțelege greșit. Gândurile tale se învârt în jurul acestei probleme, eşti acaparat din ce în ce mai mult 
de ele şi devii din ce în ce mai furios. Apoi, pentru o vreme, atenţia îţi este abătută, de exemplu, pentru că 
trebuie să te concentrezi la ceea ce faci. Prin abaterea atenţiei, furia ta intră pe un plan secundar, aşa că te 
linişteşti. Acum, poţi vedea problema ta cu X într-o manieră mult mai relaxată. Te-ai detaşat de problemă. Prin 


distanţa interpusă și felul în care interpretezi, situaţia se schimbă. Acum, poți aprecia şi aportul tău la situația 
creată. Poate vei constata că ai făcut din ţânţar armăsar. Poate găsești o soluţie la problema cu X. Poate că 
problema nici nu mai este atât de importantă pentru tine şi te gândeşti s-o „treci cu vederea". 


E posibil să te întrebi: „Şi acum, ce să fac? Să mă urmăresc atent sau să-mi abat atenția?" Răspunsul meu este: e 
o mare diferenţă între situaţia în care sunt destul de distanțat, încât să mă privesc obiectiv şi să-mi pot da seama 
la timp, eventual, şi aceea în care mă afund mereu în gândurile şi sentimentele mele şi mă învârt — fără nici un 
rezultat — în jurul meu. Când mă afund în sentimentele mele negative, făcându-le să escaladeze, nu pot să trec 
mai departe. Iată de ce este important să te observi pe tine însuţi. Totuși, când ești în pericol să te încâlcești în 
convingerile copilului-umbră din tine, merită să încerci să-ți abaţi atenţia de la problemă. Pot reflecta mai bine la 
sentimentele şi problemele mele când pun o mică distanţă între mine şi acestea. 


Sfatul meu: fii în contact cu tine însuți şi simte ce se petrece în tine, apoi îndreaptă-ţi atenția spre lumea care te 
înconjoară, percepe ceea ce se întâmplă în jurul tău şi concentrează-te pe ceea ce faci. Găseşte aşadar un 
echilibru între atenţia la propria persoană şi atenţia la lumea dimprejur. Dacă ai o problemă foarte gravă, care-ţi 
necesită mereu atenția, te sfătuiesc să te ocupi de ea foarte activ câte o jumătate de oră pe zi, şi anume în scris. 
Atunci, adultul din tine știe că, în caz de urgenţă, totul e scris pe hârtie şi se poate ocupa de alte lucruri în restul 
zilei. Ca să te ajute să nu revii mereu cu gândurile la problemele tale, îţi poţi pune la mână o brățară elastică. Ori 
de câte ori îţi aminteşti de problema ta, pişcă-te cu elasticul de mână, pentru a-ţi abate atenţia. 


Fii sincer cu tine în ceea ce te privește 


Impăcarea cu propriul sine nu înseamnă că tot ce ţine de mine mi se pare fantastic. Cunoaşterea de sine 
înseamnă că mă accept cu defectele şi calităţile mele. Nu vreau să vorbesc aici despre iubirea de sine. Iubirea 
este un cuvânt mare. E suficient să mă împac cu mine însămi. Pentru că atunci sunt de acord cu existența mea. 


În ce măsură mă pot accepta, depinde de cât de mult mă cunosc. În final, pot accepta doar ceea ce percep, 
lucrurile de care sunt conştientă. Dacă însă pot accepta doar ceea ce consider că e bun la mine, atunci pot 
accepta doar o parte din mine. Trebuie să ascund cealaltă parte cumva, s-o reprim. Mulţi oameni fac, de aceea, 
un mic ocol al cunoașterii de sine: se concentrează asupra defectelor relativ inofensive sau care nici nu există, 
dar pe cele care, la o privire mai atentă, ar merita luate în seamă, le împing undeva la marginea conştiinţei lor. 
Am avut o pacientă foarte frumoasă, care a plâns sincer la prima ședință, timp de o oră întreagă, pentru că se 
considera urâtă. Acesta, într-adevăr, este un exemplu grav de distorsiune perceptivă, dar ilustrativ: astfel, 
defectul pacientei în nici un caz nu era aspectul ei, ci pornirea ei puternică spre isterie, deci o reacție totalmente 
exagerată. Şi, aşa cum pacienta mea se afla pe o cale total greşită, la fel se întâmplă cu noi toţi — cu unii mai 
mult, cu alţii mai puţin. 


Când închid ochii de teama să nu văd ceva urât, mă protejez de imaginile neplăcute, dar nici nu mă pot dezvolta 
mai departe. De exemplu, dacă nu pot recunoaște faţă de mine însămi că fug de teama eşecului, când e vorba să 
iau decizii importante, atunci voi bate pasul pe loc. Dacă nu recunosc față de mine însămi că sunt îngrozitor de 
invidioasă pe o anumită persoană, nu voi putea scăpa de acest sentiment în mod sănătos. Dacă nu recunosc față 
de mine însămi unde e limita capacităţii mele, nu voi fi niciodată mulțumită de realizările mele. 


Aş vrea să te încurajez să fii cât se poate de sincer cu tine însuţi. Te poate ajuta să rogi un bun prieten să-ţi dea o 
părere sinceră, pentru că, adesea, nu e ușor să te percepi pe tine însuți în mod obiectiv. Cunoașterea de sine 
sinceră poate fi extrem de eliberatoare, pentru că reduce teama. În clipa în care faţă de mine însămi, de exemplu, 
recunosc că talentul meu nu e, de fapt, cel pe care l-am visat, nu mai am de ce să mă tem de această mărturisire. 
Mă pot relaxa şi-mi pot mărturisi: da, aşa este. Iar apoi, îmi pot croi planurile de viitor mai realiste. 


Undeva însă, în adâncul ființei noastre, lucrează adesea o teamă difuză față de 


anumite realităţi. Atât timp cât fugim de acest adevăr şi ne ferim să-l recunoaştem, teama rămâne şi nu ne putem 
dezvolta în continuare. Dacă fac o pauză şi-mi confirm: da, aşa e!, teama se poate spulbera şi se poate instaura, 
eventual, o oarecare tristeţe. Astfel, se poate crea spațiu pentru lucruri noi. Fie că le dau direcţii noi dorințelor 
mele, deci că mă dedic unei activităţi care mi se potriveşte poate mai bine, fie că accept, pur şi simplu, că nu 
sunt destul de talentată pentru performanţe de top, dar suficient pentru a obţine rezultate mulțumitoare. Sau mă 
hotărăsc să compensez lipsa mea de talent prin sârguinţă. În toate cazurile, îmi pot regla țelurile şi modul de 
acţiune mai întâi printr-o autoevaluare realistă, astfel încât, într-un final, să fiu mult mai mulțumită decât să alerg 
în continuare într-o direcţie greşită, din teama de a recunoaşte. 


Când ne ocupăm de slăbiciunile noastre, cel mai neplăcut este să ne recunoaştem sentimentul de vinovăţie. 
Vinovăţia este aproape insuportabilă. Totodată, poate aduce o extraordinară ușurare să recunoşti unde te-ai făcut 
vinovat. Pur şi simplu, să spui: „Da, am dat greş!", „Da, sunt vinovat de asta!", „Da, nu mai fac aşa niciodată!" 
Pentru că numai când sunt răspunzător pentru faptele mele, îi pot face dreptate victimei mele. Doar dacă îmi 
recunosc greșelile mă pot scuza în faţa celui păgubit. Nu de puţine ori este vorba de oamenii cei mai apropiaţi de 
noi. Când ar trebui să-ţi dai seama că anumite lucruri pe care le-ai spus, făcut sau chiar facilitat au făcut rău, 
gândește-te să-ţi cer iertare de la cel păgubit. Mulţi copii mari se simt uşuraţi când părinţii le spun: „Ne pare rău. 
Am fost extenuaţi atunci, dar astăzi am acţiona cu totul altfel!" Adesea, copilul-umbră păstrează răni vechi, 
pentru că propriii părinţi nu-şi asumă niciodată vina pentru greşelile lor, ci se justifică sau, pur şi simplu, neagă 
realitatea. Poate că-ţi dorești profund ca părinții sau măcar unul dintre ei să se scuze cândva pentru ceva ce a 
greşit. 


Dacă ai tu însuţi copii mari şi, în urma unei oneste autocritici, ajungi la concluzia că le-ai greșit cu ceva, cere-le 
iertare pentru asta. O asemenea scuză poate însemna un nou început în relaţia cu ei. Dacă ai copii mai mici, 
atunci verifică implicarea copilului-umbră din tine în educaţia lor şi încearcă să acționezi cât mai atent la tine 
însuţi şi mai cumpănit. 


Dar, dacă, privind evenimentele retrospectiv, constaţi că i-ai făcut o nedreptate unui prieten sau unui coleg de 
serviciu, cere-ți, pur şi simplu, scuze. Chiar dacă întâmplarea e veche de ani de zile. Pentru că şi tu cunoşti, 
desigur, la rândul tău, situaţii în care ai fost victimă, când cineva te-a nedreptăţit. Imaginează-ţi că acel cineva şi- 
ar cere cândva iertare de la tine. Cât de bine te-ai simți! 


Exerciţiu. Acceptă realitatea așa cum este 


Acest exerciţiu, de fapt, este o atitudine interioară, pe care aş vrea să te încurajez s-o adopți. Provine din 
învăţăturile meditaţiei budiste, pe care o cunosc relativ superficial. Știu însă că o piatră de temelie a exerciţiilor 
de meditaţie o constituie lucrurile care sunt de recunoscut şi de acceptat. Cred că poți integra o asemenea idee 
simplă în viața ta, fără să fii nevoit să aprofundezi prea mult învățăturile budiste. Ideea de a spune DA este 
foarte atrăgătoare din punct de vedere psihic. Adică, apărarea faţă de percepțiile dureroase produce o teamă 
cronică, ascunsă. Apărarea față de teamă consumă mai mult din energia ta decât acceptarea acestei temeri. La fel 
se întâmplă cu toate sentimentele negative: tristeţea, neputinţa, furia, rușinea — toate se rezolvă cel mai rapid 
atunci când le accepți. 


Când vorbesc de teamă, vorbesc despre copilul-umbră. Când îl accept pe copilul-umbră și accept, astfel, 
sentimentele de inferioritate, rușinea, tristeţea și neputința mea, copilul-umbră se simte înţeles şi se poate linişti, 
încetul cu încetul. În acest scop, este adesea suficient să-ţi spui mereu, în viața de zi cu zi: „Da, aşa este". 
Indiferent dacă mergi la dentist, te gândeşti la un conflict cu un prieten, chibzuieşti o problemă, te enervezi pe 
copii, pierzi trenul etc., spune-ţi mereu: „Da, așa este". Cel mai bine este să sincronizezi această propoziţie cu 
respiraţia ta, inspirând şi expirând adânc, în timp ce-ţi spui în minte: „Da, așa este". Repetă această propoziție și 
vei vedea cât de mult te linişteşte şi ce sentiment de uşurare îţi dă. 


Sentimentele sunt mereu lucruri efemere. Când avem sentimente de fericire, ne dăm seama de asta. Când ne 
bucurăm profund, ştim încă dinainte că această bucurie nu durează veşnic. In cazul sentimentelor neplăcute, 
credem, dimpotrivă, că nu vor trece niciodată, de exemplu, când suferim din dragoste sau ne e teamă. 


Îţi reamintesc, de aceea, încă o dată, exerciţiul pe care l-am descris în secţiunea Cum te poţi detaşa de 
sentimentele negative: concentrează-te asupra expresiei corporale a sentimentului ce te apasă. De exemplu, dacă 
eşti trist, concentrează-te asupra felului în care corpul tău resimte tristeţea. Poate simţi un nod în gât? Sau o 
apăsare în piept? Concentrează-te exclusiv asupra acestui sentiment și şterge-ți din minte toate imaginile care au 
de-a face cu tristețea respectivă din capul tău. De exemplu, când eşti trist, pentru că te-a părăsit iubita sau 
iubitul, alungă orice imagine a ei/lui din mintea ta şi simte doar expresia corporală a sentimentului de tristețe 
care are această cauză. Rămâi în starea respectivă. Vei vedea că tristeţea se risipește rapid. Poţi proceda la fel cu 
toate celelalte sentimente apăsătoare. Acest 


exercițiu provine din Metoda Sedona® a lui Lester Levenson, o teorie extrem de pragmatică a gestionării 
sentimentelor. 


Exersează bunăvoința 


Imperfecțiunea resimţită adesea de copilul-umbră din noi nu are doar efecte asupra propriei stări de bine, ci şi 
asupra atitudinii şi comportamentului nostru față de alți oameni. Din perspectiva copilului-umbră, omul din fața 
noastră devine rapid duşman. Încă din cartea mea Leben kann auch einfach sein! [Viaţa poate fi şi uşoară!], am 
afirmat că persoanele care nu sunt sigure de sine trăiesc o viață întreagă de cele mai multe ori în defensivă, adică 
îşi fac mereu griji să nu ajungă într-o poziţie de inferioritate şi să fie atacate. Cel care se ocupă însă de 
autoapărarea lui nu poate resimţi, în același timp, şi milă față de atacator. Urmarea este că nu poate resimți 
bunăvoință în relaţia cu cei pe care-i consideră mai puternici. Nu pot resimți bunăvoință decât atunci când sunt 
pe o poziţie de egalitate cu cei din jurul meu. Dacă mă simt mai prejos, atunci mă port prea dur nu numai cu 
mine, ci şi cu celălalt. Dacă-i admir pentru anumite calități pe semenii mei, pe care-i consider mai puternici, mă 
manifest extrem de drastic față de mine, dar dacă sunt foarte sinceră cu mine, lucrurile nu stau chiar așa. Bucuria 
pentru răul celuilalt şi invidia sunt defecte extrem de omeneşti şi sunt îndreptate împotriva oamenilor pe care-i 
percepem ca fiindu-ne superiori. Copilul-umbră poate acționa extrem de meschin şi de suspicios. De aceea îi 
serveşte comunităţii să mă aflu cât mai des în starea copilului-lumină sau a eului adult. Asta îmi ridică moralul 
şi, în consecință, îmi percep semenii mult mai binevoitor. Percepția şi dispoziția sunt într-o perpetuă 
interacțiune. Când sunt binedispus şi-mi întâmpin apropiații cu afecțiune, aceștia se simt bine în compania mea. 
Se produce o dinamică pozitivă. Este mult mai relaxant să priveşti cu bunăvoință alți oameni, în loc să aştepţi în 
umbră, gata să reacţionezi la următorul atac. Cu cât mă simt mai tensionată şi mai stresată, cu atât sunt mai 
înclinată să proiectez mai rapid aceste sentimente asupra semenilor mei și, astfel, să declanșez o dinamică 
negativă. 


Deci, pot manifesta mai uşor bunăvoință față de ceilalți când mă aflu sub influenţa copilului-lumină. Când mă 
comport meschin cu mine însămi și sunt agresivă faţă de propria persoană, atunci îmi vine cu atât mai greu să fiu 
generoasă cu ceilalți. Iată de ce este foarte important să am grijă de mine şi să-mi asum responsabilitatea pentru 
starea mea de bine. Poţi face şi tu asta, manifestând înţelegere pentru copilul-umbră şi consolându-l mereu, 
procedând aşa cum am exersat în secţiunea Vindecă-l pe copilul-umbră din tine. În paralel, exersează trecerea în 
mod activ sub influența copilului-lumină. Ai grijă să fii binedispus. Consideră că este 


obligaţia ta să te bucuri cât mai mult posibil de viaţă şi s-o savurezi. Abordez mai detaliat subiectul şi în 
secţiunea Bucură-te de viaţă! 


Bunăvoinţa este însă şi o atitudine interioară, asupra căreia te poţi decide. Mulţi oameni care se identifică, la un 
moment dat, cu copilul-umbră din ei vorbesc despre apropierea cu neîncredere de ceilalți. Suspiciunea și 
neîncrederea se numără printre mecanismele lor de apărare şi, tocmai pentru că se identifică atât de puternic cu 
copilul-umbră din ei, cred cu străşnicie ceea ce percep şi fac presupuneri, precum: lumea și oamenii sunt egoişti 
şi răi. Pentru a nu crea confuzii, nu afirm că oamenii sunt esențialmente buni. O imagine naivă, nereflectată a 
oamenilor produce la fel de multe probleme precum suspiciunea patologică. Dar, cu o atitudine fundamental 
neîncrezătoare, lipsită de bunăvoință, facem şi noi lumea să devină un pic mai rea. În plus, atitudinea 
neîncrezătoare și pesimistă că omul este, în esenţă, egoist nu poate fi adeverită nici din punct de vedere ştiinţific, 
după cum am arătat în secţiunea Cum ne pot ajuta valorile. Nu uita: cercetarea modernă a creierului a dovedit că 
oamenii sunt orientaţi spre cooperare și că, dăruind, ne simţim fericiţi. În favoarea unei atitudini binevoitoare 
există prin urmare şi argumente logice. 


Când îţi dai seama că ești pe cale să judeci cu răutate un prieten, un coleg, o rudă sau pe partenerul tău de cuplu, 
fă în mod conştient un pas înapoi și încearcă să analizezi aceeași situație dintr-o perspectivă binevoitoare. Am 
arătat, în secțiunea Digresiune. Condiţionarea genetică a proastei dispoziţii, că, din păcate, este înscris în genele 
noastre să acordăm mai multă atenţie evenimentelor negative şi să le considerăm pe acestea mai importante. 
Reamintesc: o interacțiune negativă cu un prieten poate să ne facă să uităm 100 de interacțiuni pozitive cu 
acesta. Deci, înainte să ajungi la concluzia că persoana X acționează din răutate, verifică, ajutat de eul adult din 
tine, dacă lucrurile stau într-adevăr aşa şi gândeşte-te la cât de multe lucruri bune ai trăit deja cu aceasta. 
Gândeşte-te bine dacă felul în care interpretezi situaţia este just. Adeseori, suntem prea grăbiţi să le imputăm 
altora intenții rele, chiar dacă e vorba de prieteni de-o viaţă. O zi de naştere uitată, o critică neînsemnată, o 
reacţie „falsă" pot declanșa în unii oameni dezamăgiri atât de mari, încât să pună prietenia sub semnul întrebării. 
În schimb, cu o atitudine binevoitoare, îi putem aprecia pe alţii așa cum sunt: 


“Din fire vor să facă mai mult bine decât rău și... 
“Totuşi, uneori fac greșeli. 
*Sunt uituci, chiar dacă e vorba de ziua celui mai bun prieten. 


*Sunt temători şi, de aceea, nu sunt mereu sinceri. 


*Nu calculează mereu cu exactitate urmările propriilor fapte. 
“Uneori, pur și simplu, nu au tupeu. 

*Sunt momente în care acţionează fără să se gândească. 
“Uneori, sunt prost dispuși. 

„Se află prea frecvent sub influenţa copilului-umbră. 
Gândeşte-te: oamenii dificili au copii-umbră foarte răniți. 


Nici o relaţie interumană nu e perfectă. Cu toții facem greșeli şi ne înşelăm. De aceea, tratează imperfecțiunea ta 
şi a altora cu maximum de generozitate. Agresivitatea și răutatea îţi fac rău ţie, în primul rând — îţi afectează 
moralul şi-ţi împovărează relaţiile interumane. Apropo de dispoziţie: umorul ne poate ajuta să ne modelăm 
relaţiile într-o manieră mai lejeră și plină de bunăvoință. În acest sens, iată o glumă: nu am defecte, sunt doar 
efecte speciale! 


Laudă-ţi aproapele ca pe tine însuţi 


Bunăvoinţa înseamnă să exprimi, din când în când, laude la adresa semenilor tăi, respectiv să le faci 
complimente. Şi în această privință, unii își complică viaţa, identificându-se cu copilul-umbră din ei. În această 
stare interioară, au tendinţa să fie invidioşi, ceea ce le permite numai arareori — sau poate niciodată — să 
rostească laude. 


Unii oameni sunt însă prea timizi ca să le vină pe buze o laudă. A lăuda sau a fi ei înşişi lăudaţi li se pare penibil. 
Din copilărie nu sunt obișnuiți cu lauda. Este o zicală — „Dacă nu e înlăcrimat, înseamnă că e lăudat destul” — cu 
care au crescut mulți dintre noi. Unii sunt de părere, pe bună dreptate, că au ridicat ștacheta foarte sus, atât în 
ceea ce-i priveşte, cât şi față de ceilalți, motiv pentru care exprimă foarte rar laude. 


Indiferent de motivul pentru care unora le vine greu să-i laude pe ceilalți sau să rostească un compliment sincer, 
le recomand să exerseze generozitatea. Dacă te simți vizat, încearcă să fii mai generos cu tine şi cu ceilalți. 
Felicită-te mai des pentru ceea ce faci bine și laudă-te singur pentru faptele tale bune. Începe ziua cu o laudă de 
sine, care miroase, de fapt, foarte bine. Laudă-te pe tine ori de câte ori e cazul. Astfel, îţi va creşte moralul și vei 
reduce din sentimentul de invidie, dacă suferi de el. Poţi încerca și în materie de recunoștință: fii recunoscător 
pentru tot ce merge bine în viaţa ta şi fii recunoscător pentru tot ce ai şi pentru tot ce ţi se pare că e de la sine 
înţeles meritat. Exersează şi privitul foarte conştient spre lucrurile bune legate de tine și din viaţa ta. Plângându- 
te de pretinsele tale slăbiciuni și defecte, ajungi să fii nerecunoscător. Prin laudă de sine şi recunoștință, 
acumulezi recunoaştere pentru tine, iar atunci le poţi da mai departe şi altora. 


Laudă-ţi soțul/soţia, copiii, colegii de serviciu, superiorii, prietenii, chiar şi oamenii de pe stradă. Americanii 
rostesc fără probleme laude la adresa unor oameni necunoscuţi: de exemplu, poţi auzi, de la o casieriță din 
supermarket: „Îmi place rochia ta". Îmi place și mie acest stil de comportament deschis, amabil. Germanii sunt 
ceva mai rezervaţi şi tensionați în comparaţie cu americanii, deși, în ultimii ani, şi în Germania situaţia s-a 
îmbunătăţit. (Şi acum, te rog să nu vii cu obiecţia că: „Americanii sunt foarte superficiali". O vânzătoare dintr- 
un supermarket german nu e mai profundă dacă nu-i măguleşte pe clienți.) 


Cu toţii ne dorim recunoaştere. În loc să aştepţi pasiv laudele, începe, în mod activ, să le împarți. Apropo de 
„împărţit — nu fi generos doar la recunoaşterea 


calităţilor, ci şi pe plan financiar. Zgârcenia este o trăsătură îngrozitoare, pe care o au, din păcate, prea mulți 
dintre noi. Dacă te numeri printre cei cărora le vine foarte greu să fie generoşi, studiază-ți atent convingerile şi 
analizează-ţi zgârcenia ca mecanism de apărare. Crede-mă, zgârcenia nici nu te face fericit, nici nu aduce mai 
multă siguranță în viaţa ta. Dimpotrivă, cu cât dăruieşti mai mult, cu atât mai mult vei primi. Vei vedea cum se 
îmbunătăţesc dispoziţia şi relaţiile tale când îi tratezi cu generozitate pe ceilalți. 


Bine înseamnă suficient de bine 


După cum am observat până acum, cei mai mulți oameni consumă neobişnuit de multă energie pentru a-l reduce 
la tăcere, sub o formă sau alta, pe copilul-umbră şi convingerile lui negative. Mulţi vor să-l facă să tacă, apelând 
la căutarea perfecțiunii. Repet: convingerile sunt iluzorii. Sunt false şi spun, în parte, doar câte ceva despre 


exasperarea din trecut a părinţilor tăi. Dar, prin alegerea mecanismelor tale de apărare, faci şi tu greșeli. Când 
cauţi perfecțiunea, te preocupă prea mult întrebarea: ce impresie las? — şi prea puţin întrebarea: ce contează, de 
fapt? 


Pentru a-l întări pe adultul din tine, îţi poţi pune câteva întrebări autocritice: din ce motiv îmi doresc să fiu 
perfect? Este acesta singurul motiv? Sau e vorba să ofer cât mai puţine posibilităţi de atac? Sau vreau să fiu 
admirat? Fă un pas înapoi, te rog, şi privește-ţi comportamentul din afară. Pentru cine altcineva, în afară de tine, 
este important să muncești perfect, să arăţi perfect sau să fii o gazdă perfectă? În ce măsură e vorba exclusiv de 
tine? Ce-ai putea face cu energia și cu timpul care-ţi rămân, dacă te-ai dezice de pretenția de perfecţiune şi ţi-ar 
fi de-ajuns să-ţi faci treaba, pur şi simplu, „bine"? Ce-ai face cu timpul care îți rămâne? Te temi de plictiseală 
sau de amintirile dureroase? Ori, poate, reprimi probleme grave, refugiindu-te în muncă? Mulţi oameni fug de 
probleme, găsindu-şi mereu de lucru. De îndată ce se reinstaurează liniştea, îi cuprind iar grijile şi temerile. 


Întăreşte-l pe adultul din tine, gândindu-te care sunt problemele de care fugi. Întreabă-te dacă mecanismul tău de 
apărare nu cumva îţi creează probleme, în loc să le înlăture? Perfecţioniştii sunt adeseori stresaţi. Nu se 
împovărează doar pe sine cu exigenţa lor, ci și relaţiile pe care le au. Gândeşte-te că, atunci când ceri mult de la 
tine, te comporţi poate prea drastic și cu apropiații tăi. În plus, din cauza ambițiilor tale, pofta de viaţă îţi este 
afectată. Fii atent, fiindcă eşti expus unui pericol mai mare de a te consuma decât cei care iau lucrurile mai lejer. 


Apoi întreabă-te cine ar profita, dacă ai investi mai puţin timp în propria perfecţiune. Familia ta, prietenii, vreo 
organizaţie caritabilă? Sau, pur şi simplu, tu însuţi, pentru că te-ai bucura mai mult de viață? 


Încearcă să-ți relativizezi dorinţa de perfecțiune, întrebându-te ce sens are. Ia-ţi copilul-umbră de mânuță şi 
explică-i mereu, cu dragoste şi răbdare, că e suficient aşa cum e şi că are voie să facă și greșeli şi întăreşte-l pe 
adultul din tine, gândind până la capăt scenariile temerilor tale: ţi-ai pierde slujba, într-adevăr, dacă ai munci 
mai puțin? Dacă răspunsul este afirmativ, atunci gândește-te dacă tot acest stres 


merită sau dacă e posibil să-ţi schimbi profesia. 


Gândeşte-te dacă relaţiile tale ar deveni cu adevărat mai bune, în cazul în care ai fi prietenul sau iubitul cât mai 
perfect. Și ce înseamnă perfect, în fond? Gândeşte-te la unităţile de măsură ale valorii pe care le foloseşti. N-ar fi 
mult mai „perfect" ca, în loc să fii cea mai frumoasă, cea mai bună şi cea mai simpatică persoană, să fii una cât 
mai sinceră şi mai deschisă? Vreau să spun că „perfect" este să te cunoşti şi să te poți încrede în tine. Ar fi 
„super“, dacă n-ai mai acţiona în funcţie de şansele de succes, ci după răspunsul la întrebarea: Ce consideri 
corect? Cum ar fi, dacă ţi-ai propune, în loc să fii perfect, să fii tu însuţi? Dacă ţi-ai propune să fii, cât mai 
adesea cu putință, sub influenţa copilului-lumină? Dacă ţi-ai propune să fii cât mai relaxat? 


Permite-i părții adulte din tine să fie conştientă de următoarele două lucruri: 
1. Prin ochelarii copilului-umbră, lumea este o proiecție. O realitate în sens negativ. 


2. Sunt o mulțime de lucruri pe care are sens să le faci, în loc să te străduieşti să fii perfect, cum ar fi să acționezi 
cu decenţă și să te bucuri de viață. 


Bucură-te de viață 


Mulţi oameni care sunt captivi ai mecanismelor de apărare ale copilului-umbră nu au curajul să se bucure de 
viață. Îşi permit, pur şi simplu, prea puţin. Se afundă în munca și în obligaţiile lor şi sunt de părere că se pot 
bucura de viaţă abia după ce au terminat ce aveau de făcut. Dar mereu este câte ceva de făcut. Copilul-umbră din 
ei simte un fel de vinovăţie fundamentală, respectiv aceea de a „nu fi suficient de bun". În consecință, acești 
oameni sunt convinși că nu merită să se bucure de viaţă și își administrează atât de strict existenţa, încât nu mai 
rămâne loc de bucurie. Se simt vinovaţi când nu lucrează. În primul rând, celor care au ca mecanisme de apărare 
dorința de control şi căutarea perfecțiunii le vine greu să se relaxeze măcar din când în când. 


Din punctul de vedere al eului adult, nu există argument logic pentru care să nu se bucure de viață. „Cui i-ar prii 
viața grea?", întreba mereu tatăl meu, şi ador această vorbă. Te rog să te gândești că bucuria și cheful de viaţă îţi 
aduc starea de bine. Scot la iveală copilul-lumină din tine. Ar trebui, de aceea, să fie sarcina ta să te preocupi cât 
mai des cu putință să-ţi meargă bine şi să te bucuri de viață. Asta presupune și o bună gestionare a timpului. 
Pentru a savura ceva, îţi trebuie timp. Oamenii care tărăgănează mereu lucrurile pot savura viaţa la fel de puţin, 
adesea, ca maniacii controlului, pentru că, la fel ca pe aceştia, îi apasă conștiința încărcată. Diferenţa dintre cele 
două categorii este că aceia care tărăgănează lucrurile au în mod întemeiat mustrări de conştiinţă, pentru că 


amână treaba care trebuia făcută, în timp ce obsedaţii de control vor să rezolve, pe cât se poate perfect, şi 
sarcinile secundare și au, aşadar, sentimente de vinovăţie inutilă. Găsești sfaturi utile împotriva inerției în 
secțiunea Exercițiu. Șapte măsuri împotriva tărăgănării, de mai jos. 


O masă bună și un vin bun te pot face profund fericit. Acelaşi lucru este adevărat pentru o plimbare în natură, o 
audiție muzicală sau o partidă bună de sex. Ceea ce se înţelege prin savurare sigur are legătură cu preferinţele 
personale. Lipsa bucuriei nu este o soluţie. Permite-ţi deci să te bucuri de viață cât de des poţi. 


Unii oameni însă nici nu ştiu cum să se bucure de viaţă, atât de neexperimentați sunt la acest capitol. Se 
suprasolicită într-o manieră de nedescris şi sunt aproape întotdeauna stresaţi şi prost dispuşi. Alţii folosesc un 
motiv „bun", cum ar fi migrenele, pentru a-şi permite câte o mică pauză. Copilul-lumină din ei consideră foarte 
regretabil acest lucru, dar nimeni nu-i cere părerea. El ar avea o mulţime de idei extraordinare de distracţie. E 
suficient să-l asculţi puţin. Ştie, probabil, de la 


început ce l-ar bucura cu adevărat, dacă s-ar putea manifesta liber. 


Deci, dacă ai tendinţa să dai mereu mai mult decât poți, explică-i copilului-umbră din tine următoarele: „Bietul 
de tine! Nu trebuie să ne dăm peste cap mereu, ca să ne simţim valoroşi. Eşti valoros chiar dacă te mai şi 
odihneşti din când în când. Ai nevoie de pauze, ca să aduni iar energie. Dacă dăm totul din noi şi, la un moment 
dat, nimic nu mai dă rezultate, asta nu ajută nimănui. Avem voie să ne permitem să avem timp liber şi să ne 
relaxăm. Avem voie să ne bucurăm de viaţă şi să ne meargă foarte bine. După ce ne-am încărcat bateriile, putem 
munci din nou". 


Distracţia şi savurarea clipei au de-a face, de altfel, cu crearea de frumuseţe. Priveşte împrejur și întreabă-te 
dacă, în locuinţa ta sau la serviciu, ai destul spaţiu pentru a-ţi odihni privirea. Asigură-te că ai privelişti 
frumoase, care te fac fericit. Dacă, parcurgând această carte, eşti pe punctul să faci o renovare interioară, poţi 
face același lucru în jurul tău. Uneori, sunt lucrurile mici care aduc bucurie, cum ar fi o floare frumoasă pe masa 
de lucru. Şi mirosurile pot bucura, de exemplu, am lângă mine mereu o sticluţă cu ulei de trandafir. Când am 
nevoie de o mică încurajare, mă parfumez cu ea. Preia răspunderea stării tale de bine. Ai grijă să te asiguri că 
eşti fericit. 


În clinicile pentru tulburări psihosomatice, există, de câţiva ani, terapia savurării, pentru că mulţi oameni trebuie 
să reînveţe să se bucure de viață. Savurarea are foarte mult de-a face cu conștiința. Trebuie să-mi conectez cele 
cinci simțuri când vreau să savurez ceva. Când sunt indiferentă, dimpotrivă, nu pot savura. Când înghit 
mâncarea pe nemestecate, nici nu-mi dau bine seama de ceea ce mănânc. În cadrul terapiei savurării, oamenilor 
li se ascut simțurile. Participanţii sunt îndemnați să descrie exact ceea ce simt când mănâncă o bucată de 
ciocolată sau când privesc un trandafir. Astfel, învaţă să savureze în mod conștient. Poţi integra foarte uşor 
terapia savurării în viaţa ta cotidiană. În acest scop, trebuie să faci două lucruri: 


1. Asigură-te că savurezi viaţa, făcând mai des ceea ce-ţi face bine. 
2. Fii foarte prezent, folosindu-ţi atenţia şi cele cinci simţuri. Ancorează-te în „acum şi aici”. 


O altă măsură bună, pentru a conştientiza mai bine savurarea şi frumuseţea, este ca, în cursul plimbărilor, să fii 
foarte atent la lucrurile frumoase. Imaginează-ți că ai un aparat foto la tine sau ia unul cu tine şi caută lucruri 
frumoase. Rămâi atent la mediul înconjurător. Nu e prea ușor să fii relaxat, şi e neobișnuit pentru suflet, 


pentru că, atunci când eşti relaxat, nu eşti deloc atent la tine. Îmi antrenez adesea, în mod conştient, această 
capacitate în cursul plimbărilor, pentru că mă număr printre cei care alunecă rapid în lumea gândurilor lor şi 
atunci nu mai percep ce se întâmplă împrejur. Dar, la vederea florilor frumoase și a naturii minunate, devin 

foarte fericită. 


Fii tu însuţi, nu un copil ascultător 


Oamenii care au deprins, ca mecanism de apărare, dorința de armonie vor să facă totul aşa cum trebuie. S-au 
antrenat încă din copilărie în această privință, pentru a beneficia de recunoașterea părinţilor sau măcar pentru a 
nu fi pedepsiţi. Nu se delimitează de dorinţele şi nevoile semenilor lor şi se simt responsabili pentru bunăstarea 
acestora. Când partenerul lor de discuţii e prost dispus, ei se întreabă, simțindu-se vinovaţi, ce au făcut greșit, 
respectiv ce ar putea face pentru a le merge mai bine celorlalți. Prin atenția perpetuă la presupusele sau realele 
nevoi ale semenilor, își neglijează propriile dorințe. Pe termen lung, sigur că asta nu poate duce spre bine, pentru 
că, în fond, propriile nevoi vor ieși la suprafață. Pentru că-și exprimă rar dorinţele, și atunci fără hotărâre, au 


mereu sentimentul că nu vor izbuti. Asta îi condamnă la eşec şi pe ei, şi pe partenerii lor de interacțiune, 
considerați dominatori, după cum am scris deja în secţiunea Căutarea armoniei și conformarea excesivă. 
Deoarece se străduiesc mereu să ghicească tot ce ar dori celălalt, aşteaptă la rândul lor, de la celălalt, să le 
îndeplinească la fel dorinţele. Dacă nu există reciprocitate, se simt imediat răniți. 


Iubitorii de armonie își asumă prea puţin din răspunderea față de ei înșiși, pentru că sunt mereu preocupaţi de 
bunăstarea partenerului de interacțiune. Vor să facă totul cum trebuie şi să nu rănească pe nimeni. Dacă sunt însă 
foarte sinceri cu ei înșiși, atunci nu este atât vorba de celălalt, cât de copilul-umbră, care se teme să nu fie 
respins. Dacă şi-ar susţine mai sincer nevoile, ar putea scandaliza. Ca să evite asta, îşi asumă presupusele 
aşteptări ale partenerului de interacțiune şi speră ca el să le „mulțumească". Adică, să le ghicească, la rându-i, 
nevoile. 


Dacă intri în categoria celor despre care am scris în paragraful anterior, atunci, la primul pas, identifică-te cu 
adultul din tine şi conștientizează, cu ajutorul lui, că eşti captiv în filmul copilăriei tale. Ca să le placi părinților 
tăi, te-ai adaptat cât mai bine, poate pentru că erau foarte drastici sau chiar distanţi cu tine. Poate că erau însă 
hiperprotectori sau erau ei înşişi iubitori de armonie şi urau conflictele. Astfel, nu ai avut un model bun despre 
cum să te afirmi. 


Fiind copil, depindeai de părinți, bineînţeles. Explică-i cu dragoste copilului-umbră din tine că au trecut acele 
vremuri şi că acum sunteţi singurii responsabili pentru fericirea voastră. Învață să ai mult mai multă grijă de tine. 
Asumă-ţi răspunderea pentru starea ta de bine. Spune ce vrei și ce nu vrei. Asta nu înseamnă să devii egoist — în 
nici un caz. Dimpotrivă, când te exprimi deschis şi-ţi exprimi 


deschis dorinţele, celălalt ştie cum să te abordeze, şi puteţi negocia în mod corect. Așa e mult mai bine decât 
dacă bombăni mereu că partenerul nu ţi-a ghicit dorinţele. Conştientizează mereu faptul că partenerii tăi de 
discuţie nu trebuie să-și spargă capul lor, ci pe al tău, dacă vor să ştie ce gândești și ce vrei. Pe termen lung, asta 
e foarte solicitant pentru ceilalți. In plus, au sentimentul că nu ştiu exact cum să se apropie de tine. Le-ai lua o 
povară de pe umeri, dacă ţi-ai susține cauza deschis şi sincer. Asumându-ţi răspunderea pentru tine însuţi, ei nu 
mai sunt siliți să facă acest lucru, interesându-se mereu, îngrijoraţi, dacă este într-adevăr OK din punctul tău de 
vedere să se realizeze un lucru astfel, şi nu altcumva. 


La fel de important este să-ţi spui părerea mai des. Dacă vrei să nu superi pe nimeni, în final, nu faci pe placul 
nimănui, pentru că nu susţii cu adevărat nici o părere şi nimeni nu se poate baza pe tine. Nu trebuie să fii 
„preferatul tuturor"; e mai important să-ţi întărești coloana vertebrală şi să înoți uneori şi împotriva curentului, 
când e vorba de un lucru important şi de valorile în care crezi. Conștientizează faptul că verticalitatea, curajul şi 
dreptatea sunt, în caz de îndoială, mai importante decât grija ta că s-ar putea să nu mai fii iubit. Poate că unii 
oameni nu te consideră prea simpatic, dacă-ţi exprimi opinia, dar nu le vei deveni mai simpatic nici dacă nu-ţi 
susții cauza. Nu știu nici cum să te ia şi te consideră şi puțin cam plicticos. Într-o privinţă însă te poți relaxa — 
oricum nu vei putea vreodată să le dai dreptate tuturor. Formează-ţi deci un punct de vedere propriu şi stabilește 
unități de măsură proprii. Conştientizează mereu că nu e vorba să te faci iubit, ci să acţionezi corect, 
respectându-ţi valorile. 


Poate gândești: „Aşa, oricum nu ajung nicăieri!" Aceasta e replica preferată a celor care se tem de conflict. Dar, 
în primul rând, faptul că-ţi susţii opiniile îţi aduce adesea mai mult decât ai crede. În al doilea rând, n-ar trebui 
să acționezi doar în funcție de şansele de succes pe care le ai. Dacă-i atragi, de exemplu, atenţia unui prieten bun 
că te-a rănit foarte tare printr-un anumit comportament, atunci le dai o şansă şi lui, şi prieteniei voastre. 
Respectiv, şansa de a vă reapropia, în urma unei discuţii clarificatoare. Astfel, ai făcut tot ce ţinea de tine pentru 
a îmbunătăţi relaţia. Şi tocmai despre asta e vorba. Cum reacționează celălalt nu mai e răspunderea ta. 


Poate că nu ştii prea bine ce vrei şi ce gândeşti? Poate că ești atât de obișnuit să le acorzi atenţie altora, încât 
firul care te leagă de viaţa ta interioară este atrofiat? Atunci, ascultă-ți inima și întreabă-te: „Ce simt?" și „Care e 
părerea mea?" Poţi să exersezi exprimarea propriei păreri discutând cu un interlocutor imaginar și făcând 


schimb de argumente. Poţi face același exerciţiu, desigur, şi în viaţa reală. Dă-ţi seama când ești din nou, din 
reflex, pe cale să-ţi ascunzi punctul de vedere şi/sau să-ţi reprimi nevoile, pentru a fi agreat. Apoi, ascultă-l pe 
copilul-lumină şi vorbește. Te vei mira de cât de simplă va deveni viaţa ta, când vei fi mai sincer şi mai deschis. 
Relaţiile tale vor deveni, astfel, mult mai lipsite de complicaţii. Pentru că abia când devii autentic şi-ţi asumi 
răspunderea pentru tine însuţi, pot să apară armonia şi apropierea adevărate. 


Pregătește-te să faci faţă conflictelor și modelează-ți relațiile 


Oamenii care-l protejează pe copilul-umbră din ei adaptându-se şi dorindu-și armonie se lasă conduși mai 
degrabă de întâmplare şi hazard, în loc să-și stabilească obiective şi să îndepărteze din cale obstacolele. Pentru a- 
şi stabili țeluri, au nevoie de o viziune clară, care le lipsește adesea, pentru că s-au luat, o viaţă întreagă, după 
alţii, nu după ei înșiși. Un alt motiv al pasivităţii lor, în privinţa modelării vieții şi a relaţiilor, este oroarea lor de 
conflicte. Aceştia trăiesc în iluzia copilului-umbră din ei, că relaţiile trebuie lăsate să evolueze de la sine, în loc 
să încerce să le influențeze. Ei nu acționează, ci reacționează. Adaptarea lor are loc în detrimentul afirmării 
sinelui — al afirmării sănătoase a sinelui. Adesea, persoanele în cauză sunt atât de obișnuite să se adapteze 
cuminţi partenerului de interacţiune, încât nici nu le trece prin minte că şi-ar putea exprima propriile puncte de 
vedere sau nevoi. Mă minunez întotdeauna de ce imbold redus resimt unii oameni de a se apăra. După cum am 
scris deja în secțiunea Căutarea armoniei şi conformarea excesivă, afirmarea sinelui celor ce se tem de conflicte 
constă adesea într-o rezistență pasivă, care de multe ori duce la retragere, la refugiu sau la ruperea legăturilor. 


Mai există însă un motiv pentru care persoanele afectate sunt atât de ezitante când e vorba să se exprime în 
beneficiul propriu: nu sunt sigure dacă au dreptul la propriile opinii și dorințe. Nu au prea multă experiență în 
argumentare. Pentru că-i percep pe ceilalți ca fiindu-le superiori, le acordă, ca atare, mai multe drepturi şi o 
competență mai mare decât a lor. Trebuie deci neapărat să lucreze la încrederea în propriul punct de vedere. 


Mulţi oameni nu au încredere să argumenteze pentru că-şi fac griji să nu ajungă într-o poziţie de inferioritate şi 
atunci preferă să-şi ţină gura. Mulţi gândesc în termeni de „câştig-pierdere" şi „superior-inferior". Mecanismele 
lor de apărare sunt defensive și au, ipotetic, scopul de ocrotire a copilului-umbră din ei. Teama de a nu ajunge 
într-o poziţie de inferioritate nu-i conduce doar pe cei doritori de armonie, ci şi pe cei care zeflemisesc, a căror 
strategie este „agresivitatea şi atacul". Ei practică, din păcate, refugierea, dar prin înaintare, trăgând adesea cu 
tunul în vrăbii. 


Dacă ai o natură relativ conflictuală, priveşte problema din punctul de vedere al adultului din tine. 
Conştientizează deci că nu e vorba de a câștiga sau pierde. Nu ajungi într-o poziție de subordonare când un 
partener de discuţie are argumente mai bune. Spune, pur şi simplu: „Ai dreptate", și astfel rămâi total stăpân pe 


situaţie. Compune-ţi o atitudine interioară prin raport la problema în cauză, nu la prestaţia ta. În primul rând, 
identifică-te cu adultul din tine şi conștientizează faptul că e foarte normal să spui ce vrei sau ce părere ai. În 
majoritatea cazurilor, nici nu se ajunge la conflict. În majoritatea cazurilor, nimeni nu te condamnă, chiar dacă 
spui, pur şi simplu, „Nu", dar ajungi la acest răspuns mai târziu. Mai întâi, vreau să-ți pun la dispoziţie câteva 
reguli de rezolvare a conflictelor. 


Exerciţiu. Pregătire pentru situații conflictuale 


Pentru acest exerciţiu, gândeşte-te la un conflict latent, pe care-l ai cu o persoană — fie pentru că v-aţi mai certat 
din acest motiv, fie pentru că nu ai avut încredere să-i spui respectivei persoane deschis părerea ta, până acum. 


1. Treci, extrem de conștient, în starea copilului-lumină din tine. Ia în fața ta convingerile, punctele forte şi 
valorile tale şi conștientizează senzațiile plăcute pe care acestea le declanşează în tine. Încearcă deci să intri într- 
o dispoziţie cât mai bună. Dacă nu ai succes în această încercare, identifică-te cu adultul din tine, pentru a privi 
situaţia cât mai lipsit de emoții. 


2. Conştientizează faptul că şi persoana cu care ai conflictul are un copil-umbră în ea şi că vă aflați, astfel, pe 
aceeaşi treaptă. Încearcă să manifeşti bunăvoință pentru el sau ea. 


3. Testează sincer, faţă de tine, relaţia cu persoana cu care ai conflictul: te simţi inferior acesteia? Sau o priveşti 
de sus? Verifică dacă o percepi distorsionat în sens negativ, din motive ce ţin strict în tine. Încearcă deci, fiind 
extrem de atent la tine, să recunoşti aportul tău la situaţia creată. În acest moment, poate fi extrem de important 
să mai faci o dată exercițiul Vezi realitatea de la p. 182 şi/sau exerciţiul Cele trei ipostaze ale percepţiei, de la p. 
148. 


4. Rămâi în starea interioară a copilului-lumină sau a adultului din tine şi gândeşte-te — cel mai bine în scris — la 
ce argumente sunt în favoarea punctului tău de vedere. Gândeşte-te și la argumentele pe care le are partenerul 
tău de conflict. Poţi încerca să te sfătuieşti acum şi cu un terț. Ce argumente îi trec prin minte în favoarea unuia 
sau altuia dintre voi? După ce ai adunat toate argumentele, vezi dacă nu cumva persoana cu care ești în conflict 
are dreptate. În caz afirmativ, spune-i acest lucru şi pune capăt conflictului. Dacă nu, treci la pasul 5. 


5. Creează în mod activ o situaţie în care să discuţi despre subiectul tău cu persoana cu care ești în conflict. Nu 
aştepta ca situaţia „să apară de la sine". Prezintă-i subiectul tău într-un mod prietenos şi raportează-te la 


argumentele tale. 


6. Ascultă cu atenţie ce are de spus despre acest subiect. Fii atent la argumentele ei, ia-le în serios. Trebuie să fii 
foarte conştient că nu e vorba de câștig sau pierdere, ci de problema în cauză. Dacă partenerul tău de discuţie are 
argumente mai bune, care te lămuresc spontan, atunci spune-i, pur și simplu, că are dreptate. Astfel, rămâi total 
stăpân pe situaţie, şi problema voastră e 


rezolvată. Dacă nu are argumente mai bune, poți rămâne la punctul tău de vedere sau, și mai bine, să negociaţi 
împreună un compromis. 


Nu trebuie să respecţi cu stricteţe această ordine; e doar un exemplu de pregătire pentru o discuţie lămuritoare 
sau o confruntare verbală. Îţi voi arăta, pe baza unui exemplu concret, cum se poate transpune acest algoritm în 
viaţa de zi cu zi. 


Gândeşte-te mereu la faptul că totul, chiar şi problemele dificile, poate fi rezolvat când ai starea de bine a 
copilului-lumină. Nici informaţiile nu se pierd, dacă le formulezi prietenos. Dacă manifeşti bunăvoință și un 
respect fundamental față de partenerul de discuţie, poţi discuta despre orice. Reţine, pentru orice situaţie: dacă-i 
dai dreptate celuilalt, atunci când are dreptate, devii superior și simpatic. Dacă insişti cu încăpățânare, folosind o 
argumentaţie lacunară, nu ești nici superior, nici simpatic. Argumentele, bunăvoința şi percepția sunt principiile 
fundamentale ale unei comunicări eficiente. 


lată un exemplu de încheiere cu succes a unui conflict: Lara şi Jörg sunt colegi de serviciu. Larei i se pare că 
Jörg o contrazice prea des în ședințe. Însă pentru că este timidă și se fereşte de conflicte, ea nu se apără în mod 
spontan: dar, când a fost întreruptă din nou, Lara a simțit că trebuie să procedeze cumva. S-a săturat. 


1. Pentru a se linişti mai întâi, ea încearcă să-și abată atenţia. Incepe să lucreze la ceva care-i cere multă 
concentrare. Astfel, reuşeşte să se distanţeze suficient de mult de situaţie, pentru a fi una cu adultul din ea 
(teoretic, s-ar putea afla și sub influenţa copilului-lumină, dar, în acest caz, furia ei este prea mare). 


2. După ce s-a liniştit, analizează aportul ei la situaţia creată: e de acord că-l lasă prea ușor pe Jörg să acapareze 
discuţia pentru că ea nu se apără şi, în acest sens, îşi asumă prea puţin răspunderea pentru ea însăși. Realizează 
că se identifică prea mult cu copilul-umbră din ea, când Jörg o întrerupe, şi convingerile ei sunt, atunci: „Nu sunt 
deşteaptă", „Nu sunt suficient de bună" şi „Trebuie să fiu cuminte". Ea reflectă că i se pare, pe baza 
convingerilor ei, că Jörg nu o ia în serios şi că nu are respect față de ea. 


3. Lara s-a liniştit suficient de mult încât să poată trece în mod conștient în starea copilului-lumină. Sub 
influenţa copilului-lumină, încearcă să analizeze cu bunăvoință comportamentul lui Jörg. Acum, devine 
conştientă de faptul că Jörg nu o întrerupe doar pe ea, ci şi pe alţi colegi şi colege. Se gândeşte că, în rest, Jörg 
este un coleg simpatic. Astfel, ajunge la concluzia că Jörg nu se comportă față de ea cu lipsă de respect, ci este 
doar impulsiv și temperamental. Nu mai 


raportează comportamentul lui la ea şi la pretinsa ei inferioritate, ci îl asociază cu el (interpretare nouă 
şi pozitivă a realităţii). 


4. Prin aceste concluzii, este acum pe aceeaşi treaptă cu Jörg. Acum, Lara se întreabă dacă are dreptul să-l 
abordeze pe Jörg, ca să vorbească despre comportamentul lui, sau dacă asta ar fi răutăcios şi pedant din partea ei. 
În fond, el poate că nici nu e rău intenţionat. Ea ar putea deveni, pur și simplu, mai curajoasă şi să afirme, plină 
de energie, că ar vrea să termine mai întâi ce are de spus. Dar, se gândește ea, bine ar fi să vorbească o dată cu 
Jörg pe această temă. 


5. Prin urmare, găseşte argumente pro şi contra pentru o discuţie deschisă. Pro: e bine să fac schimb de impresii 
cu Jörg, pentru că numai așa pot afla cum vede el lucrurile; e corect faţă de Jörg să-i atrag atenţia că, prin 
comportamentul lui, scandalizează — şi poate nu numai pe mine; cu cât deschid mai repede subiectul, cu atât pot 
rămâne mai liniștită şi mai relaxată. Contra: Jörg mi-ar putea reproşa critica; poate că nu-și dă seama de faptul că 
nu are un comportament OK. Pro: îmi pot justifica punctul de vedere prin exemple concrete; dacă Jörg le 
contestă, are o problemă cu criticile la adresa lui. Atunci, nu e greşeala mea şi a meritat încercarea. 


6. Lara decide prin urmare să discute cu Jörg și-l întreabă, a doua zi, dacă ar vrea să petreacă pauza de prânz cu 
ea, ceea ce el acceptă bucuros. La masă, Lara îi explică lui Jörg, prieteneşte, cum se simte ea atunci când o 
întrerupe în şedinţe. Jörg îi înțelege critica, îşi cere scuze şi promite o îmbunătăţire. El spune că-şi cunoaște 
această slăbiciune, dar este, uneori, pur și simplu, prea impulsiv, deşi nu are intenții rele şi nu vrea să fie lipsit de 


respect. Promite să se stăpânească mai mult. Convin amândoi ca, în cazul în care Jörg mai e luat de val vreodată, 
Lara să continue, pur şi simplu, să vorbească. 


Un schimb de argumente nu a mai fost necesar, datorită percepției spontane a lui Jörg. Pentru că Lara a 
contextualizat problema, Jörg a avut ocazia să-şi spună punctul de vedere şi a putut, astfel, confirma 
presupunerea Larei, că se bagă în vorbă, pentru că are un temperament vulcanic, nu din lipsă de respect. Discuţia 
i-a făcut aşadar să devină mai apropiați. 


Conflictul potenţial care s-ar fi putut ivi între Lara şi Jörg a fost evitat, datorită prudenţei şi autoreflectării Larei 
şi autocriticii deschise a lui Jörg. Dacă însă unul dintre partenerii de dialog nu trece situaţia prin filtrul gândirii şi 
rămâne puternic 


prins în mecanismele lui de apărare, atunci discuţia va eşua, probabil. Despre asta e vorba în secțiunea 
următoare. 


Dă-ţi seama când trebuie să renunți 


Din păcate, există şi situaţii în care nu ajungi nicăieri cu argumentele tale bune, chiar dacă celălalt nu are nici el 
argumente mai bune. Astfel, inițiativa ta e sortită eșecului atunci când partenerul de discuţie aruncă distorsiunea 
perceptivă şi proiecţiile lui asupra ta. Tocmai de aceea, este important să exersezi gândirea argumentată, ca să 
poți deosebi mai bine care dintre voi doi a luat-o razna. Adesea, problema constă în faptul că nu eşti sigur dacă 
apreciezi corect situaţia. Folosește, prin urmare, o perspectivă clară, ca să nu pierzi timpul inutil cu un 
Arschengel, deoarece, în asemenea cazuri, nici nu are sens să vorbeşti. În acest caz, ajută doar o delimitare 
exterioară — sau, cel puţin, interioară. Poţi realiza acest lucru cu ușurință când ai moralul ridicat. Aici, aş dori să- 
1 mai citez o dată pe Jens Corssen, care a propus următoarea formulare pentru o despărţire: „Eşti ca o stea 
luminoasă, dar, de vreme ce comportamentul tău e nesănătos și pentru că te agăți, din păcate, de comportamentul 
tău, trebuie să mă despart acum de tine". 


Dar o delimitare prietenească poate reuși doar dacă apreciezi corect situaţia — deci, dacă recunoşti când sunt 
inutile argumentele. Probabil că te întrebi cum poți recunoaşte asta. Un criteriu important este măsura în care 
este înclinat partenerul de discuţii să-ți accepte argumentele. Te ascultă cu adevărat? Oare te simţi înțeles? Și, 
foarte important, cât de concrete sunt argumentele partenerului tău de conflict? De exemplu, dacă te critică, 
trebuie să fie şi în stare să dea exemple concrete. Dacă-ţi reproșează că eşti mereu dominator, trebuie să-ţi 
justifice această apreciere cu exemple. E posibil ca, din cauza propriilor sale sentimente de inferioritate, să 
proiecteze în tine o anumită dominare. Iar tu nu trebuie să-ți însuşeşti această critică. Dacă partenerul tău de 
discuţie nu poate să-şi bazeze critica pe exemple concrete şi comprehensibile, atunci e nedrept, pentru că nu vine 
cu exemple clare atunci când te critică. Dacă are dreptate, în schimb, atunci, în mod normal, vei ști și singur. 
Există o singură cale: cere-ţi scuze şi promite să nu mai faci! Cel mai neinspirat lucru pe care-l poţi face este să 
combaţi o critică întemeiată. În acest caz, partenerul tău de discuţie ar putea ajunge la concluzia că nu prea are 
sens să discute deschis cu tine, pentru că nu faci faţă criticilor. Conștientizează mereu că o greșeală nu este un 
păcat. Păcat e să te cerţi, susținând că ai dreptate când nu ai. 


Este însă posibil ca partenerul tău de discuţie să vină cu argumente în favoarea criticii sale, bazate nu pe fapte, ci 
pe felul subiectiv în care interpretează acesta realitatea. Așadar, e foarte important să separi interpretarea de 
fapte. Vreau să 


explic asta pe baza exemplului cu Lara și Jörg: fapt este că Jörg a întrerupt-o frecvent pe Lara și a intervenit 
neinvitat în discuţie. Aici era vorba despre un comportament concret, observat şi de terți. Interpretarea Larei ar 
fi putut fi: Jörg e lipsit de respect şi un macho. Asta a fost, de altfel, şi prima ei impresie. Dacă Lara nu s-ar fi 
gândit mai bine, i-ar fi putut reproşa lui Jörg acest comportament — fie tare şi răspicat, în care caz, el ar fi avut 
măcar ocazia să-și spună punctul de vedere, fie Lara ar fi ţinut supărarea în ea, iar Jörg nu ar fi avut ocazia să 
lămurească lucrurile. În acest ultim caz, Lara s-ar fi distanțat de Jörg şi, poate, şi-ar fi mărturisit, față de colegi, 
supărarea pe el. Interpretarea Larei şi teama ei de conflict ar fi putut duce, în ultimă instanță, la începerea unei 
campanii de mobbing — de hărțuire a individului de către grup. Astfel, Jörg, presupusul „agresor dominator”, ar 
fi ajuns victimă. 


Dacă partenerul tău de discuţie nu e capabil să-ţi dea argumente comprehensibile, care depăşesc insinuările, 
adică interpretarea lui subiectivă a presupusei realități, atunci e ceva suspect, în special atunci când partenerul 
tău de discuţie insistă asupra punctului său de vedere. Dacă Jörg ar fi asigurat-o pe Lara, într-o discuţie deschisă, 
că nu a vrut nicidecum să manifeste lipsă de respect față de ea, ci, pur și simplu, era „gură mare", atunci ar fi 


fost bine ca Lara să-l creadă, mai ales atât timp cât ea nu putea să aducă alte fapte în favoarea interpretării ei. Fii 
deci mereu atent față de propriile tale interpretări, precum şi față de cele ale partenerului tău de discuţii. 


În pofida zicalei din popor, nu sunt mereu doi vinovaţi dacă o relaţie nu funcţionează. De exemplu, când un om 
sănătos psihic — vorbind la figurat — se însoţeşte cu un om eminamente narcisist, relația va eşua. Este o lege a 
naturii în psihologie. Cel sănătos psihic nu poate salva relaţia — el eșuează în distorsiunea perceptivă a 
narcisistului. În acest caz, posibilitatea comunicării dintre doi profani ai psihologiei este puternic supraestimată: 
când unul dintre participanţii la discuţie se află captiv într-o puternică distorsiune a realităţii, care ține de 
copilul-umbră din el, nu ajută nici cele mai blânde cuvinte. În faţa oamenilor cu putere, poţi să te protejezi doar 
evitându-i pe cât posibil — sau pornind o revoluţie. 


Dacă partenerul tău de interacţiune te înţelege greşit nu pe baza unor fapte concrete, ci doar aşa, după o impresie 
pasageră, şi dacă insistă asupra acestei percepții, atunci ştii că nu are dreptate. Poţi încerca să-i explici acest 
lucru. Dar, te rog, nu prea des. Evită o suprasaturare de justificări. Pune punct, la un moment dat. Exact aceasta 
e situaţia în care, din cauza încăpăţânării și a lipsei capacităţii de reflexie a partenerului de discuţii, eforturile 
tale sunt sortite eşecului. Partenerul îl 


protejează, probabil, pe copilul-umbră din el prin setea de putere, ceea ce înseamnă că trebuie să aibă dreptate și 
în interacţiunea cu tine şi nu se poate abandona într-atât încât să te asculte cu adevărat. Empatia lui este limitată 
de mecanismul lui de apărare — cel puţin, în situaţia ta, iar asta ne aduce la unul dintre cele mai valoroase 
mecanisme de tezaurizare ale conviețuirii umane: empatia. 


Exersează empatia 


Empatia înseamnă să poţi rezona cu alți oameni. Dacă eşti însă puternic preocupat de tine şi de problemele tale, 
pierzi din vedere nevoile celui de lângă tine. Cu toţii cunoaștem situaţia: atunci când ai suferinţe fizice sau 
sufleteşti, îţi vine greu să te concentrezi pe altceva. Întregul organism îţi cere ca mai întâi să-ţi fie atenuată 
suferința. Prin urmare, putem fi empatici față de semeni doar atunci când propriile noastre nevoi sunt satisfăcute 
în așa măsură, încât să nu ne mai solicite atenţia. Unii parteneri de cuplu ajung, de aceea, într-un blocaj de 
durată: aşteaptă de la celălalt să le satisfacă mai întâi lor înșile nevoia de atenţie şi înțelegere, înainte ca ei să 
poată manifesta empatie pentru nevoile acestuia. În lupta pentru înţelegere față de propria persoană, se pierde 
empatia pentru partener și acesta e, de altfel, un argument bun pentru adultul din tine ca să ai grijă de propria 
persoană: cu cât îți asumi propria fericire mai mult, cu atât mai relaxat poţi să te întorci spre partenerul tău și 
spre alți oameni. 


E deosebit de greu să simți empatie pentru un agresor potențial sau efectiv. Acest lucru este reglat de la natură: 
când trebuie să-mi apăr viaţa, nu am voie să manifest milă față de duşman. Problema este că nu presupusul 
agresor ne atacă întotdeauna. Uneori, e vorba chiar de partenerul de cuplu. După cum ai aflat deja, când ne e 
teamă şi suntem nesiguri, deci când ne identificăm cu copilul-umbră, ne imaginăm adesea dușmani acolo unde 
nu sunt. Empatia are deci succes cel mai mult atunci când te simți sigur pe tine. Având încredere în tine, te poţi 
deschide față de partenerul tău de discuţii şi poţi empatiza cu el. 


După cum am scris deja în secțiunea Digresiune. Oameni care-și reprimă problemele sau care simt prea puţin, 
mai există un motiv pentru care unora dintre oameni le vine greu să empatizeze cu alții: au o legătură slabă cu 
propriile sentimente. Adesea, e vorba despre bărbaţi puternic ancoraţi în gândirea rațională. Atât timp cât un om 
nu foarte empatic îşi întâmpină semenii cu bunăvoință şi cu interes față de ei, poate avea loc o discuţie 
constructivă, deoarece el poate înțelege, măcar la nivel raţional, ce simte celălalt. Un partener de discuţie 
binevoitor, dar cu o empatie redusă poate fi, uneori, de ajutor tocmai prin demersul său logic. 


Mult mai problematic decât un partener de discuţie atent, dar superior este primul caz, când un om, 
identificându-se cu copilul-umbră din el, se percepe ca fiind presupusa victimă a unui om presupus mai puternic. 
Această distorsiune perceptivă poate conduce la o anumită cruzime, în care presupusa victimă îşi 


manifestă mila doar față de ea însăşi. 


Deosebit de pregnant se observă acest fenomen în cazul conflictelor în cuplu. Să dau un exemplu din practica 
mea: Linda şi Jonathan formau de 20 de ani un cuplu atunci când au venit la mine la o consultaţie. Îmi cereau 
sfatul pentru probleme sexuale. Jonathan nu mai avea chef de mulţi ani să facă dragoste cu Linda, fapt care pe ea 
o rănea. Şi în primii ani, viaţa lor sexuală fusese marcată de faze lungi de lipsă de apetit sexual din partea lui 
Jonathan. În cursul discuţiilor psihoterapeutice, am constatat că, de îndată ce se aborda acest subiect, Jonathan 
aluneca total în copilul-umbră din el. De îndată ce venea vorba de lipsa lui de libido, Linda devenea, în câteva 


milisecunde, în ochii lui Jonathan, duşmana lui, moment în care el se crispa şi o respingea. Distorsiunea 
perceptivă care o transforma pe Linda în dușman rezulta din convingerile lui: „Sunt responsabil pentru fericirea 
ta", „Sunt vinovat" şi „Trebuie să-ți satisfac nevoile". Copilul-umbră din el o percepea pe Linda ca fiindu-i 
superioară. El o proiecta în Linda pe mama lui distantă, care-l respingea. În consecință, Jonathan simţea o 
presiune uriașă, pentru că trebuia s-o facă fericită pe Linda pe acest plan. La asta, Jonathan adăuga faptul că 
spusese adesea Da, deși în mintea lui era Nu. Mecanismul lui de apărare era căutarea armoniei, adaptarea şi 
jocul de roluri. În consecință, în cadrul relaţiei, el îşi asuma prea puţin răspunderea pentru propria bunăstare. 
Nevoile lui nu erau satisfăcute. Pentru că se întâmpla des, îi reproşa soției lui asta, ea fiind aparent mai puternică 
decât el. Pentru asta, o pedepsea pasiv-agresiv, prin retragere şi abstinenţă sexuală. Atitudinea defensivă 
subiacentă (inconștientă) suna astfel: „Cel puţin în pat fac ce vreau!" Copilul-umbră din el refuza să satisfacă 
(şi) nevoile erotice ale Lindei. Relaţiile sexuale cu soţia lui ar fi fost doar o altă obligaţie. Tocmai pentru că se 
considera răspunzător pentru bunăstarea soției, îi refuza îndeplinirea dorințelor — un paradox adesea constatat. 
Când Linda voia să se apropie de el, Jonathan nu vedea nevoia ei de apropiere, ci o considera o femeie 
pretențioasă, invazivă şi acaparatoare. Pentru nevoile Lindei de apropiere şi acceptare, lui Jonathan îi lipsea 
empatia. De aceea, nici nu putea să-şi dea seama că refuzul lui o rănea pe Linda. El nu voia să recunoască că 
soţia lui era neputincioasă: ea nu avea nici o şansă să se apropie de el, indiferent de ce făcea. La acest capitol, 
Jonathan nu avea milă. Abia când şi-a schimbat punctul de vedere şi a ieşit din atitudinea de victimă, a reuşit să 
manifeste empatie pentru Linda. Astfel, cei doi au reușit să se apropie din nou, ceea ce a avut un efect pozitiv 
asupra vieţii lor sexuale. 


Când sesizezi așadar că eşti captivul modului în care priveşti problemele tale cu 


alţii, încearcă să te distanţezi conștient de sentimentele tale şi să te identifici cu adultul din tine. Intră în ipostaza 
de observator — pentru asta, îți poţi imagina că vezi evenimentele desfășurându-se pe o scenă de teatru 
(respectiv, fă exerciţiul Cele trei ipostaze ale percepției, de la p. 148). Încearcă să înţelegi, prin această 
distanţare, dinamica problemei voastre. Despre ce e vorba? Foarte adesea, e vorba despre tema recunoaşterii 
(fiecare se simte prea puţin apreciat de celălalt), a dreptăţii (fiecare se simte tratat incorect de celălalt) şi, ca 
urmare, a rănirii. Încearcă deci să simţi, la un moment dat nu doar faptul că eşti rănit, ci şi faptul că partenerul 
tău e rănit. Intră în pielea lui şi simte ceea ce simte el în relaţia cu tine. Ce griji, ce temeri, ce răni provoacă în el 
comportamentul tău? Încearcă să-l înţelegi pe copilul-umbră din el. Prin acest act de înţelegere empatică, poți 
ajunge la o nouă interpretare a problemei voastre. 


Gândeşte-te mereu: pot schimba doar ceea ce se află sub controlul meu. Pe celălalt însă nu. Deci, când vezi o 
şansă de a te apropia pe calea empatiei, n-o rata. Nu-l aştepta pe celălalt să facă primul pas. Venirea în 
întâmpinarea celuilalt este mereu un semn de măreție, nu de slăbiciune. 


Ascultă cu adevărat 


Una dintre cele mai mari virtuţi este capacitatea de a-l asculta cu adevărat pe altul. Ascultarea este puntea spre 
empatie. Multor oameni le vine însă greu să asculte. Ei alunecă rapid în gândurile lor şi se refugiază în ei înşişi. 
În plus, am impresia că, de fapt, cultura ascultatului se pierde în epoca noastră. În generaţia părinţilor mei, 
oamenii mai puteau purta ușor o discuţie în jurul unei mese cu 12 persoane. Astăzi, numărul se reduce adesea la 
patru persoane, pentru că se pălăvrăgește pe alături, încep discuţii în paralel sau cei aflaţi la masă se joacă pe 
telefonul mobil. 


Te poţi educa să asculți, practicând ascultarea activă. Nu e vorba doar de o tehnică de conversaţie, ci şi de o 
atitudine interioară. Interesează-te cu adevărat de ceea ce spune celălalt. Pentru a fi apt să receptezi, e necesar 
ca, la primul pas, să laşi deoparte propriile gânduri şi griji pentru o vreme. În acest scop, îți poţi imagina că le 
pui pe acestea, pur şi simplu, într-un cufăr pe care-l încui. Pentru că eşti chiar tu deținătorul cheii, ai siguranța 
că-l poţi descuia oricând. Gândurile şi grijile care te privesc sunt prin urmare depozitate în siguranţă acolo. Îţi 
reamintesc faptul că perpetua concentrare asupra propriei persoane îţi va distrage atenţia de la discuţie. Când 
propriile probleme rămân în siguranță în cufăr, pe durata ascultării, te poți relaxa şi-ţi poţi îndrepta toată atenția 
spre interlocutor. Concentrarea asupra partenerului de discuţie te poate aduce şi într-o stare a vindecătoarei uitări 
de sine. 


Majoritatea oamenilor au tendinţa să revină cu atenția la ei înşişi când aud anumite cuvinte-cheie — fie în gând, 
fie în realitate. Regula nr. 1 este: rămâi cu atenţia concentrată asupra interlocutorului. Dacă îţi vin în minte 
gânduri legate de tine, alungă-le rapid la loc în cufăr şi îndreaptă-ţi atenţia din nou spre partenerul de discuţie. 
Mulţi oameni ajung extrem de rapid să vorbească despre ei înşişi: cineva vrea să povestească despre călătoria sa 
recentă în Italia și, hop, a luat cuvântul celălalt şi se pierde în amintirile lui de călătorie. Asta enervează, nu-i 


aşa? (Doar un mic sfat marginal: chiar şi în situaţii neimportante, poți începe să povesteşti despre tine, cerând 
cuvântul și atenţia celuilalt. Spune cu calm: „Acum, ascultă-mă şi pe mine! Voiam să-ți povestesc ceva!") 


La pasul al doilea, încearcă să repeţi cu vorbele tale cele rostite de celălalt. Astfel, te asiguri că ai înţeles, la 
rândul tău, cu adevărat ceea ce a vrut să spună acesta. Procesul se numeşte reformulare — formulezi cu propriile 
cuvinte ceea ce s-a spus. De exemplu: 


Anita: „În ultimul timp, nu ştiu... mă simt adesea la pământ. Dimineaţa, la slujbă, 


seara vin copiii cu pretenţiile lor. Nu am pe nimeni să mă ajute. Iar şeful meu pune tot timpul presiune pe mine. 
Sunt adesea iritată şi mă descarc pe copii şi pe oricine-mi iese în cale. Am nevoie, pur și simplu, de un 
concediu". 


Bernd: „Adică eşti într-adevăr epuizată". 
Anita: „Da, total". 


Prin această reformulare, Anita se simte înțeleasă cu adevărat și încurajată să continue. În plus, apare șansa unei 
lămuriri directe, dacă Bernd a înţeles-o greşit pe Anita. Poate că ţi se pare destul de normal s-o înțeleagă, numai 
că rațiunea noastră dă greș, chiar şi când e vorba să reformuleze lucruri mai simple. Gândeşte-te mereu că avem 
tendinţa să interpretăm de îndată cele spuse şi, astfel, putem înţelege greșit, în special când ascultăm cu urechile 
copilului-umbră din noi. Dacă, de exemplu, Bernd nu ar fi un prieten bun sau coleg bun al Anitei, ci partenerul 
ei de viață, el ar putea percepe cuvintele ei ca pe o critică personală. Atunci, probabil, ar „auzi": „Nu fac destul 
pentru ea!" 


În cel mai bun caz, și-ar verifica interpretarea, întrebând-o prieteneşte pe Anita: „Vrei să spui c-ar trebui să te 
ajut mai mult?" Prin această întrebare, Anita ar avea ocazia fie să confirme interpretarea lui Bernd, fie să-l 
corecteze. Înainte de toate însă, ea ar fi informată că, în mod indirect, Bernd se simte criticat de ea şi ar putea 
reacţiona în mod corespunzător. Într-un caz nefericit, Bernd ar păstra interpretarea pentru sine și ar porni direct 
contraatacul, de exemplu, enumerând toate câte le are e/ de făcut şi care-l copleşesc. În consecinţă, Anita s-ar 
putea simți criticată şi ignorată, iar atunci ar putea începe cearta. 


E simplu şi totuşi complicat să reformulezi ce spune altul. Simplu, pentru că, prin această metodă uşor de 
înţeles, se poate îmbunătăţi calitatea comunicării. Complicat, pentru că nu e uşor să exprimi exact ce s-a spus. 
Iată un alt exemplu: 


Jana: „Recent, Sandra mi-a trimis un e-mail, pentru că voia să ştie cine a asigurat cateringul de ziua mea de 
naştere. Am întrebat-o dacă intenţionează să dea o petrecere, ceea ce a negat. Azi, mă întreabă Peter dacă sunt 
invitată la petrecerea de vară a Sandrei”. 


Richard: „Şi te simţi, pe bună dreptate, trasă în piept!" 
Jana: „Exact!" 


Reformulările care prind exact ideea îl conduc pe vorbitor un pas mai departe. Astfel, prin cuvintele lui Richard, 
Janei i-a devenit clar că se simte „trasă în piept" de tacticile Sandrei. Dar şi reformulările care nimeresc pe- 
alături îl pot conduce un pas mai departe pe partenerul de conversaţie. Deoarece, chiar și în cazul unei 


reformulări greșite, vorbitorul trebuie să se gândească puţin la ce voia, de fapt, să spună, ceea ce poate conduce 
la o clarificare a gândurilor şi sentimentelor sale. În orice caz, vorbitorul are sentimentul că partenerul său de 
discuţie vrea, într-adevăr, să-l înțeleagă. 


Pentru asta este și o introducere: „Dacă înţeleg corect..." — extrem de utilă. De exemplu: „Dacă înţeleg bine, 
problema X te calcă puternic pe nervi?" Prin această introducere, vorbitorul se simte mereu invitat să-l corecteze 
pe ascultător, dacă e cazul, atunci când se simte înţeles greșit. În plus, accentuează sentimentul participării 
celuilalt cu seriozitate la discuţie. 


Categoric ţi s-a întâmplat, şi nu doar o singură dată, să te simţi înțeles complet greşit, pentru că partenerul tău de 
discuţie insistă asupra felului în care vedea el lucrurile. Poate că te-ai luptat îngrozitor şi inutil, atunci, să-i 
explici punctul tău de vedere. Reformulările, în primul rând însoţite de introducerea „Dacă înţeleg bine...", 
deschid calea tocmai spre contrariul acestor confruntări de forțe verbale, distrugătoare de nervi. 


Reformularea, de fapt, este o metodă din psihoterapia centrată pe client, al cărei fondator a fost psihoterapeutul 
american Carl Rogers. Eu însămi am absolvit un curs de psihoterapie centrată pe client, şi o parte importantă a 
muncii mele constă în reformulări. Poţi exersa reformularea în toate conversațiile pe care le porți. Pentru a nu 
depăși cadrul cărţii, am intrat foarte puţin în acest subiect. Dacă vrei să-ţi aprofundezi cunoştinţele legate de 


„ascultarea activă", există câteva lucrări foarte bune în acest sens. 


Delimitează-te de ceilalți în mod sănătos 


Oamenii care aspiră spre armonie şi se adaptează în mod excesiv nevoilor semenilor lor sunt adesea și dispuși să 
ajute. Dacă prezintă însă ca mecanism de apărare sindromul salvatorului, atunci ies cu mult din granițele lor 
fizice şi sufleteşti pentru a-i elibera de suferință pe alţii. Uneori, le impun celorlalți ajutorul lor. Au nevoie de 
persoana aflată (aparent) la nevoie pentru a-şi stabiliza sentimentul de încredere în forțele proprii. Astfel, îşi 
ignoră propriile nevoi. În loc să aibă grijă de ei înşişi, au grijă mai degrabă de ceilalţi. Speră ca, prin 
reciprocitate, să aibă parte de recunoştinţa şi de recunoașterea celorlalți. Copilul-umbră din ei crede că a meritat 
recunoaşterea doar când s-a făcut util. 


Dacă ai zburat cu avionul, ştii că, înaintea decolării, ţi se prezintă instrucţiuni de siguranță în caz de urgenţă. 
Dacă apare vreo urgenţă, când scade presiunea în cabină, din tavan cade masca de oxigen. Cui să-i pui primul o 
mască de oxigen? Exact: ţie însuţi! Deoarece, doar dacă ai destul aer să respiri, te poți ocupa de alți călători. Nu- 
ți poţi asuma răspunderea pentru alţii, dacă nu ai destulă grijă de tine. 


Dacă suferi de sindromul salvatorului, ar trebui să-l anunți pe copilul-umbră din tine că nu trebuie să se sacrifice 
pentru alţii, ca să-i crească lui însuşi valoarea. Adultul din tine ar trebui să-şi asume răspunderea pentru 
sentimentele şi nevoile tale, ocupându-se în mod activ să-ţi fie satisfăcute. Nu aștepta ca semenii tăi, respectiv 
cei care beneficiază de ajutorul tău, să-şi facă griji în ceea ce te privește. Este important să-ți acorzi singur mai 
multă atenție. Asta nu înseamnă să devii egoist şi fără scrupule. Desigur, dorinţa ta de a ajuta este o calitate 
minunată. Poţi s-o manifeşti în continuare. Însă, cu cât devii mai sigur pe tine, cu atât mai bine poţi deosebi între 
cei care au nevoie de ajutorul tău şi cei care nu au nevoie. 


Ai grijă ca echilibrul dintre grija faţă de propria persoană şi grija faţă de străini să se îmbunătățească. În acest 
scop, pentru început, este important să îți recunoști dreptul de a avea grijă de tine şi de a te afirma. Subliniez 
acest aspect deoarece mulți oameni nesiguri se îndoiesc mereu de „drepturile lor". Ia-l pe copilul-umbră pe 
genunchi şi explică-i că eşti foarte fericit că e prezent. Spune-i că nu trebuie să lupte ca să fie dorit. Explică-i, în 
mod repetat, că aţi crescut şi că lumea care te înconjoară nu e ca mama şi tata. Explică-i că adultul din tine va 
avea mai mare grijă de el şi va prelua conducerea. 


Poate că nici măcar tu însuţi nu ştii exact ce vrei, pentru că ai fost mereu mai preocupat de dorinţele altora decât 
de propriile dorinţe. Învață să-ţi satisfaci 


nevoile, exersând secţiunea Ce pot face dacă nu simt prea mult? Concentrează-te mai puternic asupra percepţiei 
tale. Fii atent la semnalele pe care ți le transmite corpul tău. Mulţi oameni al căror copil-umbră e nesigur s-au 
obișnuit chiar să nu se mai simtă pe ei înşişi, observaţie valabilă şi pentru perceperea propriului corp. Într-o 
secțiune dintre cele ce urmează, îţi voi prezenta exerciţii concrete la nivel fizic. 


Încearcă să devii conştient, în cursul contactului cu alți oameni, de ceea ce simți faţă de ei. Stăpânește-ţi 
impulsul de a-i ghici dorinţele şi nevoile celui de lângă tine şi, înainte de orice, spune ceea ce vrei și ceea ce nu 
vrei! Asumă-ţi răspunderea pentru tine însuți. Nu-l pune pe partenerul tău de conversaţie să-ți ghicească 
gândurile. 


Dacă te simți captiv într-o relaţie de care ești dependent, cu o persoană care nu se schimbă, oricât de mult ai 
încerca s-o ajuţi, conştientizează faptul că e vorba doar în aparenţă de celălalt. El este o suprafaţă de proiecţie 
pentru copilul-umbră din tine, care vrea neapărat să obțină recunoaştere! Vrea să-şi dovedească neapărat, prin 
aceşti oameni, că totuși valorează ceva. Gândeşte-te că valoarea ta nu e determinată de comportamentul 
partenerului tău. Eliberează-te din condiționarea „stimei de sine oglindite" de care dai dovadă şi pe care am 
descris-o mai sus. Dacă alergi de mai multă vreme după recunoaşterea partenerului tău, renunță, într-un târziu, la 
speranța că acesta se va schimba şi începe să-ţi recunoşti singur valoarea. Pentru asta, gândeşte-te la cum poţi 
avea împliniri la nivel individual, independent de relaţie. E foarte important să-ţi iei fericirea în propriile mâini. 
Descoperă-ţi o nouă pasiune sau aprofundează una pe care o ai de mai demult. Întâlneşte-te mai des cu prietenii 
tăi. Schimbă-ţi specializarea profesională. Savurează starea de bine. Fă totul ca să fii mai fericit şi mai mulțumit 
şi nu aştepta ca partenerul tău să se schimbe. 


E posibil să suferi de teama de acaparare. Asta înseamnă că-ţi cauţi mereu parteneri care nu se bazează cu 
adevărat pe tine sau, atunci când fac lucrul acesta, nu-i mai consideri la fel de interesanţi. Deci, ocupă-te şi de 
această temă. Cărţi pe acest subiect găseşti în bibliografie sau pe pagina mea www.bindungsangst.com. 
Îndreaptă-ți energia şi atenţia spre tine. Astfel, vei interpune o distanță sănătoasă faţă de relaţia ta nefericită şi te 
vei ocupa de singura persoană pe care o poţi influenţa direct. În esență, adultul din tine are nevoie să-și îndrepte 
disponibilitatea neobișnuită de a ajuta doar către el însuşi, deci către copilul-umbră din tine. Cu cât ai mai multă 
grijă de tine, cu atât ţi se încarcă mai mult bateriile. Ca efect ultim, astfel te 


vei putea integra mult mai bine în această lume. 
Digresiune. Copilul-umbră și fenomenul epuizării 


Fenomenul epuizării — burnout — poate apărea mereu atunci când un om face eforturi prea mari, iar succesul se 
lasă aşteptat. Succesul neatins poate lua forma lipsei de respect din partea superiorului sau a colegilor și/sau a 
faptului că propriile eforturi nu conduc la rezultatul dorit. De aceea, meseriile cu caracter social sunt extrem de 
expuse fenomenului de epuizare. De exemplu, oamenii care au meserii din domeniul asistenței medicale 
respectă un orar mult prea strict şi, cu toate strădaniile, au întruna sentimentul că nu reuşesc să le facă față 
pacienților lor. Dar și managerii, sportivii, angajații şi studenţii declară că au din ce în ce mai des sentimentul că 
sunt complet epuizați. Faptul că diagnosticul de epuizare este pus din ce în ce mai frecvent are, categoric, 
legătură cu faptul că medicii şi psihologii au devenit mai sensibili la simptomele acestuia. Însă şi presiunea 
muncii a crescut enorm în ultimele decenii. În multe ramuri de activitate, munca trebuie desfăşurată într-un timp 
mult mai scurt. 


Epuizarea este o formă de depresie — așa-numita depresie de epuizare. Conceptul de burnout este denumirea 
consacrată. Bolnavului îi vine mai uşor să se considere un suferind de epuizare decât un depresiv. Depresia este 
asociată, în mintea celor mai mulți oameni, cu „bolnav psihic" şi „eşec personal". Epuizare sună aparent mai 
bine. 


În afară de condiţiile grele de muncă, există şi premise personale care favorizează epuizarea. De exemplu, 
copiii-umbră din cei afectaţi de epuizare au adeseori, ca mecanism de apărare, „căutarea perfecțiunii". Deşi vor 
să-şi facă treaba nu numai bine, ci perfect, sunt înclinați să se piardă în detalii. Candidaţii la epuizare, nu de 
puţine ori, sunt obsedaţi de muncă. Un simptom tipic al obsedatului de muncă este acela că nu mai poate face 
deosebirea dintre ce este important şi ce este neimportant: la un moment dat, în ochii lui, ajunge să fie la fel de 
important să-şi pregătească seara hainele pentru a doua zi, precum întocmirea raportului anual de activitate. 
Aceşti oameni vor, pur şi simplu, să aibă totul sub control. Reamintesc faptul că aspiraţia spre perfecțiune și 
dorința de a deţine controlul sunt strâns înrudite. 


Oamenii care ajung la epuizare nu prezintă doar combinaţia dintre condiţiile grele de muncă şi căutarea 
perfecțiunii, ci au alte două trăsături care-i predestinează la această suferință: mai întâi, nu prea sesizează limita 
împovărării personale şi, în al doilea rând, nu se delimitează de solicitările din mediul înconjurător. 


Copilul-umbră din cei care suferă de epuizare este captiv total în autoapărarea prin adaptare. Asta înseamnă că 
se străduieşte atât de puternic să facă totul corect şi bine, pentru a primi laude şi recunoaştere, sau, cel puțin, 
pentru a evita pedeapsa, încât, în final, nu mai are nici un sentiment pentru sine însuşi. O componentă extrem de 
importantă a psihoterapiei pacienţilor care suferă de epuizare este să înceapă din nou să se simtă pe ei înşişi. 
Acest lucru se realizează prin exerciţii prin care sunt stimulaţi să-şi acorde atenție. După cum am subliniat deja 
de mai multe ori, oamenii a căror autoapărare cuprinde, în principal, mecanisme de adaptare, sunt concentrați 
prea puternic asupra nevoilor celor care-i înconjoară şi îşi pierd astfel din vedere nevoile personale. De aceea, 
este foarte important ca suferindul să înveţe să-şi perceapă nevoile. În acest scop, poate fi de ajutor exercițiul din 
secţiunea următoare. 


Al doilea pas îl reprezintă asumarea răspunderii pentru propriile nevoi, pacienţii învățând să aibă suficientă grijă 
de ei înşişi. Ca să facă acest lucru, trebuie să înveţe să se afirme. N-ar suferi de epuizare, dacă ar mai şi respinge 
sarcinile trasate. La locul de muncă, la fel ca în viața particulară, au dreptul să spună „Nu". Voi reveni la acest 
subiect în secțiunea Învață să spui „Nu”. 


Prin urmare, dacă vrei să eviţi fenomenul de epuizare, exersează atenţia faţă de tine, dezvoltă sentimentul limitei 
împovărării tale şi învaţă să te afirmi singur. În acest scop, multe exerciţii din această carte îţi vor fi de ajutor. În 
plus, verifică şi apreciază în mod raţional, critic şi matur condiţiile tale de muncă. Întreabă-te pentru ce te dai de 
ceasul morţii într-un asemenea mod. Întreabă-te dacă este într-adevăr nevoie de acest efort. Întreabă-te dacă, în 
caz de urgenţă, nu ar fi mai bine să-ţi schimbi locul de muncă. E foarte important să pui o mică distanţă între 


copilul-umbră din tine şi mecanismele lui de apărare și să priveşti situaţia din afară. După cum ştii, sunt o mare 
fană a argumentelor. Încearcă deci să gândeşti întreaga situaţie prin argumente raționale. Fă-ţi o imagine cât mai 
realistă a calităţii muncii prestate de tine — analizează-ți punctele forte și slăbiciunile mai în detaliu. Înţelege, cu 
argumente logice, când ai ajuns la limita volumului de muncă. Pentru asta, poate fi extrem de util să discuți cu 
colegii sau chiar cu superiorii, despre cererile obiective şi propria prestație. Analizează-ţi, de asemenea, în 
amănunt motivele interioare: ce te îmboldeşte în halul acesta? E vorba, într-adevăr, doar de cereri formulate de 
alte persoane sau, în mare măsură, este implicat copilul-umbră din tine, cu temerile sale de a da greş şi de a fi 
respins? Probabil că este implicat şi el. 


După ce ai încheiat analiza raţională, ia-l pe copilul-umbră din tine pe genunchi 


şi explică-i lucrurile cam aşa: „Vai, bietul de tine, te străduiești mereu atât de mult să faci totul corect şi bine. În 
curând, nu vei mai putea face față. Dar, uite, e suficient să-ţi faci bine treaba. Nu trebuie să demonstrezi mereu 
câte ceva. Nu ţi-a fost uşor cu părinţii tăi. Ţi-ai dat mereu osteneala să-i faci fericiți şi mândri de tine. Acum, 
acele vremuri au trecut. Am crescut și putem avea singuri grijă de noi. Şi tu ești suficient de bun! Eşti perfect aşa 
cum eşti. Te poți odihni în fine şi te poți bucura de momentele de respiro. Drumul nostru nu depinde de ceea ce 
facem la serviciu. În plus, vom spune mai des nu și vom accepta să lucrăm doar atât cât putem stăpâni. Eu, 
adultul interior, îmi voi asuma, de acum înainte, răspunderea pentru tine. Te voi ocroti, ca să nu te suprasoliciți, 
pentru că nu voi mai accepta să fac tot ce mi se dă de făcut. Nici nu-i folosește cuiva să mă distrug. Și gândeşte- 
te, bietul de tine, că avem voie şi noi să ne odihnim, ca să nu cădem laţi. Este chiar datoria noastră să avem grijă 
să ne meargă bine. Pentru că numai așa suntem în continuare acceptaţi de firma şi familia noastră..." 


Următorul exerciţiu ar trebui să te ajute să te simți mai puternic. Totuşi, nu este adecvat pentru cei aproape de 
epuizare, ci pentru cei care vor să acorde mai multă atenţie propriului corp. 


Exerciţiu. Clarificarea sentimentelor 


Poţi face acest exerciţiu stând în picioare, așezat sau întins. Într-o formă uşor modificată, este împrumutat din 
Metoda Sedona de Levenson. 


1. Închide ochii şi vezi cum te simţi acum... Sesizează cum îţi simţi corpul... Acordă atenţie respirației tale... 
Parcurge atent întregul tău corp... Pur şi simplu, constată ce simţi peste tot... Sesizează unde simți tensiuni... 

Îndreaptă-ți atenţia asupra acelor zone ale corpului pe care le simţi tensionate şi încordate... Detensionează-le, 
îndreptându-ți într-acolo respiraţia şi relaxându-te conştient. 


2. Gândeşte-te la problema de care vrei să scapi... Vezi cum o simţi în corpul tău... Te apasă? Te presează? 
Inima-ţi bate mai puternic? Respirația ţi se opreşte? Dă-ţi seama de ce simţi și spune-ţi că este o senzaţie dorită. 


3. Accentuează felul în care-ţi resimţi problema, imaginându-ţi că-ţi întăreşti mecanismul de apărare. Dacă 
mecanismul tău de apărare este căutarea perfecțiunii, atunci imaginează-ţi că faci totul mai bine, perfect... Dacă 
reacţionezi la problema ta prin reprimare și retragere, atunci imaginează-ţi cum te retragi total şi nu mai faci 
nimic... Dacă-ţi rezolvi problema prin agresivitate şi atac, imaginează-ţi că devii şi mai agresiv... Vezi cum îți 
simți corpul când îţi întărești mecanismul de apărare. Devine apărarea mai puternică la nivelul pieptului? Te 
trage mai rău în regiunea stomacului? Începi să transpiri? 


4. Acum, respiră acest sentiment și lasă imaginile care sunt legate de problema ta să-ţi iasă din cap. Alungă-le. 
Percepe doar ceea ce simți în corp. Respiră, cu atenţia îndreptată spre zonele din corp unde ai senzațiile 
respective, până când acestea dispar, una câte una. Vezi cum simţi dispariţia lor. În viaţa cotidiană, fii atent la 
corpul tău — simte când intră din nou sub influenţa copilului-umbră, respectiv când este condus de problemă. 
Respiră cu atenţia îndreptată spre acele zone şi scapă de senzațiile respective pe plan exclusiv fizic. Pe urmă, 
poți comuta în mod conştient la copilul-lumină, așa cum am învățat din secţiunea Exerciţiu. Însuşește-ţi copilul- 
lumină. 


Învață să spui „Nu!" 


Una dintre cele mai mari probleme ale oamenilor al căror copil-umbră crede că nu e suficient este aceea că nu 
pot spune „Nu". Se tem să nu-i dezamăgească pe cei care au aşteptări de la ei. Vor să le facă pe plac tuturor. 
Teama copilului-umbră din ei de a fi respins le determină acţiunile. Copilul-umbră crede că, dacă face totul cum 
trebuie, atunci poate că e suficient. Problema este că, la fel ca în cazul tuturor mecanismelor de adaptare, 


aprecierea a ceea ce e bine şi ce nu e bine nu este ajustată în funcţie de argumentele chibzuite ale eului adult, ci 
în funcţie de ceea ce cred ceilalți despre tine. 


Aş vrea să revin încă o dată la proiecția care are loc adesea în aceste cazuri: îmi imaginez dezamăgirea din 
mintea celor din jur, care s-ar instala, în opinia mea, dacă aș spune „Nu". Ca să împiedic lucrul acesta, spun 
dinainte un „Da" cuminte, când e vorba, de exemplu, de o sarcină care trebuie preluată în mod voluntar. Aşa că 
mă ofer atunci când trebuie să preia cineva o sarcină voluntară în comunitate, la slujbă sau la școală şi fac asta, 
chiar dacă programul meu e deja plin. Întregul efort e depus pentru a-l linişti pe bietul copil-umbră. Problema 
este că, în realitatea copilului-umbră, „Nu" duce la sancțiuni sau chiar la excluderea din societate. Acest lucru nu 
este adevărat. Pacienţii care învaţă să spună mai frecvent „Nu", îmi povestesc apoi, regulat, cu o anumită uluire, 
că semenii lor nu au absolut nici o problemă când ei nu fac lucrul respectiv sau când nu se oferă voluntar să 
realizeze o sarcină. În plus, îmi povestesc că nivelul energiei lor s-a îmbunătăţit cu mult, de când îşi asumă ceva 
mai multă răspundere pentru dorinţele lor, refuzând câte o sarcină din când în când. Asta duce, pe de altă parte — 
cine ar fi crezut? —, la o dispoziţie mai bună. Și, așa cum am învăţat, buna dispoziţie este cea mai bună premisă 
pentru a fi un om bun. Când eşti binedispus și ai energie suficientă, atunci, cu un sentiment bun, le poţi face o 
plăcere şi altora. Vreau să mai subliniez o dată că nu e vorba să devii mai egoist, ci să ai mai multă grijă de tine. 
Mulţi oameni captivi în autoapărarea lor sunt, de cele mai multe ori, stresaţi, epuizați şi prost dispuşi. Asta 
înseamnă că nu pot spune nici da, nici nu cu inima uşoară. 


Deci, dacă eşti adesea nesigur de faptul că ai dreptate să refuzi o rugăminte, respectiv te temi că persoana care îţi 
adresează rugămintea va fi foarte dezamăgită dacă o refuzi, încearcă, ajutat de adultul din tine, să gândești în 
argumente raționale. Mai gândeşte-te o dată cu ce drept ar putea fi supărată sau dezamăgită persoana care te 
roagă ceva, în loc să întorci pe toate feţele întrebarea dacă ai tu 


dreptul să spui „Nu". Deci, când te roagă vecina să aduci o prăjitură pentru grătar şi nu ai timp sau nu ai nici un 
chef s-o coci, spune-i deschis şi întreab-o dacă nu poți face altceva. Cu ce drept ar putea ea să-ţi reproşeze asta, 
ce argumente i-ar susține o asemenea atitudine? Şi ce drept are partenerul sau partenera ta să se supere pe tine, 
dacă îţi exprimi dorințele și nevoile mai frecvent? Gândeşte-te la faptul că o plăcere făcută scrâşnind din dinţi te 
face să învinovăţeşti persoana care îți cere serviciul şi afectează relaţia cu ea, mai degrabă decât dacă spui un 
sincer „Nu". Gândeşte-te că poți negocia, eventual, un compromis. Gândeşte astfel: azi eşti mare și poţi participa 
la modelarea relațiilor tale! 


Încrede-te în tine însuți și în viaţă 


Controlul este reacţia la teamă, iar pentru că teama este fundamentală pentru supraviețuire, avem cu toții o 
nevoie accentuată de control asupra noastră şi asupra mediului înconjurător. În cazul unora dintre noi, nevoia de 
control este însă deosebit de marcantă — ei controlează pentru a se simţi în siguranță. Copilul-umbră din ei crede 
că e neputincios şi vulnerabil. El are o teamă cumplită să se relaxeze şi să se încreadă în alţii, pentru că nu are 
încredere în el însuşi. Dacă te simţi vizat, atunci adultul din tine ar trebui să-şi pună întrebarea: ce se poate 
întâmpla, în fond, în cel mai rău caz? Pentru că, adesea, gândul acesta nu e dus până la capăt, ci copilul-umbră 
acţionează dintr-o teamă difuză. Întreabă-te ce se poate întâmpla în cazul în care te relaxezi mai mult şi te încrezi 
mai mult în tine şi în cursul vieţii. Gândeşte până la capăt scenariul care te înspăimântă atât de mult. Mergi până 
la limitele fanteziei tale şi întreabă-te mereu: şi-atunci? Priveşte în ochi cel mai rău coșmar și întreabă-te dacă 
lucrurile stau într-adevăr atât de rău sau dacă nu s-ar mai putea face nimic în această situaţie. 


După ce ai simţit şi gândit până la capăt întregul scenariu de groază, distanțează-te conștient de copilul-umbră 
temător din tine şi explică-i, din poziţia adultului, în mod logic (folosind particularitățile situaţiei în care te afli) 
următoarele: „Of, biet copil, eşti complet tulburat, şi asta de multă vreme. Cu mama şi cu tata nu ţi-a fost uşor — 
nu aveai nici o şansă de afirmare şi aveai mereu sentimentul că nu ești suficient de bun. Dar astăzi suntem mari, 
şi toate lucrurile de care te temi sunt foarte improbabile. Acum, putem cere ajutor. În plus, ne putem apăra și am 
învăţat multe şi putem multe. Gândeşte-te mereu că suntem liberi acum şi avem voie să avem propria noastră 
voinţă. Ce ni se poate întâmpla, oare, atât de grav? În cel mai rău caz, vom trăi din ajutorul de şomaj şi, chiar şi 
aşa, vom face asta mai bine decât mulţi oameni din lume. În cel mai rău caz, ne părăsește [numele 
partenerei/partenerului], dar vom supravieţui chiar și atunci”. 


Gândeşte-te mereu că temerile tale sunt proiecții. Majoritatea lucrurilor de care ne temem nu se petrec niciodată. 
Sau, când se petrec, suntem deja pregătiți. Oamenii al căror copil-umbră e bântuit puternic de frici trebuie 
neapărat să se dezobișnuiască să creadă tot ce gândesc. De câte ori te-au indus în eroare temerile tale? De câte 
ori s-au aranjat lucrurile mult mai bine decât te așteptai? Ori au ieşit mult mai prost decât te-ai așteptat? Dacă 
vocea fricii, deci copilul-umbră din tine, ar fi ajuns consilieră la firma ta, ai fi concediat-o pe loc din cauza 
previziunilor ei 


greşite. Ideea este că, pur și simplu, nu putem controla multe lucruri din viață, iar prognozele noastre — în bine 
sau în rău — adesea nu se confirmă. În acest sens, explică-ţi, de fiecare dată, clar, că lucrurile importante oricum 
nu se află sub controlul tău. Cu cât te cramponezi mai mult și vrei să controlezi lucrurile, cu atât e mai solicitant 
pentru tine și pentru cei din jurul tău. 


Oamenii care au, ca mecanism de apărare, dorința de a deţine controlul au adeseori un simţ exacerbat al datoriei. 
Într-o formă exagerată, aceasta poate conduce la schimbări forțate sau la gânduri bolnăvicioase. Într-o formă mai 
uşoară, persoanele afectate au rutine extrem de disciplinate, de pe urma cărora suferă ei înşiși. E greu să renunţi 
la control, deoarece ar trebui să faci exact ceea ce poţi cel mai puțin — să ai încredere. 


Dar cum înveţi să ai încredere? Dacă nu ești prea credincios şi nu-ți pui soarta în mâinile Domnului, atunci 
foloseşte o încredere sănătoasă în tine însuţi, pentru a te considera suficient de matur să faci față vieţii. Eu, cu 
cât mă încred mai mult în mine însămi, cu atât mai multă certitudine interioară am că voi depăşi loviturile sorții 
şi le voi putea supraviețui. Dorința mea de a deţine controlul ar trebui, în fond, să mă apere de sentimentele 
negative care se înfiripă atunci când fac o greşeală. Deci, dacă vreau să mă relaxez mai mult, trebuie să învăţ să 
evit sentimentele negative. Toleranţa la frustrare, anterior pomenită, este adusă din nou în discuţie. Abia când 
am încredere să tolerez o frustrare, mintea mea e liberă pentru gândurile că voi avea, probabil, succes, respectiv 
că probabil nimic nu mi se va întâmpla. 


Teama e rezultatul înmulțirii dintre „probabilitatea apariţiei unei situaţii şi factorul catastrofic". Oamenii care 
suferă, de exemplu, de teama de a zbura cu avionul ştiu că, de fapt, probabilitatea unui accident aviatic este 
foarte mică, dar, pentru că factorul catastrofic este atât de mare în cazul unei prăbuşiri, zborul cu avionul le 
produce o teamă cumplită. Când un om se teme să nu sufere un eșec, atunci consideră că și probabilitatea 
apariţiei, și factorul catastrofic au valori mari. Copilul-umbră interior crede, în primul rând, că i se refuză şansa 
şi, în al doilea rând, că nu va supravieţui. În ambele cazuri, poate fi sfătuit să facă rost de ajutor: pentru asta, 
adultul interior folosește încurajarea și sprijinul în cazul convingerilor lui negative. Ca întotdeauna, trebuie să 
renunţe la proiecţii. Am învăţat deja cum se face asta. Încurajează-l pe copilul-umbră interior şi explică-i lumea. 
În plus, întăreşte-i și pe copilul-lumină, și pe adultul din tine. Acesta din urmă poate fi întărit, ca întotdeauna, 
prin argumente. 


Un argument important pentru adultul din tine ar fi, în acest context, să nu te 


consideri prea important. Când ne abandonăm temerilor noastre de eşec, ne considerăm adesea mult prea 
importanți. Totuşi, când eul adult se distanțează puţin de copilul-umbră, intrând în a treia ipostază de percepție, 
el va constata că propriul eșec e total lipsit de importanţă în raport cu ceea ce se întâmplă pe plan mondial. 
Problema, de fapt, este că fricile noastre ne fac să ne considerăm buricul-pământului. Poate că sună paradoxal, 
dar tocmai propriile frici trebuie să ne facă modeşti şi rezervaţi. Acest lucru este adevărat, într-o anumită 
măsură, dar teama pentru propria ființă te face egocentric — te concentrezi exclusiv asupra ta. De aceea, poate fi 
foarte relaxant şi tămăduitor să relativizezi mereu importanţa ta şi a potenţialului tău eșec. 


Poate că dorinţa ta de control merge până acolo încât ai şi o mare sete de putere. Poate că trebuie să ai mereu 
avantajul şi să ai mereu dreptate. Atunci, întreabă-te care sunt motivele care stau la baza acțiunilor tale: ce te 
interesează cu adevărat? Explică-ţi că nu e vorba mereu să pierzi sau să câştigi — adeseori, sunt mai importante 
valori precum înţelegerea, cooperarea, prietenia sau respectul. Apropo de respect: acesta ar putea fi atributul- 
minune, în cazul tău. Întreabă-te dacă nu cumva ceri mai mult respect din partea celorlalți decât acorzi tu însuți. 
E posibil să pretinzi să fii tratat cu mult respect şi să nu observi cât de mult îi constrângi astfel pe ceilalți să se 
adapteze închipuirilor tale. Conştientizează faptul că, prin pretenţiile tale, îi faci pe ceilalți să se orienteze mereu 
după tine şi, pentru asta, le datorezi respectul pe care-l ceri pentru tine. Ai grijă să rămâi pe aceeaşi treaptă cu cei 
din jurul tău. De îndată ce te agăţi de copilul-umbră din tine, nu mai eşti pe aceeași treaptă cu cei cu care 
interacționezi, ajungi să lupţi cu atât mai mult pentru drepturile tale şi vrei neapărat să ajungi într-o poziţie de 
superioritate. Atunci, conștientizează, cu ajutorul rațiunii adulte, că astăzi eşti mare, iar lumea de afară nu este 
„mama şi tata". Eşti liber, şi nimeni nu are vreo putere asupra ta. Luptele tale pentru putere îți creează mai 
degrabă probleme cu cei din jur decât să te ajute. Astăzi ai crescut şi ești liber. De aceea, poţi să te relaxezi şi să 
renunţi la control. De fapt, şi tu tânjeşti să laşi lucrurile în voia lor şi să ai încredere. 


Pentru a învăţa să fii încrezător şi să laşi frâiele, poate fi, de asemenea, de ajutor să înveţi exerciţii de relaxare şi 
de meditaţie. Fii însă răbdător cu tine însuţi, dacă trebuie să exersezi mai mult timp, deoarece pretențiile mari pe 
care le ai față de persoana ta te conduc adesea la nerăbdare atunci când nu reuşeşti ceva din start. Exerciţiile de 
„relaxare vigilentă" izvorăsc din învăţăturile budiste despre meditaţie. Îți recomand, dacă te interesează, să 
cumperi o carte sau un CD, cu ajutorul cărora 


poți aprofunda această tematică. 
Adaptează-ţi sentimentele 


Când suntem captivi în copilul-umbră interior, nu convingerile în sine sunt cele care ne dau de lucru, ci 
sentimentele dureroase care însoțesc această stare. În cazul majorităţii, în prim-plan este un anumit sentiment 
care apare mereu și care este, dacă se poate spune așa, tema lor. La unii, e vorba de sentimentul abandonului și al 
singurătăţii. La alții, de nesiguranță şi ruşine. Unii suferă din cauza unor sentimente de ruşine exagerată, alții — 
de stări de teamă. Unii sunt afectaţi de gelozie, alții — de inerție. Nu puţini sunt cei cuprinși de stări depresive. 


Când aceste sentimente şi dispoziţii au ajuns într-o fază acută, e greu să le mai reglezi. În neuroştiinţe s-a 
descoperit că toate stările de excitație masivă, indiferent dacă e vorba de sentimente bune sau rele, blochează 
accesul la informaţiile care ajută la soluţionarea problemei. De aceea este atât de important să recunoşti, într-un 
stadiu cât mai timpuriu, când trebuie să intervină adultul din tine. Aş vrea să ilustrez acest lucru, încă o dată, pe 
baza practicii mele: 


Susi (32 de ani) suferă de o puternică nesiguranță și îndoială de sine. Într-una dintre şedinţe mi-a povestit că o 
seară întreagă privise cum dansa iubitul ei cu altă femeie. Ca urmare, petrecuse întregul sfârșit de săptămână în 
pat, în plină depresie. Când e cuprinsă de acest sentiment, nu găseşte ieșire, spune Susi. Faptul că iubitul ei a 
lăsat-o baltă, în acea seară, şi a preferat să danseze cu alta i-a răscolit puternic încrederea în sine, declanșându-i 
depresia. Susi ar fi putut evita o asemenea cădere nervoasă dacă ar fi avut grijă de ea însăşi atunci când a avut o 
clipă de libertate. Ar fi reuşit acest lucru dacă şi-ar fi dat seama la timp că era captivă în copilul-umbră interior, 
ale cărui convingeri erau, printre altele: „Sunt vinovată!" şi „Sunt anostă!" Atunci, l-ar fi putut încuraja pe 
copilul-umbră din ea şi ar fi putut să-i explice că valoarea lui este intactă, indiferent cu cine dansează acel 
bărbat. Adulta din ea ar fi putut să-i explice copilului-umbră că e prins în capcana „stimei de sine oglindite" 
(vezi mai sus). În plus, adulta din ea ar fi trebuit să-i spună copilului-umbră că se uită mereu după bărbați dificili 
şi capricioşi (are, desigur, un istoric în acest sens), iar pentru acest tip de oameni, pur și simplu, nu merită să-şi 
strice seara. În final, adulta din ea fie ar fi trebuit să se distreze în acea seară cu alți dansatori, fie să părăsească 
localul și să facă rapid altceva. Poate s-ar fi întâlnit chiar atunci cu o prietenă sau ar fi mers la localul unde 
merge, de obicei, pentru a-şi abate gândurile și a se înveseli, pălăvrăgind cu vechi cunoştinţe. Problema era prin 
urmare că Susi nu a observat (din nou) la timp că, în acea seară, se 


identificase complet cu copilul-umbră din ea şi lăsase întreaga situaţie să evolueze de la sine, în loc să ia măsuri 
şi să aibă grijă de ea. 


Când vrei să-ţi reglezi sentimentele sau să eviţi anumite sentimente, trebuie să ai grijă din timp de tine. Când 
copilul-umbră interior, de exemplu, tinde să se lase cuprins de sentimente de abandon și de singurătate şi eşti 
chiar atunci fără partener, ai grijă să eviți anumiţi declanșatori ai acestor sentimente, de exemplu, asigurându-te 
că duminică ai un program suficient de plin, pentru a nu cădea în capcana singurătăţii. 


Dacă înclini să fii gelos, ai grijă de tine, concepe în mod conştient strategii, cu ajutorul cărora poţi reduce acest 
sentiment. De exemplu, când eşti invitat la o petrecere împreună cu partenerul, înarmează-l anticipat pe copilul- 
umbră din tine pentru situaţii în care te-ar putea cuprinde gelozia. Gândeşte-te cum poate prelua conducerea 

adultul din tine. Identifică dinainte declanșatorul care ar putea apărea şi pregăteşte-ţi strategii comportamentale. 


De cele mai multe ori, alunecăm în stări de spirit dureroase, pentru că nu ne pregătim pentru situaţii critice şi/sau 
nu ne dăm seama la timp când preia frâiele copilul-umbră din noi. Unele stări de spirit pot fi ajustate cu succes, 
recunoscându-le declanșatorul şi evitându-l, de exemplu, când vreau să scap de o dependenţă și am prin urmare 
grijă să nu intru, pe cât posibil, în contact cu substanţa respectivă. Pentru majoritatea stărilor de spirit însă, e mai 
logic să nu eviţi declanșatorul, ceea ce de multe nici nu e posibil, ci să concepi strategii prin care să-i faci față. 
Aş dori să explic asta în cele ce urmează, pe baza unui exemplu cu oameni al căror mecanism de apărare este 
„agresivitate şi atac", fiindcă aceştia au adeseori tendința de a se lăsa cuprinși de sentimente de furie aparent 
incontrolabile. 


Digresiune. Copilul-umbră impulsiv 


În cazul oamenilor cu tendinţe impulsive, acționează cu rapiditate o înlănţuire stimul-reacție. Asta înseamnă că 
intervalul de timp dintre declanșatorul furiei și reacţie e foarte scurt. Îţi amintești, desigur, de Michael de la 
începutul cărţii, care era cuprins de furie din cauza faptului că Sabine, prietena lui, fusese la cumpărături și 
uitase de ciocolata lui preferată. Este un exemplu tipic de om cu acest mecanism de apărare. 


Când ţi se întâmplă şi ţie aproape la fel ca lui Michael, identifică adevărații declanşatori ai furiei tale. În 
realitate, furia lui Michael a fost declanșată de sentimentul de suferință al copilului-umbră din el, care avea 
convingeri precum: „Nu sunt suficient de bun" şi „Dorinţele mele nu sunt luate în seamă". Furia lui Michael 
izvora deci din felul în care el interpreta realitatea. Când ești înclinat spre explozii de furie impulsive, deosebit 
de important este să-ți cunoşti declanşatorii, pentru că aici trebuie să acţioneze prevenţia. Furia trebuie surprinsă 
încă din stadiu incipient sau chiar nici nu trebuie lăsată să izbucnească. Dacă ai ajuns să vezi roşu în fața ochilor, 
nu prea mai e drum de întoarcere. Dacă eşti însă pregătit, pentru că-ţi cunoşti declanșatorii, atunci adultul 
interior are cele mai mari șanse să reacționeze precaut. Deci, dacă ştii că părinții, colegii sau copiii tăi aflaţi la 
vârsta pubertăţii te aduc în pragul unei crize de nervi, atunci poţi să profiți, explicându-ți clar, cu ajutorul 
adultului din tine, pe ce „butoane apasă ei în cazul tău" şi poţi să te gândeşti dinainte în ce fel vrei să reacționezi. 
Pentru a-ţi descoperi declanșatorii, e bine să faci încă o dată exerciţiul intitulat //i construieşti singur realitatea 
de la pagina 132. Conștientizează înlănțuirea dintre întâmplările obiective şi percepţia ta. Se presupune că poți 
atenua diverse situaţii care te-au înfuriat şi rănile copilului-umbră interior cu ajutorul convingerilor constructive 
şi raționale. 


Un studiu de caz: Markus (32 de ani) a avut o copilărie foarte grea. Părinţii lui erau amândoi alcoolici şi violenţi. 
În pofida copilăriei dificile, s-a descurcat foarte bine în viaţă. Avea însă, în mod repetat, probleme cu 
impulsivitatea. Copilul-umbră din el reacţiona deosebit de vehement atunci când i se părea că nu e respectat 
îndeajuns. Pentru asta, era suficientă o privire (presupus) piezișă, la cârciumă. Markus se simţea imediat 
provocat şi credea că se râdea de el. Atunci, trecea direct la un limbaj violent, care nu rareori ducea la scurte 
păruieli. Când a făcut cunoștință cu copilul-umbră din el, Markus a identificat o mulțime de convingeri negative. 
Una dintre cele mai importante era: „Sunt neputincios!" Din sentimentele de 


neputinţă şi neajutorare se hrănea furia lui impulsivă. Acesta, de altfel, e cazul multor oameni înclinați spre 
„agresivitate şi atac". Agresivitatea are sensul de eliberare de starea respectivă. 


Pentru a-şi regla furia, Markus a fost nevoit să înveţe să-l abordeze cu dragoste pe copilul-umbră interior, să-l ia 
de mânuţă și să se identifice cu adultul din el, rămânând la acelaşi nivel cu ipoteticul provocator. În acest scop, îl 
ajutau patru exerciţii pe care ţi le-am prezentat deja în această carte. În mod deosebit l-a ajutat exersarea 
strategiilor de răspuns, pe care le voi prezenta detaliat într-o secțiune ce urmează. Strategiile de răspuns reduc 
sentimentul de neputinţă subiectivă şi pot ajuta persoana respectivă să ajungă să fie cât de cât relaxată. Apropo 
de relaxare: nu devii furios doar dintr-un sentiment de inferioritate, ci poţi da frâu liber agresivității chiar şi 
aflându-te pe o poziţie de superioritate. Astfel, superiorii îşi manifestă intens frustrarea în fața subalternilor, 
părinţii în faţa copiilor, profesorii în fața elevilor etc. şi, bineînțeles, fac schimb de lovituri cu oamenii cu care se 
simt pe aceeași treaptă. Furia apare când lucrurile nu se petrec aşa cum ne-ar plăcea nouă. Pentru asta, e 
suficient să ne simţim prost înțeleşi de partener sau ca acesta să fi uitat să ducă la bun sfârşit o sarcină minoră, 
de exemplu, să scoată farfuriile din mașina de spălat vase. Furia este o reacţie la pierderea controlului. În acest 
caz, nerăbdarea joacă, de asemenea, un rol important — ea este sora mai mică a furiei. Oamenii care sunt 
impulsivi sunt, de regulă, şi nerăbdători. Dar impulsivitatea nu e total întâmplătoare, nu este o lege a naturii, nici 
o lovitură a sorții. Poţi, categoric, să-ţi stăpâneşti impulsivitatea, şi orice om ar trebui să-şi recunoască, prin 
autocritică, această predispoziţie. Înainte de fiecare acces de furie, există un moment extrem de scurt în care poți 
decide liber. Acesta e şi motivul pentru care se presupune că un cap înfierbântat sigur se poate aduna în fața 
şefului, a familiei, dar alege să nu facă asta. De fapt, o pacientă mi-a povestit cândva că a reușit să-şi controleze 
accesele de furie printr-o singură frază, care mi-a scăpat mie la un moment dat (neștiind nimic despre efectul ei 
extraordinar): „Haide s-o lăsăm cum a căzut!" 


Meditaţia vacii 


Furia se disipează remarcabil de uşor prin umor. În acest sens, aş vrea să-ţi spun următoarea scurtă povestire: 
împreună cu prietena mea Helena, de asemenea psihoterapeut, am ţinut unul dintre seminarele mele, unde m-a 
ajutat în calitate de coantrenoare. Seara, eram aşezate comod împreună, când mi-a cerut din senin să mă uit ca 
vaca. I-am spus: „Pe asta n-o fac!" A insistat: „Ba da, ba da!" Ei bine, privirea tâmpă mi-a reuşit pentru câteva 
clipe, după care am început să râd. Helena, care profesează în Frislanda de Est, m-a lămurit că făcea uneori, cu 
pacienții ei, „meditaţia vacii". Localnicii reușeau să obțină multe rezultate folosind-o, pentru că în zonă sunt mai 
multe vaci decât localnici, spunea Helena. Când pacientul ei privea ca vaca, Helena îl imita, după care-l ruga să 
se enerveze cumplit. Clientul spunea: „Nu merge!" Iar ea: „Păi, asta şi este ideea!", nu poți privi ca o vacă, fiind 
în același timp furios, explica Helena. Vacile privesc totalmente relaxate şi într-un mod cu adevărat tâmp — ori 
asta se bate cap în cap cu furia. De aceea, Helena le recomandă clienților care sunt adesea iritați şi prost dispuşi 
să realizeze zilnic meditaţia vacii, care durează zece minute. Aș dori să-i susțin recomandarea. 


De reţinut de către adultul din tine: atitudinea corporală și mimica noastră au o influență asupra dispoziţiei. O 
expresie total relaxată a feței (privirea vacii) nu se leagă deloc, pe plan psihologic, cu furia. 


Exerciţiu. O mică lecţie de prezență de spirit 


Dacă nu stăpânești încă suficient de bine meditaţia vacii încât să poți trece, profund relaxat, neatins de orice 
tensiune provenită din exterior, strategiile de răspuns te pot ajuta să rămâi stăpân pe situaţie. E vorba de 
răspunsuri dinainte pregătite și potrivite, cât de cât, în orice situaţie. Matthias Nölke scrie, în cartea sa intitulată 
Schlagfertigkeit [Disponibilitatea de luptă], despre propoziţii instant, făcând trimitere la supa instant sau cafeaua 
instant. Propoziția este pregătită dinainte şi poate fi folosită pe loc — efortul spiritual se apropie de zero. Dacă ar 
trebui să inventezi pe loc un răspuns inspirat, de multe ori ți se întâmplă să ratezi momentul. 


În linii mari, există două situaţii în care e oportun un răspuns inspirat: 


1. Înţepături mici, dar nu rostite cu ură, între prieteni sau colegi. Acestea sunt inofensive şi pot fi depășite 
râzând. 


2. Atacuri agresive directe sau ascunse, mult mai supărătoare şi/sau care rănesc mai mult. 

Cu următoarele propoziții instant pot fi întâmpinate toate răutățile, reale sau imaginare: 

e Ai spus ceva? 

e Vrei să repeţi asta de la coadă la cap? 

e Mă adaptez cu plăcere mediului în care mă aflu. 

e Când voi dori să-ţi aud părerea, ţi-o voi cere. 

e L-auzi ce spune domnul/doamna Perfecţiune. 

e Asta e o replică prea rotundă pentru capul meu pătrat. 

Ultimul răspuns, potrivit lui Nölke, se numără printre propoziţiile absurde. Acestea sunt răspunsuri care nu au 
nici un sens și, de aceea, îl fac pe atacator să-i fugă pământul de sub picioare. El este obligat să se gândească o 
clipă şi să constate că a fost păcălit. La fel va reacţiona la propoziţii nule. Acestea nu au sens în contextul 
discuţiei şi fac atacul absurd. Nölke vorbește şi despre teatrul absurdului. Pentru asta, important este să rămâi 
foarte serios şi, aparent, să crezi în ceea ce spui, după care să rostești ceva total aberant, de exemplu: 
„Primăvara, ţăranii au recoltat sparanghelul!" Sau „Pe barba prostului învaţă bărbierul meserie". Ultima dintre 
ele este una dintre replicile fără sens, pe care o poți folosi ca pe un şablon. În acest scop, poţi nega zicale 
existente, de exemplu: „Urciorul merge la apă până se sparge". Aceste propoziţii produc dezorientare şi, astfel, 
se întrerupe obișnuita spirală 

atac — contraatac. În cel mai bun caz, încep amândoi să râdă. 

O tehnică bună de atenuare a agresivității atacului şi a insera umorul în situaţia dată este exagerarea celor spuse. 
Dacă ţi se reproşează deci că o faci pe prostul, trebuie să răspunzi doar atât: „Pot să fiu mult mai prost de-atât". 
Sau „ştiu şi să gătesc prost!" 

Imaginează-ţi situaţii care sunt dificil de gestionat de către tine şi concepe, în linişte, câteva răspunsuri de-a gata, 
pe care le poți scoate apoi ca din joben. Știind că ai răspunsul corect în caz de îndoială, te simţi mai puternic şi ți 
se reduce nesiguranța. 

O propoziţie instant extrem de bună este și: „Aici ai dreptate!" Ea se potriveşte și în cazul afronturilor, pentru că- 


i dau de înţeles interlocutorului agresiv că ești foarte stăpân pe situație. Atât de stăpân, încât nici măcar nu iei în 
serios atacul lui. 


Ai voie să dezamăgeșşti 


Oamenii printre ale căror mecanisme de apărare se numără infantilizarea nu au încredere să preia răspunderea 
pentru deciziile de viaţă. Grijile pe care şi le fac să nu greșească sunt însoțite, pe de-o parte, de faptul că, în cel 


mai bun caz, au păreri neclare legate de ceea ce vor. S-au antrenat o viaţă întreagă să se adapteze şi prin urmare 
dezvoltarea capacităţilor lor autonome, cum ar fi luarea liberă a deciziilor, nu a mai avut loc. Nu au experiența 
necesară pentru a sta pe propriile picioare. Copilul-umbră din ei crede că are nevoie de o mână forte, care să-l 
ducă prin viaţă. Adultul din ei nu ajunge să ia suficient de des cuvântul și trebuie să devină mai puternic. 
Copilul-umbră e foarte dependent de recunoaşterea părinților lui şi a altor oameni. Ar prefera să corespundă 
aşteptărilor tuturor. Se teme să nu dezamăgească. Dar soluţia este: Am voie să dezamăgesc! 


Pentru a te elibera de părinţi, foloseşte propriile unități de măsură pentru ceea ce e corect, respectiv incorect. 
Trebuie să ai încredere în propriile decizii şi să ţi le aperi. Dar asta înseamnă și să răspunzi, atunci când iei o 
decizie greşită. Pentru a suporta situaţia, foloseşte toleranța la frustrare, despre care am scris deja câte ceva în 
secţiunea Încrede-te în tine însuți şi în viaţă. E vorba să poți suporta un eşec. Acesta e prețul libertăţii de decizie. 
Când îţi delegi deciziile părinților sau partenerului, de teama permanentă a unui eventual eşec al deciziilor tale, 
rămâi dependent. 


Dacă te simți vizat, fii bun şi explică-i copilului-umbră interior că va supravieţui despărțirii şi că sentimentele 
negative vor trece. Despărțirea face parte din viață. Explică-i copilului-umbră că este însă mult mai probabil să 
aibă succes pe drumul lui. Singurul eșec adevărat ar fi să nu încerce și să rămână în continuare dependent. a-l 
pe copilul-umbră pe genunchi şi spune-i că e normal să greșească. Greșelile sunt cel mai bun învățător al nostru. 
Ne dezvoltăm în continuare atunci când avem o anumită suferință emoţională. Atât timp cât totul ne merge bine, 
nu există nici un motiv pentru care să te gândeşti la tine și să schimbi ceva. În rest, explică-i copilului-umbră, 
prin intermediul adultului din tine, că asupra celor mai multe decizii se poate reveni. Dacă o decizie se 
dovedește greşită, o poți schimba, iar aici este importantă întrebarea: ce s-ar putea întâmpla în cel mai rău caz? 
Poate să te ajute ideea că tot ce trebuie să faci este să suporţi niște sentimente negative atunci când ajungi în 
situaţia respectivă. 


Explică-i copilului-umbră interior, de asemenea, că are voie să dezamăgească. 


Spune-i că părinţii lui sunt deja mari şi pot să aibă singuri grijă de ei. Se poate desprinde de ei. Asta nu înseamnă 
să nu-ţi mai iubeşti părinţii, ci doar să-ţi modelezi viaţa după propriile tale concepții. Ai dreptul, de asemenea, să 
te desparţi de partenerul tău, dacă ți se pare necesar. 


După cum am scris deja în secțiunea Regresia afectivă, unii oameni suferă şi pentru că părinții și/sau partenerul 
vor mereu să-i conducă, uneori chiar prin constrângere. Dacă te numeri printre aceşti oameni, nu te mai 
autoamăgi. Nu mai reprima gravitatea situaţiei. Poate trăiești cu speranţa constantă că, la un moment dat, părinții 
sau partenerul se vor schimba? Cu ajutorul adultului din tine, fă o evaluare pragmatică a situaţiei şi o prognoză 
realistă privind şansele de îmbunătăţire. Poate că nici nu eşti sigur dacă nu cumva eşti tu însuţi de vină pentru 
relaţia dificilă cu partenerul tău de cuplu? Nu cumva el spune asta mereu? Atunci, verifică-i punctul de vedere 
pe baza argumentelor logice. În acest scop, te pot ajuta paragrafele legate de capacitarea de a face față 
conflictelor, de la pagina 203. 


Nu trebuie să faci toți pașii deodată. Important este să porneşti pe drumul tău. Înainte să te desparți radical de 
partener, poţi exersa să-l contrazici mai des și să-ţi susţii propriul punct de vedere. Te poate ajuta să iei mai întâi 
decizii mici în mod independent, pe care să le şi pui în practică. 


Digresiune. Mecanisme de tezaurizare împotriva dependenței 


După cum am învăţat, tiparele obișnuite de gândire şi comportament creează sinapse neuronale, care ne permit 
adeseori să acţionăm automat, inconştient. Acest automatism este, în sine, foarte logic și economic. Varianta 
alternativă ar fi ca, pentru multe activități de zi cu zi, cum ar fi spălatul pe dinţi, condusul maşinii sau apelarea 
telefonică a cuiva, creierul să folosească mereu toată atenţia noastră. Viaţa noastră ar fi, atunci, foarte solicitantă. 
Dezavantajul este că și obiceiurile proaste ni se întipăresc adânc în creier. Când un obicei devine aproape o 
necesitate, vorbim de dependenţă. 


Dependenţa este un câmp foarte întins, şi există multe îndrumări pentru diverse dependențe și pentru felul în 
care ne putem elibera de ele. Iată de ce aș vrea să mă limitez aici la câteva mecanisme de tezaurizare, prin care 
poți să depăşeşti dependenţa de care suferi. 


Dependențele ne strâng atât de puternic în pumn pentru că ne determină sentimentele. Astfel, consumul unui 
anumit drog sau un comportament dependent ne dă, într-o primă fază, senzaţii plăcute. Sau împiedică apariția 
senzaţiilor neplăcute de mare intensitate, de exemplu, a sevrajului. În timp ce, la senzațiile de plăcere, şi copilul- 
umbră poate avea, cu înclinația lui spre aroganță şi exces, un anumit aport, senzațiile neplăcute se localizează în 


mod precumpănitor în copilul-umbră. Închipuindu-ți că ai renunţa la drog, declanşezi teama — cel puţin 
subliminal. Copilul-umbră se teme că, fără drogul preferat, îşi va pierde atitudinea interioară. Dependențele 
orale, în primul rând, precum băutul, fumatul şi mâncatul, au o puternică legătură cu nevoile copilului-umbră de 
ocrotire şi siguranță. Consumul pe cale orală este legat pe un plan profund, inconștient, de senzaţia hrănirii și a 
grijii umane. Copilul-umbră are nevoie de încurajare şi ajutor. Drogul îi reduce, pe termen scurt, suferințele. 


Pe lângă dorințele arzătoare ale copilului-umbră, o dependență mai poate să fie influenţată și de o predispoziţie 
condiţionată de un schimb de substanţe. Astfel, la unii oameni, circuitul dopaminei este mai expus la dependențe 
decât la alţii. În plus, recent s-a constatat că există oameni al căror organism descompune, rapid sau lent, 
nicotina. Primii sunt mai expuşi dependenţei de țigări decât cei din a doua categorie. Dependenţa nu e doar un 
prilej de manifestare pentru copiii-umbră trişti, ci are de-a face cu mulți factori. Printre aceștia, se numără, în 
primul rând, oportunitatea şi obișnuinţa. 


Pentru a te elibera de o dependenţă, foloseşte-ţi voinţa. Asta înseamnă că adultul din tine trebuie să fie puternic, 
deoarece voinţa este domeniul lui de acţiune. Pentru că voinţa dependenților e dictată, de cele mai multe ori, de 
dependenţa lor, în acest caz, pisica își mușcă propria coadă. Întrebarea ce se pune este: cum poate influența 
adultul din tine voința? Trăim propria noastră voinţă ca pe un fel de hazard. De exemplu, ne trezim dimineaţa şi 
decidem: „Gata, s-a terminat!" (gata cu mâncatul, fumatul, băutul, partenerul etc.). Dar de unde vine această 
voință dintr-odată? Şi de ce nu s-a impus mai devreme? O întrebare şi mai grea: cât de mult va dura? Răspunsul 
la ultima întrebare a fost dat în urma numeroaselor studii de psihologie, care demonstrează că voința 
funcţionează ca un fel de mușchi — ea se poate şi epuiza de la o prea puternică împovărare. Asta înseamnă că 
puterea voinţei oboseşte, dar trebuie folosită mai frecvent. Deci, dacă te-ai obișnuit să stai toată ziua în 
abstinenţă şi amânând recompensa, spre seară scade voința. De aceea, majoritatea lucrurilor bune, pe care ți le 
propui, sunt încălcate seara, aşa cum știe oricine a ținut vreodată regim. 


După cum am scris deja în secțiunea Caz special. Refugiul în dependenţă, dependenţa este un comportament 
controlat prin consecinţele sale. Faptul că prețul continuării depăşeşte cu mult prețul renunțării la ea alimentează 
voinţa de a înceta comportamentul, iar exact aici poate intra în joc schimbarea. Dependenţa funcționează astfel 
printr-o intensificare a reprimării. Adultul interior ştie că dependenţa lui e dăunătoare, dar nu lasă această 
informaţie să-i pătrundă în suflet. Asta înseamnă că reprimă teama pe care i-o produce propriul comportament. 
Reușeşte relativ uşor acest lucru, deoarece urmările pentru sănătate ale unei dependențe apar, de cele mai multe 
ori, pe termen lung și astfel pot fi împinse undeva departe, în viitor. În paralel, senzaţia de plăcere pe termen 
scurt este resimțită direct. Când îmi aprind o ţigară sau gust dintr-o bucată de ciocolată, am pe loc o senzație 
plăcută. La simpla imaginare teoretică a urmărilor pe termen lung ale comportamentului meu, nu simt nimic. 


De simţuri ţine şi senzaţia de împlinire şi, în acest sens, fiecărei dependențe i se asociază senzaţia că trăieşti, 
care-i place dependentului. Cu cât o dependenţă se prelungeşte, cu atât se înmulțesc mai tare conexiunile 
neuronale cu acest sentiment că trăieşti. Pentru un comportament alternativ, creierul dependentului abia dacă are 
conexiuni neuronale. Dacă, pentru comportamentul dependent, e construită în creier o uriașă autostradă a 
datelor, pentru comportamentul nedependent ai, poate, cel mult o cărăruie la dispoziţie. De aceea, dependentul 
nici măcar nu-și 


poate imagina să trăiască fără drogul lui. 


Ceea ce îngreunează și mai mult renunţarea la dependenţă este ideea că trebuie să te lași de un anumit 
comportament. E mult mai greu să renunți la ceva decât să faci ceva, deoarece, de practicat ceva, pot practica 24 
de ore pe zi şi şapte zile pe săptămână. Dar, ca să nu fac ceva, consum mult mai multă putere a voinţei decât ca 
să fac ceva. Când îmi propun să alerg o jumătate de oră pe zi, am nevoie de puterea voinţei doar această 
jumătate de oră, plus cinci minute, ca să-mi schimb înainte hainele. Renunţarea la ceva mă poate costa puterea 
voinţei pentru întreaga zi. 


Când vreau prin urmare să mă las de o dependenţă, trebuie să creez pârghii în mai multe locuri: trebuie să-mi 
liniştesc fricile mai profunde, adică să-l încurajez pe copilul-umbră din mine, să-mi schimb concepția de viaţă cu 
ajutorul copilului-umbră și al copilului-lumină din mine şi, odată cu acestea, să întăresc voinţa eului adult. 
Următoarele măsuri ajută la transformarea potecii într-o autostradă: 


1. Intrând în pielea lui, întreabă-l pe copilul-umbră din tine la ce foloseşte el dependenţa. Cum s-ar spune, 
dependenţa are mult de-a face cu încurajarea şi ocrotirea, respectiv cu teama — teama de eşec, de abandon, de 
moarte. Vezi care convingeri negative joacă un rol important, în cazul dependenţelor tale. Printre acestea, nu se 
numără doar cele pe care le-ai descoperit deja, cum ar fi: „Nu sunt de bun" sau „Sunt lipsit de valoare", ci şi cele 
care au legătură directă cu dependenţa, cum ar fi: „Nu voi reuşi niciodată asta", „Nu pot fi fericit, fără să fumez", 


„Trebuie să mănânc dulciuri". Observă cum simți toate aceste propoziţii în interiorul tău. Identifică sentimentul 
negativ, care te împinge spre drog. Notează tot ce descoperi despre dependenţă şi despre copilul-umbră. 


2. Apoi, ia-l pe copilul-umbră interior pe genunchi şi încurajează-l. Explică-i că tu îi înţelegi temerile, dar că ele 
nu se vor diminua, dacă mâncaţi, beţi, fumaţi prea mult sau dacă vă refugiaţi în muncă. Explică-i că tu, adultul 
iubitor din tine, eşti lângă el şi nu-l vei lăsa niciodată la greu. Dă-i curaj că veţi reuşi împreună. Explică-i cât de 
mândru şi de fericit va fi, când va reuşi să renunţe la dependenţă. Arată-i viața frumoasă pe care o va avea 
atunci. 


3. Permite să apară frica de ce se va întâmpla dacă vei continua. Priveşte realitatea în ochi. Fii conștient de faptul 
că ai un comportament care-ţi va face cu adevărat rău. Intră în spaţiul ce îţi găzduiește fricile şi scoate de acolo 
toate imaginile de groază despre efectele dependenţei tale, pe care le reprimi, în mod normal. Permite fricii să 
intre în tine. Frica are funcţia de a ne avertiza. În acest 


caz, are importanţa ei. 


Conştientizează, de asemenea, că există mereu un „mâine" şi că poţi amâna renunțarea până la moarte: „Mă las 
mâine, săptămâna viitoare, anul viitor..." 


4. Întreabă-l pe copilul-lumină din tine de ce-i place dependenţa. Copilului-lumină îi place să se joace, să se 
distreze, să petreacă şi-i plac excesele. lubește sentimentul că trăieşte. Vezi cum anume gestionezi acest 
sentiment pozitiv că trăieşti, asociat dependenţei, şi unde-l poți resimţi în corp. Gândeşte-te şi la convingerile 
pozitive care au legătură cu dependenţa, cum ar fi: „Sunt indestructibil", „Viaţa înseamnă frenezie", „Mă pot 
lăsa mai târziu". Scrie tot ce descoperi despre copilul-lumină din tine şi despre dependență. 


5. Caută o nouă concepţie de viață, care le place şi copilului-umbră, şi copilului-lumină din tine. De exemplu, 
dacă mănânci prea mult şi-i transmiţi astfel copilului-umbră multă ocrotire şi confort, atunci creează-ţi în minte 
un cu totul alt film. Imaginează-ţi că trăieşti pe o insulă dintr-o mare tropicală şi că te hrăneşti doar cu fructe, 
legume și peşte proaspăt. Percepe cu toate simţurile ce poftă de viaţă îți creează căldura, culorile şi mâncarea 
uşoară. Vezi cum te simți, fiind mai ușor şi mai mobil. Fantezia ta nu are limite. Creează-ţi cu totul alte imagini 
în minte, care includ şi noul tău comportament alimentar. Şi, foarte important, simte ce senzaţii plăcute vei avea. 
Afundă-te în crearea, în imaginaţie, a unei noi concepţii de viață. Îţi reamintesc: în creierul nostru, nu prea se 
face diferenţa dintre realitate şi imaginaţie. Când îţi instalezi în minte un cinematograf minunat, pentru a te 
afunda într-o nouă concepție de viață, se va pune prima piatră a noii tale magistrale de date. 


Dacă vrei să te laşi de fumat, îţi poţi imagina, eventual, că te-ai oprit într-o pădure minunată. Eşti total contopit 
cu ea. Respiri aerul curat. O închipuire frumoasă este şi că ai înotat îndelung în mare şi stai pe plajă fără suflu, 
adunându-ţi forțele pe nisip. Ţi-ai pierdut într-atât răsuflarea, încât fumatul nu are ce căuta în acest tablou 
imaginar. Închipuie-ţi, în continuare, cât de curat şi de frumos e să nu-ţi mai aprinzi ţigara. Simte în tine un 
miros plăcut, dacă nu mai fumezi. 


Îţi poţi imagina însă şi un alt loc al liniştii şi relaxării profunde, pe care-l poţi evoca mereu din forul tău interior 
când foloseşti anume acest sentiment. 


Imaginile potolesc temerile copilului-umbră din tine şi-i îndeplinesc dorinţele copilului-lumină. 


6. Creează convingeri noi şi utile, care se potrivesc noii tale concepții de viaţă şi ţese-le în tabloul tău imaginar. 
Vezi, de asemenea, cum simți aceste propoziții 


la nivel fizic, în corpul tău. Pictează-le în culorile tale preferate pe o foaie de hârtie şi atârnă-le pe perete în 
locuinţa ta. Spune-ţi-le de cel puţin 15 ori pe zi și simte-le. 


7. E greu să nu faci ceva. De aceea, gândește-te la ce vei face în schimb. Descoperă nu doar în imaginație, ci şi 
în comportament, un contra-program. În cazul dependenţelor, cel mai bun răspuns e sportul, care poate ajuta şi 
la apariţia unei noi concepții de viaţă. Îţi recomand cu insistență să practici regulat un sport, dacă nu faci asta 
deja. 


Gândeşte-te la tot binele pe care-l poţi face, pentru a umple golul aparent pe care-l lasă renunțarea la un drog. 
Poţi să îți descoperi o nouă pasiune, să-ţi schimbi meseria sau să faci o specializare. Practică tot ce-ţi face bine, 
ce te umple de poftă de viaţă şi-ţi dă sens şi stabileşte-ţi recompense pentru mai multe etape în care izbuteşti să 
nu revii la dependenţă. 


8. Ori de câte ori simți nevoia drogului tău, apelează la noua ta concepție de viață și abate-ţi atenţia. Nu reintra 
în senzaţia pe care ţi-o dă dependenţa — distragerea atenţiei înseamnă totul, în acest caz. Deci, e de-a dreptul 
inutil să mai spunem: pe cât posibil, evită ispitele. 


În rest, e utilă o bună organizare a zilei, pentru a nu lăsa loc presiunii dependenţei. Cele mai multe reveniri au 
loc fie în condiţii de stres, fie pentru că ai prea mult timp la dispoziţie. Cu o împărţire bună, evită atât una, cât şi 
alta. La asta, voi reveni în secțiunea următoare. 


Invinge-ţi inerția 


Inerţia este unul dintre cele mai mari obstacole ale noastre atunci când e vorba să ne modelăm viaţa şi să ne 
impunem schimbări. La fel ca multe dintre calităţile noastre, inerția are şi ea o componentă genetică: pe lângă 
sistemul de activităţi, dispunem şi de un program de economisire a energiei. Acesta are ca obiectiv să ne 
menajeze puterile şi să nu ne epuizăm în mod inutil. Stările de lene și de inerție ne aparţin, de asemenea, tot aşa 
cum ne aparțin cele de activitate şi determinare. Probabil că ai trăit deja experienţa potrivit căreia, cu cât devii 
mai inert, cu atât te odihneşti mai mult şi cu cât devii mai activ, cu atât mai multe faci. Ambele stări au un efect 
care se accentuează de la sine. El are legătură cu legea inerţiei, şi anume: „Un corp aflat în repaus rămâne în 
repaus dacă nu există o cauză care să-l miște, iar un corp aflat în mișcare continuă să se mişte dacă nu apare o 
cauză care-i schimbă direcția ori viteza sau îl opreşte”. 


Am trăit odată, pe când eram studentă, extrem de puternic, efectele acestei legi: vacanţa universitară, pe care o 
aşteptasem cu bucurie de multă vreme, începuse. Aveam pe lista mea o mie de lucruri de rezolvat, cărora mă 
puteam dedica, în fine, după ce trecuseră examenele. Astfel, primele trei săptămâni de vacanță au trecut cu 
diverse activități. După aceea, lista mea cu lucruri de făcut se cam golise. Acum, aveam mult timp liber. Prea 
mult. Pentru că nu aveam un motiv serios ca să mă trezesc de dimineaţă, luam cafeaua în pat și stăteam lungită 
ore în şir, citind romane. Astfel, ritmul meu de viaţă nu intra în viteză. Spre prânz, eram atât de obosită de lipsa 
mea de mișcare, încât adormeam din nou. Când mă trezeam, după-amiaza, din punct de vedere fizic, eram la 
pământ. Mă simţeam rău, beam din nou o cafea şi mă apucam să fac ordine prin casă, dar uneori nici măcar atât. 
Seara, priveam retrospectiv o zi în care nu făcusem nimic. Asta mă făcea să mă simt extrem de nemulțumită. 
Ştiam foarte bine cum să reprim această nemulțumire seara, când mergeam la club sau la o petrecere cu 
studenţii. Cu cât aveam mai puţine de făcut, cu atât mai leneşă deveneam. La sfârşitul vacanței universitare, 
nivelul meu de activitate scăzuse atât de mult, încât îmi era deja prea greu să spăl un rând de rufe la maşina de 
spălat, chiar dacă, în restul zilei, nu aveam nimic de făcut. În final, am fost foarte bucuroasă când au reînceput 
cursurile universitare, care îmi ofereau o structură fixă a zilei. Într-o clipă, am intrat în viteză și am reuşit, deja 
stresată fiind, să spăl şi câte trei rânduri de rufe, pe lângă celelalte munci, fără să mă plâng. 


Nu numai eu, ci majoritatea oamenilor se bazează pe cereri exterioare şi pe o 


structură fixă a zilei pentru a funcționa. E cel mai ușor să rămânem activi, când nu întrerupem deloc munca. 
Lunea nu e cea mai rea zi din săptămână pentru că ne pregătește solicitări mai mari, ci pentru că e foarte mare 
contrastul cu sfârşitul de săptămână. Folosim, pentru a depăși ziua de luni, mult mai multă forță de tracțiune 
decât marțea. Munca ni se pare şi mai simplă miercurea, iar vinerea nici nu ne mai putem imagina de ce ne-am 
simțit atât de rău luni. La fel păţim cu toate celelalte activităţi, cel puţin atunci când e nevoie de depăşire şi 
strădanie. Cu cât le practicăm mai regulat, cu atât ne vine mai ușor să le desfăşurăm. 


De aceea, o structură clară a zilei este cea mai bună prevenţie împotriva inerției. Întocmeşte-ţi planuri zilnice şi 
săptămânale, în care să incluzi şi timpul tău liber. Eu însămi funcționez destul de exact „după plan" şi, de aceea, 
am mai mult timp liber decât ceilalţi oameni. Dimineaţa, înainte de micul dejun, fac puţin sport. Înainte de 
prânz, scriu la un manuscris. În pauza de prânz, mă relaxez puţin şi exersez la pian. După-amiază, lucrez ca 
psihoterapeut. La ora 18, am terminat programul de lucru. Totalmente rigid, însă eficient. Acesta este, ca să zic 
aşa, rezultatul experienţei mele din studenţie. Gândeşte-te bine prin urmare la ce vrei şi ce este important pentru 
tine şi fă-ţi, pentru asta, planuri zilnice şi săptămânale. Acestea ajută enorm, la fel ca lista cu sarcini de 
îndeplinit, pentru reglementarea activităţii. Te ajută şi să eviţi suprasolicitarea, care e la fel de rea ca 
subsolicitarea. Oamenii care îşi gestionează ineficient timpul sunt adesea stresaţi și suprasolicitați. Ei rezolvă 
multe în ultima clipă, de aceea sunt mereu grăbiţi şi sub presiune. 


Motivul pentru care sunt atât de importante, pentru noi, structurile fixe este acela că nu trebuie să hotărâm iar şi 
iar să le adoptăm. Voința și capacitatea luării deciziilor sunt strâns legate, și ambele se pot epuiza total, când sunt 
suprasolicitate. Acest lucru a fost dovedit prin diverse experimente psihologice. Într-unul dintre ele a fost studiat 
comportamentul de luare a deciziilor de către conducătorii auto, care îşi pot alege la calculator caracteristicile 
noii lor mașini. Culoarea, dotarea interioară, motorizarea — cu cât cumpărătorii erau nevoiţi să ia mai multe 


decizii, cu atât se simțeau mai copleșiți şi alegeau modele standard, chiar dacă, în medie, acestea costau cu 1 500 
de euro mai mult. Când ai un program clar, trebuie să iei o singură decizie, şi anume s-o respecţi. Asta nu 
exclude, bineînţeles, excepţiile. Sigur că nici eu nu sunt chiar atât de consecventă, cum am scris mai sus. Dar, 
pentru că metaplanul e neschimbat, revin mereu la vechile mele rutine. 


Cea mai mare problemă este, adesea, doar să mă urnesc. Pentru asta, e necesară, eventual, o mare forță de 
tracţiune. După aceea, lucrurile merg mai ușor, în primul 


rând când respect programul — şi fac asta în mod regulat. Cum spun englezii: If you don t do it, you lose it (Ce nu 
faci, pierzi). E valabil şi pentru sex — cel puţin în relaţiile longevive, în care pasiunea s-a redus. 


Apropo de pasiune, se spune că ar fi varianta alternativă a disciplinei. Eu însă nu cunosc oameni care fac totul 
din pasiune. Până și artiştii se obligă, în mod normal, la perioade de lucru consecvente. Fiecare activitate și 
dobândirea fiecărei competenţe au, astfel, perioadele lor dificile. Iar pentru asta, se foloseşte limita de toleranță. 
Oamenii care nu au o toleranţă considerabilă se apucă de o mulțime de lucruri şi duc puţine până la capăt. 
Astfel, cunoașterea şi putinţa rămân superficiale. Ei nu se afundă într-un domeniu. Pe termen lung, asta îi face să 
fie nefericiţi. Nu au nici o activitate căreia să i se dedice cu dăruire. A te dedica unei activităţi şi a studia din ce 
în ce mai aprofundat un anumit domeniu ne pot împlini pe un plan profund și ne pot crea bună dispoziţie. Ele ne 
sporesc încrederea în noi înşine într-o manieră sănătoasă. Voi mai reveni la acest subiect în următoarea secțiune. 


Când vreau să-mi înving inerția, se pune deci întrebarea: cum îmi pot spori forța de tracţiune şi rezistenţa. Acest 
lucru e valabil, în special, pentru oamenii care au tendinţa să tărăgăneze lucrurile la nesfârşit. Cel care suferă de 
acest sindrom suferă nu numai din cauza efectelor programului său de economisire a energiei, ci şi din cauza 
puternicelor îndoieli ale copilului-umbră din el. Copilul-umbră din cei care tărăgănează lucrurile este adeseori 
afectat de frica de eșec. Teama secretă a unor asemenea oameni este că nu sunt suficient de maturi pentru a 
rezolva o problemă, că n-o vor rezolva, şi conduce la amânarea din ce în ce mai mult a rezolvării problemei. Ca 
de multe ori, adultul din ei are, poate, o părere diferită. Lui, de exemplu, îi e clar că va reuși, bineînţeles, să 
completeze formularul de declarare a veniturilor sau să facă puţină curăţenie în pivniţă. Dar copilul-umbră, cu 
temerile lui difuze de eşec, se opune. Convingerile lui pot fi: „Nu voi reuşi!", „Sunt slab!", „Sunt prost!" Inerţia 
este deci o particularitate aparte a mecanismului de apărare, care implică refugiul și evitarea. În cazul în care 
copilul-umbră are un aport, persoana în cauză e prinsă în capcana inerţiei. În acest caz, ajută şi sfaturile pe care 
le dau în secțiunea următoare. 


În unele cazuri, copilul-umbră al celor cu inerție mare este și încăpățânat. Atunci, îi vine greu să răspundă 
aşteptărilor altor oameni. Celor care sunt prinși în conflictul dintre autonomie-dependenţă (vezi pagina 38), le 
place să respingă solicitările pentru că le percep ca pe o îngrădire a libertăţii lor. Ei nu fac tocmai lucrul pe care 
se aşteaptă de la ei să-l facă. În spatele inerţiei, se poate deci afla şi 


mecanismul de apărare manifestat prin agresivitatea pasivă. Asupra acestui amănunt voi mai reveni într-o 
secțiune următoare. În continuare, vreau să-ți mai dau câteva sfaturi pentru învingerea impulsului de a tărăgăna 
lucrurile. 


Exerciţiu. Şapte măsuri împotriva tărăgănării 


1. Întreabă-l pe copilul-umbră din tine ce-l face să se apuce atât de greu de un lucru. E vorba de frica de eşec? 
Vrea să se revolte, oare, împotriva așteptărilor sau este, pur şi simplu, leneş? Identifică acele convingeri care te 
paralizează. De exemplu: „Nu voi reuşi să fac asta!" Sau „Nici măcar asta nu pot face". Apoi, încearcă să simți 
cum va fi dacă vei ceda în continuare în faţa paraliziei şi/sau rezistenţei tale acerbe. Încearcă să simţi ceea ce vei 
simţi diseară, mâine, săptămâna viitoare, luna viitoare, dacă vei continua să tărăgănezi lucrurile. Probabil că vor 
apărea puternice sentimente de vinovăţie, poate chiar teamă. Lasă-te cuprins de aceste sentimente. 


2. Separă conştient copilul-umbră de adultul din tine şi lucrează cu amândoi, aşa cum ai învăţat din această carte. 
Astfel, îl poţi încuraja pe copilul-umbră din tine şi îl poţi întări pe adultul din tine cu argumente, îți poţi rezolva 
proiecţiile etc. 


3. Transformă-ţi convingerile negative în convingeri pozitive, procedând cum ai învăţat în secţiunea Exerciţiu. 
Descoperă-ţi convingerile pozitive. Dacă ai, de exemplu, convingerea: „Nu voi reuşi să fac asta!", transform-o în 
„Voi reuşi asta!" Notează-ţi această nouă convingere, dacă nu ţi-ai notat-o deja,folosind culorile tale preferate, în 
şablonul copilului-lumină din tine sau pe un bileţel suplimentar. 


4. Sentimentul vizat: când amâni o sarcină, pentru care ai stabilit un termen, cum ar fi depunerea declaraţiei de 
venit, simte cu toate simţurile tale cum te vei simți, după ce vei fi rezolvat problema. Când amâni să te apuci de 
o activitate constantă, cum ar fi un sport, percepe, cu toate simțurile, ceea ce vei simți când vei fi depășit cu mult 
debutul acesteia și deja vei face sport cu regularitate. Treci așadar la sentimentul plăcut — activează-l pe copilul- 
lumină din tine. 


5. Dacă sarcina ți se pare prea complexă, stabilește-ți țeluri intermediare. Dacă vrei, de exemplu, să începi să 
faci jogging, îţi poţi propune mai întâi să mergi şi să alergi, alternativ, câte o jumătate de oră. Nu e prea 
solicitant și, astfel, povara începutului se reduce. Sau, când vrei să faci ordine în pivniţă, nu trebuie să iroseşti o 
săptămână de concediu pentru asta. Făcând în permanenţă planuri, probabil că nu vei transpune în practică 
niciodată ce ţi-ai propus. Propune-ţi, în schimb, ca în fiecare zi, după încheierea programului zilei, să faci 


ordine câte o oră. Stabileşte-ţi prin urmare țeluri realiste, care pot fi puse bine în practică. 
6. Scrie ceea ce ţi-ai propus în programul zilnic sau săptămânal. 


7. Planifică-ţi recompense: dacă ai reușit, de exemplu, ca, timp de o săptămână, să faci ordine în pivniță, atunci 
îţi poţi îndeplini o dorință. Sau recompensează-te singur. De exemplu, după ce ai făcut totul singur, menajându-ți 
partenerul, i-ai putea cere apoi să îţi facă o favoare. 


Gândeşte-te mereu că energia investită în amânare te poate costa 24 de ore pe zi şi şapte zile pe săptămână. 
Energia necesară mentalităţii „Ia haide să termin eu cu asta!" consumă mult mai puţin timp şi putere. 


Invinge-ţi rezistenţa 


Există incredibil de mulţi oameni al căror copil-umbră este captivul propriei încăpăţânări. În secţiunile 
Digresiune. Conflictul dintre autonomie și dependenţă şi Exerciţiu. Descoperă-ţi propriile mecanisme de 
apărare: Setea de putere, am scris câte ceva despre aceia al căror copil-umbră manifestă o dorință exagerată să 
acţioneze, pe cât posibil, autonom şi independent, de cele mai multe ori ca reacție la un control excesiv exercitat 
de părinți asupra lui în copilărie. Copilul-umbră din ei a rămas blocat în faza încăpăţânării. Aşteptările pe care le 
au aceşti oameni de la ei înșiși determină din reflex o rezistenţă în ei. Pentru a-și dovedi autonomia, refuză să 
facă exact ceea ce se așteaptă de la ei. Astfel, își boicotează nu numai relaţiile, ci, înainte de toate, pe ei înşiși. 
Refuzând să răspundă cererilor şi așteptărilor celor care-i înconjoară, fac ocoluri şi opriri inutile. Nu sunt puţini 
aceia care rămân cu mult sub posibilităţile lor pe plan profesional, deoarece copilul-umbră din ei refuză să 
confirme speranţele părinţilor săi. Mulţi dintre ei suferă și de teama de acaparare, pentru că apropierea 
caracteristică unui parteneriat strâns le ameninţă prea mult nevoia de autonomie. În relaţiile strânse, ei se simt ca 
în închisoare și tânjesc după libertatea lor personală. Copilul-umbră din ei crede că trebuie să se supună 
aşteptărilor partenerului pentru a fi iubit. Astfel, la contactul nemijlocit cu alți oameni, apare în ei repede 
sentimentul că se pierd pe ei înşiși. De aceea, după momente de apropiere, caută mereu să pună la loc distanța. 
Doar când sunt singuri, au sentimentul că sunt ei înșiși. 


Dacă te simți vizat, ar trebui să-i explici în mod repetat copilului-umbră din tine că de-acum aţi crescut şi sunteți 
mari. Nu trebuie să-ți dovedeşti în mod repetat că ai forță, refuzându-i pe ceilalți. Analizează-ţi rezistența pe 
baza unor situații extrem de concrete, în care copilul-umbră din tine apare mereu. Sesizează care sunt 
convingerile lui ce stau la baza acestor situaţii. Adeseori, se ascund în spatele acestui tipar convingeri precum: 
„Sunt responsabil pentru fericirea ta!", „Trebuie să fiu mereu aici pentru tine!", „Trebuie să mă adaptez!", „Nu 
am voie să mă apăr!", „Nu am voie să fiu eu însumi!" Copilul-umbră din tine compensează aceste convingeri 
prin faptul că se opune printr-o rezistență activă şi pasivă. Explică-ţi, cu ajutorul adultului din tine, că eşti la fel 
de dependent, ca atunci când ai îndeplini toate așteptările. Când trebuie să ştii mereu ce vrea celălalt, pentru a 
decide apoi ceea ce nu vrei, nu înseamnă că eşti mai stăpân. 


Problema ta este că ţi-e greu să te delimitezi de aşteptările celor din jur şi că, de 


multe ori, nici nu ştii foarte clar ce vrei. Pentru că te afirmi nepotrivit, te delimitezi cu atât mai radical de 
aşteptările adevărate sau presupuse ale semenilor tăi. Cauţi, ca să spun aşa, refugiul în direcţia înainte. Când vrei 
să scapi de acest tipar, copilul-umbră din tine trebuie să înțeleagă — şi asta e foarte important — că astăzi eşti un 
om liber şi ai crescut. Copilul-umbră este încă puternic prins în realitatea de demult, de pe vremea când ultimul 
cuvânt îl aveau părinții. 


Abia când simți pe un plan profund că eşti, în prezent, un om liber poţi decide, pe o bază total autonomă, ceea ce 
vrei şi ceea ce nu vrei. Atunci poţi spune şi cu sufletul ușor „Da", pentru că atunci simți că tu eşti acela care vrea 


asta și nu te mai simţi condiționat de așteptările celor din jurul tău. Pentru tine este deci foarte important ca, într- 
o primă fază, să-ţi cunoşti mai bine dorinţele şi nevoile şi, în cea de-a doua, să înveţi să te afirmi într-o măsură 
rezonabilă, ca să nu rămâi blocat într-o rezistenţă sfidătoare. 


Încearcă să intri, în mod repetat, în adâncul propriei ființe și întreabă-te cum îţi merge și ce ti-ar plăcea să spui 
sau să faci atunci când intri în contact cu alți oameni. Sesizează, de asemenea, conștient, cât eşti de înclinat să le 
dai dreptate celorlalţi, la întâlnirea cu ei. Acesta e motivul rezistenţei tale. Copilul-umbră din tine e tot timpul 
îngrijorat să nu ajungă într-o poziţie subordonată. De aceea solicită atât de mult spaţiu liber, independență și, în 
cele din urmă, putere pentru sine. Când sesizezi că te cuprinde încăpăţânarea, intră foarte conştient în pielea 
adultului din tine şi analizează situaţia cu mintea limpede. Trebuie să-ţi explici, aproape mereu, că te afli pe 
aceeaşi treaptă cu interlocutorul. Ai aceleași drepturi şi eşti liber. Atunci, gândește-te dacă este, într-adevăr, 
drept şi corect să boicotezi dorințele partenerului tău de interacțiune. Uneori, ești atât de preocupat să-ţi protejezi 
granițele, încât îți pierzi empatia pentru celălalt. Când te identifici cu copilul-umbră încăpățânat din tine, celălalt 
devine imediat duşmanul tău. Exersează cât de des poţi verificarea și corectarea percepției. În acest sens, te ajută 
multe exerciţii din această carte. 


Cultivă-ţi pasiunile și acordă atenţie domeniilor tale de interes 


Munca şi activitatea aduc fericire. Inerţia aduce, dimpotrivă, tristeţe — asta ştia deja Toma de Aquino, care ne-a 
lăsat această cugetare. Activitatea are efect antidepresiv şi ne poate aduce în starea de uitare de sine, atât de 
eliberatoare pentru viața sufletească. Aceasta au descoperit cercetările cuprinzătoare asupra sentimentului 
fericirii. Vârf de lance a fost, în această privință, un psiholog cu numele imposibil de rostit, Csikszentmihalyi, 
care a inventat conceptul de flux. Fluxul se referă la curgere şi descrie o stare interioară, în care mă las total 
absorbită de activitatea mea. În starea de flux, uit de mine. În această stare, pot ajunge să grădinăresc, să schiez, 
să lucrez cu mâinile sau să fac muzică — acea activitate căreia mă dedic, totodată concentrându-mă asupra ei. 
Această dedicare unei activităţi necesită aplicarea competenţelor noastre şi ne dă sentimentul împlinirii. Atunci 
suntem în starea copilului-lumină. 


Dacă nu ai multe interese şi nu cultivi vreo pasiune, îţi recomand stăruitor să dezvolţi această latură în viața ta. 
Gândeşte-te la ce-ţi face plăcere şi începe să faci lucrul acela. Nu te gândi niciodată că eşti prea bătrân pentru 
ceva. Multe lucruri se învaţă foarte bine la o vârstă mai înaintată, deoarece atunci ai strategii de învăţare mai 
bune decât în copilărie. Astfel — împotriva opiniei generale —, adulţii învață, de exemplu, mai repede să cânte la 
un instrument decât copiii. Eu însămi am început să cânt la pian abia la 42 de ani şi am făcut foarte rapid 
progrese. 


Pasiunile şi interesele te ajută să-ţi îndrepţi atenţia asupra unor lucruri din afara ta. Astfel, atenţia ţi se abate de 
la grijile legate de tine însuţi şi te umpli de bucurie și mândrie atunci când reuşeşti din ce în ce mai bine să faci 
diverse lucruri şi/sau să dobândeşti din ce în ce mai multe cunoştinţe. Astfel, îţi poţi întări sentimentul propriei 
valori într-un mod sănătos. Dacă te dedici cu concentrare şi zel unei activităţi, copilul-umbră din tine e liniştit, 
iar copilul-lumină este extrem de bucuros. 


Pasiunile şi interesele te ajută să fii împlinit. Modelarea intereselor tale stă în puterea ta. Nu trebuie să aştepţi să 
te facă altul fericit sau să facă altul ceva, ca să-ți meargă ție mai bine. Gândește-te că fiecare competență 
dobândită poate avea şi momente dificile. Dacă te numeri printre cei care se apucă de multe, dar duc puţine până 
la capăt, reia secțiunea Învinge-ți inerția. 


Cultivând pasiuni şi interese, îți asumi răspunderea să-ţi meargă bine. Acest lucru e adevărat, desigur, și pentru 
activități pe care nu le desfăşori în mod regulat. De exemplu, să-ți inviţi prietenii la masă, ori să mergi la cinema, 
ori să mergi vara 


la piscină. Nu aştepta să se întâmple ceva din afară, ci modelează-ţi viaţa singur, în toate privinţele. 


Acestea au fost pe scurt cele mai importante mecanisme de tezaurizare. Pe unele dintre ele poate că le practici de 
multă vreme, iar altele, poate îți sunt mai puţin familiare. După cum am afirmat deja, în final e vorba mereu de a 
modela relaţiile dintre noi. Ele devin cu atât mai fericite, cu cât e mai bună relaţia cu noi înșine. Cu cât îl 
supraveghez mai precis pe copilul-umbră din mine, cu atât sunt mai puţin înclinat să-mi proiectez propriile 
temeri și imperfecțiuni asupra altor oameni și cu atât recurg mai puțin la mecanisme de protecţie, care mai 
degrabă îngreunează decât uşurează relația mea cu ceilalți. Cu cât sunt mai des în pielea copilului-lumină, cu 
atât îmi vine mai uşor să mă întâmpin cu bunăvoință — pe mine şi pe ceilalți. 


După cum am descris la început, în secţiunea Cele patru nevoi psihice fundamentale, în viaţa noastră sunt puţine 
teme: apartenenţă versus afirmare, control versus încredere, plăcere şi neplăcere şi încrederea în forțele proprii. 
Totodată, cred că încrederea în forţele proprii stă la baza tuturor lucrurilor. Aici se decide cât de bine pot 
echilibra, pe de-o parte, nevoile mele de apartenenţă și, pe de altă parte, pe cele de afirmare a sinelui. Din 
sentimentul încrederii în forțele proprii rezultă și măsura în care îmi exercit controlul, ca să mă simt în siguranță 
şi capacitatea de a mă încrede în mine și în alţii. Încrederea în forţele proprii are şi o influență asupra nevoilor de 
satisfacere a plăcerii şi evitare a neplăcerii: un om cu încrederea intactă în forțele proprii își poate reflecta mai 
bine dorinţa de plăcere şi cea de evitare a neplăcerii, faţă de un om cu încredere puţină în forţele proprii. Acesta 
din urmă nu trebuie nici să se disciplineze într-o manieră compulsivă, nici să se lase pradă lipsei de măsură. 


Copilul-umbră şi copilul-lumină sunt metaforele sentimentului nostru de încredere în forțele proprii, cu părțile 
lui slabe şi problematice şi cu părţile lui sănătoase şi puternice. După cum ai înţeles de multă vreme, trebuie să-l 
accepţi pe copilul-umbră din tine, fără să-i laşi însă conducerea. Să întărești părțile copilului-lumină şi să-i oferi 
un spaţiu mult mai mare acestuia, în propria viață. Totodată, temele care ne preocupă în mod deosebit sunt 
diferite de la un om la altul. De aceea, le-am oferit îndrumare copilului-umbră şi copilului-lumină, astfel încât 
fiecare cititor sau cititoare să-l poată umple cu particularitățile lui sau ei. La pasul următor, poţi nota 
mecanismele de tezaurizare, care sunt deosebit de importante pentru tine şi pe care vrei neapărat să le cultivi și 
să le aplici în viaţa ta de zi cu zi. 


Exerciţiu. Descoperă-ţi strategiile personale de tezaurizare 


Alege, te rog, dintre acele mecanisme de tezaurizare prezentate, pe cele care ar fi deosebit de utile pentru tine. 
La fel ca în cazul mecanismelor de apărare, poţi adăuga, bineînţeles, şi mecanismele de tezaurizare pe care nu 
le-am numit explicit şi poţi formula mecanisme de tezaurizare foarte personale. Astfel, poate că vei nota: „Învăţ 
să cânt la saxofon", „Rămân cu soţul meu la același nivel", „Mă bucur, în fiecare dimineață, de sentimentul 
copilului-lumină”, „Îmi caut o slujbă nouă", „Mă joc zilnic, timp de o jumătate de oră, cu copiii mei (reali)". 
Notează-ţi mecanismele de tezaurizare în interiorul picioarele desenului ce îl reprezintă pe copilul-lumină din 
tine (vezi ilustraţia de pe coperta interioară a cărții). 


Acum, copilul-lumină se află în faţa ta, cu întregul său potenţial. Acest potenţial poate ajunge la o dezvoltare 
completă, doar dacă te joci în mod regulat cu copilul-lumină din tine şi trăieşti conform noilor tale convingeri, 
valorilor şi mecanismelor tale de tezaurizare, adică îţi foloseşti noile cunoştinţe în viaţa de zi cu zi. Sesizezi, cât 
mai frecvent posibil, când eşti din nou sub influenţa copilului-umbră. Separi copilul-umbră de eul tău adult şi ai 
un efect liniştitor asupra copilului-umbră interior. Mai departe, ori de câte ori e posibil, intri în pielea copilului- 
lumină sau a adultului din tine. Pentru asta, îți conștientizezi, în mod repetat, convingerile. Gândeşte-te şi la 
valorile tale, transpune-le în acţiune ori de câte ori e posibil şi exersează-ţi mecanismele de tezaurizare. În 
primul rând, realizează de mai multe ori exerciţiile pe care ți le-am prezentat. Preia răspunderea dezvoltării tale 
personale. 


Ca să-ţi aminteşti mereu, în viaţa de zi cu zi, de noile tale cunoștințe, îți recomand să nu pui desenul cu copilul- 
lumină în sertar, ci să-l agăţi pe perete, în locuinţa ta. In plus, fotografiază-l cu telefonul, ca să-l ai mereu cu tine 
când ești pe drum. 


Exerciţiu. Integrarea copilului-umbră și a copilului-lumină 


Exerciţiul următor are scopul de a te ajuta să legi copilul-umbră de copilul-lumină din tine şi să-i integrezi pe 
amândoi în personalitatea ta. Aşa-numitul „mers în opt" a fost dezvoltat de psihologul şi cercetătorul american 
Deborah Sunbeck. Acest proces necesită conlucrarea celor două emisfere cerebrale şi este o metodă de formare a 
unor reţele neuronale din ce în ce mai complexe. Următorul exerciţiu, care a fost conceput asemănător cu 
originalul creat de prietena mea şi coantrenoarea, Julia Tomuschat, permite o integrare chinestezică a celor două 
stări de conștiință ale copilului-lumină și copilului-umbră. Practic acest exerciţiu în mod regulat în cadrul 
seminariilor mele şi de fiecare dată sunt impresionată de efectul lui extraordinar. Scopul exerciţiului este să 
recunoșşti şi să integrezi copilul-umbră şi copilul-lumină în tine şi să simți încă o dată, foarte clar, că poți alege tu 
însuţi una dintre cele două stări. 


Ideal ar fi să ai două ajutoare pentru acest exerciţiu, dar îl poţi practica şi singur. 


1. Notează-ţi convingerile negative și sentimentele copilului-umbră din tine pe o fişă sau pe o bucată de hârtie. 
Dacă vrei, poţi adăuga o culoare care, după tine, să corespundă acestei stări, de exemplu, gri. Poţi alege însă şi 


„sumbru" sau chiar o stare mai plăcută. Culorile și lumina au asocieri profunde în noi şi adoptarea lor este utilă 
pentru acest exercițiu. 


În mod corespunzător, notează-ţi cu o culoare pe o a doua fişă convingerile pozitive principale, sentimentele, 
cuvântul-cheie al imaginii tale interioare (de exemplu, marea) şi valorile copilului-lumină din tine. 


2. Pune pe jos şabloanele reprezentându-i pe copilul-umbră și copilul-lumină, astfel încât să le poţi înconjura pe 
amândouă, urmând contururile cifrei opt. Copilul-umbră se află deci în interiorul unui cerc al cifrei, iar copilul- 
lumină — în celălalt cerc. 


3. Dacă ai două ajutoare, trebuie să se poziţioneze astfel încât fiecare dintre ele să se afle în câte un cerc al cifrei 
opt. A ia cartonul pentru copilul-umbră şi B pe cel al copilului-lumină. 


4. Te poziţionezi în mijlocul optului imaginar şi începi să-l parcurgi. De fiecare dată când parcurgi primul cerc, 
ajutorul A, care stă în acest cerc, citeşte cu voce tare ce scrie pe cartonașul lui. De îndată ce ajungi în punctul de 
tangenţă al celor două cercuri şi intri în al doilea cerc al optului, ajutorul B continuă cu conţinutul celui de-al 
doilea cartonaş. De îndată ce ajungi din nou în punctul 


de tangenţă, ajutorul A continuă ş.a.m.d. Dacă nu ai ajutoare, citește singur când un cartonaş, când pe celălalt 
sau realizează o înregistrare cu textul de pe ambele cartonașe, pe care le citești de vreo zece ori unul după altul 
şi, foarte important, într-un tempo care corespunde ritmului de mers, adică parcurgerea unui cerc şi trecerea în 
celălalt. 


5. Parcurgi cifra opt de aproximativ zece ori, în timp ce tu sau ajutoarele tale citiți alternativ cartonaşele. La 
final, rămâi exact la mijlocul cifrei şi încearcă să-ţi dai seama ce s-a schimbat în tine — de care dintre stări te 
simți mai atras. Dacă te simți, după aceea, în continuare mai atras de copilul-umbră decât de copilul-lumină, 
repetă exercițiul până ce simţi totul bine și coerent. 


Poţi face acest exercițiu pentru toate domeniile tematice posibile din viaţa ta. El ajută mereu atunci când 
contravin două stări motivaţionale şi ale nevoilor. Ajută deci în cazul tuturor conflictelor decizionale. Scrie apoi, 
pe fiecare cartonaş, avantajele, respectiv dezavantajele. Dacă vrei să afli mai mult din „Mersul în opt", îţi 
recomand cartea cu acelaşi titlu.*** 


Ajung la ultima secţiune a cărţii de faţă. Şi aici e vorba despre un mecanism de tezaurizare, care este însă atât de 
fundamental şi de cuprinzător, încât ar putea fi considerat scopul acestei cărți, motiv pentru care îl şi adaug la 
sfârşitul ei. 


Permite-ţi să fii tu însuți 


Aşa cum subliniez mereu, toate strategiile noastre de apărare au scopul de a ne proteja de atacuri şi de a ne ajuta 
să obținem cât mai multă recunoaștere. Îți reamintesc că nu e vorba doar despre o experienţă negativă din 
copilărie care ne-a marcat, ci și de un program genetic: suntem condiţionaţi să aparținem unei comunităţi. De 
aceea, genele noastre ne condiționează, prin presiunea exercitată de sentimentul de rușine, să ne comportăm, pe 
cât posibil, astfel încât să ne descurcăm în plan social. Sentimentele de rușine au rolul de a ne integra într-o 
comunitate. O jenă profundă însă poate fi de-a dreptul traumatizantă. Ruşinea este un sentiment foarte puternic 
şi extrem de împovărător. În orice caz, laitmotivul ruşinii e foarte diferit de la un individ la altul. Oamenii al 
căror copil-umbră prezintă multe convingeri negative, care le reduc încrederea în sine, se rușinează mult mai 
repede, spre deosebire de oamenii care dispun de convingeri preponderent pozitive. Multora le e ruşine de 
nesiguranța lor de sine. Nu este însă rău să fii nesigur. Cu toţii suntem mai mult sau mai puţin nesiguri, în 
funcţie de situaţie şi de ocazie. E normal, e omenesc. 


Când îmi compensez însă sentimentele de inferioritate, când nu-mi exprim părerea și dorinţele, fiind agresiv sau 
lăsându-l pe celălalt să acumuleze frustrări, când mă retrag din relaţie sau când subapreciez alți oameni, atunci 
nu e în regulă. 


Dacă vrem să învăţăm să ne impunem mai mult, pentru că aceasta e premisa libertăţii noastre personale şi a 
relaţiilor de succes, trebuie să acceptăm că putem fi răniţi. Trebuie să acceptăm că facem greşeli, că avem 
slăbiciuni şi că suntem vulnerabili. Când credem că putem trece prin viaţă fiind perfecţi şi cu o absolută 
siguranță de sine, ratăm multe șanse şi relaţii. 


Nu este important să fii frumos, perfect sau puternic. Important e să fii împăcat cu tine. Cu cât copilul-umbră şi 
copilul-lumină din tine găsesc un sălaș ocrotitor, cu atât mai profundă va fi pacea din tine și cu atât mai larg te 
deschizi celorlalți. Sălaşul tău este acolo unde te poţi simţi tu însuți. Sălaşul înseamnă familiaritate, ocrotire şi 
siguranță. Sălaș înseamnă să aparții acelui loc. Când sălășluiesc în mine însămi, aparţin acelui loc, sunt în 
legătură cu mine şi cu alții. Şi despre asta e vorba în viaţă. 

„Marele filosof' Popeye Marinarul spunea: „Sunt ceea ce sunt, şi asta e tot ce sunt!" Această propoziţie ar putea 
deveni mantra ta interioară. Acceptarea de sine nu exclude, în fond, continuarea dezvoltării tale. Dimpotrivă, 
abia când îmi 

mărturisesc imperfecţiunile pot lucra la ele. Optimizarea n-ar trebui să se axeze pe şlefuirea mecanismelor de 
autoapărare, ci pe acel comportament care face să-ți meargă din ce în ce mai bine cu tine însuţi și cu alţii. Fii 
deci pur și simplu mândru şi mulțumit de tine când: 

*manifești înțelegere pentru copilul-umbră din tine; 

“iei atitudine pentru tine însuţi, în pofida fricii; 

“iei atitudine pentru altcineva, în pofida fricii; 

“reușeşti să faci diferenţa dintre fapte şi interpretare; 

escapi de proiecţiile tale; 

“îţi susţii argumentele atunci când nu ţi se dau altele mai bune; 

ele dai celorlalți dreptate atunci când au; 

“rezolvi în mod deschis şi corect un conflict; 

“îţi susţii convingerile şi valorile; 

“îţi asumi răspunderea pentru sentimentele şi comportamentul tău; 

“întâmpini un om dificil cu bunăvoință; 

“reușeşti să scapi de sentimentul invidiei; 

“asculţi cu adevărat pe cineva; 

eaccepți o cerere pe care ai fi respins-o mai demult; 

ete bucuri de viață; 

“eşti deschis şi sincer; 

“trăieşti, respectându-ţi valorile; 

“îţi faci zilnic exerciţiile; 

“faci doar eforturi rezonabile; 

“trăieşti prin prisma copilului-lumină. 


Eşti ceea ce ești, și asta e tot ce eşti — și e bine așa! 

